
(Š Visi jau žinojo, kad mma Ramotsvė - amžiną atilsį 
Obedo Ramotsvės iš Močudžio, kaimelio netoli Gaborono, 
Afrikos šalies Botsvanos sostinės - duktė yra susižadėjusi 
su ponu J. L. B. Matekoniu, kurio tėvas buvo amžiną atilsį 
Pumfalitsė Matekonis iš Tlokvengo, valstietis, ūkininkas, 
vėliau vadovavęs Geležinkelių centrinės valdybos valytojų 
komandai. Puiki pora, manė visi: ji - „Pirmosios moterų 
seklių agentūros“, vienintelės Botsvanoje seklių tarnybos, 
sprendžiančios ir moterų, ir visų kitų gyventojų klausimus, 
įkūrėja bei savininkė; jis — „Tlokvengo kelio greitųjų auto- 
mobilių“ šeimininkas, garsėjantis kaip vienas geriausių 
Botsvanos automechanikų. Santuokoje, kalbėjo žmonės, 
visada pravartu kiekvienam išsaugoti savus interesus. Tra- 
dicinė santuoka, kai viską sprendžia ir visą šeimos turtą 
valdo vyras, puikiausiai tinka toms moterims, kurios dau- 


giau nieko nenori, tik virti valgį ir prižiūrėti vaikus; bet juk 


laikai pasikeitė ir išsilavinusioms moterims, kurios nori 
gyvenime šio to pasiekti, daug geriau, kai abu šeimos nariai 
turi savų užsiėmimų. 

Tokių santuokų galėjai rasti ne taip jau mažai. Štai, pa- 
vyzdžiui, mma Maketetsė, kitados įkūrusi fabrikėlį, siu- 
vantį dengiamosios spalvos šortus berniukams. Ji pradėjo 
nuo ankštos, blogai vėdinamos siuvyklos savo namų gali- 
niame kambaryje, paskui priėmė pusseseres dirbti siuvė- 
jomis bei sukirpėjomis ir pamažu sukūrė vieną geriausių 
verslo įmonių Botsvanoje; dabar, nepaisydama didžiulės 
konkurencijos iš Keiptauno, eksportuoja dengiamosios 
spalvos šortus į Namibiją. Ji ištekėjo už pono Sedriko Ma- 
ketetsės, turinčio dvi gėrimų parduotuves sostinėje Gabo- 
rone, o neseniai dar atidariusio trečią Fransistaune. Vie- 
tos laikraštyje apie juos buvo pasirodęs truputį nejaukus 
straipsnis rėksmingu pavadinimu „Šortų siuvėja suvysto 
gėrimų pirklį“. Abu sutuoktiniai yra Prekybos rūmų nariai, 
ir iš tolo matyti, kad ponas Maketetsė neregėtai didžiuoja- 
si sėkmingu Žmonos verslu. 

Žinoma, klestinčios verslo įmonės savininkė turi labai 
žiūrėti, kad vyras, siekiantis jos palankumo, nepasirodytų 
dykaduonis, ieškantis lengvo ir patogaus gyvenimo. Tokių 
atvejų galėjai išvardyti kiek nori ir mma Ramotsvė seniai 
pastebėjo, jog panašios sąjungos beveik visada atneša ne- 
laimes. Vyras arba paleidžia vėjais žmonos pelną gerdamas 
bei lošdamas, arba imasi pats valdyti verslą ir viską sugadi- 
na. Vyrai išmano verslo reikalus, galvojo mma Ramotsvė, 
tačiau ir moterys juos išmano nė kiek ne prasčiau. Moterys 


iš prigimties taupesnės ir tai nenuostabu - juk joms tenka 


nedidelėmis išlaidomis vesti ūkį ir maitinti nuolat alkanus 
vaikus. Vaikai, atrodo, niekad nepasisotina, niekaip nepa- 
vyksta išvirti tiek moliūgo ar košės, kad pakaktų prikimšti 
jų tuščius pilvus. O ką jau kalbėti apie vyrus, tie išvis lai- 
mingiausi, gavę iki soties privalgyti brangiai kainuojančios 
mėsos. Žinant visa tai, kartais sunku išlaikyti viltį. 

— Tai bus gera santuoka, - sakė žmonės, išgirdęs apie 
jos sužadėtuves su ponu J. L. B. Matekoniu. - Jis — patiki- 
mas vyras, o ji labai gera moteris. Jiedu bus labai laimingi, 
galės užsiimti kiekvienas savo verslu, o paskui kartu gerti 
arbatą. 

Mma Ramotsvė žinojo visuotinę nuomonę jos sužadė- 
tuvių klausimu ir pati jai pritarė. Po pragaištingos santuo- 
kos su džiazo trimitininku Note Mokočiu, nepataisomu 
merginėtoju, ji buvo nutarusi daugiau nebetekėti, nors 
pasiūlymų netrūko. Tiesą pasakius, iš pradžių atstūmė net 
poną J. L. B. Matekonį ir tik po šešių mėnesių sutiko tap- 
ti jo Žmona. Ji suprato, kad geriausias būsimo vyro išmė- 
ginimas — tik paprastutis klausimas, kurį sugeba užduoti 
kiekviena moteris (na, bent jau ta, kuri yra turėjusi gerą 
tėvą), — ir į kurį atsakymas pajuntamas širdimi. Galvoda- 
ma apie poną J. L. B. Matekonį ji pati savęs to paklausė ir 
atsakymas buvo aiškus bei tvirtas. 

„Ką apie jį būtų pamanęs mano velionis tėtis? - pa- 
klausė ji savęs. Paklausė po to, kai jau sutiko tekėti už pono 
J. L. B. Matekonio, panašiai kaip žmonės savęs klausia, ar 
teisingoje kryžkelėje pasuko. Prisiminė, kur buvo klausda- 
ma. Vakare išėjo pasivaikščioti palei smėlio pylimą vienu 
iš takelių, vinguriuojančių šen bei ten tarp dygliuotų krū- 


mynų. Staiga stabtelėjo ir pakėlė akis į dangų, į neryškią, 
išblankusią mėlynę, kurią saulėlydžiui artėjant išvagojo va- 
rio raudonumo dryžiai. Tai buvo tykus dienos metas, o ji 
visai viena. Todėl ištarė klausimą garsiai, tarsi norėdama, 
kad kas nors jį išgirstų. 

Ji žvelgė į dangų, beveik tikėdamasi pamatyti atsakymą. 
Bet jo ten, žinoma, nebuvo, ji ir taip žinojo, nereikėjo nė 
žiūrėti. Jai nekilo nė mažiausios abejonės, kad Obedas Ra- 
motsvė, kuris dirbdamas tolimosiose kasyklose buvo pri- 
būtų džiaugęsis ponu J. L. B. Matekoniu. O jei taip, tai ir jai 
neverta būgštauti dėl būsimo vyro. Jis bus jai geras. 


Dabar, sėdėdama savo įkurtoje „Pirmojoje moterų seklių 
agentūroje“ su padėjėja mma Makutsi, geriausiai iš visos 
laidos baigusia Botsvanos sekretorių kolegiją, ji svars- 
tė, kokių darbų teks imtis ateityje, susituokus su ponu 
J. L. B. Matekoniu. Svarbiausias, neatidėliotinas klausi- 
mas buvo, žinoma, pasirinkti gyvenamąją vietą. Jį pavy- 
ko išspręsti gana greitai; pono J. L. B. Matekonio namas 
netoli senojo Botsvanos karo pajėgų klubo, nors ir labai 
patrauklus, su senovine kolonijų stiliaus veranda ir žvil- 
gančiu skardos stogu, vis dėlto buvo ne toks patogus, kaip 
jos pačios namas Zebrų plente. Jo sodas menkokas - tiesą 
pasakius, beveik ne sodas, o tik pašluotas kiemas, - o štai 
prie jos namo auga nemažai papajų bei keletas šakotų, pa- 
vėsingų akacijų, greta plyti gerai įdirbtas melionų laukas. 
Kalbant apie būsto apstatymą, pono J. L. B. Matekonio 
namų spartietiški koridoriai bei gyvenimui nepritaikyti 

kambariai, ypač palyginti su jos namų įrengimu, atrodė 
visai nekaip. Mma Ramotsvė nujautė, kad jai būtų be galo 
sunku atsisakyti savo salono, kurio raudonai dažytas be- 
tono grindis dengia jaukus kilimas, ant židinio atbrailos 
stovi sero Seretsės Khamos, pirmojo Botsvanos preziden- 
to, vyriausiojo vado, valstybės vyro atminimui pagaminta 
suvenyrinė lėkštė, o kampe glaudžiasi mechaninė siuva- 
moji mašina, kuri iki šiol puikiausiai veikia net kai dingsta 
elektra, o juk modernesnės siuvimo mašinos tokiais atve- 
jais iškart nutyla. 

Jai nereikėjo nieko pernelyg įtikinėti. Tiesą pasakius, 
sprendimas persikelti į Zebrų plentą net nebuvo ištartas 
balsu. Kai mma Potokvanė, našlaičių prieglaudos direkto- 
rė, įtikino poną J. L. B. Matekonį pasiimti globai našlaitį 
berniuką ir jo luošą seserį, vaikai atsikraustė į mma Ra- 
motsvės namus ir iškart juose įsikūrė. Tada visiems tapo 
aišku, kad atėjus laikui visa šeima apsigyvens Zebrų plente. 
Kol kas ponas J. L. B. Matekonis pagyvens savo namuose, 
bet vakarienės valgyti kasdien atvažiuos į Zebrų plentą. 

Ši susitarimo dalis buvo lengviausia. Dabar dar liko 
išspręsti verslo reikalus. Mma Ramotsvė sėdėjo prie savo 
darbo stalo, stebėdama, kaip mma Makutsi tvarko negau- 
sius įstaigėlės dokumentus, bet jos mintys sukosi aplink 
sudėtingą būsimą sprendimą. Nuspręsti nebuvo lengva, 
bet ji jau nusprendė; dabar teks suimti save į rankas ir 
sprendimą įvykdyti. Tai juk ir yra verslo esmė. 

Viena iš pamatinių verslo taisyklių skelbia, kad neapsi- 
moka laikyti dviejų patalpų, jei pakanka vienos. Kai mma 
Ramotsvė ir ponas J. L. B. Matekonis susituoks, jie turės 

dvi verslo įmones ir dvejas patalpas. Jų įmonės, be abejo, 
visai nepanašios, bet „Tlokvengo kelio greitųjų automobi- 
lių“ įstaigoje daug vietos, todėl bus protingiausia, jei mma 
Ramotsvė ten perkels savo agentūrą. Ji jau buvo atidžiai 
pasitarusi su vietos statybų meistru. 

— Nematau jokių sunkumų, — pareiškė šis, ištyrinėjęs 
garažą ir įstaigą. - Ana ten, iš tos pusės, galėsiu įstatyti 
naujas duris. Tada klientai ramiai vaikščios pas tave, nė 
nepastebėdami garažo dirbtuvės tepalų bei triukšmo. 

Sukėlus į vieną pastatą abi įstaigas, mma Ramotsvė savo 
agentūros patalpą galėtų išnuomoti, o nuompinigiai jiems 
labai praverstų. Teko pripažinti vieną nesmagią tiesą apie 
„Pirmąją moterų seklių agentūrą“: ji kol kas nedavė pelno. 
Negalėtum pasakyti, kad klientų buvo per mažai — šių kaip 
tik netrūko, — tiesiog seklės darbas užėmė be galo daug 
laiko, ir jei ji pradėtų reikalauti normalaus užmokesčio už 
kiekvieną išdirbtą valandą, žmonės paprasčiausiai neišga- 
lėtų susimokėti už paslaugas. Kai nori išsiaiškinti kokį nors 
nerimą keliantį klausimą ar surasti dingusį žmogų, negaila 
sumokėti porą šimtų pulų, dažniausiai užmokestis pasitei- 
sina, bet jei už tą patį darbą seklė užsiprašytų keleto tūks- 
tančių pulų, būtų jau visai kas kita. Gal žmogus mieliau 
sutiktų ir toliau likti nežinioje, negu tiksliai viską Žinoti, jei 
už žinojimą tektų pakloti nemenką sumelę. 

Gal būtų pavykę išsisukti be įsiskolinimų, jei ne atlygi- 
mma Makutsi. Iš pradžių buvo ją priėmusi dirbti sekretore, 


nes manė, kad kiekvienam rimtam verslininkui dera turėti 

sekretorę, bet neilgai trukus įžvelgė neeilinius gabumus, 
slypinčius už didžiulių darbuotojos akinių. Mma Makutsi 
buvo paaukštinta ir tapo seklės padėjėja: ši pareigybė sutei- 
kė jai taip ilgai lauktą visuomeninę padėtį. Bet sykiu mma 
Ramotsvė juto būtinumą pakelti ir jos algą, tad agentūros 
ataskaitas dar ryškiau išmargino raudona skolų spalva. 

Ji aptarė šį reikalą su ponu J. L. B. Matekoniu, kuris pri- 
tarė, kad pasirinkimo praktiškai nėra. 

— Jei ir toliau taip eisis, - rimtai tarė jis, - tau galiausiai 
teks skelbti bankrotą. Esu matęs, kaip verslininkai bankru- 
tuoja. Tada jie paskiria vadinamąjį teisinį valdytoją. Jis kaip 
maitvanagis, tik suka ratus, suka. Labai blogai, kai verslui 
taip atsitinka. 

Mma Ramotsvė caktelėjo liežuviu. 

— Visai to nenoriu, — atsiliepė ji. - Tai būtų labai liūd- 
nas verslo įmonės galas. 

Jiedu niūriai susižvalgė. Paskui prabilo ponas 
J. L. B. Matekonis. 

— Tau teks ją atleisti, - pasakė jis. - Man anksčiau irgi 
yra tekę atleisti mechanikus. Nelengva, bet juk tai verslas. 

— Ji taip džiaugėsi, kai gavo paaukštinimą, — tykiai pra- 
tarė mma Ramotsvė. - Negaliu staiga jai imti ir pasakyti, 
kad jau nebėra seklė. Ji čia, Gaborone, neturi jokių gimi- 
nių. Visa šeima gyvena Bobononge. Man atrodo, jie labai 
neturtingi. 

Ponas J. L. B. Matekonis papurtė galvą. 

— Neturtingų žmonių daug, - pasakė jis. - Daugelis jų 
labai kenčia. Bet verslo iš oro nepadarysi. Tai visi žino. Rei- 
kia sudėti viską, ką gauni, o paskui atimti viską, ką išleidi. 

Likęs skirtumas ir yra pelnas. Tavo atveju skaičius, reiš- 
kiantis skirtumą, yra su minuso ženklu. Negalima... 

— Negaliu, - pertraukė jį mma Ramotsvė. - Dabar ne- 
galiu jos atleisti. Aš jai kaip motina. Ji taip nori būti sekle, 
tiek daug dirba. 

Ponas J. L. B. Matekonis nuleido žvilgsnį į savo pėdas. 
Jis įtarė, kad mma Ramotsvė laukia iš jo kokio nors pa- 
siūlymo, bet niekaip nesusivokė, ką galėtų pasiūlyti. Gal ji 
tikisi, kad jis duos pinigų? Nejau nori, kad jis apmokėtų 
„Pirmosios moterų seklių agentūros“ sąskaitas, nors pati 
aiškiai pasakė, kad bus geriau, jei jis tvarkys savo verslą, 
garažą, O ji rūpinsis savo klientais ir nerimą keliančiomis 
jų problemomis? 

— Nenoriu, kad už mane mokėtum, - mma Ramotsvė 
žvelgė į poną J. L. B. Matekonį tokiu tvirtu žvilgsniu, kad 
šis sykiu ir žavėjosi ja, ir prisibijojo. 

— Aišku, kad ne, - skubiai užtikrino jis. - Man tokia 
mintis nė į galvą neatėjo. 

— Kita vertus, - toliau kalbėjo mma Ramotsvė, - tau 
garaže reikia sekretorės. Juk niekaip nesusitvarkai sąskaitų, 
teisybė? Ir net neužsirašinėji, kiek moki tiems netikėliams 
pameistriams. Man atrodo, jog kartais jiems ir paskolini 
pinigų, ar ne? Ar turi viską užsirašęs? 

Ponas J. L: B. Matekonis ėmė nesmagiai muistytis. Kaip 
ji sužinojo, kad abu pameistriai jam įsiskolinę daugiau kaip 
po šešis šimtus pulų ir nerodo nė mažiausio noro kada nors 
tuos pinigus grąžinti? 

— Gal nori, kad ji pereitų dirbti pas mane? - paklausė jis, 
nustebintas tokio pasiūlymo. — Bet kaip tada dirbs sekle? 


14 


Mma Ramotsvė atsakė ne iš karto. Ji dar nebuvo nieko 
nusprendusi, bet dabar pradėjo ryškėti veiksmų planas. Jei 
ji perkeltų agentūrą įstaigon garaže, mma Makutsi galėtų 
išsaugoti seklės padėjėjos pareigybę ir kartu dirbti sekre- 
tore, kurios garažui reikia. Už tai ponas J. L. B. Matekonis 
galėtų jai mokėti atlyginimą, o tai reikštų, kad didelė šios 
naštos dalis nukristų nuo agentūros pečių. Pridėjus dar 
nuompinigius už dabartinių agentūros patalpų nuomą, 
verslo finansinė padėtis smarkiai pasitaisytų. 

Ji paaiškino savo planą ponui J. L. B. Matekoniui. Jis ir 
anksčiau ne kartą abejojo mma Makutsi naudingumu, ta- 
čiau dabar negalėjo nesutikti, kad mma Ramotsvės pasiū- 
lymas turi privalumų, o svarbiausia - jai nuo to bus geriau. 
Šito, puikiai suvokė ponas J. L. B. Matekonis, jis ir troško 
labiau už viską gyvenime. 


Mma Ramotsvė atsikosėjo. 

— Mma Makutsi, - prabilo ji. - Aš pagalvojau apie 
ateitį. 

Mma Makutsi, baigusi tvarkyti aplankus su dokumen- 
tais, buvo išvirusi jiems abiem po puodelį raudonosios 
arbatos ir ruošėsi pusvalandžio pertraukėlei, kurią daž- 
niausiai darydavo vienuoliktą valandą ryto. Buvo pradėjusi 
skaityti žurnalą - seną National Geographic numerį, kurį 
jai buvo paskolinusi pusseserė mokytoja. 

— Apie ateitį? Taip, galvoti apie ateitį visada įdomu. Bet, 
pasakyčiau, vis dėlto ne taip įdomu, kaip apie praeitį. Šiame 
žurnale, mma Ramotsve, yra labai geras straipsnis, - pasa- 
kojo ji, - aš jums jį paskolinsiu, kai tik pati baigsiu skaityti. 


15 


Jame rašoma apie mūsų protėvius Rytų Afrikoje. Juos rado 
daktaras Likis*. Tai labai garsus kaulų specialistas. 

— Kaulų specialistas? - mma Ramotsvė nesuprato. 
Šiaip mma Makutsi kalbėjo labai aiškiai — ir angliškai, ir 
setsvana kalba, — bet kartais imdavo ir įterpdavo kokį nors 
neįprastą posakį. Kas tas kaulų specialistas? Primena ra- 
ganių, bet juk daktaro Likio niekaip negalėtum pavadinti 
raganiumi? 

— Taip, - patvirtino mma Makutsi. — Jis viską žino apie 
labai senus kaulus. Jis juos kasinėja ir žiūrėdamas į juos 
pasakoja apie mūsų praeitį. Štai, pažvelkite čia. 

Ji iškėlė žurnalą, rodydama nuotrauką, išspausdintą per 
du puslapius. Mma Ramotsvė prisimerkė, norėdama ge- 
riau įsižiūrėti. Akys jau nebe tos, kaip seniau, pastebėjo ji, 
būgštaudama, kad anksčiau ar vėliau ir jai teks užsidėti ne- 
regėto didumo akinius, visai kaip tie, kuriuos nešioja mma 
Makutsi. 

— Ar tai daktaras Likis? 

Mma Makutsi linktelėjo. 

— Taip, mma, - atsiliepė ji, - tai jis. Rankoje jis laiko 
pirmykščio žmogaus kaukolę. Tas žmogus gyveno labai, 
labai seniai ir jau seniausiai yra velionis. 

Mma Ramotsvė pajuto, kad ją apima susidomėjimas. 

— Tas žmogus, kuris jau labai seniai velionis, - paklausė 
ji, - kas jis toks buvo? 


— Zurnale rašoma, kad jis gyveno tada, kai žmonių iš- 


* plačiau apie daktarą Likį (Leakey) žr. paaiškinimus knygai „Pirmoji mo- 
terų seklių agentūra“. 

vis dar buvo labai mažai, - paaiškino mma Makutsi. - Mes 
visi tada gyvenome Rytų Afrikoje. 

— Visi? 

— Taip. Visi. Mano giminės. Jūsų giminės. Visi žmonės. 
Mes visi esame kilę iš mažutės bendrų protėvių grupelės. 
Daktaras Likis tai įrodė. 

Mma Ramotsvė atrodė susimąsčiusi. 

— Tai mes, galima sakyti, visi esame broliai ir seserys? 

— Taip, — sutiko mma Makutsi. — Mes visi — viena gimi- 
nė. Eskimai, rusai, nigeriečiai. Jie tokie pat kaip mes. Vieno 
kraujo. Tos pačios DNR. 

— DNR? - paklausė mma Ramotsvė. — Kas gi tai? 

— Tai toks daiktas, iš kurio Dievas sukūrė žmones, - pa- 
aiškino mma Makutsi. - Mes visi esame sudaryti iš DNR 
ir vandens. 

Mma Ramotsvė truputį svarstė, kokias išvadas galima 
daryti iš šio stulbinamo atradimo. Apie eskimus ar rusus 
ji nieko neišmanė, bet nigeriečiai — visai kas kita. Nors, 
žinoma, mma Makutsi teisi: jei visų žmonių brolystė - ir 
seserystė — tau ne tuščias garsas, teks pripažinti broliais ir 
nigeriečius. 

— Jei žmonės tai žinotų, — tarė ji, - jei suvoktų, kad mes 
visi kilę iš vienos šeimos, tikriausiai būtų vieni kitiems ge- 
resni, kaip manote? 

Mma Makutsi padėjo žurnalą. 

— Neabejoju, kad būtų, — sutiko ji. — Jei visi tai žinotų, 
jiems pasidarytų labai sunku daryti kitiems ką nors nege- 


ro. Gal net kiltų noras truputį labiau kitiems padėti. 

Mma Ramotsvė tylėjo. Po tokių mma Makutsi žodžių 
jai buvo labai sunku pasakyti, ką buvo ketinusi, bet jiedu su 
ponu J. L. B. Matekoniu jau buvo viską nutarę ir pasirinki- 
mo nebebuvo - teks pranešti blogą naujieną. 

— Visa tai labai įdomu, — pasakė ji, stengdamasi kalbėti 
tvirtu balsu. - Kai turėsiu kiek daugiau laiko, būtinai pa- 
skaitysiu apie daktarą Likį. O kol kas neturiu nė minutės, 
vis svarstau, ką daryti su šiuo verslu. Pati žinote, kad ata- 
skaitos nedžiugina. Jos visai ne tokios, kaip tos ataskaitos, 
kurias kartais spausdina laikraščiai — na, žinote, tos, kurio- 
se visada būna du stulpeliai, pajamos ir išlaidos, ir kurio- 
se pirmojo stulpelio sumos visad didesnės už antrojo. Šio 
verslo ataskaitose viskas atvirkščiai. 

Mma Ramotsvė patylėjo, stebėdama, kaip šie žodžiai 
paveiks mma Makutsi. Per tuos akinius visiškai nematyti, 
ką ji galvoja. 

— Taigi man teks kai ko imtis, — toliau kalbėjo ji. — Jei 
nieko nedarysiu, mums paskirs teisinį valdytoją arba ateis 
banko darbuotojas ir atims iš mūsų patalpas. Taip atsitin- 
ka, kai verslas neduoda pelno. Tai labai blogai. 

Mma Makutsi spoksojo į savo stalą. Staiga ji pakėlė 
galvą, pažvelgė į mma Ramotsvę, ir jos akinių stikluose 
atsispindėjo už lango augančio dygliūočio medžio šakos. 
Mma Ramotsvę šis vaizdas sutrikdė: tarsi būtų pažvelgųsi 
į pasaulį kito žmogaus akimis. Vos jai tai dingtelėjo, mma 
Makutsi pasuko galvą ir mma Ramotsvei prieš akis šmės- 
telėjo jos pačios raudonos suknelės atspindys. 

— Aš labai stengiuosi, - tyliai pasakė mma Makutsi. — 
Tikiuosi, suteiksite man šansą. Aš tokia laiminga, kad galiu 

čia dirbti seklės padėjėja. Nenoriu visą gyvenimą likti tik- 
tai sekretore. 

Ji nutilo ir pažvelgė į mma Ramotsvę. Kaip turėtų jaustis 
mma Makutsi, baigusi Botsvanos sekretorių kolegiją, per 
baigiamąjį egzaminą surinkusi devyniasdešimt septynis 
balus, tačiau neturinti čia savo šeimos, tik keletą giminių 
tolimame Bobononge, pamanė mma Ramotsvė. Ji Žino- 
jo, kad mma Makutsi siunčia giminėms pinigų, nes kartą 
buvo ją mačiusi pašte mokančią už šimto pulų perlaidą. 
Tikriausiai giminėms pranešta apie paaukštinimą ir jie la- 
bai didžiuojasi, kad jų dukterėčiai ar pusseserei Gaborone 
taip puikiai sekasi. Iš tikrųjų dukterėčią ar pusseserę vir- 
šininkė darbe laiko tik iš gailesčio, ir gimines Bobononge 
išlaiko ne kas kitas, o mma Ramotsvė. 

Jos žvilgsnis nuslydo mma Makutsi stalu ir sustojo prie 
atverstos žurnalo nuotraukos, kurioje daktaras Likis rodė 
kaukolę. Daktaras Likis iš nuotraukos žvelgė tiesiai į ją. 
Na, mma Ramotsve?, sakyte sakė jis. Tai ką ketini daryti 
su savo padėjėja? 

Mma Ramotsvė atsikrenkštė. 

— Jums nėra ko nerimauti, — tarė ji. - Ir toliau liksite 
seklės padėjėja. Bet kai persikelsime į „Tlokvengo kelio 
greitųjų automobilių“ pastatą, jums teks atlikti ir kai ku- 
riuos kitus darbus. Reikės padėti ponui J. L. B. Matekoniui 
sutvarkyti popierius. Pusę dienos dirbsite sekretore, kitą 
pusę - seklės padėjėja. - Ji patylėjo ir skubiai pridūrė: — 
Bet vis tiek vadinsitės seklės padėjėja. Taip vadinsis jūsų 


pareigybė. 

Visą tą dieną mma Makutsi buvo tylesnė negu įprastai. 
Popiet ji tylėdama išvirė mma Ramotsvei raudonosios ar- 
batos, tylėdama padavė puodelį, bet vakarop, atrodo, ga- 
liausiai susitaikė su likimu. 

— Tikriausiai pono J. L. B. Matekonio dokumentai visiš- 
kai nesutvarkyti, — tarė ji. - Nemanau, kad jis skirtų jiems 
daug dėmesio. Vyrai tokių darbų nemėgsta. 

Išgirdusi pasikeitusį padėjėjos balsą, mma Ramotsvė 
pajuto palengvėjimą. 

— Ten jokios tvarkos, - atsakė ji. - Jei bent kiek aptvar- 
kysite jo sąskaitas, padarysite jam didžiulę paslaugą. 

— Kolegijoje mus to išmokė, - atsiliepė mma Makutsi. — 
Vieną dieną nusiuntė mus į įstaigą, kurioje nebuvo jokios 
tvarkos, ir liepė viską surūšiuoti, sutvarkyti. Mes buvome 
keturios — aš ir trys gražios merginos. Gražiosios mergi- 
nos visą laiką plepėjosi su įstaigoje dirbančiais vyrais, o aš 
sutvarkiau dokumentus. 

— Aha, - pratarė mma Ramotsvė, - puikiai įsivaiz- 
duoju. 

— Dirbau iki aštuntos valandos vakaro, - toliau pasako- 
jo mma Makutsi. - Tos merginos penktą valandą išėjo su 
vyrais į barą, o mane paliko dirbti. Kitą rytą kolegijos di- 
rektorė pranešė, kad darbas atliktas labai gerai ir mes visos 
už šią užduotį gavome aukščiausią įvertinimą. Tos mergi- 
nos buvo labai patenkintos. Jos sakė, kad nesvarbu, jog do- 
kumentus sutvarkiau aš - joms atiteko sunkesnioji darbo 
dalis: pasirūpinti, kad vyrai nesipainiotų po kojomis. Jos 
tikrai taip manė. 


Mma Ramotsvė papurtė galvą. 

— Tos merginos niekam tikusios, — tarė ji. — Šiais laikais 
Botsvanoje labai daug žmonių, panašių į jas. Tačiau jūs 
bent jau žinote, kad gyvenime šio to pasiekėte. Esate seklės 
padėjėja, o jos kas? Tikriausiai niekas. 

Mma Makutsi nusiėmė savo didžiuosius akinius ir rū- 
pestingai nusivalė stiklus nosinės kampučiu. 

— Dvi ištekėjo už labai turtingų vyrų, - atsakė ji. — Jos 
turi didžiulius namus netoli „Saulės“ viešbučio. Mačiau, 
kaip jos vaikštinėja po miestą, užsidėjusios brangius saulės 
akinius. Trečioji išvažiavo į Pietų Afriką ir dirba modeliu. 
Mačiau jos nuotrauką žurnale. Jos vyras fotografas, irgi 
dirba tame žurnale. Be to, jis turi krūvas pinigų ir ji labai 
laiminga. Vyrą vadina Polaroidu Kumalo. Jis labai gražus 
ir garsus. 

Mma Makutsi vėl užsidėjo akinius ir pažvelgė į mma 
Ramotsvę. 

— Ateis laikas, jūs taip pat susirasite vyrą, - atsakė mma 
Ramotsvė. — Ir tas vyras bus tikras laimės kūdikis. 

Mma Makutsi papurtė galvą. 

— Nemanau, jog kada nors susirasiu vyrą, — tarė ji. — 
Botsvanoje vyrų per mažai. Tai visiems žinoma. Visi vyrai 
jau vedę ir man nieko nebeliko. 

— Na, tai ir nebūtina tekėti, - pareiškė mma Ramot- 
svė. - Šiais laikais netekėjusios moterys irgi labai puikiai 
gyvena. Štai aš netekėjusi. Neturiu vyro. 

— Bet jūs netrukus ištekėsite už pono J. L. B. Mateko- 
nio, - priminė mma Makutsi. - Ir nebebūsite netekėjusi. 
Galėtumėte... 

— Bet aš neprivalėjau už jo tekėti, - nutraukė ją mma 
Ramotsvė. - Man ir vienai buvo gerai. Galėjau taip ir gy- 
venti. 

Ir nutilo. Pastebėjo, kad mma Makutsi vėl nusiėmė aki- 
nius ir dar kartą juos valo. Akiniai buvo aprasoję. 

Mma Ramotsvė susimąstė. Ji nepajėgė ramiai žiūrėti į 
nelaimingą žmogų ir niekuo jam nepadėti. Toks bruožas 
labai neparankus privačiai seklei, nes sekliai darbe dažnai 
mato nelaimingus Žmones, tačiau kad ir kaip stengdamasi 
niekaip nepajėgė išsiugdyti abejingumo. 

— Tiesa, vos nepamiršau, — tarė ji. - Nepasakiau, kad 
naujojoje darbo vietoje jūsų pareigybė vadinsis „Tlokvengo 
kelio greitųjų automobilių“ garažo direktoriaus pavaduo- 
toja. Ne šiaip kokia sekretorė. 

Mma Makutsi pakėlė galvą ir nusišypsojo. 

— Tai labai gerai, - atsakė ji. —- Jūs man labai gera, 
mma. 

— Ir pinigų bus truputį daugiau, - įsidrąsino mma Ra- 
motsvė, nutarusi elgtis beatodairiškai. —- Nelabai daug, bet 
truputį daugiau. Galėsite šiek tiek daugiau siuntinėti saviš- 
kiams į Bobonongą. 

Ši informacija regimai pralinksmino mma Makutsi ir 
paskutinius dienos darbus ji atliko daug žvaliau - atspaus- 
dino kelis laiškus, kurių apmatus mma Ramotsvė buvo su- 
rašiusi ranka. Tačiau dabar apniuko mma Ramotsvė. Vis- 
kuo kaltas daktaras Likis, nusprendė ji. Jei kalba nebūtų 
užėjusi apie jį, gal jai būtų pavykę elgtis griežčiau. O dabar 
ne tik dar kartą paaukštino mma Makutsi, bet ir pakėlė jai 
atlyginimą, nepasitarusi su ponu J. L. B. Matekoniu. Žino- 

ma, reikės jam apie tai pasakyti, bet gal dar ne iš karto. 
Visada galima atrasti tinkamą momentą nemaloniai nau- 
jienai pranešti, tik kartais jo tenka palaukti. Vyrai dažnai 
atsipalaiduoja, ir moteriai, sulaukus tinkamos progos, ne- 
sunku su jais susitarti, o prireikus ir aplošti. Kai proga pa- 
sitaiko, manipuliuoti vyrais būna visiškai lengva. Tik reikia 


palaukti. 


Antras skyrius 


Berniukas naktyje 


(£ Nakvynės buvo apsistoję Okavange, už Mauno, po aukš- 
tais 10pani medžiais. Šiaurės pusėje vos už pusmylio tyso- 
jo ežeras — mėlyna juosta žaliuose ir ruduose krūmynuose. 
Čia savanų žolė augo aukšta ir derli, tinkama pasislėpti žvė- 
rims. Norint pamatyti dramblį reikėtų žvelgti labai atidžiai, 
nes vešlioje augmenijoje sunku įžiūrėti net jų milžiniškus 
pilkus pavidalus, lėtai liumpsinčius savo keliais. 
Stovyklavietė, arba beveik nuolat pusračiu stovinčios 
penkios šešios didžiulės palapinės, priklausė vyriškiui, kurį 
jie vadino rra Pula, ponu Lietumi: mat tikėjo, ir šis tikėji- 
mas jau ne kartą buvo pasitvirtinęs, kad jo pasirodymas 
žada taip reikalingą lietų. Rra Pula su malonumu skatino 
šį įsitikinimą. Lietus neša sėkmę, todėl žmonės, džiaugda- 
miesi netikėta sėkme ar jos prašydami, dažniausiai šaukia: 
„Pula! Pula! Pula" Vyriškis buvo lieso veido, įdiržusia, 
saulės nudėmėta oda, kaip visų baltųjų, ilgai gyvenusių Af- 

rikos saulėje. Strazdanos ir saulės dėmės jau buvo spėju- 
sios susilieti, visas veidas parudęs nelyginant blyškus tešlos 
luitas, įkištas į orkaitę. 

— Jis pamažėliais panašėja į mus, - tarė vienas iš jo vyrų, 
vakare visiems sėdint prie laužo. — Vieną gražią dieną at- 
sibus ir pamatys, kad tapo tikru botsvaniečiu, tokios pat 
spalvos kaip mes. 

— Kad taptum tikru botsvaniečiu, nepakanka pakeisti 
odos spalvą, - paprieštaravo kitas. - Botsvanietis yra tas, 
kuris sieloje botsvanietis. Zulai iš pirmo žvilgsnio atrodo 
kaip mes, tačiau jie turi zulų sielą. Zulas irgi niekada nevirs 
botsvaniečiu. Jie visai kitokie. 

Aplink laužą stojo tyla, vyrai tylomis svarstė šį klau- 
simą. 

— Žmogų sudaro labai daug įvairiausių dalykų, — ga- 
liausiai tarė vienas iš medžiotojų. - Tačiau svarbiausios 
yra motinos įsčios. Jose žmogus gauna pieno, kuris jį pa- 
daro botsvaniečiu arba zulu. Botsvaniečių pienas — vaikas 
botsvanietis. Zulų pienas — vaikas zulas. 

— Įsčiose nėra pieno, - atsiliepė jaunesnis vyras. — Vis- 
kas yra visai kitaip. 

Vyresnysis piktai jį nužvelgė. 

— Tai ką, išmintingasis pone, mokslų daktare, žmogus 
tada valgo pirmus devynis mėnesius? Gal pasakysi, kad ge- 
ria motinos kraują? Ar tą mums nori pasakyti? 

Jaunesnysis papurtė galvą. 

— Negaliu tiksliai pasakyti, ką valgo, - atsakė jis. — 
Bet pieno kūdikis paragauja tik tada, kai gimsta. Esu tuo 
tikras. 

Vyresnysis pašaipiai atsiliepė: 

— Tu nieko neišmanai. Juk neturi vaikų, tiesa? Tai ką gali 
apie juos žinoti? Žmogus neturi vaikų, o kalba apie vaikus 
taip, tarsi turėtų visą būrį. Aš turiu penkis vaikus. Penkis. 

Jis iškėlė aukštyn ranką išskėstais pirštais. 

— Penkis vaikus, - pakartojo. - Ir visus penkis sukūrė 
jų Motinos pienas. 

Medžiotojai nutilo. Prie kito laužo, įsitaisę ne ant rąstų, 
o ant kėdžių, sėdėjo rra Pula ir du jo klientai. Medžiotojai 
girdėjo jų balsus, nors atskirų žodžių neišskyrė, bet staiga 
anie nutilo. Rra Pula mikliai pakilo nuo kėdės. 

— Ten kažkas yra, - pasakė jis. - Gal šakalas. Kartais 
jie prieina gana arti prie ugnies. Kiti gyvuliai linkę laikytis 
atokiau. 

Vienas iš klientų, vidutinio amžiaus vyras minkšta pla- 
čiabryle skrybėle, pakilo ir įsistebeilijo į tamsą. 

— Ar leopardai prieina taip arti? — paklausė jis. 

— Niekada, - atsakė rra Pula. - Jie labai baikštūs. 

Moteris, sėdinti ant audeklinės sudedamosios kėdės, 
staiga pasuko galvą. 

— Ten tikrai kažkas yra, —- pasakė ji. - Paklausykite. 

Rra Pula padėjo puodelį, kurį laikė rankoje, ir pašaukė 
savo vyrus: 

— Saimonai! Motopi! Kuris nors atneškite man žibintą. 
Tik vikriai sukitės! 

Jaunesnysis medžiotojas atsistojo ir sparčiu žingsniu 
nuėjo prie palapinės, kur buvo laikoma įranga. Jau neš- 
damas žibintą šeimininkui, jis taip pat išgirdo triukšmą ir 
įjungė galingą šviesos spindulį, juo nušviesdamas stovyk- 

lavietę gaubiančią tamsą. Visi išvydo krūmynų ir neaukštų 
medelių siluetus, kurie skvarbiame šviesos spindulyje at- 
rodė keistai plokšti ir vienmačiai. 

— Ar šviesa jo nenubaidys? — paklausė moteris. 

— Gal, - atsakė rra Pula. - Bet mums juk nereikia staig- 
menų, tiesa? 

Šviesos srautas apsuko lanką ir trumpam apšvietė dyg- 
liuočio medžio lapus. Paskui nusileido kamienu, ir tada 
visi pamatė. 

— Juk tai vaikas, — ištarė vyriškis minkšta skrybėle. — 
Vaikas? Čia? 

Vaikiūkštis stovėjo keturpėsčias. Apšviestas žibinto, jis 
buvo panašus į sustingusį iš siaubo žvėrelį, iš tamsos iš- 
plėštą automobilio šviesų. 

— Motopi! - pašaukė rra Pula. - Pagauk vaiką. Atnešk 
jį šen. 

Vyriškis su žibintu mikliai nužingsniavo per žolę, ne- 
nuleisdamas šviesos spindulio nuo vaiko figūrėlės. Jam 
priartėjus, vaikas staiga puolė gilyn į tamsą, bet tikriausiai 
užkliuvo ir parvirto. Vyriškis ištiesė rankas ir iš jų iškrito 
žibintas. Jam atsitrenkus į akmenis, pasigirdo trankus gar- 
sas ir šviesa užgeso. Bet vyriškis jau buvo pagavęs vaiką; 
kėlė jį nuo žemės, o šis muistėsi ir spardėsi. 

— Nesimušk, mažyli, - tarė vyriškis setsvana kalba. — 
Nepadarysiu tau nieko blogo. Aš tavęs nemušiu. 

Vaikas dar kartą spyrė ir pataikė vyriškiui tiesiai į pilvą. 

— Negalima! - Jis papurtė vaiką, suėmė jį viena ranka, o 


kita smarkiai sudavė per petį. 

— Štai! Štai tau už tai, kad įspyrei dėdei! Žiūrėk man, nes 
gausi dar! 

Vaikas, nustebintas smūgio, liovėsi priešintis ir suglebo. 

— Ir dar kai ką pasakysiu, - sumurmėjo vyriškis, priei- 
damas prie rra Pulos laužo. - Tu dvoki. 

Jis paguldė berniuką ant žemės, šalia stalo, ant kurio 
stovėjo žibalinė žygio lempa; tačiau berniuko riešo nepa- 
leido, baimindamasis, kad šis nesumanytų pabėgti arba 
įspirti kuriam nors baltajam. 

— Tai štai mūsų mažasis šakalas, — tarė rra Pula, apžiū- 
rinėdamas berniuką. 

— Jis visai nuogas, - pastebėjo moteris. - Jokio dra- 
bužėlio. 

— Kiek jam metų? —- paklausė vienas iš medžiotojų. — 
Negali būti daugiau negu šešeri ar septyneri. O gal dar 
mažiau. 

Rra Pula pakėlė lempą ir prinešė ją arčiau vaiko, ap- 
šviesdamas odą, raižyte suraižytą randelių bei apgijusių 
įdrėskimų Žymių, tarsi vaiką kas nors būtų vilkęs per dyg- 
liuotus brūzgynus. Pilvas įkritęs, aiškiai matyti visi šonkau- 
liai; smulkus užpakaliukas susitraukęs, beveik be raumenų; 
ant vienos kojos pėdos, tiesiai per keltį, žioji žaizda — balti 
kraštai aplinkui tamsų centrą. 

Berniukas pažvelgė į šviesą ir apžiūrinėjamas tarsi su- 
sitraukė. 

— Kas tu toks? — paklausė rra Pula setsvana kalba. -— Iš 
kur esi? 


Vaikas spoksojo į šviesą, bet į klausimą nereagavo. 

— Pamėgink paklausti kalanga kalba, - tarė rra Pula 
Motopiui. — Iš pradžių kalanga, paskui hererų. Gal jis iš 
hererų. Arba basarvų. Tu juk moki susikalbėti šiomis kal- 
bomis, Motopi. Pasistenk bent ką nors iš jo išklausti. 

Vyriškis pritūpė, kad būtų arčiau vaiko. Pradėjo klau- 
sinėti viena kalba, tyčia aiškiai tardamas žodžius, paskui, 
nesulaukęs jokio atsakymo, prabilo kita. Berniukas tebe- 
tylėjo. 

— Aš manau, kad šis vaikas visai nemoka kalbėti, - pa- 
sakė medžiotojas. - Man atrodo, jis nė nesupranta, ką jam 
sakau. 

Prie vaiko prisiartino moteris ir ištiesusi ranką palietė 
jo petį. 

— Vargšas vaikelis, — pasakė ji, — atrodo, kad tu... 

Staiga ji suriko ir mikliai atitraukė ranką. Berniukas jai 
įkando. 

Medžiotojas sugriebė vaiką už dešinės rankos ir pakė- 
lė, priversdamas atsistoti. Tada palinko į priekį ir smarkiai 
sudavė per veidą. 

— Ne, - šūktelėjo jis. - Blogas berniukas! 

Moteris pasipiktinusi nustūmė medžiotoją. 

— Nemušk jo, — suriko ji. — Jis juk išsigandęs. Nejau ne- 
matai? Jis visai nenorėjo manęs skaudinti. Man nereikėjo 
jo liesti. 

— Negalima vaikui leisti kandžioti žmones, mma, — ty- 
liai atsakė medžiotojas. - Mums tai nepatinka. 

Moteris apsivyniojo ranką nosine, tačiau pro audeklą 


prasiskverbė maža kraujo dėmelė. 

— Tuoj atnešiu jums penicilino, - pasakė rra Pula. — 
Žmogaus įkandimas kartais būna labai pavojingas. 

Visi sužiuro į vaiką, kuris susirietęs gulėjo ant žemės, 
tarsi ruošdamasis miegoti, bet atidžiai stebėjo suaugusius. 

— To vaiko kvapas labai keistas, - tarė Motopis. - Ar 
jūs užuodžiate, rra Pula? 

Rra Pula pauostė. 

— Taip, — sutiko jis. — Gal tai nuo žaizdos. Ji pūliuoja. 

— Ne, - nesutiko Motopis. - Mano labai gera uoslė. 
Užuodžiu ir žaizdą, bet čia ne tas kvapas. Vaikai niekada 
šitaip nekvepia. 

— Kaip tai? - paklausė rra Pula. - Tu žinai, koks šis 
kvapas? 

Motopis linktelėjo galva. 

— Taip, — atsakė jis. —- Tai liūto kvapas. Daugiau niekas 
panašiai nekvepia. Tiktai liūtas. 

Kurį laiką niekas nieko nesakė. Paskui rra Pula nusi- 
juokė. 

— Na, šitą mes sutvarkysime, pakaks muilo ir van- 
dens, — tarė jis. - Ir dar reikia aprišti tą žaizdą ant pėdos. 
Žaizdas gerai džiovina sieros milteliai. 

Motopis atsargiai pakėlė nuo žemės vaiką. Šis drebėda- 
mas spoksojo į jį, tačiau nesipriešino. 

— Nuprausk jį ir nusinešk į savo palapinę, - pasakė rra 
Pula. - Žiūrėk, kad nepabėgtų. 

Klientai vėl susėdo ant kėdžių aplink laužą. Moteris su- 
sižvalgė su vyru, šis pakėlė antakį ir gūžtelėjo pečiais. 

— Bet iš kur tas vaikas atsirado? — paklausė moteris rra 
Pulos, kuris žarstė ugnį apanglėjusiu pagaliu. 

— Tikriausiai iš kurio nors gretimo kaimo, - atsakė 
šis. - Artimiausias kaimas ana ten, už kokių dvidešimties 
mylių. Tikriausiai tai piemuo, kuris atsiskyrė nuo saviškių 
ir pasiklydo brūzgynuose. Kartais taip atsitinka. 

— Bet kodėl jis visiškai nuogas? 

Jis gūžtelėjo pečiais. 

— Kartais piemenys juosi tik nedidukę prijuostę. Turbūt 
bus ją pametęs, kai brovėsi per dygliuotus krūmynus. O gal 
kur nors pasidėjo. 

Jis pakėlė akis ir pažvelgė į moterį. 

— Afrikoje dažnai nutinka panašių dalykų. Čia pilna 
dingusių vaikų. Po kurio laiko jie atsiranda. Ir nieko blogo 
jiems neatsitinka. Nejau dėl jo nerimaujate? 

Moteris suraukė kaktą. 

— Aišku, nerimauju. Įsivaizduojate, kas jam galėjo nu- 
tikti? Jei būtų užpuolę plėšrūnai? Arba pagavęs liūtas? Ga- 
lėjo nutikti įvairiausių dalykų. 

— Taip, — sutiko rra Pula. - Galėjo. Bet nenutiko. Rytoj 
nuvešime jį į Mauną ir paliksime vietos policijos skyriuje. 
Policininkai viską išsiaiškins. Sužinos, iš kur jis dingo, ir 
parveš namo. 

Atrodo, moteris susimąstė. 

— Kodėl jūsų medžiotojas pasakė, kad vaikas atsiduoda 
liūtu? Ar jums neatrodo, kad tai gana keista? 

Rra Pula nusijuokė. 

— Mūsų Žmonės dažnai sako keistus dalykus. Jie kitaip 
mato pasaulį. Tas vyras, Motopis, puikus pėdsekys. Bet jis 


kalba apie žvėris taip, tarsi jie būtų žmonės. Sako, kad jie 

su juo kalba. Tvirtina, jog sugeba užuosti, kada žvėris bijo. 
Jis visada taip kalba. Toks jau jis yra. 

Jie dar pasėdėjo tylėdami, tada moteris pranešė einanti 
gulti. Visi palinkėjo vieni kitiems labos nakties, o paskui 
rra Pula ir tas vyras dar gerą pusvalandį sėdėjo prie lau- 
žo beveik nesikalbėdami, žiūrėdami, kaip palengva dega 
malkos ir aukštyn kyla žiežirbos. Motopis gulėjo nejudė- 
damas savo palapinėje, išsitiesęs skersai įėjimo, kad vaikas 
negalėtų ištrūkti jo neprižadinęs. Tačiau buvo aišku, kad 
vaikas nieko panašaus nedarys: jis kietai užmigo tą pačią 
akimirką, kai atsidūrė palapinėje. Motopis, pats jau beveik 
snausdamas, stebėjo jį viena apsunkusia akimi. Vaikas gu- 
lėjo, užklotas plonu apklotėliu, ir giliai alsavo. Prieš tai jis 
suvalgė gabalą mėsos, kurį jam davė, godžiai plėšydamas jį 
dantimis, ir nekantriai išgėrė didelį puodelį vandens, lak- 
damas tarsi žvėris, atėjęs į girdyklą. Motopis tebejuto tą 
keistą kvapą, aitrų ir gaižų puvėsių kvapą, tokį panašų į 
liūto. Bet kaip gali būti, galvojo jis, kad mažas vaikas atsi- 
duotų liūtu? 


Trečias skyrius 


Garažo reikalai 


Ė Važiuodama į „Tlokvengo kelio greitųjų automobilių“ 
garažą mma Ramotsvė nutarė tiesiog imti ir viską prisipa- 
žinti ponui J. L. B. Matekoniui. Ji žinojo, kad paskirdama 
mma Makutsi garažo direktoriaus pavaduotoja gerokai 
viršijo savo įgaliojimus — pati būtų labai pasipiktinusi, jei 
ponas J. L. B. Matekonis pamėgintų paaukštinti jos dar- 
buotoją, - todėl suprato, kad bus geriausia jam papasa- 
koti viską, kaip buvo. Ponas J. L. B. Matekonis yra geros 
širdies žmogus, ir nors seniai laiko mma Makutsi praban- 
ga, kurios mma Ramotsvė nelabai gali sau leisti, vis dėlto 
supras, kaip jai svarbu užimti rimtas pareigas. Be to, koks 
skirtumas, vadins save mma Makutsi direktoriaus pava- 
duotoja ar ne, - svarbiausia, kad padarytų tai, ko iš jos 
prašoma. Tiesa, dar lieka atlyginimo padidinimo klausi- 
mas. Čia bus sunkiau. 

Taigi tos pačios dienos popietę mma Ramotsvė ma- 

žuoju baltu furgonėliu, kurį neseniai vėl pataisė ponas 
J. L. B. Matekonis, pasuko į „Tlokvengo kelio greituosius 
automobilius“. Dabar furgonėlis važiavo puikiai, nes ponas 
J. L. B. Matekonis kone visą laisvalaikį leido krapštyda- 
masis po jo variklį. Nemažai susidėvėjusių dalių jis pakei- 
tė visiškai naujomis, kurias užsakė atgabenti iš užsienio. 
Pavyzdžiui, įstatė naujutėlį karbiuratorių ir pakeitė stab- 
džius. Mma Ramotsvei pakako tik prisiliesti prie stabdžių 
pedalo, ir furgonėlis sustodavo tarsi įbestas. Anksčiau, kai 
ponas J. L. B. Matekonis dar ne taip domėjosi furgonėliu, 
mma Ramotsvei kartais tekdavo tris ar net keturis kartus 
primygtinai paspausti stabdžių pedalą, kad automobilis 
pradėtų lėtinti greitį. 

— Manau, daugiau niekada nebeįvažiuosiu jokiam auto- 
mobiliui į užpakalį, - dėkinga tarė mma Ramotsvė, pirmą 
kartą išmėginusi naujuosius stabdžius. - Galėsiu sustoti 
kaip tik ten, kur pati norėsiu. 

Ponas J. L. B. Matekonis regimai sunerimo. 

— Nepaprastai svarbu, kad automobilio stabdžiai būtų 
geri, —- pasakė jis. - Jokiu būdu neleisk, kad šie stabdžiai 
taip susidėvėtų. Tik paprašyk, ir aš visad prižiūrėsiu, kad 
jie būtų kaip nauji. 

— Taip ir padarysiu, - pažadėjo mma Ramotsvė. Ji visai 
menkai domėjosi automobiliais, nors ir labai mėgo savo 
baltąjį furgonėlį, kuris taip ištikimai jai tarnavo. Niekaip 
negalėjo suprasti, kodėl žmonės taip trokšta turėti Mer- 
cedes Benz automobilius: juk tiek daug kitų automobilių 
saugiai nuveš ten, kur tau reikia, ir parveš atgal, ir nereikės 
išleisti tokios daugybės pinigų. Toks dėmesys automobi- 

liams — tai vyrų problema, manė ji. Galėjai matyti, kaip jis 
randasi mažiems berniukams, iš vielų gaminantiems auto- 
mobilių modeliukus, ir paskui jau nebepraeina. Kodėl vy- 
rams automobiliai atrodo tokie įdomūs? Juk tai viso labo 
mašina; galėtum pamanyti, kad vyrai panašiai domisi ir 
skalbimo mašinomis ar, sakysime, lygintuvais. Tačiau taip 
nėra. Niekada nepamatysi vyrų, stoviniuojančių ant kam- 
po ir besišnekučiuojančių apie skalbimo mašinas. 

Ji privažiavo prie „Tlokvengo kelio greitųjų automobi- 
lių“ garažo įstaigos ir išlipo iš baltojo furgonėlio. Pro mažą 
langelį, išeinantį į priekinį kiemą, buvo matyti, jog kabi- 
nete nieko nėra — tai reiškė, kad ponas J. L. B. Matekonis 
veikiausiai guli dirbtuvėje palindęs po kokiu nors auto- 
mobiliu arba mėgina dviem neklaužadoms pameistriams 
išaiškinti mechaniko darbo subtilybes. Jis buvo atvirai pa- 
sisakęs mma Ramotsvei, kad seniai prarado viltį padaryti 
iš tų pienburnių ką nors gero, ir ji labai jį užjautė. Anaiptol 
nelengva įtikinti jaunimą, kad reikia dirbti; jie įsikalę, kad 
viską turi gauti už dyka, čia ir dabar. Atrodo, nė vienas jų 
nebesupranta, kad viskas, ką turi Botsvana — o tai tikrai 
nemažai, — yra įgyta sunkiu, pasiaukojamu darbu. Botsva- 
na niekad nesiskolino pinigų ir dėl to nenugrimzdo skolo- 
se, kaip nutiko daugeliui kitų Afrikos šalių. Botsvaniečiai 
gyveno taupiai, labai apdairiai leisdami pinigus; buvo su- 
žiūrėta kiekviena pula, kiekviena tebė — nė vienas variokas 
nenubyrėjo į politikų kišenes. Galime didžiuotis savo šali- 
mi, pamanė mma Ramotsvė; aš ir didžiuojuosi. Didžiuo- 
juosi tuo, kaip gyveno mano tėvas Obedas Ramotsvė; di- 
džiuojuosi Seretse Khama, sukūrusiu visiškai naują šalį 

britų beveik pamirštose teritorijose. Jie veikiausiai buvo ne 
kažin kokios nuomonės apie mus, mąstė mma Ramotsvė, 
užtat dabar tai jau mato, ką galime. Ir dėl to mumis žavisi; 
ji buvo skaičiusi, ką pasakė Amerikos ambasadorius. „Mes 
sveikiname Botsvanos žmones, pasiekusius neeilinių lai- 
mėjimų“, — pareiškė jis. Perskaičiusi šiuos žodžius, ji sušvi- 
to pasididžiavimu. Žinojo, kad toli už jūrų, tose tolimose, 
truputį baugiose šalyse gyvenantys žmonės aukštai vertina 
Botsvaną. 

Būti afrikiete labai gerai. Afrikoje pasitaiko baisių da- 
lykų, tokių, kad apie juos pagalvojus apima gėda bei nevil- 
tis, tačiau čia yra ir ko kito. Nors ir kokias kančias patyrė 
Afrikos žmonės, kad ir kokius neįsivaizduojamus žiauru- 
mus bei chaosą čia sukėlė kareiviai - tiesą pasakius, viso 
labo vaikigaliai su šautuvais, — vis tiek Afrikoje dar yra kuo 
nuoširdžiai didžiuotis. Pavyzdžiui, žmonių gerumas, jų su- 
gebėjimas šypsotis, o dar menas, dar muzika. 

Ji apėjo pastatą ir patraukė prie įėjimo į dirbtuvę. Vi- 
duje stovėjo du automobiliai, vienas ant pakylos, ki- 
tas — prie sienos; jo akumuliatorius buvo prijungtas prie 
nediduko įkroviklio. Ant grindų paliktos kelios atsarginės 
dalys - išmetamųjų dujų vamzdis ir dar kažkokia detalė, 
kurios paskirties ji nesuprato, - o po automobiliu, sto- 
vinčiu ant pakylos, riogsojo atvira įrankių dėžė. Bet pono 
J. L. B. Matekonio - nė ženklo. 

Tik kai vienas iš pameistrių atsistojo, mma Ramotsvė 
pastebėjo, kad jie čia. Abu sėdėjo ant grindų, atsirėmę į 


benzino skardines, ir žaidė akmenukais. Jai įėjus, vienas iš 

pameistrių, aukštesnysis vaikinas, kurio vardo ji niekaip 
neįsimindavo, pakilo nuo žemės ir nusišluostė rankas į 
purviną kombinezoną. 

— Laba diena, mma, - pasisveikino jis. - Jo čia nėra. 
Šefo. Jis išėjo namo. 
pasirodė truputį nemaloni. Jis šiepėsi familiariai, panašiai 
kaip šokiuose sutiktai merginai. Ji pažinojo abu jaunuo- 
lius. Ponas J. L. B. Matekonis buvo sakęs, kad jiems galvo- 
se vien tik merginos, ir jai buvo nesunku tuo patikėti. O 
liūdniausia, kad šie jaunikaičiai, jų tirštai briliantinu ištepti 
plaukai ir spindinčios baltadantės šypsenos patrauktų ga- 
lybę merginų. 

— Kodėl išėjo taip anksti? — paklausė ji. - Ar visi darbai 
baigti? Tai todėl ir jūs sėdite dyki? 

Pameistrys nusišypsojo. Mma Ramotsvė pagalvojo, kad 
jis panašus į žmogų, kuris kai ką žino, ir nesmagiai susirū- 
pino, kas tai galėtų būti. O gal tai tik viršenybės jausmas, 
gal taip globėjiškai, iš aukšto jis žvelgia į visas moteris? 

— Ne, - atsakė jaunuolis, dirstelėjęs į draugą. — Toli gra- 
žu nebaigti. Mums dar reikia sutvarkyti aną automobilį. — 
Jis nerūpestingai mostelėjo ranka, rodydamas automobilį, 
stovintį ant pakylos. | 

Dabar pakilo ir antrasis pameistrys. Jis neseniai kažką 
valgė ir aplink lūpas buvo likęs plonytis miltų ruoželis. Ka- 
žin, kaip tai patiktų merginoms, šelmiškai vyptelėjo mma 
Ramotsvė. Įsivaizdavo, kaip jis leidžiasi žavėti kokią nors 
merginą, nė nenutuokdamas, kad jo burna miltuota. Tai 
kas, kad jis išvaizdus jaunuolis — baltas miltų ruoželis vei- 


37 


kiau sukels merginos juoką, negu privers greičiau plakti 
jos širdį. 

— Šefas pastaruoju metu dažnai išeina, — paaiškino ant- 
rasis pameistrys. — Kartais net antrą valandą. Mums tenka 
nudirbti visus darbus. 

— Bet ne viskas taip paprasta, — įsiterpė pirmasis pa- 
meistrys. - Negalime vieni visko padaryti. Suprantama, 
mes labai daug išmanome apie automobilius, bet juk dar 
nespėjome visko išmokti, pati žinote. 

Mma Ramotsvė pažvelgė į automobilį, stovintį ant pa- 
kylos. Tai buvo senas prancūziškas automobilis, iš tų, kurie 
labai populiarūs kai kuriose Afrikos šalyse. 

— Štai vienas pavyzdys, - toliau kalbėjo pirmasis pa- 
meistrys. — Jam pro išmetamųjų dujų vamzdį veržiasi ga- 
rai. Tokiais didžiuliais debesimis. Tai reiškia, kad susidėvė- 
jo tarpiklis ir aušinimo skystis patenka ant stūmoklio. Taip 
susidaro garai. Ir šnypščia. Daugybė garų. 

— Na, - paklausė mma Ramotsvė, - tai kodėl jūs jo ne- 
pataisote? Juk puikiai žinote, kad ponas J. L. B. Matekonis 
negali visą laiką jūsų laikyti už rankos. 

Jaunesnysis pameistrys pasipūtė. 

— Jums atrodo, kad tai paprasta, mma? Manote, papras- 
ta? O ar esate kada nors mėginusi nusukti Peugeot cilindro 
galvutę? Na, ar esate, sakykite, mma? 

Mma Ramotsvė raminamai mostelėjo ranka. 

— Aš nieko blogo nesakiau, — atsakė ji. - Kodėl negalite 
paprašyti pono J. L. B. Matekonio, kad parodytų, ką reikia 
daryti? 


Vyresnysis pameistrys, atrodo, susierzino. 

— Gera jums kalbėti, mma. Bet pamėginkite jį pripra- 
šyti. Išeina sau namo, o mus palieka aiškintis su klientais. 
Jiems tai nepatinka. Sako: kur mano automobilis? Ką sau 
manote, kaip galiu suktis, jei taisote jį dienų dienas? Gal 
įsakysite man vaikščioti pėsčiomis kaip kokiam vargšui be 
automobilio? Štai ką jie sako, mma. 

Mma Ramotsvė patylėjo. Buvo labai sunku patikėti, kad 
ponas J. L. B. Matekonis, visada toks skrupulingas žmogus, 
leistų darbe vykti tokiems dalykams. Didelėmis pastango- 
mis jam pavyko pelnyti gerai ir greitai dirbančio mechani- 
ko reputaciją. Jei klientas būdavo nepatenkintas remonto 
darbais, jis galėjo atvežti automobilį atgal, ir remontas jam 
būdavo atliekamas dar kartą, visai už dyka. Šitaip jis visad 
dirbo ir dabar buvo sunku įsivaizduoti, kad paliktų auto- 
mobilį ant pakylos taisyti šitierms dviem pameistriams, ku- 
rie ne kažin ką išmano apie remontą ir kurie tikrai būtų 
nieko prieš pasukčiauti. 

Ji nutarė dar paklausinėti vyresnįjį pameistrį. 

— Ar nori man pasakyti, - tylesniu balsu pasiteiravo 
ji, - ar nori pasakyti, kad ponui J. L. B. Matekoniui šie au- 
tomobiliai nerūpi? 

Pameistrys nemandagiai įsispoksojo į ją ir nė nesitei- 
kė nuleisti akių. Jei jis nors šį tą išmanytų apie padorumą, 
nutarė mma Ramotsvė, nevėpsotų man čia tiesiai į akis, o 
kukliai žiūrėtų į žemę, kaip dera jaunam žmogui vyresnio- 
jo akivaizdoje. 

— Taip, - ramiai atsakė pameistrys. — Štai jau kokios 


dešimt dienų, kaip ponas J. L. B. Matekonis nustojo domė- 

tis garažu. Vakar man pasakė norįs sugrįžti į gimtąjį kaimą, 
o mane palikti už vyresnįjį. Sakė, turėsiu labai stengtis. 

Mma Ramotsvė sulaikė kvapą. Buvo aišku, kad jaunuolis 
sako tiesą, tačiau šitokia tiesa buvo labai sunku patikėti. 

— Ir dar kai kas, - pridūrė pameistrys, šluostydamasis 
rankas tepaluotu skudurgaliu. — Jis nesumokėjo atsarginių 
dalių tiekėjui jau už du mėnesius. Kurią čia dieną, kai šefas 
išėjo anksčiau, jis paskambino ir man teko atsiliepti, atsi- 
meni, Siletsi? 

Antrasis pameistrys linktelėjo. 

— Tai štai, - toliau kalbėjo jis. — Tai štai, tiekėjas sakė, 
kad jei per dešimt dienų negaus užmokesčio, liausis 
mums tiekęs atsargines dalis. Sakė, kad perduočiau tai 
ponui J. L. B. Matekoniui ir patarčiau jam nebežiopsoti. 
Štai ką jis sakė. Sakė, kad perduočiau šefui. Sakė, kad taip 
padaryčiau. 

— Otu perdavei? - paklausė mma Ramotsvė. 

— Taip, — atsakė šis. — Pasakiau: noriu jums kai ką svar- 
baus pasakyti, rra. Labai svarbaus. Ir viską išklojau. 

Mma Ramotsvė stebėjo jo veido išraišką. Buvo aišku, 
kad pameistriui malonu vaidinti susirūpinusį darbuotoją; 
ji įtarė, kad anksčiau vaikinui nė karto neteko išmėginti to- 
kio vaidmens. 

— Ir kaip? Ką jis atsakė, kai viską papasakojai? 

Pameistrys sušnarpštė ir ranka nusišluostė nosį. 

— Sakė, kad pamėgins ką nors padaryti. Štai ką jis man 
atsakė. Bet žinote, kas man atrodo? Žinote, mma, kas, 
mano manymu, vyksta? 

Mma Ramotsvė laukiamai pažvelgė į jį. 

Pameistrys kalbėjo: 

— Man atrodo, ponui J. L. B. Matekoniui tiesiog nebe- 
rūpi jo garažas. Man atrodo, jam jis nusibodo. Nori per- 
duoti viską mums. O pats nori išvažiuoti į gimtąsias vietas 
ir auginti melionus. Jis jau senas žmogus, mma. Jam gana. 

Mma Ramotsvė giliai įkvėpė. Ją iki širdies gelmių sukrė- 
tė tokia įžūli prielaida: šitas... šitas niekam tikes pameistrys, 
garsus tik sugebėjimu užkabinėti pro garažą praeinančias 
merginas, tas pats pameistrys, kurį ponas J. L. B. Matekonis 
kartą užklupo daužantį variklį kūju, stovi čia ir šneka, kad 
ponas J. L. B. Matekonis pasirengęs viską mesti. 

Jai prireikė beveik minutės, kol susitvardė tiek, kad pa- 
jėgė ramiai atsakyti. 

— Tu esi labai neišauklėtas jaunuolis, - galiausiai ištarė 
ji. - Ponui J. L. B. Matekoniui garažas nenusibodo. Ir jis 
ne senas. Jam tik truputį per keturiasdešimt, o tai anaiptol 
ne senatvė, kad ir ką jūs manytumėte. O be to, jis nė ne- 
sapnuoja perduoti savo garažą judviem. Tai reikštų, kad jo 
verslui galas. Ar supratai, ką sakau? 

Vyresnysis pameistrys atsisuko į draugą, ieškodamas 
paramos, bet šis stovėjo, ryžtingai nudelbęs akis. 

— Aš jus supratau, mma. Labai atsiprašau ir gailiuosi. 

— Teisingai, - pritarė mma Ramotsvė. - O dabar pasa- 
kysiu jums naujieną. Ponas J. L. B. Matekonis ką tik pasky- 
rė naują Žmogų, kuris pavaduos jį garaže. Tas žmogus labai 
greit pradės čia dirbti, tad judu turėsite pasistengti. 

Žinia paveikė vyresnįjį pameistrį taip, kaip mma Ra- 
motsvė ir norėjo; jis paleido iš rankų tepaluotą skudurgalį 


ir neramiai atsigręžė į bičiulį. 

— Kada jis pradės dirbti? — susirūpinęs paklausė. 

— Kitą savaitę, - atsakė mma Ramotsvė. - Ne jis, o ji. 

— Ji? Tai moteris? 

— Taip, - patvirtino mma Ramotsvė, pasisukdama 
eiti. —- Tai moteris, jos vardas mma Makutsi ir ji labai griež- 
ta pameistriams. Tad nė nesvajokite, kad toliau galėsite sė- 
dėti ir žaisti akmenukais. Ar supratote? 

Pameistriai niūriai palinksėjo galvomis. 

— Tai greičiau eikite taisyti automobilio, - paliepė mma 
Ramotsvė. - Po poros valandų grįšiu ir patikrinsiu, kaip 
jums sekasi. 

Ji nužingsniavo prie furgonėlio ir įsirangė į vairuotojo 
kėdę. Duodama pameistriams nurodymus, ji sugebėjo nu- 
taisyti labai valdingą balsą, tačiau pati anaiptol nesijautė 
tvirta. Tiesą pasakius, buvo be galo susirūpinusi. Iš patir- 
ties žinojo, kad jei žmogus pradeda elgtis taip, kaip anks- 
čiau nesielgė, vadinasi, atsitiko kažkas tikrai blogo. Ponas 
J. L. B. Matekonis buvo nuoširdus ir sąžiningas žmogus, o 
sąžiningi žmonės visada atlieka klientų užsakymus, jei tik 
nenutinka ko nors labai rimto. Bet kas tai galėtų būti? Gal 
priežastis susijusi su artėjančiomis vedybomis? Gal jis per- 
sigalvojo? Gal nori ištrūkti? 


Mma Makutsi užrakino „Pirmosios moterų seklių agentū- 
ros“ duris. Mma Ramotsvė išvažiavo į garažą pasikalbėti 
su ponu J. L. B. Matekoniu, palikusi ją baigti rašyti laiškus 
ir nunešti juos į paštą. Joks reikalavimas jai dabar nebūtų 
atrodęs per didelis - mma Makutsi negalėjo atsidžiaugti 
gavusi paaukštinimą ir sužinojusi apie padidintą atlygini- 

mą. Šiandien ketvirtadienis, taigi rytoj algos diena, tai kas, 
kad mokama bus dar pagal senąją sutartį. Mma Makutsi 
pamanė, kad iš to džiaugsmo pakeliui namo nusipirks ką 
nors skanaus, pavyzdžiui, spurgą. Ji visada eidavo pro kios- 
kelį, kuriame pardavinėjo spurgas bei kitokius aliejuje kep- 
tus skanėstus, ir nuo jų sklindantis kvapas kėlė didelę pa- 
gundą. Tačiau, deja, tai ne jos kišenei. Didelė, aliejuje virta 
spurga kainuoja dvi pulas - brangus malonumas, ypač jei 
dar pridėsi vakarienės kainą. Gyvenimas Gaborone labai 
brangus; atrodo, čia viskas kainuoja dvigubai daugiau negu 
gimtinėje. Kaime dešimties pulų pakakdavo ilgam; čia, Ga- 
borone, dešimties pulų banknotai tirpte tirpdavo rankose. 

Mma Makutsi nuomojosi kambarį vieno Lobatsės gat- 
vės namo priestate. Priestatas iš tiesų buvo maža pašiūrė, 
suręsta iš šlakbetonio luitų, o jos kambario durys išėjo į 
kiemą juosiančią tvorą ir už jos vingiuojantį skersgatviu- 
ką, pilną liesasnukių šunų. Šunys tarsi priklausė aplinkinių 
namų gyventojams, tačiau, atrodo, mėgo lakstyti palaidi, 
susimetę į gaujas po du ar po tris. Kas nors tikriausiai juos 
šėrė, tegu nereguliariai, bet šunys, kurių šonkauliai vis tiek 
stirksojo, nuolatos rausdavosi po šiukšliadėžes, ieškodami 
maisto atliekų. Retkarčiais, kai mma Makutsi palikdavo 
kambario duris atviras, vidun įtipendavo kuris nors iš šunų 
ir dėbsodavo į ją liūdnomis, alkanomis akimis, kol ji jo ne- 
išvydavo. Tai ją žemino turbūt dar labiau už vištas, kurios 
kartkartėmis užklysdavo į įstaigą ir pradėdavo kažką lesi- 
nėti nuo grindų jai palei kojas. 

Kioskelyje ji nusipirko spurgą ir iškart ją suvalgė, o bai- 
gusi nulaižė nuo pirštų cukraus pudrą. Numalšinusi alkį, 

patraukė namo. Galėjo parvažiuoti mikroautobusu — toks 
transportas buvo palyginti pigus, - bet pasivaikščioti vaka- 
ro vėsoje buvo malonu, o namo ji dažniausiai neskubėda- 
vo. Pagalvojo, kažin, kaip laikosi brolis: ar diena jam buvo 
lengva, o gal baisiai išvargino kosulys. Pastarąsias kelias 
dienas jis jautėsi pakenčiamai, nors jau buvo visai nusilpęs; 
jai pavyko vieną ar dvi naktis išmiegoti nesikeliant prie jo. 

Jis atsikraustė pas ją gyventi prieš du mėnesius, auto- 
busu atvažiavo ilgą kelią iš namų. Ji nuėjo jo pasitikti į au- 
tobusų stotį prie geležinkelio ir ne iš karto atpažino. Kai 
matė brolį paskutinį kartą, jis atrodė tvirtai sudėtas, net 
stambus; dabar buvo labai liesas, susikūprinęs, o palaidi 
marškiniai plaikstėsi aplink juosmenį. Supratusi, kad tai 
tikrai jis, pribėgo, sugriebė jo ranką ir apstulbo - ranka 
buvo karšta, sausa, delnų oda suskeldėjusi. Ji iškėlė iš au- 
tobuso brolio lagaminą, nors tas ir mėgino jai sutrukdyti, 
ir pati nunešė jį iki mikroautobuso, važinėjančio Lobat- 
sės keliu. 

Paskui jis įsikūrė; miegojo ant čiužinio, kurį sesuo buvo 
paklojusi kitoje kambario pusėje. Per vidurį kambario ji iš- 
tiesė vielą ir ant jos pakabino užuolaidą, kad brolis jaustų, 
jog turi savo kampą ir turėtų kur pasislėpti, bet vis tiek gir- 
dėjo krūtinę draskantį jo kvėpavimą ir dažnai pabusdavo, 
jam per sapną pradėjus murmėti. 

— Tu labai gera sesuo, kad mane priėmei, —- pasakė jis. — 
Man labai pasisekė, kad turiu tokią seserį. 

Ji paprieštaravo, pasakė, kad tai visai nesunku, kad jai 
smagiau, kai jis gyvena kartu, ir pasiūlė neišeiti net kai pa- 
sitaisys ir ras darbą Gaborone, nors puikiai žinojo, jog to 

niekada nebus. Neabejojo, kad ir jis žino, bet nė vienas iš 
jų apie tai neužsiminė; nekalbėjo nei apie žiauriąją ligą, 
lėtai ėdančią jo gyvybės likučius kaip sausra, kuri išdžio- 
vina žemę. 

Šiandien, parėjusi namo, ji jam parneš gerų naujienų. 
Brolis visad susidomėjęs klausydavosi pasakojimų apie 
agentūrą ir kasdien prašydavo, kad smulkiai papasakotų, 
ką tą dieną veikė. Jis nebuvo matęs mma Ramotsvės — 
mma Makutsi nenorėjo, kad viršininkė sužinotų apie bro- 
lio ligą, - bet buvo susikūręs labai aiškų jos paveikslą ir 
nuolatos apie ją klausinėdavo. 

— Gal kada nors aš ją pamatysiu, - sakydavo jis. — Ir ga- 
lėsiu padėkoti už viską, kuo ji padėjo mano seseriai. Jei ne 
ji, tu niekada nebūtum tapusi seklės padėjėja. 

— Ji labai geros širdies moteris. 

— Žinau, kad geros, - atsakė jis. — Aiškiai įsivaizduoju 
geraširdę moterį, besišypsančią, putliaskruostę. Tiesiog 
matau, kaip ji su tavimi geria arbatą. Vien pagalvojęs apie 
tai, jaučiuosi laimingas. 

Mma Makutsi gailėjosi, kad nepagalvojo nupirkti ir jam 
spurgos, bet jis dažniausiai neturėdavo apetito, taigi spur- 
ga būtų nuėjusi niekais. Jis sakydavo, kad skauda gerklę, 
be to, taip kosėjo, jog negalėjo daug valgyti. Dažniausiai 
išsriūbčiodavo tik keletą šaukštų sriubos, kurią sesuo vir- 
davo ant mažos žibalinės viryklėlės, bet ir tai, būdavo, iš- 
kart išvemia. 

Kai ji parėjo namo, kambaryje dar kažkas buvo. Ji iš- 
girdo nepažįstamą balsą ir iškart išsigando, kad jai nesant 
atsitiko kas nors baisaus, bet įėjusi į kambarį pamatė, jog 

užuolaida atitraukta, o greta čiužinio ant mažos sudeda- 
mos kėdutės sėdi moteris. Išgirdusi veriamas duris, mote- 
ris pakilo ir atsisuko į ją. 

— Aš esu slaugė iš anglikonų slaugos ligoninės, — prisis- 
tatė ji. - Atėjau aplankyti jūsų brolio. Mano vardas sesuo 
Baledžė. 

Slaugės šypsena buvo maloni ir mma Makutsi iškart pa- 
juto jai simpatiją. 

— Kokia jūs gera, kad atėjote jo aplankyti, - tarė mma 
Makutsi. —- Tą laišką jums parašiau tik norėdama pranešti, 
kad jis prastai jaučiasi. 

Slaugė linktelėjo. 

— Labai teisingai pasielgėte. Galėsime kartais užeiti jo 
aplankyti. Jei jums reikės maisto, atnešime. Galime truputį 
padėti, nors ir ne kažin kiek. Turime jam šiokių tokių vais- 
tų. Nelabai stiprių, bet jie vis dėlto padeda. 

Mma Makutsi padėkojo ir pažvelgė į brolį. 

— Labiausiai jį kankina kosulys, - pasakė. - Man atro- 
do, tai ir yra blogiausia. 

— Tikrai nelengva, — sutiko slaugė. 

Slaugė vėl atsisėdo ant kėdutės ir paėmė mma Makutsi 
brolio ranką. 

— Tau reikia daugiau gerti vandens, Ričardai, - pasakė 
ji. - Jokiu būdu neleisk, kad ištrokštum. 

Jis atsimerkė ir pažvelgė į ją, bet nieko nepasakė. Ne vi- 
sai suprato, ko ji čia atėjo, bet pamanė, kad gal tai sesers 
draugė ar kaimynė. 

Slaugė pažvelgė į mma Makutsi ir gestu pasiūlė prisėsti 
greta ant grindų. Paskui, tebelaikydama suėmusi ligonio 
ranką, pasilenkė ir švelniai palietė jo skruostą. 

— Viešpatie Jėzau, - tarė ji, - kuris gelbsti mus kančioje. 
Pažvelk į šį vargšą žmogų ir pasigailėk jo. Suteik jo dienoms 
džiaugsmo. Padaryk jį laimingą dėl jo gerosios sesers, kuri 
jį slaugo ištikus ligai. Ir dovanok jam širdies ramybę. 

Mma Makutsi užsimerkė ir uždėjo ranką slaugei ant 
peties; ten ją ir laikė, kol abi sėdėjo tylėdamos. 


Ketvirtas skyrius 


Apsilankymas pas daktarą Mofatą 


(£ Kai mma Makutsi sėdėjo prie brolio lovos, mma Ra- 
motsvė baltuoju furgonėliu privažiavo prie tvoros, juo- 
siančios pono J. L. B. Matekonio namą netoli senojo Bot- 
svanos karo pajėgų klubo. Buvo matyti, kad šeimininkas 
namie; žalias furgonas, kuriuo visada važinėdavo — turė- 
jo ir kitą, daug geresnį automobilį, bet jį dažniausiai pa- 
likdavo stovėti garaže, - stūksojo prie durų, pravertų dėl 
kaitros. Ji pasistatė furgonėlį kitapus vartų, kad nereikėtų 
išlipus jų atidarinėti ir paskui uždarinėti, ir pėsčiomis pa- 
traukė namo link palei keletą suvargusių augalų, kuriuos 
ponas J. L. B. Matekonis vadino savo sodu. 

— Ko! Ko! - sušuko ji, priėjusi prie durų. — Ar tu namie, 
pone J. L. B. Matekoni? 

Iš svetainės ataidėjo balsas: 

— Aš čia. Aš namie, mma Ramotsve. 


Mma Ramotsvė žengė vidun ir iškart pastebėjo, ko- 

kios purvinos, nešluotos prieškambario grindys. Nuo to 
laiko, kai surūgusi ir pikta pono J. L. B. Matekonio tar- 
naitė Florensa buvo pasodinta į kalėjimą už tai, kad be 
leidimo namuose laikė šaunamąjį ginklą, namų niekas 
nebetvarkė. Mma Ramotsvė keletą kartų priminė ponui 
J. L. B. Matekoniui, kad reikėtų pasisamdyti kitą tarnaitę, 
bent jau iki kol jiedu susituoks, ir jis jai žadėjo tuo pasi- 
rūpinti. Tačiau taip nieko ir nesiėmė; mma Ramotsvė pa- 
tyliukais nusprendė kurią nors dieną atsigabenti čia savo 
tarnaitę ir kaip reikiant išvalyti visus namus. 

— Vyrai gyvena labai netvarkingai, jei jiems leidi, - kar- 
tą pasakė ji draugei. — Jie nesugeba prižiūrėti nei namų, nei 
kiemo. Tiesiog nemoka tokių darbų. 

Perėjusi prieškambarį, ji įžengė į svetainę. Jai įėjus, po- 
nas J. L. B. Matekonis, kuris išsitiesęs gulėjo ant nepato- 
gios savo sofos, staiga atsistojo ir pamėgino rodytis ne toks 
susijaukęs. 

— Džiaugiuosi, kad atėjai, mma Ramotsve, - pasakė 
jis. — Jau kelias dienas tavęs nemačiau. 

— Teisybė, - sutiko mma Ramotsvė. - Gal dėl to, kad 
turėjai labai daug darbo? 

— Taip, - pripažino jis, vėl prisėsdamas, - turėjau bega- 
lę darbo. Man tiek daug visko reikia nuveikti. 

Ji nieko neatsakė, tik stebėjo ir klausėsi. Tikrai kažkas 
negerai; taip ji ir spėjo. 

— Ar garaže šiuo metu labai daug darbų? - paklausė ji. 

Ponas J. L. B. Matekonis gūžtelėjo pečiais. 

— Garaže visada daug darbų. Visą laiką. Žmonės tik veža 


ir veža mums savo automobilius, tik reikalauja - padaryk 

tą, padaryk aną. Jie mano, kad turiu dešimt porų rankų. 
Štai ką jie mano. 

— Kurgi kitur žmonės veš sugedusius automobilius, jei 
ne į remonto dirbtuvę? — atsargiai pasiteiravo ji. - Ar ne 
tam ir yra tavo garažas? 

Ponas J. L. B. Matekonis neilgai žiūrėjo į ją, paskui vėl 
gūžtelėjo pečiais. 

— Tikriausiai. Bet darbo vis tiek per daug. 

Mma Ramotsvė apsidairė po kambarį, pastebėjo ant 
grindų pūpsančią krūvą laikraščių ir nedidukę šūsnelę ant 
stalo sudėtų laiškų, kurie, atrodo, buvo nė neatplėšti. 

— Užėjau į tavo garažą, — tarė ji. — Maniau, tave ten ra- 
siu, bet man pasakė, kad išėjai anksčiau. Sakė, kad pasta- 
ruoju metu dažnai išeini anksčiau. 

Ponas J. L. B. Matekonis pažvelgė į ją, paskui nudelbė 
žvilgsnį į grindis. 

— Kai tiek daug darbo, man labai sunku išbūti garaže 
visą dieną. — prisipažino jis. - Kada nors aš viską padary- 
siu. Be to, yra ir tiedu pameistriai. Tegu jie dirba. 

Mma Ramotsvė apstulbusi šūktelėjo. 

— Tie piemenys? Tavo pameistriai? Bet juk tu pats nuo- 
lat kalbi, kad jie nieko nesugeba. Kaip čia yra, kad dabar 
jau kalbi, neva jie padarys viską, ko reikia? Kaip gali taip 
sakyti? 

Ponas J. L. B. Matekonis nieko neatsakė. 

— Kaip, pone J. L. B. Matekoni? —- neatlyžo mma Ra- 
motsvė. — Ką man į tai atsakysi? 

— Jie susitvarkys, — keistu, be jokios išraiškos balsu at- 
sakė jis. — Tegu dirba. 

Mma Ramotsvė atsistojo. Nėra jokios prasmės kalbėtis 
su žmogumi, kai jo tokia nuotaika — be abejo, tai ne kas 
kita, o nuotaika. Gal jis susirgo. Ji buvo girdėjusi apie gripo 
atmainą, kuria persirgęs žmogus dar porą savaičių ničnie- 
ko nenori; gal tai ir bus paprasčiausias tokio jam nebūdin- 
go elgesio paaiškinimas. Jei taip, teks palaukti, kol praeis. 

— Kalbėjau su mma Makutsi, - tarė ji, ruošdamasi 
eiti. — Manau, ji po keleto dienų galėtų pradėti darbą gara- 
že. Pasakiau jai, kad galės vadintis direktoriaus pavaduoto- 
ja. Tikiuosi, tu nesupyksi? 

Jo atsakymas ją pribloškė. 

— Direktoriaus pavaduotoja, direktorė, valdybos pirmi- 
ninkė, garažų ministrė, - atsakė jis. - Vadink kaip nori. Juk 
tai vienas ir tas pat, tiesa? 

Mma Ramotsvė ne iš karto sumetė, ką į tai atsakyti, to- 
dėl tik atsisveikino ir pradėjo eiti durų link. 

— Tiesa, - jai pavymui tarė ponas J. L. B. Matekonis, — 
aš čia pagalvojau, kad norėčiau neilgam išvykti į kaimą. 
Pasižiūrėti, kaip sekasi auginti melionus ir javus. Gal kiek 
užtruksiu. 

Mma Ramotsvė atsisuko ir įsistebeilijo į jį. 

Ponas J. L. B. Matekonis atsiduso. 

— Tu. Tu ir tavo sekretorė, ta direktoriaus pavaduotoja. 
Tegu ji ir pavaduoja. Viskas bus gerai. 

Mma Ramotsvė suspaudė lūpas. 

— Gerai, - atsakė ji. - Mes pasirūpinsime garažu, pone 


J. L. B. Matekoni, kol tau pasidarys kiek geriau. 

— Man viskas gerai, - atsiliepė ponas J. L. B. Mateko- 
nis. - Tu dėl manęs nesijaudink. Viskas gerai. 


Mma Ramotsvė ne iš karto nuvažiavo namo į Zebrų plen- 
tą, nors žinojo, kad ten jos laukia abu įvaikiai. Mergaitė 
Motolelė jau bus paruošusi vakarienę, ir nors ji sėdi invali- 
do vežimėlyje, bet nereikalauja nei ypatingos pagalbos, nei 
priežiūros. O berniukas Puso, kurio būdas gerokai karštes- 
nis, jau tikriausiai spėjo išeikvoti susikaupusią energiją ir 
ruošiasi praustis bei miegoti; čia jam ir padės Motolelė. 

Užuot važiavusi namo, mma Ramotsvė pasuko į kairę 
Kudu plentu ir, pravažiavusi eilę daugiaaukščių, pasiekė 
namą Odžio skersgatvyje, kur gyveno jos draugas daktaras 
Mofatas. Daktaras Mofatas, kadaise vadovavęs Močudžio 
ligoninei, gydė jos tėvą ir visad išklausydavo ją pačią, kai 
tik kildavo sunkumų. Jam pirmajam ji pasiskundė Note, 
apie kurį dar niekam nieko nebuvo sakiusi, ir gydytojas 
kiek įmanydamas švelniau jai paaiškino, kad, kiek rodo jo 
patirtis, tokie vyrai nesikeičia. 

— Negali tikėtis, kad jis taps kitu žmogumi, - kalbėjo 
daktaras. - Tokie žmonės retai keičiasi. 

Žinoma, daktaras turėjo labai daug įvairių darbų ir ji 
nenorėjo jam trukdyti, tačiau nutarė tik pažiūrėti, ar jis na- 
mie, ir pasiklausti, gal padės išsiaiškinti, kas atsitiko ponui 
J. L. B. Matekoniui. Gal mieste klaidžioja koks nors viru- 
sas, kuriuo užsikrėtę žmonės jaučiasi nuvargę ir nepaten- 
kinti? Jei taip, kiek laiko trunka tokia būklė? 

Daktaras Mofatas buvo ką tik grįžęs namo. Jis pats įlei- 
do mma Ramotsvę pro duris ir nusivedė į kabinetą. 

— Nerimauju dėl pono J. L. B. Matekonio, - paaiškino 
ji. - Leiskite jums apie jį papasakoti. 

Jis kelias minutes pasiklausė, o tada ją nutraukė. 

— Man atrodo, jau žinau, kas čia negerai, — tarė jis. — 
Yra toks dalykas, vadinamas depresija. Tai liga, tokia pat 
kaip kitos ligos, ir ji pasitaiko gana dažnai. Man atrodo, 
kad poną J. L. B. Matekonį ištiko depresija. 

— Ar galėsite ją išgydyti? 

— Šiaip jau tai nėra sunku, — atsakė daktaras Mofatas. — 
Tai yra jei jam tikrai depresija. Jei taip, šiais laikais yra labai 
gerų antidepresantų. Jei viskas gerai eisis, o taip tikriausiai 
ir bus, galima tikėtis, kad ligonis geriau pasijus jau po trijų 
savaičių, gal net ankstėliau. Tie vaistai veikia ne iš karto. 

— Pasakysiu jam, kad tuojau pat užsirašytų pas jus, — 
tarė mma Ramotsvė. 

Daktaro Mofato veide buvo matyti abejonė. 

— Kartais žmonės, kamuojami depresijos, nemano, kad 
jiems kas nors negerai, - tarė jis. — Gal jis nė neateis. Tai 
kas, kad jums pasakiau, kokios gali būti jo problemos; gy- 
dytis turi norėti jis pats. 

— O, aš jį įkalbėsiu ateiti pas jus, - atsakė mma Ramot- 
svė. - Galite būti tikras. Jis būtinai pradės gydytis. 

Daktaras nusišypsojo. 

— Tik atsargiai, mma Ramotsve, - įspėjo jis. — Šitie rei- 


kalai dažnai būna sudėtingi. 


Penktas skyrius 


Vyriausybės narys 


(€ Kitą rytą, kai mma Makutsi atvyko į „Pirmąją moterų 
seklių agentūrą“, mma Ramotsvė jau buvo darbe. Taip nu- 
tikdavo nedažnai — paprastai pirmoji ateidavo mma Ma- 
kutsi ir mma Ramotsvei atvažiavus baltuoju furgonėliu jau 
būdavo atplėšusi laiškus bei išvirusi arbatą. Tačiau ši diena 
žadėjo būti sunki, tad mma Ramotsvė norėjo susirašyti vi- 
sus darbus, kuriuos reikės nudirbti. 

— Jūs labai ankstyva, mma, - pasisveikino mma Makut- 
si. — Ar kas nors atsitiko? 

Mma Ramotsvė truputį pagalvojo. Galima būtų atsa- 
kyti, kad atsitiko labai daug negerų dalykų, bet ji neno- 
rėjo trikdyti mma Makutsi, todėl nutaisė ryžtingą veido 
išraišką. 

— Nepasakyčiau, — tarė ji. - Bet reikia pasiruošti persi- 
kraustymui. Be to, jums teks važiuoti į garažą ir pradėti 
ten tvarkyti reikalus. Ponas J. L. B. Matekonis truputį su- 

negalavo, o paskui gal dar neilgam išvažiuos. Vadinasi, jūs 
būsite ne tik direktoriaus pavaduotoja, bet ir laikinai eisite 
direktoriaus pareigas. Tiesą pasakius, taip dabar ir vadinsis 
jūsų einamos pareigos, nuo šiandien ryto. 

Mma Makutsi nušvito. 

— Aš labai stengsiuosi pateisinti laikinai einančios di- 
rektorės pareigas, — atsakė ji. - Pažadu, manimi nenusi- 
vilsite. 

— Žinoma, kad ne, - tarė mma Ramotsvė. — Puikiai ži- 
nau, kaip gerai jūs dirbate. 

Dar kokią valandą abi dirbo, jaukiai tylėdamos. Mma 
Ramotsvė susirašė visus numatomus darbus, paskui kai 
ką išbraukė, kai ką pridėjo. Ankstyvas rytmetys, ypač per 
kaitrą, yra palankiausias darbui dienos metas. Kaitros mė- 
nesiais, prieš prapliumpant liūtims, karštis visą dieną stip- 
rėja, kol galiausiai net dangus išbąla. Vėsų rytą, kai saulė 
maloniai šildo odą ir ore justi smagus gaivumas, viskas at- 
rodo įmanoma; bet vėliau, įsisiautėjus dienos karščiui, ap- 
tingsta ir kūnas, ir dvasia. Rytą galvoti lengva — rašytis ant 
popieriaus, ką reikia nuveikti, - bet popiet galvoje telieka 
viena mintis: kada pagaliau nusileis saulė ir bus galima 
pailsėti nuo kaitros. Tai vienintelis Botsvanos trūkumas, 
pamanė mma Ramotsvė. Ji žinojo, kad jos šalis tiesiog to- 
bula - tai žino visi botsvaniečiai, - tačiau būtų dar tobu- 
lesnė, jei kaitra tuos tris karščiausius metų mėnesius bent 
kiek nusloptų. 

Devintą valandą mma Makutsi užplikė mma Ramtosvei 
puodelį raudonosios arbatos, o sau —- paprastos. Mma Ma- 
kutsi labai stengėsi pamėgti raudonąją arbatą ir kaip klusni 

valdinė pirmus tris darbo mėnesius tik ją gėrė, bet galiau- 
siai nebeišlaikiusi prisipažino, kad ši arbata jai neskani. 
Nuo to laiko kontoroje atsirado du arbatinukai - vienas 
jai, kitas mma Ramotsvei. 

— Man ji per stipri, - kalbėjo mma Makutsi. — Ir atsi- 
duoda žiurkėmis. 

— Nieko panašaus, - nesutiko mma Ramotsvė. — Ši ar- 
bata skirta žmonėms, kurie šį tą išmano. Kiekvienas gali 
gerti paprastą arbatą. 

Padavus arbatą, darbas sustodavo. Ši pertraukėlė nuo 
seno buvo skirta pasidalyti smulkiomis apkalbomis, o ne 
aptarti svarbius klausimus. Mma Makutsi pasiteiravo, kaip 
laikosi ponas J. L. B. Matekonis, ir mma Ramotsvė trum- 
pai apsakė nesėkmingą vakarykštį apsilankymą. 

— Man pasirodė, kad jam ničniekas nebeįdomu, - kal- 
bėjo ji. - Galėjau pasakyti, kad dega jo namas, o jis veikiau- 
siai nė piršto nebūtų pajudinęs. Labai keista. 

— Aš irgi esu mačiusi panašių Žmonių, - atsiliepė mma 
Makutsi. - Turėjau pusseserę, kurią išvežė į tokią ligoni- 
nę Lobatsėje. Važiavau ten jos aplankyti. Ligoninėje buvo 
daugybė Žmonių, kurie tik sėdėjo sudėję rankas ir spok- 
sojo į dangų. Dar buvo ir tokių, kurie šūkavo ant lankyto- 
jų —- šūkavo visokias keistybes, negalėjai nieko suprasti. 

Mma Ramotsvė susiraukė. 

— Ta ligoninė skirta pamišėliams, - atsakė ji. - Ponas 
J. L. B. Matekonis nėra pamišęs. 

— Aišku, ne, - skubiai pritarė mma Makutsi. - Jis visai 
nepanašus į pamišėlį. Jokiu būdu ne. 

Mma Ramotsvė gurkštelėjo arbatos. 

— Ir vis dėlto jį reikia priversti, kad nueitų pas gydytoją, — 
toliau kalbėjo ji. - Girdėjau, tokius dalykus jie išgydo. Tai 
vadinama depresija. Yra tokių vaistų, kuriuos reikia gerti. 

— Tai gerai, - pasidžiaugė mma Makutsi. - Jis tikrai pa- 
sveiks. Nė kiek neabejoju. 

Mma Ramotsvė padavė puodelį, prašydama įpilti dar 
arbatos. 

— O kas girdėti apie jūsiškius Bobononge? - paklausė 
ji. — Ar jiems viskas gerai? 

Mma Makutsi įpylė į puodelį sodrios raudonos spalvos 
gėrimo. 

— Taip, mma, ačiū, jiems viskas labai gerai. 

Mma Ramotsvė atsiduso. 

— Manau, Bobononge gyventi lengviau negu Gaborone. 
Čia mes turime tiek visokių rūpesčių, o štai Bobononge — 
ničnieko. Ten tik akmenynai. - Ji laiku susigriebė. - Aišku, 
Bobonongas šiaip labai graži vieta. Ten taip gera. 

Mma Makutsi nusijuokė. 

— Nebūtina mandagiai kalbėti apie Bobonongą, — tarė 
ji. - Aš ir pati galiu iš jo juoktis. Ta vieta ne kiekvienam 
tinka. Nenorėčiau ten grįžti, juo labiau dabar, kai pajutau, 
ką reiškia gyventi Gaborone. 

— Ten jūsų gabumai nueitų niekais, — pritarė mma Ra- 
motsvė. - Kokia nauda tokiam Bobononge iš diplomo, 
gauto Botsvanos sekretorių kolegijoje? Jį sugraužtų skruz- 
dėlės. 

Mma Makutsi užmetė akį į sieną, ant kurios kabojo 
įrėmintas jos diplomas, išduotas Botsvanos sekretorių 
kolegijos. 

— Kai kraustysimės, reikia nepamiršti jo pasiimti į nau- 
jąją kontorą, - pasakė ji. - Nenorėčiau jo pamesti. 

— Žinoma, paimsim, — užtikrino mma Ramotsvė, kuri 
neturėjo jokių diplomų. — Šis diplomas klientams labai 
svarbus. Jis suteikia pasitikėjimo. 

— Ačiū, - padėkojo mma Makutsi. 

Pasibaigus arbatos pertraukėlei, mma Makutsi nuėjo 
prie vandens kolonėlės kitapus pastato išplauti puodelių, 
ir vos jai spėjus sugrįžti pasirodė klientas. Tai buvo pirmas 
klientas po ilgiau negu savaitę trukusios pertraukos; nė 
viena iš moterų nesitikėjo išvysti aukšto, gerai sudėto vy- 
riškio, kuris pabeldė į duris, kaip priimta elgtis Botsvanoje, 
ir mandagiai palaukė, kol bus pakviestas užeiti. Netikėta 
pasirodė ir tai, kad jį atgabenęs automobilis - kuriame, be 
kita ko, sėdėjo elegantiškai apsirengęs vairuotojas, - buvo 
Mercedes Benz su vyriausybiniais numeriais. 


— Ar žinote, kas aš esu, mma? — paklausė jis, pakviestas 
prisėsti ir įsitaisęs kėdėje priešais mma Ramotsvės stalą. 

— Be abejo, žinau, rra, - mandagiai atsiliepė mma Ra- 
motsvė. — Jūs priklausote vyriausybei. Esate vyriausybės na- 
rys. Daug kartų laikraščiuose esu mačiusi jūsų nuotrauką. 

Vyriausybės narys nekantriai mostelėjo ranka. 

— Taip, tas irgi tiesa, be abejo. Bet ar žinote, kas aš toks, 
išskyrus tai, kad priklausau vyriausybei? 

Mma Makutsi mandagiai kostelėjo ir vyriausybės narys 
pasisuko kėdėje jos pusėn. 

— Tai mano padėjėja, - paaiškino mma Ramotsvė. - Ji 
labai daug žino. 

— Jūs dar esate ir genties vado giminaitis, - prakalbo 
mma Makutsi. - Jūsų tėvas tos šeimos narių pusbrolis. Aš 
žinau, nes ir pati esu kilusi iš jūsų kraštų. 

Vyriausybės narys nusišypsojo. 

— Teisybė. 

— Ojūsų žmona, - tęsė kalbą mma Ramotsvė, - yra Le- 
soto karaliaus giminaitė, ar ne taip? Jos nuotrauką taip pat 
esu Mačiusi. 

Vyriausybės narys švilptelėjo. 

— Čia tai bent! Nieko sau! Dabar matau, kad atėjau ten, 
kur reikia. Atrodo, jūs viską žinote. 

Mma Ramotsvė linktelėjo mma Makutsi ir nusi- 
šypsojo. 

— Toks mūsų darbas - viską žinoti, — atsakė ji. - Kam 
reikalingas privatus seklys, kuris nieko neišmano? Mes 
dirbame su informacija. Toks mūsų darbo pobūdis. Štai, 
pavyzdžiui, jūsų darbas — nurodinėti valstybės tarnauto- 
jams. 

— Aš ne šiaip nurodinėju, - suirzęs atkirto vyriausy- 
bės narys. — Aš privalau kurti strategiją. Esu už daug ką 
atsakingas. 

— Be abejo, - skubiai patvirtino mma Ramotsvė. - Būti 
vyriausybės nariu tikriausiai labai sunkus ir atsakingas 
darbas. 

Vyriausybės narys linktelėjo galva. 

— Nelengvas, — pritarė jis. - O kai turi rūpesčių, dirbti 
darosi dar sunkiau. Aš kasnakt prabundu antrą, trečią va- 
landą, ir taip sunerimstu, kad atsisėdu lovoje. Paskui ne- 
galiu užmigti, o kai rytą reikia ką nors spręsti, galva labai 

sunki, mintys painiojasi. Taip būna visada, kai žmogus turi 
rūpesčių. 

Mma Ramotsvė suprato, kad pagaliau pavyko priartėti 
prie jo apsilankymo priežasties. Ją gerokai lengviau suži- 
noti būtent šitaip, leidus klientui netiesiogiai išsipasakoti, 
negu tiesiai prisispyrus klausiant. Jai kažkodėl atrodė, kad 
lėtas pokalbis ne toks šiurkštus. 

— Jei žmogus turi rūpesčių, galime jam padėti, - tarė ji. — 
Kartais net padarome taip, kad rūpesčiai išvis išnyksta. 

— Aš apie tai girdėjau, - linktelėjo galva vyriausybės 
narys. - Žmonės kalba: šita moteris — tikra stebukladarė. 
Pats girdėjau. 

— Jūs labai malonus, rra. - Mma Ramotsvė nutilo ir 
greitai mintyse apmetė galimas problemas. Tikriausiai 
neištikimybė, dažniausiai pasitaikanti visų jos klientų pro- 
blema, o labiausiai tų, kurie, kaip šis vyriausybės narys, 
dirba sudėtingą darbą ir retai būna namuose. Arba kokia 
nors politinė kebeknė, kuri jai būtų visiška naujiena. Mma 
Ramotsvė ničnieko neišmanė apie politinių partijų veik- 
lą, žinojo tik tiek, kad ten knibždėte knibžda intrigų. Buvo 
daug skaičiusi apie Amerikos prezidentus, apie tai, kaip jie 
įsipainiojo į vieną ar kitą skandalą —- su merginomis, su va- 
gimis, kokių tik nori. Ar gali būti, kad Botsvanoje vyksta 
kas nors panašaus? Tikrai ne, o jei ir vyktų, ji nenorėtų į tai 
lįsti. Niekaip necalėjo įsivaizduoti savęs vidurnaktį einan- 
čios į tamsiausius užkaborius susitikti su informatoriais 
arba baruose pašnibždomis kamantinėjančios žurnalistą. 


būtų labai prie širdies... 

Vyriausybės narys iškėlė ranką, tarsi reikalaudamas ty- 
los. Judesys buvo labai valdingas, bet juk šis žmogus - geros, 
įtakingos šeimos įpėdinis, tad gal jam tokie dalykai įgimti. 

— Kiek supratau, galiu su jumis kalbėti visai atvirai? — 
paklausė jis, dėbtelėjęs į mma Makutsi. 

— Mano padėjėja nieko neišduos, - atsakė mma Ramot- 
svė. - Galite ja pasikliauti. 

Vyriausybės narys primerkė akis. 

— Tikiuosi, — atsiliepė jis. - Žinau, kokios tos moterys. 
Jos mėgsta plepėti. 

Mma Makutsi įsižeidusi išplėtė akis. 

— Galiu jums tvirtai pareikšti, rra, - plieniniu balsu 
atrėžė mma Ramotsvė, - kad „Pirmojoje moterų seklių 
agentūroje“ griežčiausiai laikomasi konfidencialumo prin- 
cipo. Griežčiausiai. Aš kalbu ne tik už save, bet ir štai už 
šią ponią, mma Makutsi. Jei jums kyla kokių nors abejonių, 
patarčiau kreiptis į kitus seklius. Mes tam neprieštarausi- 
me. — Ji nutilo. — Ir dar štai kas, rra. Šioje šalyje kalbų tikrai 
netrūksta, tačiau, mano nuomone, daugiausia kalba vyrai. 
Moterys turi pernelyg daug darbo, kad užsiimtų plepalais. 

Ji sudėjo rankas ant stalo. Štai, pasakė ką norėjo, ir vi- 
sai nenustebs, jei dabar vyriausybės narys atsistos ir išeis. 
Žmogus, užimantis tokias pareigas, tikrai nebus pratęs, 
kad su juo taip kalbėtų, veikiausiai jam tai nepatiks. 

Kurį laiką vyriausybės narys netarė nė žodžio, tik sėdė- 

— Štai kaip, — galiausiai pratarė jis. — Štai kaip. Jūs visiš- 
kai teisi. Atsiprašau, kad suabejojau jūsų gebėjimu išlaikyti 
paslaptį. 

Tada pasisuko į mma Makutsi ir pridūrė: 

— Atsiprašau, kad taip maniau apie jus, mma. Pasielgiau 
netinkamai. 

Mma Ramotsvė pajuto, kad įtampa slūgsta. 

— Gerai, - tarė ji. - Na, o dabar gal papasakosite mums 
apie savo rūpesčius? Mano padėjėja užkais arbatinį. Jums 
raudonosios arbatos ar paprastos? 

— Raudonosios, —- atsakė vyriausybės narys. - Man re- 


gis, ji padeda užmiršti rūpesčius. 


— Kadangi jūs jau žinote, kas aš esu, - pradėjo pasakojimą 
vyriausybės narys, —- nebūtina pradėti visko nuo pradžios, 
bent jau ne nuo pradžių pradžios. Jūs žinote, kad esu di- 
delio žmogaus sūnus. Jūs tai žinote. Be to, aš pirmagimis, 
o tai reiškia, jog kai Dievas pasišauks pas save mano tėvą, 
liksiu šeimos galva. Nors tikiuosi, tai įvyks dar negreit. 

Turiu du brolius. Vienam iš jų kažkas negerai su galva, 
jis su niekuo nesikalba. Niekada nesikalbėjo; nuo pat vai- 
kystės jo niekas nedomina. Tad mes jį išsiuntėme į galvijų 
ganyklas ir ten jam labai gerai. Visą laiką ten gyvena ir nie- 
kam nekelia jokių rūpesčių. Sėdi sau, skaičiuoja galvijus, o 
kai visus suskaičiuoja, pradeda iš naujo. Daugiau gyvenime 
nieko nenori, nors jam jau trisdešimt aštuoneri. 

Bet yra dar vienas brolis. Jis už mane daug jaunesnis. 
Man penkiasdešimt ketveri, o jam tik dvidešimt šešeri. Jis 
kitos mano tėvo žmonos sūnus. Mano tėvas laikosi senųjų 
papročių, jis turėjo dvi žmonas; jaunesnioji žmona ir yra to 
brolio motina. Tėvui gimė daug mergaičių - aš turiu devy- 


nias seseris nuo abiejų tėvo žmonų, daugelis jų jau ištekė- 

jusios ir turi savo vaikų. Taigi mūsų šeima didelė, bet vyrų 
joje mažai: tiesą pasakius, tiktai aš ir tas dvidešimt šešerių 
metų brolis. Jo vardas Mogadis. 

Aš labai myliu savo brolį. Esu už jį daug vyresnis, todėl 
gerai prisimenu laikus, kai jis buvo mažas. Vėliau, broliui 
paaugus, jį daug ko išmokiau. Parodžiau, kaip ieškoti »10- 
pane kirminų. Išmokiau gaudyti skraidančias skruzdėles, 
kurios po pirmųjų liūčių išlenda iš urvelių. Paaiškinau, 
kuriuos krūmynų augalus ir jų vaisius galima valgyti, ku- 
rių - ne. 

O vieną dieną jis man išgelbėjo gyvybę. Viešėjome ga- 
nykloje, kur tėvas laiko galvijų bandas. Ten dirbo keletas 
basarvų, nes mano tėvo ganykla netoli jų gimtinės Kala- 
haryje. Tose ganyklose labai sausa, bet yra vėjo malūnas, 
kurį tėvas pastatė, kad suktų siurblį, semiantį vandenį gal- 
vijams. Gelmėse daug vandens ir jis labai skanus. Basarvai, 
klajodami aplinkui, ateidavo atsigerti to vandens; mainais 
į kelis kibirus mano tėvo karvių pieno ir, jei pasisekdavo, 
kąsnelį mėsos, jie nudirbdavo kai kuriuos darbus. Mano 
tėvą jie mėgo, nes šis niekad jų nemušė, kitaip negu kiti 
žmonės, kurie nevengdavo užsimoti rimbu sjambok. Aš vi- 
sada sakiau, kad žmonių mušti negalima, visada. 

Nusivedžiau brolį norėdamas jam parodyti basarvus, 
kurie apsigyveno po netoliese augančiu medžiu. Jie turė- 
jo laidykles iš stručio odos, aš norėjau tokią laidyklę gauti 
broliui. Pasiėmiau mėsos, kurią ketinau į laidyklę išmainy- 
ti. Tikėjausi, kad dar gausiu ir stručio kiaušinį. 

Buvo ką tik praūžusios liūtys, visur žėlė šviežia žolė, Žy- 


dėjo gėlės. Jūs pati žinote, mma, kaip ten viskas atrodo, 

kai prasideda lietūs. Žemė staiga suminkštėja, ir visur, kiek 
akys užmato, plyti gėlės. Nepaprastai gražų; net pamiršti, 
kokia įkaitusi, sausa ir kieta ką tik buvo toji dirva. Ėjome 
takučiu, kurį išmynė ganomi galvijai: aš pirmas, broliukas 
iš paskos. Jis nešėsi ilgą lazdą, kurią vilko paskui save. Man 
buvo labai gera eiti tomis vietomis su mažuoju broliuku ir 
matyti vešlią žolę, kurios priėdę galvijai taps riebūs. 

Staiga brolis mane pašaukė ir aš stabtelėjau. Žolėje prie 
pat mūsų šnypšdama kėlė galvą gyvatė. Ji buvo didelė, be- 
veik tokio pat ilgio, kokio aš esu ūgio, kūnas per gerą ran- 
kos ilgį pakilęs nuo žemės. Iškart pažinau, kokia tai gyvatė, 
ir širdis man sustojo plakusi. 

Stovėjau visiškai nejudėdamas, nes žinojau, kad gyvatė 
kirs vos pajudėjus, o ji buvo labai arti manęs. Visai čia pat. 
Gyvatė žvelgė į mane piktomis akimis, kaip žvelgia visos 
mambos, o aš galvojau, kad tuoj ji man kirs ir aš jau nieko 
nebegaliu padaryti. 

Bet tą akimirką pasigirdo šnarėjimas, pamačiau, kaip 
broliukas, kuriam tuo metu buvo kokie vienuolika ar dvy- 
lika metų, stumia lazdą gyvatės link, palengva keldamas ją 
nuo žemės. Gyvatė pasuko galvą ir, mums dar nespėjus su- 
sigaudyti, kas vyksta, įnirtingai kirto į lazdos galą. Aš pasi- 
naudojau tuo — apsisukau, čiupau brolį ir nubėgau takeliu. 
Gyvatė dingo. Ji kirto į lazdą ir tikriausiai išsilaužė dantį. 
Kad ir kas būtų ją ištikę, nesileido mūsų vytis. 

Brolis išgelbėjo man gyvybę. Jūs puikiai žinote, mma, 
kas būna žmogui, kuriam įgelia mamba. Jis, galima sakyti, 
pasmerktas. Nuo tos dienos nepamirštu, kad gyvybę turiu 


būti dėkingas mažajam broliukui. 

Tai buvo prieš keturiolika metų. Dabar mes nebe taip 
dažnai dviese su broliu vaikštinėjame po krūmynus, bet 
aš jį tebemyliu; todėl labai susikrimtau, kai jis atvažiavo 
manęs aplankyti į Gaboroną ir papasakojo ketinąs vesti 
merginą, su kuria susipažino, studijuodamas universitete. 
Jis studijavo gamtos mokslus ir ten sutiko merginą iš Ma- 
halapjės. Pažįstu jos tėvą, nes jis dirba tarnautoju vienoje 
iš čionykščių ministerijų. Mačiau, kaip jis drauge su kitais 
tarnautojais per pietų pertrauką sėdi po medžiais, ir dabar 
kiekvieną kartą, kai pro šalį pravažiuoja mano automobilis, 
jis man pamoja. Iš pradžių aš irgi jam modavau, bet dabar 
lioviausi. Kodėl turiu visą laiką mojuoti kažkokiam tarnau- 
tojui tik dėl to, kad jo duktė susipažino su mano broliu? 

Mano brolis gyvena mūsų ūkyje į šiaurę nuo Pilanės. 
Jis puikiai ūkininkauja ir tėvas labai juo patenkintas. Tie- 
są pasakius, tėvas jam atidavė tą ūkį, dabar jis priklauso 
broliui. Taigi jis turtingas žmogus. Aš turiu kitą ūkį, kuris 
irgi priklausė mano tėvui, todėl nė kiek broliui nepavydžiu. 
Prieš kokius tris mėnesius Mogadis vedė tą merginą ir ji 
atsikraustė gyventi į jo namus. Juose gyvena ir mano tėvas 
su motina. Labai dažnai ilgam paviešėti atvažiuoja tetos. 
Namas labai erdvus, jame visiems pakanka vietos. 

Motina nenorėjo, kad brolis vestų tą merginą. Sakė, kad 
ji nebus gera Žmona ir atneš šeimai tiktai nelaimes. Aš irgi 
numačiau, kad nieko gero nebus, bet taip įtariau todėl, kad 
maniau žinąs, ko jai reikia iš brolio. Negalvojau, kad ji jį 
pamilo, ar ką nors tokio; veikiausiai tėvas ją spyrė tekėti 
už mano brolio dėl to, kad šis priklauso turtingai ir įta- 


kingai šeimai. Mma, aš niekada nepamiršiu, kaip jos tėvas 

dairėsi, pirmą kartą atėjęs pas mus tartis su mano tėvu dėl 
vestuvių. Jo akys išsiplėtė iš godumo, aiškiai mačiau, kaip 
jis mintyse įvertina ir įkainoja viską, ką mato. Net paklausė 
mano brolio, kiek šis turi galvijų — žmogus, kuris pats vei- 
kiausiai nelaiko nė vieno galvijo! 

Aš palaikiau brolio sprendimą, nors jis man atrodė ne- 
protingas, ir stengiausi kiek įmanydamas draugiškiau elgtis 
su jaunamarte. Tačiau nebuvo lengva. Visą laiką mačiau, 
kaip ji stengiasi klastomis nuteikti brolį prieš jo šeimos 
narius. Plika akimi matyti, kad nori išgyvendinti iš namų 
mano tėvus, be to, labai nemandagiai elgiasi su tetomis. 
Tarsi namuose būtų įkliuvusi širšė, kuri be paliovos zyzia 
ir nuolat grasina visus sugelti. 

Tikriausiai jau ir to būtų pakakę, bet atsitiko dar kai kas, 
ir tai man sukėlė didelį nerimą. Prieš kelias savaites buvau 
pas juos nuvažiavęs ir užėjau aplankyti brolio. Man prane- 
šė, kad jis susirgo. Įėjau į jo kambarį ir pamačiau, kad brolis 
guli lovoje, susiėmęs pilvą. Pasakė, kad veikiausiai bus su- 
valgęs ką nors netikusio, gal sugedusios mėsos. 

Paklausiau, ar kvietė daktarą, bet jis atsakė, kad liga ne 
tokia jau rimta. Jis mano, kad netrukus pasitaisys, nors šiuo 
metu jaučiasi labai blogai. Tada nuėjau pasitarti su motina, 
kuri viena sėdėjo verandoje. 

Motina pakvietė mane prisėsti šalia, apsižvalgė, ar ap- 
linkui nieko nėra, ir išklojo, kas jai neduoda ramybės. 

„Ta tavo brolio jaunoji žmona nori jį nunuodyti, — pa- 
sakė ji. — „Mačiau, kaip ji ėjo į virtuvę, kai jam ruošė valgį. 
Pati ją mačiau. Pasakiau jam, kad nebaigtų valgyti mėsos, 
nes man atrodo, jog ji sugedusi. Jei nebūčiau pasakiusi, 

jis būtų suvalgęs viską, kas buvo įdėta lėkštėje, ir miręs. Ji 
stengiasi jį nunuodyti". 

Aš paklausiau, kam jai to reikia. 

„Juk ji ką tik ištekėjo už turtingo vyro, — pasakiau, — 
„kam taip skubėti juo atsikratyti?“ 

Motina nusijuokė. 

„Tam, kad tapusi našle ji bus turtingesnė negu būdama 
žmona, — atsakė ji. — Jei jis mirs, nesusilaukęs vaikų, tada 
pagal testamentą viskas atiteks jai. Ūkis, šitas namas - vis- 
kas. O kai ji užvaldys visą turtą, galės išmesti lauk ir mus, 
ir tetas. Bet pirmiausia reikia nužudyti jį“ 

Iš pradžių man tokie žodžiai pasirodė juokingi, bet juo 
ilgiau mąsčiau, juo labiau aiškėjo, kad jaunamartės nusikal- 
timo motyvas labai aiškus: ko gero, taip ir yra. Negalėjau 
apie tai kalbėtis su broliu, nes jis nenori girdėti nieko blo- 
go apie savo žmoną, todėl pamaniau, kad susirasiu žmogų, 
nepriklausantį mūsų šeimai, paprašysiu gerai viską ištirti ir 
pažiūrėti, kas ten darosi. 


Mma Ramotsvė pakėlė ranką, nutraukdama jo pasakojimą. 

— Tam yra policija, rra. Tai, ką jūs pasakojate, man at- 
rodo, policijos reikalas. Jie žino, kaip elgtis su nuodytojais 
ir panašiais žmonėmis. Mes — ne tokios seklės. Mes pa- 
dedame žmonėms, kuriems kilo rūpesčių. Nesirengiame 
narplioti nusikaltimų. 

Dar nebaigusi kalbėti mma Ramotsvė pastebėjo, kad 
mma Makutsi nuliūdo. Ji žinojo, kad padėjėja agentūros 
vaidmenį supranta kitaip; štai kuo, pagalvojo mma Ramot- 
svė, skiriasi žmogus, kuriam jau beveik keturiasdešimt, nuo 

žmogaus, kuriam dar tik dvidešimt aštuoneri. Kai sulauki 
beveik keturiasdešimties — gal net ir visų keturiasdešim- 
ties, jei atidžiau pažiūrėsime į datas, - liaujiesi ieškoti stip- 
rių pojūčių; užtat dvidešimt aštuonerių stengiesi jų patirti 
kuo daugiau. Žinoma, mma Ramotsvė suprato savo padė- 
jėją. Kai pati tekėjo už Notės Mokočio, irgi troško patirti 
šlovę ir spindesį, siejamą su garsaus muzikanto žmonos 
vardu - muzikanto, kuriam įėjus į kambarį visi atsigręžia, 
vyriškio, kurio balse aidi tos pačios juslingos gaidos, kaip 
tos, kurias jis sugeba išgauti iš žvilgančio Selmer trimito. 
Bet kai pasigailėtina trumputė santuoka baigėsi ir liko vie- 
nintelis jos atminimas —- mažytis liūdnas paminklas ant 
prieš laiką gimusio neišnešioto kūdikio kapelio, — ji ėmė 
ilgėtis pastovaus, tvarkingo gyvenimo. Tikrai neieškojo 
stiprių įspūdžių, ir net Klovis Andersenas, autoritetingiau- 
sio jos profesijos vadovo „Privataus seklio darbo taisyklės“, 
autorius aiškiai įspėjo jau antrame, o gal net ir pirmame 
savo knygos puslapyje, kad žmonės, siekiantys privataus 
seklio darbe rasti įvairių įspūdžių, iš esmės klaidingai su- 
pranta šio darbo prigimtį. „Mūsų užduotis, — rašė jis, ir šie 
žodžiai taip įstrigo mma Ramotsvei į atmintį, kad galėjo 
juos pažodžiui pakartoti mma Makutsi, kurią ką tik buvo 
priėmusi į kontorą, - yra padėti žmonėms, kurių gyveni- 
me iškyla neaiškumų. Mūsų pašaukimas beveik nesusijęs 
su dramatiškais įvykiais; veikiau tai kantrus stebėjimas, 
dedukcija ir analizė. Mes tarsi sumanūs stebėtojai, kurie 
viską mato ir apie tai praneša kitiems; mūsų darbe visai 


nėra romantikos, todėl tie, kurie jos ieško, perskaitę šiuos 

žodžius verčiau tegu padeda į šalį seklio darbo vadovą ir 
pasiieško kitos veiklos“. 

Kai mma Ramotsvė pakartojo šiuos žodžius mma Ma- 
kutsi, šios akys apsiblausė. Jau tada buvo aišku, kad savo 
darbą ji supranta visai kitaip. Dabar, kai jų kontoroje sė- 
dėjo vyriausybės narys ir pasakojo apie savo šeimos intri- 
gas bei įtariamus nuodijimus, ji pagaliau suprato sulauku- 
si tyrimo, kuris leis ne juokais imtis darbo. Tačiau vos tik 
klientas išsipasakojo, mma Ramotsvė tarsi tyčia sugalvojo 
jį atstumti! 

Vyriausybės narys įdėmiai žvelgė į mma Ramotsvę. Jos 
įsikišimas jį suerzino; atrodė, kad iš paskutiniųjų stengia- 
si tvardyti nepasitenkinimą. Mma Makutsi matė, kad jam 
klausantis viršutinė lūpa vos pastebimai virpa. 

— Negaliu kreiptis į policiją, —- atsakė jis, stengdamasis 
kalbėti normaliu balsu. - Ką pasakyčiau policininkams? 
Policininkai net iš manęs pareikalaus įrodymų. Jie pa- 
sakys, kad negali įsibrauti į namus ir suimti moterį, kuri 
pareikš niekuo nenusikaltusi, juo labiau, kad šalia jos bus 
vyras, kuris irgi sakys: „Ji nepadarė nieko blogo. Apie ką 
jūs kalbate? 

Jis nutilo ir pažvelgė į mma Ramotsvę, tarsi būtų išdės- 
tęs jai visus argumentus. 

— Na? — staiga paklausė jis. - Jau sakiau, kad negaliu 
eiti į policiją, taigi lieka tik kreiptis į privatų seklį. Juk tam 
jūs ir esate, ar ne? Ką pasakysite, mma? 

Mma Ramotsvė nenuleido akių ir tai jau savaime buvo 
drąsus poelgis. Tradicinėje visuomenėje ji nebūtų drįsusi 
įžūliai žvelgti tokiam aukštam žmogui į akis. Būtų pasi- 

rodžiusi siaubingai išauklėta. Bet laikai pasikeitė, ji šiuo- 
laikinės Botsvanos respublikos pilietė; šalies konstitucija 
užtikrina visų piliečių teises, tarp jų ir privačių seklių, net 
jei jos yra moterys. Tos konstitucijos laikomasi nuo pat 
pirmosios dienos, kai 1966 metais stadione buvo nuimtas 
Britanijos valdžios simbolis ir garsiai džiūgaujant susirin- 
kusiai miniai aukštyn iškilo nuostabioji mėlyna vėliava. 
Tam negalėjo prilygti nė viena Afrikos šalis. Be to, ji juk 
Prešijoza Ramotsvė, duktė amžiną atilsį Obedo Ramot- 
svės, kuris niekam nenusileido orumu ir verte, nesvarbu, 
kad nebuvo kilęs iš genties vado šeimos. Jis ramiai galėjo 
žvelgti kiekvienam žmogui į akis iki pat savo mirties, tad ir 
ji gali taip elgtis. 

— Ne kas kitas, tik aš nusprendžiu, imsiuosi tirti bylą, ar 
ne, rra, — tarė ji. - Negaliu visiems padėti. Stengiuosi kiek 
įmanydama, bet jei matau, kad kas nors nepavyks, tada 
iš anksto atsiprašau ir sakau, kad padėti negalėsiu. Tokie 
mūsų „Pirmosios moterų seklių agentūros“ darbo princi- 
pai. Jūsų atveju tiesiog neįsivaizduoju, kaip galėtume suži- 
noti tai, ko jums reikia. Tai vidinė šeimos problema. Nejįsi- 
vaizduoju, kaip apie ją galėtų sužinoti pašalinis žmogus. 

Vyriausybės narys patylėjo. Jis žvilgtelėjo į mma Ma- 
kutsi, tačiau ši nuleido akis. 

— Supratau, — po kelių akimirkų tarė jis. —- Man atro- 
do, mma, jūs tiesiog nenorite man padėti. Na ką gi, man 
labai liūdna. - Jis vėl patylėjo. - Ar turite veiklos licenci- 
ją, mma? 


Mma Ramotsvei užgniaužė kvapą. 

— Licenciją? Nejau įstatymas reikalauja, kad privatūs 
sekliai dirbtų su licencijomis? 

Vyriausybės narys nusišypsojo, tačiau jo akys buvo 
šaltos. 

— Turbūt ne. Netikrinau. Bet gali būti. Suprantate, visur 
reikia tvarkos. Verslininkai privalo laikytis vienodų taisyk- 
lių. Todėl ir įvedėme sakalų gaudytojo licenciją ar licenciją 
įkurti krautuvėlę, kurias galime atimti iš asmenų, netin- 
kamų dirbti sakalų gaudytojais arba krautuvininkais. Pati 
žinote, kaip būna. 

Jam atsakė Obedas Ramotsvė; Obedas Ramotsvė savo 
dukters Prešijozos lūpomis. 

— Negirdžiu, ką jūs sakote, rra. Aš jūsų negirdžiu. 

Staiga mma Makutsi garsiai sušlamino popieriais, gu- 
linčiais ant jos stalo. 

— Be abejo, mma, jūs visiškai teisi, — įsiterpė ji. —- Juk 
negalite tiesiai prieiti prie tos moters ir paklausti, ar ji ne- 
ketina nužudyti savo vyro. Taip nieko nebus. 

— Ne, - sutiko mma Ramotsvė. — Todėl mes ir negalė- 
sime nieko padaryti. 

— Kita vertus, - paskubėjo pridurti mma Makutsi, — 
man atėjo į galvą viena mintis. Atrodo, žinau, kaip galėtu- 
me pasielgti. 

Vyriausybės narys smarkiai pasisuko, norėdamas žiūrė- 
ti tiesiai mma Makutsi į veidą. 

— Kokia jūsų mintis, mma? 

Mma Makutsi nurijo seilę. Atrodo, didžiulius akinius 


nušvietė ją aplankiusios minties šviesa. 

— Na, - prabilo ji, - svarbiausia yra patekti į namus ir 
pasiklausyti, ką kalba jų gyventojai. Būtinai reikia stebėti 
moterį, kuri planuoja tokį baisų darbą. Svarbiausia —- per- 
prasti jos širdį. 

— Taip, - sutiko vyriausybės narys. — To aš iš jūsų ir no- 
riu. Kad perprastumėte jos širdį ir įžvelgtumėte joje sly- 
pintį blogį. Tada tarsi žibintu apšviesite tą blogį ir tarsite 
mano broliui: „Žvelk! Žvelk, kokia juoda tavo žmonos šir- 
dis. Tik pažiūrėk, kokius siaubingus planus ji rezga" 

— Nebus taip paprasta, - nenusileido mma Ramot- 
svė. - Gyvenimas ne toks paprastas. Tikrai ne. 

— Aš labai prašau, mma, - tarė vyriausybės narys. —- Pa- 
klausykime, ką dar pasakys ši išmintinga ponia su akiniais. 
Ji turi labai gerų minčių. 

Mma Makutsi pasitaisė akinius ir kalbėjo toliau. 

— Jūsų namuose yra tarnų, ar ne? 

— Penki, - atsakė vyriausybės narys. - Neskaitant tar- 
nų lauko darbams. Dar samdiniai, kurie prižiūri galvijus. 
Ir dar yra senieji mano tėvo tarnai. Jie jau nebegali dirbti, 
tik sėdi saulėkaitoje prie namo, bet mano tėvas gerai juos 
maitina. Jie visi labai stori. 

— Na matote, - paaiškino mma Makutsi. - Namuose 
dirbantis tarnas viską mato. Kambarinė prižiūri vyro ir 
žmonos lovą, tiesa? Virėja rūpinasi jų pilvais. Visur tarnai, 
jie viską tik stebi, tik stebi. Ir mėgsta paplepėti su kitais 
tarnais. Tarnai viską žino. 

— Taijūs nuvažiuosite ir pasikalbėsite su tarnais? — paklau- 
sė vyriausybės narys. — Bet ar jie su jumis kalbės? Juk bijos 
prarasti darbą. Nutils arba sakys, kad nieko blogo nematė. 

— Bet mma Ramotsvė puikiai moka kalbėtis su žmonė- 
mis, - paprieštaravo mma Makutsi. - Žmonės mielai su ja 
šnekasi. Pati mačiau. Turbūt negalėtumėte padaryti taip, 
kad ji kelias dienas paviešėtų jūsų tėvo namuose? O gal ga- 
lėtumėte? 

— Žinoma, kad galėčiau, — atsiliepė vyriausybės na- 
rys. — Galiu pasakyti tėvams, kad ši moteris padarė man 
svarbią politinę paslaugą. Jai reikia kelioms dienoms išvyk- 
ti iš Gaborono, nes ten kilo neramumų. Jie ją priims. 
dera teikti tokių pasiūlymų, juo labiau žinant, kad juos pri- 
ėmus viršininkė bus priversta imtis tirti bylą, kurios visai 
nenori. Teks apie tai pakalbėti su mma Makutsi, tačiau kol 
kas nenorėjo jos žeminti prie šito valdingo ir pasipūtusio 
vyriškio. Ji sutiks tirti bylą ne tik dėl to, kad išsigando kone 
atviro grasinimo — tam ji aiškiai pasipriešino, pareiškusi 
negirdinti, ką klientas kalba, — bet dėl to, kad jai pasiūlė 
būdą, kaip surinkti reikalingą informaciją. 

— Ką gi, gerai, - atsakė ji. - Mes imsimės jūsų bylos, 
rra. Ne dėl to, ką man pasakėte, ir juo labiau ne dėl to, ko aš 
negirdėjau. — Ji patylėjo, norėdama pabrėžti, kokius svar- 
bius žodžius ką tik pasakė. — Bet kai nuvyksiu į vietą, pati 
spręsiu, ką daryti toliau. Jums negalima kištis. 

Vyriausybės narys noriai sulinksėjo galva. 

— Tai labai gerai, mma. Man tik geriau. Atsiprašau, kad 
pasakiau tai, ko nereikėjo sakyti. Privalote suprasti, kad 
brolis man yra labai svarbus. Nebūčiau nieko sakęs, jei taip 


nebijočiau dėl brolio. Tai ir viskas. 

Mma Ramotsvė pažvelgė į jį. Jis tikrai myli brolį. Tik- 
riausiai nelengva buvo matyti, kaip šis veda moterį, kuri 
kelia tokį nepasitikėjimą. 

— Jau pamiršau, kas buvo pasakyta, rra, — atsakė ji. — 
Neverta jaudintis. 

Vyriausybės narys pakilo nuo kėdės. 

— Ar galėsite pradėti rytoj? — paklausė jis. - Aš susitarsiu. 

— Ne, - atsakė mma Ramotsvė. — Pradėti galėsiu po ke- 
lių dienų. Dar turiu daug darbų čia, Gaborone. Bet nesi- 
jaudinkite, jei jūsų vargšui broliui galima kaip nors padėti, 
aš tai padarysiu. Jei jau imamės spręsti bylą, taip lengvai 
nesitraukiame. Pažadu. 

Vyriausybės narys ištiesė per stalą ranką ir paėmė jos 
delną. 

— Jūs labai geros širdies moteris, mma. Teisybę apie jus 
kalba. Teisybę iki paskutinio žodžio. 

Jis pasisuko į mma Makutsi. 

— Ir jūs, mma. Jūs labai sumani. Jei kada nusibos būti 
privačia sekle, ateikite dirbti į vyriausybę. Vyriausybėje 
labai reikia tokių moterų. Daugelis moterų, kurios dabar 
dirba mūsų vyriausybėje, niekam tikusios. Jos tik sėdi ir 
lakuojasi nagus. Pats mačiau. O jūs, man atrodo, dirbate 
kaip reikiant. 

Mma Ramotsvė žiojosi kažką sakyti, bet vyriausybės 
narys jau ėjo iš kontoros. Pro langą jos stebėjo, kaip vai- 
ruotojas elegantiškai atidarė dureles, o įlipus keleiviui jas 
užtrenkė. 

— Jei pradėčiau dirbti vyriausybėje, - tarė mma Ma- 


kutsi ir labai greitai pridūrė, - nors, žinoma, nė neketinu 

to daryti... Tik šiaip įdomu, kiek laiko reikėtų išdirbti, kad 
gaučiau tokį automobilį ir dar su vairuotoju. 

Mma Ramotsvė nusijuokė. 

— Netikėkite jo žodžiais, — įspėjo ji. - Tokie žmonės, 
kaip jis, visada prižada aukso kalnus. Šis žmogus labai 
kvailas. Ir be galo išpuikęs. 

— Bet apie brolio žmoną jis nemelavo? - sunerimusi pa- 
klausė mma Makutsi. 

— Tikriausiai, - sutiko mma Ramotsvė.- Nemanau, 
kad būtų viską išgalvojęs. Bet prisiminkite, ką rašo Klovis 
Andersenas. Į visus pasakojimus reikia žvelgti iš dviejų pu- 
sių. Mes kol kas išgirdome vieną versiją. Kvailąją. 


Gyvenimas darosi sudėtingas, pamanė mma Ramotsvė. Ką 
tik ji sutiko imtis bylos, kuri gali pasirodyti anaiptol ne pa- 
prasta ir kurią tiriant teks išvykti iš Gaborono. Jau vien tai 
nemenka problema, o prisiminus poną J. L. B. Matekonį ir 
„Tlokvengo kelio greituosius automobilius“, viskas atrodo 
dar sunkiau. Be to, vaikai; jie jau apsiprato Zebrų plente, 
pats laikas juos pripratinti prie drausmės ir dienotvarkės. 
Roza, jos tarnaitė, čia gali daug pagelbėti, bet juk negalima 
visko jai užkrauti. 

Jos rytą pradėtame sąraše pirmu punktu buvo įtrauktas 
pasirengimas perkraustyti agentūrą. Dabar ji nutarė pir- 
menybę perleisti garažo reikalams, o agentūrą nustumti į 
antrą planą. Tuojau po to reikia įterpti vaikus: ji didžiosio- 
mis raidėmis užrašė žodį MOKYKLA, po juo - telefono 
numerį. Toliau sekė: IŠKVIESTI ŠALDYTUVŲ MEIST- 
RĄ. NUVEŽTI ROZOS SŪNŲ PAS GYDYTOJA DĖL 

ASTMOS. Gale prirašė: KAIP NORS PRADĖTI SPRĘSTI 
BLOGOS ŽMONOS BYLĄ. 

— Mma Makutsi, - prabilo mma Ramotsvė, - ma- 
nau, dabar nuvešiu jus į garažą. Negalime apleisti pono 
J. L. B. Matekonio, tai kas, kad jis labai keistai elgiasi. Jums 
teks tuojau pat imtis laikinosios direktorės pareigų. Nuve- 
šiu jus savo furgonu. 

Mma Makutsi linktelėjo. 

— Aš pasirengusi, mma, - atsakė ji. - Nors tuoj pat ga- 
liu pradėti dirbti direktore. 


Šeštas skyrius 


Naujoji direktorė 


(Š Garažas „Tlokvengo kelio greitieji automobiliai“ stovė- 
jo prie pat plento, koks pusmylis nuo dviejų didelių par- 
duotuvių, pastatytų pakraštyje rajono, praminto Kaimu. 
Ten glaudėsi trys pastatai: dar buvo krautuvėlė, kurioje 
galėjai rasti visko, pradedant pigiais drabužiais ir baigiant 
žibalu ar auksaspalviu sirupu, ir statybų aikštelė, prekiau- 
janti mediena bei rifliuota geležimi stogams dengti. Ga- 
ražas stovėjo rytiniame kampe, jį supo keli dygliuočiai 
medžiai, priešais kėpsojo senas benzino siurblys. Ponui 
J. L. B. Matekoniui seniai žadėjo naujesnį siurblį, tačiau 
benzinu prekiaujanti bendrovė visiškai nenorėjo, kad jis 
pradėtų prekiauti benzinu ir rungtis su moderniomis de- 
galinėmis, tad mielai pamiršo šį pažadą. Jie ir toliau tiekė 
benziną, nes taip buvo privaloma pagal sutartį, bet atliko 
šį darbą be jokio entuziazmo ir labai dažnai neatvykdavo, 
kada sakę. Dėl to degalų talpyklos neretai būdavo tuščios. 

Visa tai neturėjo didesnės reikšmės. Klientai atvažiuo- 
davo ne įsipilti benzino, o į „Mokvengo kelio greitųjų auto- 
mobilių“ dirbtuvę, nes norėjo, kad jų automobilius taisytų 
ponas J. L. B. Matekonis. Šie žmonės puikiai išmanė, kuo 
geras automechanikas skiriasi nuo paprasto automobilių 
taisytojo. Geras mechanikas supranta automobilį; jis moka 
nustatyti gedimą vien pasiklausęs veikiančio variklio, pa- 
našiai kaip geram gydytojui pakanka apžiūrėti ligonį, ir jis 
jau žino, kas negerai. 

— Varikliai kalba, - aiškino ponas J. L. B. Matekonis 
savo pameistriams. — Jūs tik paklausykite. Jie jums patys 
pasakys, kas sugedo, tik įsiklausykite. 

Žinoma, pameistriai visiškai nesuprato, apie ką jis kal- 
ba. Jų požiūris į mechanizmus buvo visai kitoks; jie ne- 
būtų galėję suprasti, kad varikliai turi savo nuotaikas ar 
emocijas, kad jie gali jausti įtampą, spaudimą, palengvė- 
jimą ar ramybę. Pameistriai, dirbantys garaže, buvo pono 
J. L. B. Matekonio labdaros veiksmas: jis stengėsi, kad jam 
ir sumaniems jo bendraamžiams išėjus į pensiją, Botsva- 
noje nepritrūktų jaunų, gerai apmokytų mechanikų. 

— Kol Afrikoje nebus pakankamai mechanikų, mes 
nieko nepasieksime, — kartą pasakė jis mma Ramotsvei. — 
Mechanikai - pamatinis pastato akmuo. Į juos remiasi kiti. 
Gydytojai. Slaugės. Mokytojai. Bet visa ko pagrindas —- me- 
chanikai. Todėl labai svarbu, kad kuo daugiau jaunuolių iš- 
moktų dirbti mechanikais. 

Privažiuodamos prie „Mokvengo kelio greitųjų auto- 
mobilių“, mma Ramotsvė ir mma Makutsi pamatė, kad 
vienas pameistrys sėdi prie automobilio vairo, o kitas lė- 

tai jį stumia dirbtuvės link. Joms prisiartinus, stumianty- 
sis pameistrys liovėsi stumti, atsigręžė į jas, ir automobilis 
ėmė riedėti atgal. 

Mma Ramotsvė pasistatė baltąjį furgonėlį po medžiu ir 
jiedvi su mma Makutsi prisiartino prie įstaigos durų. 

— Labas rytas, bormma, - sušuko aukštesnysis pameist- 
rys. - Jūsų automobilio pakaba niekam tikusi. Jūsų svoris 
per didelis. Matote, kaip automobilis palinkęs į vieną pusę? 
Galime jį pataisyti. 

— Mano automobilis tvarkingas, — atkirto mma Ramot- 
svė. — Jį prižiūri pats ponas J. L. B. Matekonis. Jis niekada 
nė žodelio nepratarė apie pakabą. 

— Bet jis pastaruoju metu apie nieką nekalba, — tarė pa- 
meistrys. — Tik visą laiką tyli. 

Mma Makutsi stabtelėjo ir pažvelgė į jaunuolį. 

— Aš esu mma Makutsi, - tarė ji, spoksodama pro savo 
didžiulius akinius. - Laikinai einanti direktoriaus parei- 
gas. Jei norite ką nors pasakyti apie pakabą, prašau užeiti 
į mano kabinetą ir kalbėkime ten. O ką jūs čia veikiate? 
Kieno šis automobilis ir ką su juo ruošiatės daryti? 

Pameistrys pažvelgė per petį, prašydamas draugo pa- 
ramos. 

— Šis automobilis priklauso moteriškei, gyvenančiai 
greta policijos nuovados. Man regis, ji, kaip sakoma, laisvo 
elgesio. — Jis nusikvatojo. - Jai reikalingas automobilis vy- 
rams gaudyti, bet jis neužsiveda. Taigi ji nebegali atsivežti 
vyrų. Cha! 

Mma Makutsi pasišiaušė iš pykčio. 


— Sakai, neužsiveda, ar ne? 

— Taip, - sutiko pameistrys. —- Neužsiveda. Todėl mums 
su Čarliu teko nuvažiuoti pas ją namo sunkvežimiu ir par- 
tempti automobilį. Dabar stumiame jį į garažą, kad galėtu- 
me apžiūrėti variklį. Man atrodo, darbo bus per akis. Gal 
net reikės keisti starterį. Jūs juk suprantate. Naujos dalys 
labai brangios, todėl labai gerai, kad vyrai duoda tai mote- 
riai daug pinigų, ji galės sumokėti. Cha! 

Mma Makutsi paslinko akinius žemyn ir pro jų viršų 
įsistebeilijo į vaikiną. 

— O kaip akumuliatorius? — paklausė ji. - Gal viso labo 
nusėdo akumuliatorius? Nemėginote pakrauti? 

Pameistrys liovėsi šaipęsis. 

— Tai kaip? - paklausė mma Makutsi. - Ar mėginote 
prijungti laidus? Mėginote? 

Pameistrys papurtė galvą. 

— Automobilis senas. Čia tikrai bus dar kas nors sugedę. 

— Niekai, - atrėmė mma Makutsi. - Atidarykite varik- 
lio gaubtą. Ar turite dirbtuvėje gerą akumuliatorių? Pri- 
junkite laidus ir pamėginkite. 

Pameistrys pažvelgė į bendradarbį, šis gūžtelėjo pe- 
čiais. 

— Nagi, - paragino mma Makutsi.- Kontoroje turiu 
daug darbo. Prašyčiau paskubėti. 

Mma Ramotsvė nieko nesakė, tik drauge su mma Ma- 
kutsi stebėjo, kaip pameistriai nustūmė automobilį likusius 
kelis metrus iki dirbtuvės ir laidais prijungė naują akumu- 
liatorių. Vienas paniuręs pameistrys įslinko į vairuotojo 
vietą ir pamėgino užvesti variklį. Šis iškart suūžė. 


— Pakraukite akumuliatorių, - paliepė mma Makutsi. — 

Paskui pakeiskite tepalus ir grąžinkite automobilį savinin- 
kei. Atsiprašykite, kad taip ilgai užtrukote taisydami, bet 
priminkite, kad atsilygindami už dyka pakeitėte tepalus. — 
Ji pasisuko į mma Ramotsvę, kuri stovėjo šalia ir šypsojo- 
si. - Labai svarbu neprarasti klientų. Jei padarysi klientui 
kokią nors paslaugą, jis niekada tavęs nepaliks. Versle tai 
ypač svarbu. 

— Teisybė, - sutiko mma Ramotsvė. Anksčiau ji turėjo 
šiokių tokių abejonių, ar mma Makutsi gerai seksis vado- 
vauti garažui, bet dabar juto, kad jos baigia išsisklaidyti. 

— Ar jūs daug išmanote apie automobilius? - lyg tarp 
kitko paklausė ji padėjėjos, kai abi moterys pradėjo tvar- 
kyti popieriais verste užverstą pono J. L. B. Matekonio 
darbo stalą. 

— Ne, nelabai, - atsakė mma Makutsi. - Užtat viską Ži- 
nau apie rašomąsias mašinėles, bet juk visi mechanizmai 
panašūs, ar ne teisybė? 


Svarbiausia šiuo metu buvo išsiaiškinti, kurie automobiliai 
jau turėjo būti apžiūrėti, o kuriems apžiūros netrukus pri- 
reiks. Vyresnysis pameistrys Čarlis buvo iškviestas į kon- 
torą ir palieptas išvardyti neatidėliotinus darbus. Pasirodė, 
kad kitapus garažo stovi aštuoni automobiliai, kuriems turi 
būti atgabentos dalys. Vienos jų užsakytos, kitos — dar ne. 
Sudariusi sąrašą, mma Makutsi paskambino visiems tiekė- 
jams ir juos apklausė. 

— Ponas J. L. B. Matekonis labai pyksta, — griežtai kal- 
bėjo ji. — Jei per jus negalės atlikti pažadėtų darbų, kaip jis 


sumokės jums? Ar nesuprantate? 

Ji išklausė daugybę pažadų ir didžioji jų dalis buvo ištesė- 
ta. Po keleto valandų į dirbtuvę pradėjo plaukti dalys, kurias 
gabeno patys tiekėjai. Dalys su priklijuotais užrašais — nie- 
ko panašaus čia dar nėra buvę, kalbėjo pameistriai, - buvo 
sudėtos ant suolo, pradedant nuo reikalingiausių. Paskui 
pameistriai, vadovaujami mma Makutsi, stropiai derino 
atsargines dalis, tikrino variklius, o baigę darbą perduoda- 
vo automobilius patikrinti direktorei. Ji iškamantinėdavo, 
kokie darbai kur atlikti, bet kadangi pati vairuoti nemokė- 
jo, perleisdavo automobilius išmėginti mma Ramotsvei ir 
tik tada skambindavo savininkams pranešti, kad remontas 
baigtas. Mokėti reikės tik penkiasdešimt procentų sąskai- 
toje nurodytos sumos, aiškino ji, nes darbai užtruko per 
ilgai. Tai nudžiugino visus savininkus, išskyrus vieną, kuris 
paskelbė kitą kartą eisiąs pas kitą meistrą. 

— Tai negalėsite pasinaudoti mūsų specialiu pasiūly- 
mu — už dyka atliekama technine apžiūra, — tyliai pratarė 
mma Makutsi. — Kaip gaila. 

Tai išgirdęs, savininkas iškart persigalvojo; vakarop 
„Tlokvengo kelio greitieji automobiliai“ grąžino šešis auto- 
mobilius savininkams ir sulaukė visų atleidimo. 

— Pirma diena praėjo gerai, - tarė mma Makutsi, drau- 
ge su mma Ramotsve žiūrėdama į plentu einančius nusi- 
kamavusius pameistrius. — Vaikinai dirbo labai sunkiai, aš 
jiems už tai pridėjau po penkiasdešimt pulų. Jie labai pa- 
tenkinti, neabejoju, kad nuo šiol bus geresni pameistriai. 
Pamatysite. 

Mma Ramotsvė truputį suglumo. 

— Man atrodo, jūs visiškai teisi, mma, — tarė ji. - Esate 
puiki vadovė. 

— Ačiū, —- padėkojo mma Makutsi. - Bet dabar jau me- 
tas namo, nes rytoj mūsų laukia begalė darbų. 

Gatvėmis, pilnomis iš darbo grįžtančių žmonių, mma 
Ramotsvė baltuoju furgonėliu parvežė savo padėjėją namo. 
Buvo pilna mikroautobusų, prisigrūdusių žmonių ir nuo 
naštos grėsmingai pasvirusių į šoną, dviračių, ant kurių 
rėmų drąsiai sėdėjo keleiviai, ką jau kalbėti apie papras- 
tus pėsčiuosius, kurie žingsniavo mosuodami rankomis, 
švilpaudami, mąstydami, tikėdamiesi. Ji gerai žinojo kelią, 
nes jau ne kartą buvo vežusi mma Makutsi namo, pažino 
ir palaikes trobeles, apsuptas įdėmiai spoksančių smalsių 
vaikų, kurių visada pilna tokiose vietose. Išleido padėjėją 
ir artėja prie šlakbetonio pašiūrės, kurioje gyveno. Mma 
Ramotsvei pasirodė, kad tarpduryje šmėstelėjo žmogaus 
figūra, gal šešėlis, bet mma Makutsi staiga atsigręžė ir vir- 
šininkei, kuriai niekaip nederėjo išsiduoti spoksojus, teko 
skubiai važiuoti savo keliu. 


Septintas skyrius 


Mergaitė, turinti tris gyvenimus 


(€ Suprantama, ne kiekvienas laiko tarnaitę, bet jei žmo- 
gus dirba gerai mokamą darbą ir turi tokį didelį namą, kaip 
mma Ramotsvė, tai nesamdyti tarnaitės — tiesą pasakius, 
kelių tarnų įvairiems namų ūkio darbams - būtų labai ne- 
draugiška ir savanaudiška. Mma Ramotsvė žinojo, kad yra 
šalių, kuriose tarnų nesamdo net tie, kuriems pakaktų pi- 
nigų tai daryti. Ji to niekaip negalėjo suprasti. Jei žmonės, 
kurie pajėgia išlaikyti tarnus, nutaria jų nesamdyti, ką tada 
daryti tarnams? 

Botsvanoje kitaip: kiekviename Zebrų plento name — 
ne, apskritai kiekviename name, kuriame daugiau negu du 
miegamieji, - rastumėte tarnų. Yra įstatymai, nurodantys, 
kiek jiems reikia mokėti, bet retai kas tų įstatymų paiso. 
Kai kurie šeimininkai labai blogai elgiasi su tarnais, moka 
jiems grašius, verčia kiaurą dieną dirbti, ir tokių žmonių, 
kaip rodė mma Ramotsvės patirtis, dauguma. Šis išnaudo- 

jimas — gūdi Botsvanos paslaptis, apie kurią niekas nenori 
garsiai kalbėti. Lygiai taip pat niekas nenorėjo prisiminti, 
kaip kadaise elgtasi su basarvais - galima sakyti, kaip su 
vergais, — o jei kas nors apie tai užsimindavo, visi kiti im- 
davo muistytis ir nukreipdavo kalbą. Žinoma, tokie daly- 
kai dėjosi visoje Afrikoje. Vergija — didis blogis, padarytas 
Afrikai, bet ir pačioje Afrikoje niekad netrūko energingų 
vergvaldžių, pardavinėdavusių į vergiją savo gentainius; iki 
šiol didžiausi būriai afrikiečių dirba beveik vergijos sąly- 
gomis už niekingą užmokestį. Daugiausia tai tylūs, romūs 
žmonės, tarp jų — ir privačiuose namuose dirbantys tarnai. 

Mma Ramotsvė negalėjo suvokti, kaip žmonės gali taip 
žiauriai elgtis su tarnais. Ji pati kartą viešėjo pas draugę ir 
nugirdo, kaip ši atsainiai užsiminė duodanti tarnaitei per 
metus tik penkias dienas atostogų ir dar nemokanti už jas 
atlyginimo. Paskui draugė pasigyrė, kad neseniai jai pavy- 
ko sumažinti tarnaitės atlyginimą, nes ši jai pasirodžiusi 
tinginė. 

— Bet jei tu taip su ja elgiesi, kodėl ji neišeina? — paklau- 
sė mma Ramotsvė. 

Draugė nusijuokė. 

— Kur ji eis? Į jos vietą taikosi dešimtys žmonių, ir ji 
pati tai puikiausiai žino. Žino, kad galėčiau susirasti tarną, 
kuris sutiktų dirbti tą patį, ką ji, už perpus mažesnį atly- 
ginimą. 

Mma Ramotsvė nieko neatsakė, tik pati sau pagalvojo, 
kad nuo šiol ši draugystė baigta. Tai ją paskatino susimąs- 
tyti. Ar įmanoma draugauti su žmogumi, kuris netinkamai 


elgiasi? O gal blogi žmonės turi tiktai blogus draugus, nes 

tik blogi žmonės jaus jiems bendrystę ir norės draugauti? 
Mma Ramotsvė prisiminė pagarsėjusius niekšus. Pavyz- 
džiui, Idi Aminas* arba Henrikas Vervordas**. Idi Aminas, 
suprantama, buvo ne visai sveiko proto; užtat gal negalima 
jo blogumo lyginti su pono Vervordo, kuris atrodė sveiku- 
tėlaitis, tik ledinės širdies. Ar kas nors mylėjo poną Ver- 
vordą? Ar kas nors imdavo jį už rankos? Mma Ramotsvė 
manė, kad taip; juk į jo laidotuves atėjo žmonių, juk jie ver- 
kė lygiai taip pat, kaip verkiama gero žmogaus laidotuvė- 
se? Ponas Vervordas turėjo draugų bei giminaičių ir gal ne 
visi jie buvo blogi. Dabar Pietų Afrikoje viskas pasikeitė, o 
tiems Žmonėms tenka ir toliau ten gyventi. Gal dabar jie 
pagaliau supranta, kiek blogo pridarė; o jei ir nesupran- 
ta, jiems beveik už viską jau atleista. Paprastų afrikiečių 
širdyse retai rasi vietos neapykantai. Kartais jie pasielgia 
kvailai, kaip visi žmonės, tačiau pagiežos nelaiko; ponas 
Mandela tai aiškiai įrodė visam pasauliui. Ir dar Seretsė 
Khama, mąstė mma Ramotsvė, tai kas, kad už Botsvanos 
ribų jo niekas nebeprisimena. Vis tiek jis buvo didis afri- 
kietis ir paspaudė ranką jos tėvui Obedui Ramotsvei, kai 
viešėjo Močudyje, kalbėjosi su kaimo gyventojais. Ji, Pre- 
šijoza Ramotsvė, tada dar visai maža mergaitė, savo aki- 
mis matė, kaip jis išlipo iš savo automobilio, kaip jį tuojau 


pat glaudžiai apsupo žmonės, o tarp jų, rankoje suspaudęs 


* Idi Aminas (1928-2003) - karininkas, Ugandos prezidentas (1971-— 
1979), pagarsėjęs žiaurumu. Kalbama, kad per jo prezidentavimo laiką 
nukankinta ir nužudyta nuo 300 iki 500 tūkstančių žmonių, daugiausia 
priklausančių acholių ir lango gentims - vert. past. 

** Pietų Afrikos politikas, sukūręs apartheido doktriną. Plačiau žr. išna- 
šoje knygai „Pirmoji moterų seklių agentūra“. 

apglamžytą skrybėlę, buvo ir jos tėvas. Kai vadas Khama 
paspaudė tėvui ranką, jos pačios širdį užplūdo pasididžia- 
vimas; tą įvykį prisimindavo kiekvieną kartą, kai žvilgsnis 
užkliūdavo už didžiojo valstybės vyro atvaizdo, stovinčio 
ant jos židinio atbrailos. 

Jos draugė, kuri taip blogai elgėsi su tarnaite, visai ne- 
buvo bjaurybė. Ji rūpinosi savo šeimos nariais, draugiškai 
elgėsi su mma Ramotsve, tačiau tarnaitė — kurią mma Ra- 
motsvė buvo mačiusi: maloni, darbšti moteriškė iš Mole- 
pololės, — jai nė trupučio nerūpėjo. Mma Ramotsvė svars- 
tė, gal toks elgesys tėra tiktai neišmanymas, nesugebėjimas 
suprasti kito žmogaus vilčių ir lūkesčių. Toks supratimas, 
mma Ramotsvės manymu, yra visų moralės sistemų pa- 
grindas. Jei supranti, ką žmogus jaučia, jei gali įsivaizduo- 
ti save jo vietoje, nieku gyvu nepajėgsi jo įskaudinti. Nes 
skaudinti kitą žmogų tokiu atveju būtų tas pat, kas skau- 
dinti patį save. 

Mma Ramotsvė žinojo, kad moralės klausimais ver- 
da daugybė diskusijų, bet jai viskas atrodė gana paprasta. 
Pirmiausia imkime senąją Botsvanos moralę, kuri tiesiog 
teisinga, ir tiek. Jei nuosekliai jos laikysiesi, visada pasi- 
elgsi teisingai, gali dėl to nesijaudinti. Aišku, esama ir kitų 
moralės sistemų: pavyzdžiui, dešimt Dievo įsakymų, ku- 
riuos ji prieš daugelį metų atmintinai išmoko Močudžio 
sekmadieninėje mokykloje; jie irgi absoliučiai, neginči- 
jamai teisingi. Šie moralės kodeksai priminė Botsvanos 
Baudžiamąjį kodeksą; jų reikia laikytis be išlygų. Nieko 
nebus, jei pradėsi vaizduotis, jog esi Botsvanos Aukščiau- 
siasis teismas, ir spręsti, kurių įstatymų ketini laikytis, o 
kurių — ne. Moralės kodeksų negalima skaidyti į dalis, jais 

negalima abejoti. Nepareikši, kad štai šio draudimo paisy- 
si, o ano — jau ne. Aš nevogsiu - garbės žodis, nevogsiu, bet 
svetimavimas - visai kas kita, nusideda visi kiti svetimau- 
jantys, tiktai ne aš. 

Moralės esmė, mąstė mma Ramotsvė — teisingo elgesio 
pamokymai, elgesio, kuris po ilgų stebėjimų ir taikymosi 
su kitais pripažintas teisingas. Vienas žmogus paprasčiau- 
siai negali sukurti savo moralės kodekso, nes jam neužteks 
patirties. Kokią turi teisę sakyti, kad išmanai daugiau už 
savo protėvius? Moralė galioja visiems, o tai reiškia, kad 
jai sukurti prireikė ne vieno žmogaus požiūrio. Būtent dėl 
to šiuolaikinė moralė, kurioje toks svarbus individas ir in- 
dividualios pažiūros, yra labai silpna. Jei duosi žmonėms 
progą susikurti savą moralę, jie sukurs tokią jos atmainą, 
kurios lengviausia laikytis ir kuri leis jiems kuo dažniau 
elgtis taip, kaip norisi. Mma Ramotsvei tai atrodė gryniau- 
sias egoizmas, kad ir kokiu didingu vardu jį pavadintum 

Vieną dieną mma Ramotsvė per radiją išgirdo laidą, 
nuo kurios jai tiesiog atėmė žadą. Laida buvo apie filoso- 
fus, vadinusius save egzistencialistais; jei mma Ramotsvė 
teisingai išgirdo, jie gyveno Prancūzijoje. Tie prancūzai 
tvirtino, neva gyventi reikia taip, kad jaustumei tikrumą, 
o tikri dalykai ir yra teisingiausi. Mma Ramotsvė klausė- 
si ir stulbo. Ji pamanė, kad norint sutikti egzistencialistą, 
nereikia važiuoti į Prancūziją; štai čia, Botsvanoje, pilna 
egzistencialistų. Pavyzdžiui, Notė Mokotis. Pasirodo, ji, 
pati to nenujausdama, buvo ištekėjusi už egzistencialisto. 
Notė, tas savanaudis, kuris nė karto gyvenime nepasirū- 
pino niekuo kitu — net savo žmona - tikrai būtų įvertinęs 
egzistencialistus, o šie — jį. Turbūt labai egzistencialistiška 

kas vakarą šlaistytis po barus, palikus nėščią žmoną sėdėti 
namie, gal net dar egzistenciališkiau valkiotis su mergino- 
mis - jaunomis merginomis, egzistencialistėmis, — kurias 
sutinki tuose baruose. Egzistencialisto gyvenimas geras, 
nors jo artimiesiems, nepripažįstantiems egzistencializ- 
mo, jis toli gražu ne toks saldus. 


Mma Ramotsvė su savo tarnaite Roza nesielgė kaip egzis- 
tencialistė. Roza jai dirbo nuo tada, kai ji atsikraustė gy- 
venti į Zebrų plentą. Mma Ramotsvė sužinojo, kad bedar- 
biai palaiko tarpusavio ryšius ir vieni kitiems tuojau pat 
praneša, kai į naują namą įsikrausto žmogus, kuriam gali 
prireikti tarnų. Roza atvyko pas mma Ramotsvę praėjus 
valandai po to, kai ši įžengė į Zebrų plentą. 

— Jums reikės tarnaitės, mma, - tarė ji. — Aš labai gera 
tarnaitė. Daug ir sunkiai jums dirbsiu, dėl manęs niekada 
neturėsite jokių nemalonumų. Galiu pradėti tuojau pat. 

Mma Ramotsvė apsisprendė akimirksniu. Prieš ją sto- 
vėjo padoriai atrodanti, tvarkingai apsirengusi kokių tris- 
dešimties metų moteris. Tačiau ji sykiu buvo ir motina; 
vienas jos vaikas, mergytė, laukė prie vartelių, atidžiai 
spoksodama. Ji pagalvojo, kažin, ką motina pasakė tai 
mergytei? Jei šita moteris priims mane tarnauti, šįvakar 
turėsime ko valgyti. Tikėkimės. Tu čia palauk, pastovėk 
ant pirštų galiukų. Stovėti ant pirštų galiukų. Taip žmonės 
sako setsvana kalba, kai ko nors tikisi. Tokiais atvejais bal- 
tieji sako: laikyti kumščius arba špygą. 

Mma Ramotsvė dirstelėjo vartelių link ir pamatė, kad 
mergytė iš tiesų stovi ant pirštų galiukų; iškart suprato — 
atsakymas gali būti tik vienas. 

Ji pažvelgė į moterį. 

— Taip, — tarė ji. - Man reikia tarnaitės ir aš jums pri- 
imu, mma. 

Moteris iš dėkingumo suplojo delnais ir pamojo vaikui. 
Man pasisekė, nutarė mma Ramotsvė. Kaip man pasisekė, 
kad galiu padaryti žmogų tokį laimingą vien tik ištarusi ke- 
lis žodžius. 

Roza tuojau pat atsikraustė ir netruko įrodyti savo ver- 
tę. Ankstesni savininkai, netvarkingi žmonės, paliko namą 
Zebrų plente labai apleistą, visuose kampuose buvo pilna 
dulkių. Tris dienas Roza šlavė ir blizgino, kol namai pra- 
kvipo grindų vašku, o visi paviršiai sutvisko. Maža to, ji dar 
buvo patyrusi virėja ir lygintoja stebukladarė. Mma Ra- 
motsvė mėgo gražiai rengtis, bet jai vis pritrūkdavo ener- 
gijos taip išlyginti palaidines, kaip pati būtų norėjusi. Užtat 
Roza ėmėsi lyginti su tikra aistra, netrukusia atsispindėti 
krakmolytose klostėse ir skvernuose, tarsi niekada nė ma- 
tyte nemačiusiuose raukšlių. 

Roza apsigyveno tarnų priestate už namo. Jį sudarė du 
kambarėliai, vienoje pusėje buvo dušas ir tualetas, kitoje — 
dengtas priebutis, kuriame buvo galima užkurti ugnį val- 
giui virti. Pati Roza miegojo viename kambaryje, du maži 
jos vaikai — kitame. Vaikų buvo ir daugiau, vyresnių, vienas 
iš jų — dailidė, jis neblogai uždirbo. Vis dėlto gyvenimas 
buvo brangus, todėl jiems nieko nelikdavo, o be to, jaunes- 
nysis Rozos sūnus sirgo astma ir jam, kad galėtų normaliai 
kvėpuoti, tekdavo pirkti brangius inhaliatorius. 


Parvežusi mma Makutsi ir grįžusi namo, mma Ramotsvė 
rado Rozą virtuvėje, šveičiančią aprūkusį puodą. Ji manda- 

labai gerai. 

— Padėjau Motolelei nusimaudyti, —- pasakojo ji. —- Da- 
bar ji ana ten, skaito savo broliukui. Tas visą dieną lakstė ir 
dabar griūva nuo kojų, toks pavargęs. Tuoj užmigs. Saky- 
čiau, dar laikosi tik dėl to, kad laukia vakarienės. 

Mma Ramotsvė jai padėkojo ir nusišypsojo. Jau mė- 
nuo, kai pas ją apsigyveno vaikai iš našlaičių prieglaudos, 
atgabenti pono J. L. B. Matekonio, ir ji dar nebuvo visai 
pripratusi rasti juos namie. Paimti globoti vaikus suma- 
nė jis — tiesą pasakius, prieš sutikdamas tapti įtėviu, su ja 
net nepasitarė, — bet ji susitaikė su tuo, kas įvyko, ir grei- 
tai pamilo vaikus. Motolelė, kuri judėjo vežimėlyje, mo- 
kėjo dirbti įvairius namų ūkio darbus ir —- dideliam pono 
J. L. B. Matekonio džiaugsmui, — labai domėjosi automo- 
bilių remontu. Jos broliukas buvo daug jaunesnis ir kur kas 
sunkiau perprantamas. Jis buvo gana žvalus, pakalbintas 
atsakinėdavo mandagiai, bet, atrodo, geriausiai jautėsi bū- 
damas vienas arba su sesute negu kitų vaikų draugijoje. 
Motolelė jau susirado draugių, tačiau jos broliukas, atrodo, 
vis dar drovėjosi. 

Motolelė pradėjo eiti į Gaborono vidurinę mokyklą, 
kuri buvo netoli, ir jai ten patiko. Kiekvieną rytą prie namų 
ateidavo kuri nors iš klasės draugių ir pasisiūlydavo pa- 
stumti vežimėlį iki mokyklos. 

Mma Ramotsvei tai padarė įspūdį. 

— Ar jums mokytojai taip liepė? - paklausė ji vienos 
mergaitės. 

— O ne, mma, - nuskambėjo atsakymas. - Mes šios 
mergaitės draugės. Todėl taip ir darome. 

— Jūs labai geros mergaitės, - pagyrė mma Ramotsvė. — 
Vėliau, kai ateis laikas, būsite geros moterys. Šaunuolės. 

Berniuką įtaisė į vietos pradinę mokyklą, bet mma Ra- 
motsvė tikėjosi, kad ponas J. L. B. Matekonis sumokės už 
jo mokslus Tornhile. Ten mokytis buvo labai brangu ir da- 
bar ji suabejojo, ar galės sau tą leisti. Dar vienas iš dauge- 
lio dalykų, kuriuos reikia išsiaiškinti. Garažas, pameistriai, 
namas prie senojo Botsvanos karo pajėgų klubo ir vaikai. 
Dar vestuvės — kažin, kada jos įvyks; šiuo metu mma Ra- 
motsvė beveik nedrįso apie jas galvoti. 

Ji įėjo į svetainę ir pamatė berniuką, sėdintį prie sesers 
vežimėlio ir klausantį jos skaitymo. 

— Štai kaip, - tarė mma Ramotsvė. — Skaitai pasaką 
broliukui. Ar graži? 

Motolelė atsisuko ir nusišypsojo. 

— Tai ne pasaka, mma, - atsakė ji. — Tiksliau, jos nebu- 
vo knygoje. Šitą pasaką aš pati parašiau mokykloje ir dabar 
skaitau jam. 

Mma Ramotsvė prisėdo ant sofos ranktūrio. 

— Gal gali pradėti iš pradžių? — paklausė. - Aš norėčiau 
pasiklausyti tavo pasakos. 


Mano vardas Motolelė, man trylika metų, greitai bus ke- 
turiolika. Turiu broliuką, jam septyneri. Mano mama ir tė- 
tis — abu velioniai. Man dėl to labai liūdna, bet džiaugiuosi, 
kad pati nesu velionė ir kad turiu broliuką. 

Aš — mergaitė, turinti tris gyvenimus. Pirmasis gyveni- 
mas buvo tada, kai aš su mama, tetomis ir dėdėmis gyve- 
nau Makadikadžio aukštumoje netoli Natos. Tai buvo labai 

seniai, aš buvau visai mažytė. Mano šeima buvo krūmynų 
gyventojai, jie klaidžiojo iš vienos vietos į kitą. Mokėjo 
krūmynuose susirasti maisto, kasinėjo šaknis. Jie buvo la- 
bai sumanūs žmonės, tačiau niekas jų nemėgo. 

Mama man davė apyrankę, pagamintą iš stručio odos 
su įsiūtais stručio kiaušinio lukšto gabalėliais. Tai vieninte- 
lis daiktas, man likęs iš mamos, kuri dabar yra velionė. 

Kai mama numirė, aš išgelbėjau broliuką, kurį buvo pa- 
laidoję su mama smėlyje. Jis buvo tik užbertas smėliu, aš 
nubraukiau smiltis jam nuo veido ir pamačiau, kad jis al- 
suoja. Atsimenu, kaip pasičiupau broliuką glėbin ir leidau- 
si bėgti per brūzgynus, kol suradau kelią. Keliu atvažiavo 
žmogus su sunkvežimiu, pamatė mane, sustojo ir nuvežė į 
Fransistauną. Nebeatmenu, kas ten įvyko, bet mane atida- 
vė tokiai moteriai, kuri leido apsigyventi jos kieme. Ji turė- 
jo nedidelę pašiūrę, kurią pakilusi saulė labai įkaitindavo, 
bet naktimis joje būdavo vėsu. Joje aš miegojau su savo 
mažuoju broliuku. 

Maitinau jį tuo, ką tuose namuose duodavo man. Aš dir- 
bau tiems geriems žmonėms. Skalbiau jų žlugtą ir džiaus- 
tydavau ant virvės. Kartais dar šveisdavau puodus, nes jie 
neturėjo tarnaitės. Kieme dar gyveno šuo, kartą jis man 
labai skaudžiai įkando į koją. Tada tos moters vyras labai 
supyko ant šuns ir primušė jį mediniu pagaliu. Dabar šuo 
irgi velionis, tiek daug muštas už savo bjaurų būdą. 

Paskui labai susirgau ir moteris nuvežė mane į ligoninę. 
Ten man leido vaistus adatomis ir ėmė kraują. Bet negalėjo 
padaryti, kad pasveikčiau, ir neilgai trukus visai lioviausi 
vaikščioti. Man davė ramentus, tačiau su jais vaikščioti irgi 

neišmokau. Tada surado invalido vežimėlį, ir tai reiškė, 
kad jau galiu grįžti namo. Bet ta moteris pasakė, kad negali 
leisti savo kieme gyventi mergaitei, važinėjančiai invalido 
vežimėliu, nes tai blogai atrodys ir žmonės kalbės: Kaip 
čia yra, kad tavo kieme gyvena mergaitė, kuri sėdi invalido 
vežimėlyje? Tikriausiai esi labai žiauri. 

Tada atėjo toks žmogus ir pasakė, kad ieško našlaičių, 
kuriuos išveš į našlaičių prieglaudą. Su juo dar buvo po- 
nia iš vyriausybės, kuri man pasakė, kad esu tikras laimės 
kūdikis, nes galėsiu gyventi tokioje puikioje našlaičių prie- 
glaudoje. Galėsiu pasiimti broliuką ir mes ten gyvensime 
labai laimingai. Bet turiu nepamiršti mylėti Jėzų, sakė ta 
moteris. Aš atsakiau, kad esu pasirengusi mylėti Jėzų ir 
broliuką taip pat išmokysiu jį mylėti. 

| Taip baigėsi mano pirmasis gyvenimas. Antrasis gyve- 
nimas prasidėjo tą dieną, kai atvykau į našlaičių prieglaudą. 
Važiavome sunkvežimiu iš Fransistauno, man kėbule buvo 
labai karšta ir nepatogu. Negalėjau išlipti, nes sunkvežimio 
vairuotojas nežinojo, ką daryti su mergaite, sėdinčia veži- 
mėlyje. Todėl kai atvažiavau į našlaičių prieglaudą, mano 
suknelė buvo šlapia ir aš labai gėdijausi, labiausiai dėl to, 
kad kiti našlaičiai susirinko pasižiūrėti, kaip mes pas juos 
atvažiuojame. Viena ten dirbančių moteriškių liepė vai- 
kams eiti žaisti, nespoksoti į mus, bet jie tik truputį paėjo 
ir vis tiek spoksojo iš už medžių. 

Visi našlaičiai gyveno namuose. Kiekviename name 
Mano namų mama buvo labai gera. Ji man davė naujų dra- 
bužių ir spintelę daiktams susidėti. Niekada dar nebuvau 

turėjusi spintelės ir labai ja didžiavausi. Dar man davė to- 
kius segtukus plaukams susisegti. Niekada nebuvau turė- 
jusi tokių gražių daiktų, laikiau juos po pagalve, kad būtų 
saugiau. Kartais pabusdavau naktimis ir galvodavau, kokia 
aš laiminga. Bet kartais ir verkdavau, nes prisimindavau 
pirmąjį gyvenimą, galvodavau apie dėdes ir tetas, spėlioda- 
vau, kur jie dabar. Atsigulusi pro užuolaidos plyšį mačiau 
žvaigždes ir taip mąsčiau: jei jie pažvelgs aukštyn, pamatys 
tas pačias žvaigždes, ir tada mes vienu metu į jas žiūrėsi- 
me. Tik nežinojau, ar jie dar mane prisimena, nes aš tiktai 
mergaitė ir pabėgau nuo jų. 

Našlaičių prieglaudoje man buvo labai gera. Ten daug 
dirbau ir mma Potokvanė, prieglaudos direktorė, kalbėjo, 
kad vieną gražią dieną, jei pasiseks, ji suras mums naujus 
tėvus. Nemaniau, kad taip bus, nes juk niekas nenorės imti 
mergaitės, kuri juda invalido vežimėlyje, kai aplink pilna 
gražiausių našlaičių, puikiai mokančių vaikščioti ir taip pat 
trokštančių turėti tėvus. 

Bet ji pasirodė teisi. Nemaniau, kad mus paims ponas 
J. L. B. Matekonis, bet kai jis pasiūlė apsigyventi pas jį, labai 
apsidžiaugiau. Taip prasidėjo mano trečiasis gyvenimas. 

Ta proga, kad paliekame našlaičių prieglaudą, mums 
iškepė pyragą, kurį mes suvalgėme kartu su mūsų namų 
mama. Ji sakė, kad visada labai liūdi, kai išeina kuris nors 
iš jos našlaičių, nes tai tas pat, kaip atsisveikinti su šeimos 
nariu. Bet ji gerai pažinojo poną J. L. B. Matekonį ir pasakė 
man, kad tai vienas geriausių žmonių visoje Botsvanoje. Jo 
namuose man bus labai gerai, sakė ji. 

Taip aš atsidūriau jo namuose su mažuoju broliuku, o 


netrukus susipažinome su jo drauge mma Ramotsve, kuri 

netrukus ištekės už pono J. L. B. Matekonio. Ji sakėsi bū- 
sianti mano naujoji mama ir atsivežė mus į savo namus, ku- 
rie vaikams yra tinkamesni už pono J. L. B. Matekonio na- 
mus. Čia turiu labai gerą kambarį, man nupirko daug dra- 
bužių. Labai džiaugiuosi, kad Botsvanoje yra tokių žmonių. 
Mano gyvenimas buvo labai sėkmingas ir aš iš visos širdies 
dėkoju mma Ramotsvei ir ponui J. L. B. Matekoniui. 

Kai užaugsiu, norėčiau būti mechanikė. Padėsiu ponui 
J. L. B. Matekoniui dirbti garaže, o vakarais adysiu mma 
Ramotsvės drabužius ir virsiu jai valgį. Tada, kai jie abu jau 
bus labai seni, galės didžiuotis manimi ir sakyti, kad buvau 
jiems gera duktė ir gera Botsvanos pilietė. 

Tokia yra mano gyvenimo istorija. Esu paprasta Botsva- 
nos mergaitė, bet man pasisekė, nes turiu tris gyvenimus. 
Daugelis žmonių turi tik po vieną 

Visas šis pasakojimas yra tiesa. Nieko neišgalvojau. Vis- 
kas tiesa. 


Kai mergaitė baigė skaityti, visi patylėjo. Berniukas pakėlė 
galvą į seserį ir nusišypsojo. Jis pamanė: kaip man gerai, 
kad turiu tokią protingą sesę. Tikiuosi, Dievas kada fors jai 
grąžins kojas. Mma Ramotsvė pažvelgė į mergaitę ir švel- 
niai uždėjo ranką jai ant peties. Ji pamanė: aš rūpinsiuosi 
šiuo vaiku. Dabar esu jos motina. Roza, kuri klausėsi ko- 
ridoriuje, nustebusi įbedė akis į savo batus: ir sugalvok tu 
man taip pasakyti — tris gyvenimus. 


Aštuntas skyrius 


Per mažai serotonino 


(£ Kitą dieną iš pat ryto mma Ramotsvė paskambino po- 
nui J. L. B. Matekoniui į jo namus netoli senojo Botsvanos 
karo pajėgų klubo. Jie dažnai pasikalbėdavo rytais - bent 
jau nuo tada, kai susižadėjo, - bet paprastai pirmas skam- 
bindavo ponas J. L. B. Matekonis. Jis palaukdavo, kol 
mma Ramotsvė išgers rytinį raudonosios arbatos puode- 
lį - tam ji mėgo išeiti į sodą, - tada surinkdavo numerį 
ir prisistatydavo oficialiai, kaip buvo pratęs: „Čia ponas 
J. L. B. Matekonis, mma. Ar gerai miegojai?“ 

Telefonas skambėjo gerą minutę. 

— Pone J. L. B. Matekoni? Tai aš. Kaip laikaisi? Ar gerai 
miegojai? 

Kitame laido gale išgirdusi neaiškų balsą mma Ramot- 
svė susiprato jį pažadinusi. 

— O. Aha. O. Taip, dabar pabudau. Tai aš. 

Mma Ramotsvė atkakliai pakartojo tradicinį pasisveiki- 

nimą. Labai svarbu paklausti žmogaus, ar jis gerai miego- 
jęs: tai sena tradicija, jos būtina laikytis. 

— Tai ar gerai miegojai, rra? 

Ponas J. L. B. Matekonis atsakė blausiu balsu. 

— Nepasakyčiau. Visą naktį galvojau, galvojau, nė bluos- 
to nesudėjau. Užsnūdau tik tada, kai visi jau kėlėsi. Dabar 
jaučiuosi labai pavargęs. 

— Tai gaila, rra. Atsiprašau, kad tave pažadinau. Grįžk 
atgal į lovą ir dar numik. Be miego ne darbas. 

— Aš tai žinau, — irzliai atsiliepė ponas J.L. B. Ma- 
tekonis. — Pastaruoju metu vis stengiuosi išsimiegoti, bet 
niekaip neišeina. Tarsi kambaryje sėdėtų koks keistas Žvė- 
ris, kuris nenori, kad aš užmigčiau, ir nesiliauja manęs 
kumščiavęs. 

— Žvėris? — paklausė mma Ramotsvė. — Koks tas žvėris? 

— Nėra jokio žvėries. Tai yra, kai įjungiu šviesą, pama- 
tau, kad žvėries nėra. Tiesiog man atrodo, kad kambaryje 
yra žvėris, kuris nenori, kad aš užmigčiau. Aš tik taip pasa- 
kiau. O iš tikrųjų jokio žvėries nėra. 

Mma Ramotsvė pritilo. Palūkėjusi paklausė: 

— Ar tu gerai jautiesi, rra? Gal sergi? 

Ponas J. L. B. Matekonis niekinamai šnirpštelėjo. 

— Aš nesergu. Mano širdis puikiausiai plaka. Plaučiai 
pilni oro. Paprasčiausiai man jau darosi bloga nuo daugy- 
bės visokiausių sunkumų. Ir nerimauju, kad sužinos viską 
apie mane. Tada tai jau tikrai galas. 

Mma Ramotsvė suraukė kaktą. 

— Sužinos viską apie tave? Kas ką apie tave sužinos? 

Ponas J. L. B. Matekonis prašneko tyliau. 

— Tu juk supranti, apie ką kalbu. Puikiausiai supranti. 

— Ničnieko nesuprantu, rra. Man tik atrodo, kad tu la- 
bai keistai kalbi. 

— Cha! Tu tik taip sakai, mma, o pati juk labai gerai Žinai, 
ką turiu galvoje. Gyvenime esu pridaręs baisių piktadary- 
bių, dabar viskas išaiškės ir mane suims. Paskui nubaus, o 
tau bus dėl manęs labai gėda, mma. Tikrai bus, aš žinau. 

Mma Ramotsvės balsas visai nusilpo, ji mėgino suprasti, 
ką čia išgirdusi. Nejau gali būti, kad ponas J. L. B. Matekonis 
kadaise padarė baisų nusikaltimą ir nuslėpė nuo jos? Kaip 
tada viskas iškilo aikštėn? Atrodo, neįmanoma, kad taip 
būtų galėję nutikti; jis labai puikus žmogus, niekada nėra 
pasielgęs negarbingai, bet juk tokie žmonės neretai slepia 
miglotas praeities paslaptis. Kiekvienas žmogus bent kartą 
gyvenime yra pasielgęs taip, kad turi ko gėdytis — ji buvo 
tai girdėjusi. Pats vyskupas Makhulu kartą apie tai kalbėjo 
moterų klube; jis sakė dar nesutikęs nė vieno žmogaus, net 
tarp Bažnyčios tarnų, kuris nebūtų padaręs ko nors tokio, 
ko vėliau netektų gailėtis. Net šventieji kartais blogai pa- 
sielgdavo; šventas Pranciškus, pavyzdžiui, turbūt bus pa- 
spyręs balandį — ne, pala, to tai jau negali būti, — na, tai 
gal padarė ką nors kita, dėl ko labai apgailestavo. Kalbant 
apie ją pačią, galima būtų prisiminti ne vieną darbą, kurių 
galėjo ir nebūti, pradedant nuo tų laikų, kai būdama še- 
šerių metų apipylė deginto cukraus sirupu kitos mergytės 
gražiausią suknelę, nes pati tokios neturėjo. Ir dabar ji dar 
kartais susitinka tą moterį — ji gyvena Gaborone, ištekė- 
jusi už deimantų rūšiuotojo. Mma Ramotsvė graužėsi: gal 
reikėtų prisipažinti, tai kas, kad praėjo jau daugiau kaip 

trys dešimtys metų, gal reikėtų pasisakyti anai moteriai, ką 
pridirbusi, bet niekaip negalėjo prisiversti. Užtat kas kar- 
tą, kai anoji draugiškai pasisveikindavo, mma Ramotsvė 
iškart prisimindavo, kaip kadaise pačiupo skardinėlę siru- 
po ir išpylė ant rausvos suknelės, kurią mergytė tą dieną 
buvo palikusi klasėje. Kada nors būtinai reikės prisipažinti; 
o gal verčiau paprašyti vyskupo Makhulu, kad šis parašy- 
tų už ją laišką? Viena mano vyskupijos moteris prašo jūsų 
atleidimo, mma. Ją neapsakomai slegia piktas darbas, kurį 
padarė jums prieš daugelį mety. Ar atsimenate savo mėgs- 
tamiausią rausvą suknelę... 

Jei ponas J. L. B. Matekonis irgi padarė ką nors pana- 
šaus — gal apipylė ką nors variklio alyva, - tai be reikalo dėl 
to jaudinasi. Išskyrus žmogžudystę, yra labai mažai skriau- 
dų, kurių negalima atitaisyti. Dažniausiai jos net būna ne 
tokios baisios, kaip atrodo skriaudėjui, ir jas galima ra- 
miai palikti trūnyti praeityje. Net labai sunkias nuoskau- 
das įmanoma atleisti, jei žmogus prisipažįsta. Ji padrąsins 
poną J. L. B. Matekonį; labai lengva išpūsti menkiausią 
smulkmeną, jei visą naktį gulėsi be miego ir nerimausi. 

— Mes visi gyvenime esame padarę ką nors blogo, rra, — 
tarė ji. — Tu, aš, mma Makutsi, net popiežius. Nė vienas 
žmogus negali pareikšti visą laiką buvęs tobulas. Tokie jau 
žmonės. Neverta taip jaudintis. Papasakok man, ką pada- 
rei. Neabejoju, sugebėsiu tave nuraminti. 

— One, niekaip negaliu, mma. Negaliu apie tai nė pra- 
sižioti. Tu baisiai susikrimsi. Nebenorėsi daugiau manęs 
matyti. Supranti, aš juk nesu tavęs vertas. Tu man per 
gera, mma. 


100 


Mma Ramotsvė pajuto, kad jos kantrybė senka. 

— Kalbi nesąmones. Aišku, kad esi manęs vertas. Aš 
paprasta moteris. Tu labai geras vyras. Tau puikiai sekasi 
darbas, visi apie tave labai geros nuomonės. Pas ką savo 
automobilį gabena taisyti Britanijos vyriausiasis įgalioti- 
nis? Pas tave. Į ką kreipiasi našlaičių prieglauda, kai ten 
kas nors sugenda? Į tave. Tavo garažas ir dirbtuvė turi gerą 
vardą ir man didelė garbė, kad esu su tavimi susižadėjusi. 
Tai ir viskas. 

Jos samprotavimus sutiko tyla. Paskui jis tarė: 

— Bet tu juk nežinai, koks aš blogas. Niekada nesu tau 
pasakojęs visų savo piktadarybių. 

— Tai papasakok. Dabar papasakok. Aš neišsigąsiu. 

— Oi ne, jokiu būdu, mma. Tave tai sukrės. 

Mma Ramotsvė suprato, kad pokalbis nebetenka pra- 
smės ir pakeitė temą. 

— Beje, tavo garažas. Tu ten nebuvai vakar, nebuvai ir 
užvakar. Už tave viską tvarko mma Makutsi. Bet taip nega- 
li tęstis amžinai. 

— Aš labai džiaugiuosi, kad ji viską tvarko, — abejingai 
atsakė ponas J. L. B. Matekonis. — Šiuo metu jaučiuosi la- 
bai nekaip. Manau, reikėtų dar pabūti namie. Ji viską su- 
žiūrės. Būk gera, padėkok jai nuo manęs. 

Mma Ramotsvė giliai įkvėpė. 

— Tu tikrai sergi, pone J. L. B. Matekoni. Turbūt susitar- 
siu, kad tave priimtų gydytojas. Kalbėjau su daktaru Mo- 
fatu. Jis sakė, kad gali tave priimti. Jam atrodo, kad tai gera 

— Man niekas nelūžo, - atsakė ponas J. L. B. Mateko- 
nis. - Man nereikia jokio daktaro Mofato. Kuo jis man pa- 
gelbės? Niekuo. 


Pokalbis nepataisė mma Ramotsvei nuotaikos; padėjusi 
ragelį, ji dar kelias minutes nerimastingai žingsniavo po 
virtuvę. Jai buvo visai aišku, kad daktaras Mofatas nekly- 
do - poną J. L. B. Matekonį tikrai kamuoja liga (depresija, 
kaip jis ją pavadino), - bet dar didesnį nerimą kėlė jo kal- 
bos apie baisias praeities piktadarybes. Negalėjai įsivaiz- 
duoti žmogaus, mažiau panašaus į žmogžudį negu ponas 
J. L. B. Matekonis, bet kas bus, jei paaiškės, kad jis yra bū- 
tent toks? Ar pasikeistų jos jausmai jam, sužinojus, kad jis 
ką nors nužudė - o gal ji įtikintų save, kad tai ne jo kaltė, 
kad, trenkęs užmuštajam veržliarakčiu per galvą, jis tik 
gynėsi? Taip visad elgiasi žmogžudžių žmonos ir draugės. 
Jos niekaip negali susitaikyti su mintimi, kad jų vyrai ga- 
lėtų nužudyti žmogų. Motinos irgi panašios. Žmogžudžių 
motinos visad tvirtina, kad jų sūnūs nėra tokie blogi, kaip 
visi kalba. Suprantama, motinai net suaugęs sūnus visa- 
da išlieka mažas berniukas, o maži berniukai negali būti 
žmogžudžiai. 

Žinoma, Notė Mokotis galėjo būti žmogžudys. Šitam 
visai nieko nereiškė šaltakraujiškai nužudyti žmogų, nes 
jam svetimi bet kokie jausmai. Nesunku įsivaizduoti, kaip 
Notė įsmeigia kam nors peilį į krūtinę ir ramiausiai nuei- 
na šalin, tarsi būtų viso labo paspaudęs savo aukai ranką. 
Kai jis ją primušdavo, o prieš palikdamas ją darė tai ne vie- 
ną kartą, irgi nerodė jokių jausmų. Kartą, kai ypač stipriu 

smūgiu perkirto jai odą virš antakio, pats pasilenkė ir ap- 

— Dėl šito tai jau reikės eiti į ligoninę, — tarė jis visai ra- 
miu balsu. — Giliai perkirsta. Reikia būti atsargesnei. 

Ji džiaugėsi tik dėl vieno visoje toje istorijoje su Note — 
kad jai palikus vyrą tėtis dar buvo gyvas. Jis bent jau spėjo 
sužinoti, kad duktė nebegyvena su šiuo vyru, nors kentėjo 
beveik dvejus metus, kol jie buvo kartu. Kai ji parėjo pas 
tėvą ir pasakė, jog Notė išvažiavo, tėvas nė žodžiu neuž- 
siminė, kokia ji buvo kvaila už jo tekėdama, nors galbūt 
taip ir pamanė. Tik tarė, kad tada jai geriausia grįžti namo, 
kad jis ja pasirūpins ir tikisi, jog nuo šiol jos gyvenimas bus 
geresnis. Elgėsi labai oriai, kaip visada. O ji apsiverkė ir grį- 
žo pas tėtį, kuris jai pasakė, kad čia ji saugi ir gali daugiau 
niekada to žmogaus nebebijoti. 

Bet Notė Mokotis ir ponas J. L. B. Matekonis yra visiš- 
kai skirtingi žmonės. Nusikaltimus padarė Notė, ne ponas 
J. L. B. Matekonis. Bet jei jis nepadarė nieko baisaus, kodėl 
taip atkakliai tvirtino padaręs? Mma Ramotsvė niekaip ne- 
galėjo to suprasti, ir kaip visada, kai būdavo sutrikusi ar ko 
nesuprasdavo, nutarė kreiptis į savo mėgstamiausią vietą, 
kurioje gaudavo informaciją ir paguodą visais rūpimais 
klausimais — Botsvanos knygų centrą. 

Ji greitai papusryčiavo ir paliko vaikus prižiūrėti Rozai. 
Mielai būtų ilgiau pabuvusi su jais, bet gyvenimas pastaruo- 
ju metu tapo pernelyg sudėtingas. Pono J. L. B. Matekonio 
reikalai virto svarbiausiu jos darbu, paskui dar garažas, 
vyriausybės nario brolį ištikusių nelaimių tyrimas ir per- 
sikraustymas į naują kontorą. Darbų sąrašas buvo neleng- 

vas: kiekvienas jame įrašytas darbas atrodė labai svarbus ir 
skubus, o juk dienoje tiek nedaug valandų. 

Ji nuvažiavo į miesto centrą ir rado patogią vietą balta- 
jam furgonėliui už Standard banko. Iš ten, pasisveikinusi 
su keliais sutiktais pažįstamais, per aikštę patraukė į Bot- 
svanos knygų centrą. Knygynas buvo jos mėgstamiausia 
parduotuvė visame mieste, net mažiausiam pirkiniui ji čia 
sugaišdavo gerą valandą ir visad atidžiai apžiūrėdavo len- 
tynas; bet šį rytą, turėdama tokią aiškią ir nerimą kelian- 
čią užduotį, ji pakelta galva praėjo pro viliojančias žurnalų 
lentynas su gražesnių namų ir puošnesnių suknelių nuo- 
traukomis. 

— Norėčiau pakalbėti su direktoriumi, — tarė ji vienai iš 
pardavėjų. 

— Galite kalbėti su manimi, — pasiūlė jaunoji pardavėja. 

Mma Ramotsvė neatlyžo. Pardavėja atrodė mandagi, 
bet pernelyg jauna; geriau pakalbėti su žmogumi, kuris 
viską išmano apie knygas. 

— Ne, - atsakė mma Ramotsvė. - Man reikia direkto- 
riaus, mma. Turiu svarbų reikalą. 

Netrukus buvo pakviestas direktorius, kuris mandagiai 
pasisveikino su mma Ramotsve. 

— Malonu jus matyti, —- tarė jis. - Ar atėjote čia kaip 
seklė, mma? 

Mma Ramotsvė nusijuokė. 

— Ne, rra. Bet norėčiau rasti knygą, kuri man padėtų 
išsiaiškinti labai subtilų klausimą. Ar galiu prašyti, kad nie- 
kam apie šį pokalbį neprasitartumėte? 

— Žinoma, mma, — atsakė direktorius. — Nė vienas kny- 

gų pardavėjas nepradės pliaukšti apie tai, kokias knygas 
skaito jo klientai, jei jie nori išlaikyti paslaptį. Mes labai 
atsargūs. 

— Gerai, - pagyrė jį mma Ramotsvė. — Aš ieškau kny- 
gos apie ligą, kuri vadinasi depresija. Ar esate girdėjęs apie 
tokią knygą? 

Direktorius linktelėjo. 

— Nesijaudinkite, mma. Aš ne tik girdėjau apie tokią 
knygą, bet ir turiu ją savo knygyne. Galiu jums ją parduo- 
ti. — Jis patylėjo. - Užjaučiu jus, mma. Depresija —- nema- 
loni liga. 

Mma Ramotsvė dirstelėjo per petį. 

— Tai ne aš, - tarė ji. - Tai ponas J. L. B. Matekonis. 
Man atrodo, jis susirgo depresija. 

Direktorius kupinu užuojautos veidu nuvedė ją prie 
kampinės lentynos ir ištraukė ploną knygelę raudonais vir- 
šeliais. 

— Tai labai gera knyga apie šią ligą, — pasakė jis, duoda- 
mas jai knygą. — Perskaitykite, kas parašyta ant paskutinio 
viršelio, ir pamatysite, kiek daug žmonių pasakoja apie šios 
knygos pagalbą ištikus depresijai. Tiesa, aš labai užjaučiu 
poną J. L. B. Matekonį. Tikiuosi, ši knyga jam padės pasi- 
justi geriau. 

— Jūs labai paslaugus, rra, - atsakė mma Ramotsvė. — 
Dėkoju. Kaip mums pasisekė, kad mūsų šalyje yra toks ge- 
ras knygynas, kaip jūsiškis. Ačiū. 

Ji sumokėjo už knygą ir grįžo atgal į baltąjį furgonėlį, 
pakeliui versdama puslapius. Staiga jos akį patraukė vienas 
sakinys; ji net stabtelėjo, norėdama jį perskaityti. 

Vienas iš būdingų staiga ištinkančios depresijos požymių 
yra jausmas, kad esi padaręs kai ką baisaus, pavyzdžiui, 
įklimpęs į negrąžinamas skolas arba įvykdęs nusikaltimą. 
Dažnai šį jausmą lydi savo menkavertiškumo suvokimas. 
Neverta nė sakyti, kad įsivaizduojama piktadarybė egzis- 
tuoja tik ligonio vaizduotėje, tačiau jokiais loginiais įrody- 
mais jo neįmanoma tuo įtikinti. 

Mma Ramotsvė dar kartą perskaitė ištrauką ir jos nuo- 
taika stebuklingai pagerėjo. Retai kas tikisi, kad knyga apie 
depresiją padarys jos skaitytojui tokį poveikį, bet šį kar- 
tą taip įvyko. Be abejo, ponas J. L. B. Matekonis nepadarė 
nieko blogo; jis yra toks, kokį ji pažįsta — be priekaišto gar- 
bingas žmogus. Dabar liko tik viena — kaip nors privers- 
ti jį apsilankyti pas gydytoją ir pradėti gydymą. Ji užvertė 
knygą ir dirstelėjo į trumpą turinio aprašymą ant galinio 
viršelio. Jis prasidėjo žodžiais: „Ši gydymui gerai pasiduo- 
danti liga..“ Mma Ramotsvė dar labiau pralinksmėjo. Ji jau 
žinojo, ką daryti toliau, o darbų sąrašas, kuris rytą atrodė 
be galo ilgas ir sudėtingas, tapo nebe toks didžiulis, nebe 
toks baugus. 


Iš Botsvanos knygų centro ji nuvažiavo tiesiai į „Mlokvengo 
kelio greitųjų automobilių“ garažą. Dideliam jos palengvė- 
jimui, garažas buvo atidarytas, o prie kontoros durų sto- 
vėjo mma Makutsi ir gėrė arbatą. Abu pameistriai sėdėjo 
ant tepalo statinių; vienas rūkė cigaretę, kitas gėrė kažkokį 
gėrimą iš skardinės. 

— Lyg ir ankstoka daryti pertrauką, - tarė mma Ramot- 
svė, žvilgtelėjusi į pameistrius. 

— O mma, mes nusipelnėme pailsėti, - atsakė mma 
Makutsi. - Dirbame jau dvi su puse valandos. Visi atėjome 
šeštą valandą ir nuo to laiko nė karto neprisėdome. 

— Taip, — pritarė jai vienas iš pameistrių. — Nė kartelio. 
Užtat labai gerai padirbėjome, mma. Jūs, mma, jai papasa- 
kokite. Papasakokite, ką padarėte. 

— Ši laikinai einanti pareigas direktorė iš tiesų yra aukš- 
čiausios klasės mechanikė, — įsiterpė kitas pameistrys. — 
Man atrodo, geresnė net už šeimininką. 

Mma Makutsi nusijuokė. 

— Jūs, vaikinai, labai jau įpratote padlaižiauti moterims. 
Manęs tuo nesužavėsi. Aš čia esu laikinai einanti pareigas 
direktorė, o ne moteris. 

— Bet tai tiesa, mma, - paprieštaravo vyresnysis pa- 
meistrys. — Gerai, jei ji nenori jums pasakoti, tai papasa- 
kosiu aš. Mes turėjome tokį automobilį, kurį atvežė prieš 
kokias keturias penkias dienas. Jo savininkė — vyresnioji 
seselė iš Princesės Marinos ligoninės. Labai stipri moteris, 
nenorėčiau su ja eiti šokti. Oi! 

— Ta moteriškė ir pati su tavim nešoktų, — sudraudė jį 
mma Makutsi. - Kam jai šokti su tokiu tepaluotu piemen- 
galiu, kaip tu, kai gali sau ramiai šokti su chirurgais ir kitais 
gydytojais. 

Pameistrys nuleido įžeidimą juokais. 

— Na, gerai, kai ji atgabeno mums automobilį, pasiskun- 
dė, kad jis kartais nei iš šio, nei iš to sustoja vidury gatvės; 
tada jai tenka truputį palaukti, kol vėl gali įjungti varik- 
lį. Variklis įsijungia, automobilis dar pavažiuoja, o paskui 

įjungti variklį, man pavyko. Nuvažiavau iki senojo oro uos- 
to, net išvažiavau iš Lobatsės kelio. Viskas gerai. Nestoja. 
O savininkė sakė, kad nuolat stabčioja. Pakeičiau žvakes, 
pamėginau dar kartą. Dabar automobilis ėmė ir sustojo 
žiede netoli Golfo klubo. Ėmė ir sustojo. Paskui vėl užsi- 
vedė. Ir dar atsitiko labai keistas dalykas, apie kurį mums 
buvo sakiusi ta moteris. Kai automobilis sustojo, staiga 
pradėjo veikti langų valytuvai. Bet aš juk jų neįjungiau. Tad 
šiandien anksti rytą ir sakau mma Makutsi: „Koks keistas 
automobilis, mma. Tai jis sustoja, tai vėl važiuoja“. Mma 
Makutsi atėjo apžiūrėti automobilio. Ji pažvelgė į variklį, 
pamatė, kad įdėtos naujos žvakės, pakeistas akumuliato- 
rius. Paskui atidarė dureles, įsėdo vidun ir staiga štai taip 
susiraukė. Va taip, žiūrėkit, suraukė nosį. Ir sako: „Šiame 
automobilyje dvokia pelėmis. Aiškiai juntu pelių kvapą“. Ji 
pradėjo dairytis. Dirstelėjo po sėdynėmis, bet nieko nera- 
do. Tada pažvelgė po prietaisų skydeliu ir pradėjo šaukti 
man ir mano broliui, kad greičiau ateitume. Sako: „Šiame 
automobilyje yra pelių lizdas. Jos nugraužė laidų izoliaciją. 
tomobiliui be galo svarbūs — šie laidai prijungti prie va- 
riklio; ir pamatėme, kad du laidai liečiasi ar beveik liečiasi 
tose vietose, kur pelės nugraužė izoliaciją. Tai reiškia, kad 
laidams susilietus automobilis nusprendžia, jog variklis 
išjungtas, todėl pradeda veikti langų valytuvai. Štai kaip 
viskas buvo. Per tą laiką pelės iš automobilio pabėgo, nes 
žmonės rado jų lizdą. Mma Makutsi išėmė patį lizdą ir iš- 


metė jį lauk. Tada apvyniojo laidus lipnia juosta, kurią mes 

jai davėme, ir automobilis pataisytas. Pelės jo nebegadina, 
ir viskas tik dėl to, kad ši moteris tokia gera seklė. 

— Ji mechanikė ir seklė, - tarė kitas pameistrys. - Ma- 
nau, vyras, kuriam ji atiteks, bus labai laimingas, bet nuo- 
lat pavargęs. Ojojoi! 

— Nutilk, — žaismingai subarė jį mma Makutsi. - Nagi, 
vaikinai, prie darbo. Aš čia laikinai einu direktoriaus parei- 
gas. Nesu viena iš tų merginų, kurias jūs kalbinate baruose. 
Grįžkite prie darbo. 

Mma Ramotsvė nusijuokė. 

— Akivaizdu, jūs turite tikrą talentą viską išsiaiškinti, 
mma. Gal seklės ir mechaniko darbai ne tokie jau ir skir- 
tingi. 

Jos nuėjo į kontorą. Mma Ramotsvė iškart pastebėjo, 
kad mma Makutsi visiškai įveikė ten vyravusį chaosą. Pono 
J. L. B. Matekonio stalas tebebuvo užverstas popieriais, bet 
jie buvo sukrauti į kelias krūveles. Vienoje buvo sąskaitos, 
kurias reikia išsiųsti klientams, kitoje — sąskaitos, kurias 
reikia apmokėti. Ant spintelės su bylomis sukrauti tiekėjų 
katalogai, automobilių remonto vadovai stovėjo lentynoje 
viršum stalo. O kitame kambario gale, atremta į sieną, sto- 
vėjo balta blizganti lenta, kurią mma Makutsi linija buvo 
padalijusi į du stulpelius, pavadintus ATGABENTI AU- 
TOMOBILIAI ir GRĄŽINTI AUTOMOBILIAI. 

— Botsvanos sekretorių kolegijoje mus mokė, - tarė 
mma Makutsi, - kad svarbiausia — laikytis sistemos. Jei 
laikaisi sistemos ir žinai, kaip einasi visi reikalai, niekada 


nepasiklysi. 

— Gryna teisybė, — pritarė mma Ramotsvė. - Man jau 
aišku, kad jie puikiai išmano, kaip tvarkomas verslas. 

Mma Makutsi visa nušvito. 

— Ir dar štai kas, — pasakė ji. - Manau, jums bus pravar- 
tu turėti sąrašą, kurį aš sudarysiu. 

— Sąrašą? 

— Taip, - atsakė mma Makutsi, įteikdama jai didelį rau- 
doną aplanką. — Jūsų sąrašą įdėjau čia. Kiekvieną dieną jį 
atnaujinsiu. Žiūrėkite, sąraše trys stulpeliai. SKUBU, NE- 
SKUBU ir KADA NORS VĖLIAU. 

Mma Ramotsvė atsiduso. Jai visai nereikėjo dar vieno 
sąrašo, bet labai nesinorėjo nuliūdinti Mma Makutsi, kuri 
tikrai išmanė, kaip vadovauti garažui. 

— Ačiū, mma, - padėkojo ji, atsiversdama aplanką. — 
Matau, jau pradėjote mano sąrašą. 

— Taip, - atsakė mma Makutsi. - Skambino mma Po- 
tokvanė iš našlaičių prieglaudos. Norėjo pasikalbėti su 
ponu J. L. B. Matekoniu, bet aš pasakiau, kad jo nėra. Tada 
ji pasakė, kad vis tiek norėtų su jumis pasikalbėti ir papra- 
šė, kai galėsite, jai paskambinti. Žiūrėkite, įrašiau tai į stul- 
pelį NESKUBU. 

— Aš jai paskambinsiu, - pažadėjo mma Ramotsvė. — 
Tikriausiai koks nors reikalas, susijęs su vaikais. Gal pa- 
skambinsiu tuojau pat. 

Mma Makutsi grįžo į dirbtuvę ir mma Ramotsvė išgirdo, 
kaip ji šaukia pameistriams kažkokius nurodymus. Mma 
Ramotsvė pakėlė telefono ragelį - kuris, kaip ji pastebė- 
jo, buvo visas išterliotas tepaluotais pirštų atspaudais, — ir 
surinko numerį, kurį sąraše buvo įrašiusi mma Makutsi. 

Laukdama, kol kas nors atsilieps, ji raudonu pieštuku prie 
vienintelio sąrašo punkto padėjo stambią varnelę. 

Atsiliepė mma Potokvanė. 

— Kaip gerai, kad paskambinote, mma Ramotsve. Ti- 
kiuosi, vaikams viskas gerai? 

— Jie puikiausiai įsikūrė, - atsakė mma Ramotsvė. 

— Gerai. Klausykite, mma, ar galiu paprašyti vienos pa- 
slaugos? 

Mma Ramotsvė puikiausiai žinojo, kad toks yra našlai- 
čių prieglaudos darbo stilius. Jiems nuolat reikėdavo pa- 
galbos ir visi, suprantama, buvo pasirengę padėti. Niekas 
negalėjo atsakyti mma Silvijai Potokvanei. 

— Žinoma, mma. Tik pasakykite, kokios. 

— Norėčiau, kad atvažiuotumėte pas mane išgerti arba- 
tos, — paprašė mma Potokvanė. — Jei galite, šiandien po- 
piet. Noriu jums kai ką parodyti. 

— Ar negalite pasakyti telefonu? 

— Ne, mma, - atsakė mma Potokvanė. —- Telefonu man 
būtų sunku papasakoti. Bus geriau, jei pamatysite pati. 


Devintas skyrius 


Našlaičių prieglaudoje 


(£ Iki našlaičių prieglaudos iš miesto reikėjo važiuo- 
ti kokias dvidešimt minučių. Mma Ramotsvė ten ke- 
lis kartus buvo, nors nesilankė taip dažnai, kaip ponas 
J. L. B. Matekonis, kuris reguliariai važinėjo į prieglaudą 
remontuoti visokiausių be paliovos gendančių prietaisų. 
Daugiausia jo jėgų surydavo nuolatinės priežiūros rei- 
kalaujantis vandens siurblys, jau nekalbant apie mikro- 
autobusą, kurio stabdžius reikėjo dažnai tikrinti. Ponas 
J. L. B. Matekonis niekada nesigailėjo prieglaudoje praleis- 
to laiko ir buvo ten labai gerbiamas, kaip visur kitur. 

Mma Ramotsvė mėgo mma Potokvanę, labai tolimą gi- 
minaitę iš motinos pusės. Botsvanoje niekas nenustemba 
susitikęs giminę — šią pamoką netrunka išmokti užsienie- 
čiai, kurie, sumanę pasakyti apie žmogų ką nors nemalo- 
naus, tuojau pat sužino, jog kalba su kritikuojamo asmens 
kelintos eilės pusbroliu. 

Atvažiavusi mma Ramotsvė rado mma Potokvanę sto- 
vinčią lauke prie savo kabineto ir kalbančią su viena iš 
auklėtojų. Direktorė mostelėjo ranka, rodydama pastatyti 
baltąjį furgonėlį po pavėsingu jazmino krūmu, ir pakvietė 
viešnią vidun. 

— Jau kelinta diena baisiai karšta, mma Ramotsve, - pa- 
sakė ji. — Bet kabinete turiu galingą ventiliatorių. Jei įjung- 
čiau jį visu pajėgumu, vėjas tikriausiai išpūstų žmones lau- 
kan. Labai parankus ginklas. 

— Tikiuosi, su manimi taip nepasielgsite, - atsakė mma 
Ramotsvė. Akimirką ji įsivaizdavo, kaip vėjas ją su visais si- 
jonais išpučia iš mma Potokvanės kabineto, iškelia aukštai 
į dangų, oji iš viršaus žvelgia į medžius, kelius ir apstulbu- 
sius galvijus. 

— Žinoma, ne, - nuramino mma Potokvanė. - Jūs iš 
tų svečių, kuriuos mielai priimu. Ko jau nemėgstu, tai tų, 
kurie kišasi ne į savo reikalus. Tų, kurie man aiškina, ką 
turėtų daryti našlaičių prieglaudos direktorė. Kartais pas 
mus tokių atvyksta. Ir visur kaišioja nosis. Jie mano, kad 
puikiausiai išmano apie našlaičius, o iš tikrųjų — ne. Apie 
našlaičius geriausiai išmano štai šitos moteriškės. — Ji pro 
langą parodė dvi namų mamas, apkūnias moteris mėlynais 
chalatais, kurios takeliu vedė pasivaikščioti du mažylius, 
tvirtai laikydamos už mažyčių rankučių, rūpestingai ragin- 
damos žengti baikščius, netvirtus žingsnelius. 

— Taip, — toliau kalbėjo mma Potokvanė. - Tos moterys 
išmano savo darbą. Jos moka apsieiti su visais vaikais. Su vai- 
ku, kuris nuolatos liūdi ir nesiliauja verkęs velionės mamos. 
Su pagedusiu išdykėliu, išmokytu vogti. Su įžūliu nedorėliu, 

kuriam niekas neįskiepijo pagarbos vyresniesiems ir kuris 
kalba negražiais žodžiais. Jos supranta visus tuos vaikus. 

— Tai labai geros moterys, - sutiko mma Ramot- 
svė.- Našlaičiai, kuriuos pasiėmėme mudu su ponu 
J. L. B. Matekoniu, sako, kad čia jiems buvo labai gera. Va- 
kar Motolelė man perskaitė pasaką, kurią parašė mokyklo- 
je. Tai jos gyvenimo istorija. Ji parašė ir apie jus, mma. 

— Džiaugiuosi, kad jai čia buvo gera, - atsakė mma 
Potokvanė. — Šita mergaitė — tikra narsuolė. — Ji patylė- 
jo. - Bet jus pakviečiau ne tam, kad pasikalbėtume apie 
šiuos vaikus, mma. Norėjau papasakoti vieną labai keistą 
nutikimą. Tokį keistą, kad net namų mamos nežino, ką da- 
ryti. Todėl ir pamaniau, kad reikia pasiklausti jūsų. Ponui 
J. L. B. Matekoniui paskambinau, norėdama sužinoti jūsų 
telefono numerį. 

Ji ištiesė ranką ir pripylė mma Ramotsvei puodelį arba- 
tos. Paskui atpjovė didelį gabalą vaisių pyrago, kurio lėkštė 
stovėjo šalia padėklo su arbata. 

— Šį pyragą iškepė mūsų vyresniosios mergaitės, — pa- 
aiškino mma Potokvanė. - Mes jas mokome gaminti valgį. 

Mma Ramotsvė paėmė didelį pyrago gabalą ir pažvelgė 
į riebalais blizgančius vaisius. Šiame gabale gal kokie sep- 
tyni šimtai kalorijų, pamanė ji, tačiau tai visai nesvarbu; ji 
tradicinio sudėjimo moteriškė, todėl gali nesijaudinti dėl 
tokių dalykų. 

— Jūs žinote, kad priimame visus vaikus, - kalbėjo mma 
Potokvanė. — Dažniausiai vaikus pas mus atveža tada, kai 
numiršta motina ir niekas nežino, kas tėvas ar kur jis yra. 


Močiutės ne visada pajėgia rūpintis anūkais, nes būna, kad 

serga arba labai skursta, taigi vaikai lieka visai vieni. Kar- 
tais juos atveža socialiniai darbuotojai, kartais net policija. 
Pasitaiko, kad vaikus tiesiog kur nors palieka, tada į mus 
kreipiasi visuomenės atstovai. 

— Gerai, kad vaikai čia patenka, - pasakė mma Ra- 
motsvė. 

— Taip. Dažniausiai, kad ir ką vaikas būtų patyręs savo 
gyvenime, mes jau esame mačiusios ką nors panašaus. 
Mūsų niekuo nenustebinsi. Tačiau kartais pasitaiko ne- 
įprastų atvejų — tada nė nežinome, ką daryti. 

— Ir dabar jūs turite tokį vaiką? 

— Taip, - pripažino mma Potokvanė.-— Kai baigsite 
valgyti šį didžiulį pyrago gabalą, aš jus nuvesiu parodyti 
bevardžio berniuko, kurį mums atvežė. Jei atvežtas vaikas 
neturi vardo, mes jam jį duodame. Randame gražų botsva- 
nietišką vardą ir juo pavadiname vaiką. Bet taip paprastai 
elgiamės su kūdikiais. Vyresni vaikai patys pasisako, kuo 
jie vardu. Šis berniukas nepasisakė. Tiesą sakant, man at- 
rodo, kad jis išvis nemoka kalbėti. Todėl nutarėme jį pava- 
dinti Mataila. 

Mma Ramotsvė suvalgė pyragą ir iki dugno išgėrė ar- 
batą. Tada kartu su mma Potokvane patraukė prie vieno 
iš kraštinių namų, kuriuose gyveno našlaičiai. Aplink augo 
pupos, o mažytis kiemas priešais duris buvo švariai nu- 
šluotas. Šių namų mama gera šeimininkė, pagalvojo mma 
Ramotsvė. Bet jei taip, kodėl ji sutriko, pamačiusi mažą 
berniuką? 

Namų mama, mma Kerileng, triūsė virtuvėje. Šluosty- 
damasi rankas į prijuostę, ji maloniai pasveikino mma Ra- 

motsvę ir pakvietė abi moteris užeiti į svetainę. Tai buvo 
linksmas kambarys, papuoštas vaikų piešiniais, prisegtais 
prie didelės lentos. Kampe stovėjo pilna žaislų dėžė. 

Mma Kerileng palaukė, kol viešnios susėdo, ir tik tada 
pati įsitaisė viename iš didelių krėslų, sustatytų aplink 
žemą staliuką. 

— Esu apie jus girdėjusi, mma, — tarė ji mma Ramot- 
svei. — Ir mačiau jūsų nuotrauką laikraštyje. Žinoma, pa- 
žįstu ir poną J. L. B. Matekonį, jis pas mus taiso visokius 
prietaisus, kurie nuolat lūžta. Jums labai pasisekė, kad iš- 
tekate už vyro, mokančio taisyti įvairius daiktus. Daugelis 
vyrų viską tik laužo. 

Mma Ramotsvė, išklausiusi komplimento, palenkė galvą. 

— Jis geras vyras, — sutiko ji. - Šiuo metu kiek negaluo- 
ja, bet tikiuosi, kad netrukus pasitaisys. 

— Ir aš tikiuosi, - pridūrė mma Kerileng. Ji laukiamai 
dirstelėjo į mma Potokvanę. 

— Norėjau parodyti mma Ramotsvei Matailą, - pasakė 
ši. — Gal ji galės mums ką nors patarti. Kaip jis šiandien? 

— Taip pat, kaip vakar, —- atsakė mma Kerileng. —- Arba 
užvakar. Tas berniukas nė kiek nesikeičia. 

Mma Potokvanė atsiduso. 

— Kaip liūdna. Ar jis dabar miega? Gal galite atidaryti 
duris? 

— Man atrodo, pabudo, - atsakė auklėtoja. — Na, pažiū- 
rėkime. 

Ji pakilo iš krėslo ir nuvedė viešnias švariai išblizgintu 
koridoriumi. Mma Ramotsvė patenkinta pastebėjo, kad 


namuose labai švaru. Ji žinojo, kaip sunkiai ši moteris dir- 

ba; visa šalis pilna moterų, kurios tik dirba ir dirba, tačiau 
beveik niekada nesulaukia padėkos. Politikai skelbia, jog 
tai jie sukūrė naująją Botsvaną, bet kaip jie drįsta? Kaip 
drįsta prisiimti nuopelnus už tokių žmonių, kaip mma Ke- 
rileng ir į ją panašių moterų darbus? 

Moterys sustojo prie durų koridoriaus gale ir mma Ke- 
rileng iš chalato kišenės išsitraukė raktą. 

— Nė nebeprisimenu, kada buvome užrakinę kambaryje 
vaiką, — tarė ji. - Geriau pagalvojus, niekada to nedarėme. 
Niekad anksčiau neprireikė. 

Atrodo, išgirdusi šią pastabą mma Potokvanė pasijuto 
nesmagiai. 

— Kitaip neįmanoma, - atsiliepė ji. — Jis iškart pabėgs į 
krūmynus. 

— Žinoma, — sutiko mma Kerileng.-— Bet vis tiek 
liūdna. 

Ji stumtelėjo duris į kambarį, kuriame iš baldų tebuvo 
tik čiužinys. Langas be stiklo, vietoje jo įstatytos storos 
kalto metalo grotelės, paprastai naudojamos kaip apsau- 
ga nuo įsilaužėlių. Ant čiužinio sėdėjo penkerių ar šešerių 
metų nuogutėlis berniukas, ištiesęs priešais save kojas. 

Moterims įeinant į kambarį, berniukas pažvelgė į jas, 
ir vieną akimirką mma Ramotsvė pamatė jo veide baimę, 
panašią į tą, kuri šmėkšteli išsigandusio žvėrelio akyse. Ta- 
čiau baimė greitai dingo, ją pakeitė tuščia, nieko nereiš- 
kianti išraiška. 

— Mataila, - prakalbo mma Potokvanė labai lėtai, set- 
svana kalba. — Mataila, kaip laikaisi? Šios ponios vardas 
mma Ramotsvė. Ramotsvė. Ar tau aišku? 

Mma Potokvanei prakalbus, berniukas pakėlė į ją akis 
grindis. 

— Manau, jis nesupranta, — tarė mma Potokvanė. — Bet 
vis tiek stengiamės su juo kalbėti. 

— Ar mėginote kalbinti kitomis kalbomis? — paklausė 
mma Ramotsvė. 

Mma Potokvanė linktelėjo. 

— Visomis, kurias tik prisiminėme. Pas mus buvo atėjęs 
žmogus iš universiteto, iš Afrikos kalbų katedros. Mėgi- 
no susikalbėti retesnėmis kalbomis - manėme, gal vaikas 
atklydo iš Zambijos. Mėginome hererų kalbą. Mėginome 
ir sanų, nors iš pirmo žvilgsnio aišku, kad jis ne basarvas. 
Nieko neišėjo. Ničnieko. 

Mma Ramotsvė žengė žingsnį, norėdama berniuką ap- 
žiūrėti iš arčiau. Vaikas truputį kilstelėjo galvą, bet daugiau 
nieko nedarė. Ji žengė dar arčiau. 

— Atsargiai, — įspėjo mma Potokvanė. — Jis kandžiojasi. 
Ne visada, bet dažnai. 

Mma Ramotsvė sustojo. Botsvanoje įpykę žmonės kar- 
tais kandžiojasi, o jau besikandžiojančiu vaiku nieko nenu- 
stebintum. Neseniai ji buvo skaičiusi apie nutikimą Megyje, 
kur žmogų nubaudė už įkandimą. Padavėjas įkando klientui, 
kai šis pareiškė, kad jam neteisingai atidavė grąžą; galiau- 
siai byla nukeliavo į Lobatsės magistratų teismą. Padavėjas 
buvo nuteistas mėnesį kalėti ir iškart įkando policininkui, 
vedančiam jį į kamerą; mma Ramotsvės manymu, tai tik 
dar kartą įrodė, kokie neprotingi yra smurtautojai. Antrasis 
įkandimas jam kainavo dar tris mėnesius kalėjimo. 

Mma Ramotsvė pažvelgė į vaiką. 

— Mataila? 

Berniukas nereagavo. 

— Mataila? 

Ji ištiesė vaiko pusėn ranką, pasirengusi prireikus iškart 
ją atitraukti. 

Berniukas suurzgė. Kitaip nepavadinsi, pamanė ji. Gry- 
niausias urzgimas — žemas, gomurinis garsas, tarsi sklin- 
dantis giliai iš krūtinės. 

— Ar girdėjote? — paklausė mma Potokvanė. — Juk tai 
neįtikėtina, tiesa? Jei stebitės, kodėl jis nuogas, tai dėl to, 
kad nusiplėšė visus drabužius, kuriais jį aprengėme. Nu- 
sidraskė juos dantimis ir išsvaidė ant žemės. Davėme jam 
dvi poras šortų, bet jis ir tuos nusiplėšė. 

Mma Potokvanė priėjo arčiau. 

— Nagi, Mataila, - paragino ji. - Kelkis, eime laukan. 
Mma Kerileng išves tave pakvėpuoti grynu oru. 

Ji nuleido ranką ir atsargiai paėmė berniuką už alkūnės. 
Šis iš pradžių suktelėjo galvą, mma Ramotsvė net išsigan- 
do, kad tuojau kąs, tačiau vaikas nekando, tik klusniai pa- 
kilo ant kojų ir leidosi išvedamas iš kambario. 

Lauke mma Kerileng paėmė vaiką už rankos ir patraukė 
su juo prie atokiau augančio medžių guotelio. Berniuko ei- 
sena atrodė gana neįprasta, pastebėjo mma Ramotsvė - jis 
pusiau ėjo, pusiau bėgo, tarsi pasirengęs bet kurią akimir- 
ką sprukti. 

— Štai koks tas mūsų Mataila, — ištarė mma Potokvanė, 
kai jiedvi žiūrėjo pavymui auklėtojai ir jos globotiniui. — 


Ką apie jį manote? 

Mma Ramotsvė susiraukė. 

— Labai keista. Tam vaikui veikiausiai bus nutikę kas 
nors baisaus. 

— Neabejoju, - sutiko mma Potokvanė. — Taip pasakiau 
ir ne. Sakė, yra vaikų, kurie taip elgiasi. Niekuo nesidomi, 
tik savimi, dėl to ir neišmoksta kalbėti. 

Mma Ramotsvė stebėjo, kaip mma Kerileng trumpam 
paleidžia berniuko ranką. 

— Negalime nuo jo nuleisti akių, - kalbėjo mma Potok- 
vanė. — Vos tik jį paliekame, jis lekia į krūmus ir slepiasi. 
Praėjusią savaitę slapstėsi keturias valandas. Galiausiai jį 
rado prie kanalizacijos duobių. Atrodo, jam nė į galvą ne- 
ateina, kad nuogas berniukas, lakstantis tokiu greičiu, pa- 
traukia visų aplinkinių dėmesį. 

Mma Potokvanė ir mma Ramotsvė pradėjo eiti atgal 
prie direktorės kabineto. Mma Ramotsvė jautėsi prislėgta. 
Ji svarstė, nuo ko pradėti, norint išauklėti tokį vaiką. Visai 
nesunku rūpintis mielais našlaičiais — panašiais kaip tie du, 
kurie neseniai apsigyveno Zebrų plente, — tačiau juk yra 
tokia daugybė kitokių vaikų, patyrusių įvairiausių traumų; 
jiems reikia labai daug kantrybės bei supratimo. Ji minty- 
se apžvelgė savo gyvenimą, darbų sąrašus bei įsipareigoji- 
mus, ir susimąstė, ar pavyktų surasti laiko, kad taptų mo- 
tina tokiam vaikui. Nejau mma Potokvanė ketina įkalbėti 
ją su ponu J. L. B. Matekoniu pasiimti dar ir šį berniuką? 
Mma Ramotsvė žinojo direktorės reputaciją — ji laikoma 
ryžtinga moterimi, visada pasiekiančia savo tikslą, ir dėl to, 
be abejo, puikiai gynė globojamus našlaičius, - tačiau ne- 

galėjo nė įsivaizduoti, kad ši taip piktnaudžiaus savo įtaka; 
juk primesti globoti šį vaiką iš tiesų būtų ne kas kita, kaip 
piktnaudžiavimas. 

— Aš turiu labai daug darbo, - prakalbo ji, joms artė- 
jant prie kabineto. - Labai atsiprašau, bet niekaip nega- 
lėsiu paimti... 

Pro jas praėjo grupė našlaičių; jie mandagiai pasisvei- 
kino su direktore. Vienas iš vaikų glėbyje nešėsi mažuliu- 
ką, liesą šunytį: našlaitis globoja našlaitį, pamanė mma 
Ramotsvė. 

— Atsargiai su šunimi, — įspėjo vaikus mma Potokva- 
nė. — Kiek kartų sakiau, kad negalima iš visur rankioti be- 
globių gyvūnų. Vis tiek neklausot... 

Ji atsigręžė į mma Ramotsvę. 

— Ką jūs, mma Ramotsve! Tikiuosi, nepamanėte... Man 
nė į galvą neatėjo prašyti jūsų pasiimti tą berniuką! Net 
mes su juo vos susitvarkome, o juk turime daug daugiau 
galimybių. 

— Jau buvau sunerimusi, - prisipažino mma Ramot- 
svė. — Visada esu pasirengusi jums padėti, bet yra ribos. 

Mma Potokvanė nusijuokė ir drąsinamai palietė vieš- 
nios alkūnę. 

— Žinau, jog esate pasirengusi mums padėti. Jau ir taip 
daug padėjote, paimdama tuos du našlaičius. Ne, aš tik 
norėjau paklausti jūsų patarimo. Žinau, kad garsėjate ge- 
bėjimais surasti dingusius žmones. Gal galėtumėte mums 
patarti — tik patarti — kaip galima ką nors sužinoti apie šitą 
vaiką? Jei pajėgtume šiek tiek suprasti jo praeitį, sužinoti, 
iš kur kilęs, gal pagaliau pavyktų su juo susikalbėti. 

Mma Ramotsvė papurtė galvą. 

— Bus labai sunku. Reikėtų pasikalbėti su žmonėmis, 
gyvenančiais toje vietoje, kur jį rado. Reikėtų labai daug ko 
išklausti, o man atrodo, kad atsakinėti niekas nenorės. Jei 
būtų norėję, kas nors jau būtų pasakęs. 

— Jūs teisi, — liūdnai sutiko mma Potokvanė. — Polici- 
ja apklausė labai daug žmonių, gyvenančių palei Mauną. 
Klausinėjo visuose kaimuose, bet niekas nieko nežinojo 
apie šį vaiką. Rodė jo nuotrauką, tačiau visi kartojo — ne. 
Nieko apie jį nežiną. 

Mma Ramotsvė nenustebo. Jei vaikas būtų kam nors 
reikalingas, tas žmogus tikrai būtų prasitaręs. Kadangi visi 
tylėjo, galima spėti, kad berniukas buvo pamestas tyčia. Be 
to, kalbant apie tokį vaiką, negalima pamiršti dar vienos 
galimybės — raganavimo. Jei vietinis raganius pasakė, kad 
vaikas apsėstas piktųjų dvasių arba yra tokoloshe* — tada 
jam jau niekuo negalima padėti: veikiausiai turėtų džiaug- 
tis, kad išliko gyvas. Tokių vaikų dažniausiai laukia kitokia 
lemtis. 

Moterys sustojo prie mažojo baltojo furgonėlio. Ant 
automobilio stogo buvo nukritusi medžio šakelė ir mma 
Ramotsvė ją paėmė. Kokie dailūs šio medžio lapai — šim- 
tai mažulyčių lapeliukų suaugę su pagrindiniu stiebu tarsi 
sudėtingas voratinklio raštas. Už nugaros pasigirdo vaikų 
* Pietų Afrikoje gyvenančios hosų genties žodis. Tai piktas, klastingas 

gauruotas nykštukas; prarijęs akmenėlį, gali pasiversti nematomu. Ge- 


riausiu atveju jis gąsdina vaikus, blogiausiu — neša ligas ir mirtį. Nuo 
tokoloshe gali apginti tik raganius. 

balsai; jie dainavo dainą, kurią mma Ramotsvė prisiminė iš 
vaikystės ir dabar išgirdusi nusišypsojo. 


Galvijai sugrįžta, viens, du, trys, 

Galvijai sugrįžta - didžiulis, mažasis, ir tas vienaragis, 
Aš gyvenu su galvijais, viens, du trys, 

O mama, tu susirask mane. 


Ji įsižiūrėjo į mma Potokvanės veidą, kurio išraiška, net 
kiekviena raukšlelė sakyte sakė: aš esu našlaičių prieglau- 
dos direktorė. 

— Tą dainą vis dar dainuoja, - tarė mma Ramotsvė. 

Mma Potokvanė nusišypsojo. 

— Aš ją irgi dainuoju. Vaikystės dainų neįmanoma pa- 
miršti, tiesa? 

— Sakykite, - paklausė mma Ramotsvė, - ką kalbėjo 
apie šitą vaiką? Ar žmonės, kurie jį rado, ką nors pasa- 
kojo? 

Mma Potokvanė truputį pagalvojo. 

— Jie papasakojo policijai, kad jį rado tamsoje. Sakė, jį 
labai sunku suvaldyti. Ir dar sakė, kad nuo jo sklido keistas 
kvapas. 

— Koks kvapas? 

Mma Potokvanė niekinamai numojo ranka. 

— Vienas iš vyriškių tvirtino, kad berniukas atsiduoda 
liūtu. Policininkui tai pasirodė labai keista ir jis prisiminė. 
Net įrašė ataskaitoje, kurią gavome, kai genčių valdybos 
darbuotojai atsiuntė vaiką mums. 

— Atsiduoda liūtu? — paklausė mma Ramotsvė. 

— Taip, - pakartojo mma Potokvanė. — Kokie niekai. 

Mma Ramotsvė truputį patylėjo. Paskui įlipo į baltąjį 
furgonėlį ir padėkojo mma Potokvanei už svetingumą. 

— Aš pagalvosiu apie tą berniuką, — pažadėjo ji. — Gal 
ką nors pavyks sumanyti. 

Moterys pamojo viena kitai ir mma Ramotsvė išvažiavo 
dulkėtu keliu pro prieglaudos vartus su dideliu ranka pieš- 
tu užrašu, skelbiančiu: Čia gyvena vaikai. 

Ji važiavo lėtai, nes keliu vaikštinėjo asilai, galvijai ir 
visai maži, kokių šešerių, septynerių metų, panašiai kaip 
anas vargšas tylūnėlis, užrakintas kambaryje. 

O kas būtų, jei piemenukas pasiklystų, mąstė mma 
Ramotsvė. Pasiklystų krūmynuose, toli nuo galvijų gir- 
dyklų, nuo žmonių trobelių? Kažin, jis žūtų? Ar nutiktų 
dar kas nors? 


Dešimtas skyrius 


Tarnautojo pasakojimas 


(€ Mma Ramotsvė suprato, kad reikia galiausiai apsispręs- 
ti, ką daryti su „Pirmąja moterų seklių agentūra“. Daiktus iš 
senosios įstaigos buvo nesunku pervežti į naują kontorą už 
„Tlokvengo kelio greitųjų automobilių“ dirbtuvės pastato; 
tų daiktų ir tebuvo tik spintelė su bylomis, pačios bylos, 
keli metalo padėklai sudėti šiuo metu naudojamiems do- 
kumentams, nublukęs arbatinukas, du įskilę puodeliai ir, 
be abejo, sena rašomoji mašinėlė, kadaise jai atiduota pono 
J. L. B. Matekonio ir dabar vėl grįžtanti namo. Viską į balto- 
jo furgonėlio galą sukišo garažo pameistriai, tik dėl mados 
padejavę, jog šis darbas jiems nepriklauso. Vis dėlto buvo 
matyti, kad jie pasirengę daryti viską, ką tik palieps mma 
Makutsi: šiai pakakdavo sušvilpti, sėdint kabinete, ir kuris 
nors iš pameistrių tuoj pat lėkdavo paklausti, ko reikia. 
Toks jaunuolių klusnūmas labai stebino mma Ramot- 
svę, ji vis suko galvą, kuo mma Makutsi taip juos paver- 

gė. Mma Makutsi jokiu būdu negalėjai pavadinti gražuole. 
Jos oda šiuolaikiniam grožio žinovui pasirodytų per tamsi, 
galvojo mma Ramotsvė, be to, ją dėmėmis nublukino kelis 
kartus teptas šviesinantis kremas. Dar tie plaukai, kuriuos 
mma Makutsi dažnai pina į kaseles, tačiau kažin kaip la- 
bai keistai. Ir, be abejo, akiniai didžiuliais stiklais; tokiais 
didžiuliais, kad jų būtų pakakę dviem žmonėms, manė 
mma Ramotsvė. Tačiau ši mergina, kuri niekada gyveni- 
me nebūtų patekusi net į pirmą grožio konkurso atrankos 
ratą, akimoju pelnė vergišką dviejų garsėjančių nevaldomu 
būdu vaikinų dėmesį. Niekaip nesuprasi. 

Žinoma, gali būti, kad viską lėmė ne fizinis patrauk- 
lumas, o kažkas kita. Taip, mma Makutsi ne kažin kokia 
gražuolė, užtat niekas nenuginčys, kad ji yra tvirto būdo: 
gal vaikinai tą pajuto. Grožio karalienės dažniausiai visai 
neįdomios ir vyrams netrunka atsibosti. Tuos siaubingus 
konkursus, kuriuos vyrai nuolat rengia —- Gražiausios lais- 
valaikio leidimo draugės ar Galvijų auginimo pramonės 
mis rinkimuose — visada laimi didžiausios tuščiagalvės. 
Išgarsėjusios jos tuoj pat pradeda postringauti įvairiais gy- 
venimo klausimais; mma Ramotsvei tiesiog galvon netilpo, 
kodėl visi susižavėję jų klausosi. 

Ji žinojo, kad abu pameistriai godžiai domisi grožio 
konkursais, nes buvo girdėjusi, kaip jie juos aptarinėja. Ta- 
čiau dabar atrodė, kad jiems labiausiai rūpi padaryti įspūdį 
mma Makutsi, jai įsiteikti. Vienas pameistrys net pamėgi- 
no ją pabučiuoti ir buvo tuojau pat linksmai, bet su pasi- 
piktinimu atstumtas. 


— Nuo kada mechanikui leidžiama bučiuoti direkto- 

rę? — paklausė mma Makutsi. — Greičiau prie darbo, tingi- 
ny, kol neužvožiau stora lazda tau per pasturgalį! 

Pameistriai greitai apsisuko kraustydami daiktus — viską 
sunešė į mašiną per pusę valandos. Tada „Pirmoji moterų 
seklių agentūra“ su visa iškaba iškeliavo į naują būstą, o abu 
vaikinai sėdėjo gale, prilaikydami spintelę su bylomis. Aki- 
mirka buvo liūdna; ir mma Ramotsvė, ir mma Makutsi pas- 
kutinį kartą kontoros duris užrakino su ašaromis akyse. 

— Mes viso labo tik persikraustome, mma, - tarė mma 
Makutsi, stengdamasi paguosti viršininkę. - Juk neužda- 
rome kontoros. 

— Žinau, — atsiduso mma Ramotsvė, turbūt paskutinį 
kartą nužvelgdama pro kontoros duris atsiveriantį vaiz- 
dą — miesto namų stogus ir dygliuočių medžių viršūnes. — 
Man čia buvo labai gera. 

Kontoros mes neuždarome. Na taip, bet tik per plau- 
ką. Jau kelias dienas per tą visą sumaištį ir darbų sąrašus 
mma Ramotsvė beveik nerado laiko agentūros reikalams. 
Atvirai pasakius, visai nerado, jei geriau pagalvosi. Ji turi 
tik vieną svarbią bylą, daugiau klientų nėra, nors laikui 
bėgant jų, be abejo, atsiras. Vyriausybės nariui bus gali- 
ma pateikti normalią sąskaitą, bet tik tuo atveju, jei jo bylą 
pavyks išspręsti. Sąskaitą, žinoma, galima būtų nusiųsti ir 
nieko nesužinojus, bet mma Ramotsvė visad drovėdavosi 
prašyti užmokesčio iš kliento, kuriam nesugebėjo padėti. 
Gal teks susiimti ir vyriausybės nariui padaryti išimtį; jis 
turtingas žmogus ir gali sumokėti. Tikriausiai būtų labai 
lengva dirbti, įkūrus seklių agentūrą, skirtą tik turtingiems 


klientams, pamanė mma Ramotsvė - pavyzdžiui, „Pirmąją 

seklių agentūrą turtuoliams“, — nes būtų nesunku išgauti 
užmokestį. Bet jos verslas ne toks, be to, pati suabejojo, 
ar anoji agentūra jai labai patiktų. Mma Ramotsvė norėjo 
padėti visiems žmonėms, nepriklausomai nuo jų turtų ar 
visuomeninės padėties. Ne kartą jai teko atlikti tyrimus už 
savo pačios pinigus vien dėl to, kad niekaip nepajėgė atsa- 
kyti į bėdą patekusiam klientui. Toks jau mano pašauki- 
mas, tarė ji sau. Privalau padėti visiems, kurie į mane krei- 
piasi. Tai mano pareiga: padėti žmonėms, kurių gyvenime 
kyla problemų. Nereiškia, kad jas visas galima išspręsti. 
Afrika pilnutėlė žmonių, kuriems reikia pagalbos: būtina 
nusistatyti ribas. Visiems Žmonėms padėti paprasčiausiai 
neįmanoma; pakanka stengtis padėti bent tiems, su kuriais 
tave suvedė gyvenimas. Laikantis šio principo, iš esmės 
įmanoma apsiriboti kančiomis tų, kuriuos matai. Tai ir 
tavo kančios. O kiti tegu stengiasi palengvinti tas kančias, 
su kuriomis susiduria jie. 


Bet kaip greičiausiai išsprendus verslo problemas? Mma 
Ramotsvė nutarė peržiūrėti darbų sąrašą ir vyriausybės 
nario problemą iškelti į viršų. Tai reiškė, kad tyrimą teks 
pradėti nedelsiant, o geriausia pradėti, žinoma, nuo įtaria- 
mos jaunamartės tėvo. Tokį sprendimą lėmė kelios prie- 
žastys, iš kurių pagrindinė buvo tokia: jei tikrai egzistuoja 
sąmokslas nunuodyti vyriausybės nario brolį, jį veikiausiai 
bus sugalvojusi ne jo žmona, bet uošvis. Mma Ramotsvė 
buvo įsitikinusi, kad žmonės, kurie daro sunkius nusikal- 
timus, retai juos sumano patys. Dažniausiai jiems padeda 
dar kas nors — žmogus, kuris iš nusikaltimo tikisi kokios 
nors naudos arba yra artimas nusikaltėliui ir teikia jam 

moralinę paramą. Šiuo atveju labiausiai įtikinama, kad toks 
žmogus yra žmonos tėvas. Jei, kaip užsiminė vyriausybės 
narys, senasis ponas gerai suvokia šios santuokos teikia- 
mas socialinės pažangos galimybes ir trokšta jomis pasi- 
naudoti, veikiausiai ir pats turi socialinių ambicijų. Tokiu 
atveju jam labai pravartu pašalinti iš kelio žentą ir dukros 
rankomis užvaldyti didelę šeimos turto dalį. Iš tiesų, juo il- 
giau mma Ramotsvė mąstė, juo lengviau jai darėsi patikėti, 
kad sumanymas nunuodyti vyriausybės nario brolį gimė 
tarnautojo galvoje. 

Ji įsivaizdavo, ką mąsto žmogelis, sėdintis prie siauručio 
valstybės tarnautojo stalo, aplinkui matantis galingus, įta- 
kingus asmenis, o pats būdamas toks menkas. Kaip turbūt 
skaudu žemiausio rango tarnautojui matyti pro šalį valdiš- 
ku automobiliu pravažiuojantį vyriausybės narį; tą patį vy- 
riausybės narį, jo tikros dukters svainį. Kaip jam tikriausiai 
sunku nesulaukti pripažinimo, kurio, be abejo, tikėjosi ir 
kurio manė sulauksiąs, visiems sužinojus apie jo giminys- 
tės ryšius su tokia garbinga šeima. Jei jis — arba jo duktė, 
nes tai iš esmės tas pats — gautų daug pinigų ir galvijų, galė- 
tų mesti žeminamą smulkaus valstybės tarnautojo darbą ir 
gyventi kaip turtingas ūkininkas; žmogelis, niekada netu- 
rėjęs nė vieno galvijo, dabar vos pajėgtų juos suskaičiuoti. 
Anksčiau tekdavo baisiai taupyti, kad bent kartą per metus 
nuvažiuotų į Fransistauną, užtat dabar galės kas dieną val- 
gyti mėsą, penktadienio vakarais su draugais gerti „Liūto“ 
alų ir dosniai už juos mokėti. Nuo šio pasakiško gyvenimo 
jį skyrė tik vienintelės širdelės plakimas. Pakaktų nutildyti 
šią širdį ir visas jo gyvenimas pasikeistų. 

Vyriausybės narys buvo pasakęs mma Ramotsvei brolio 
žmonos mergautinę pavardę ir papasakojęs, kad jos tėvas 
per pietų pertrauką mėgsta sėdėti ministerijos kieme po 
medžiu. Tiek jai ir tereikėjo informacijos: tarnautojo pa- 
vardės ir žinios apie medį. 

— Pradedu naujos bylos tyrimą, - tarė mma Ramotsvė 
rite labai daug darbo garaže. O aš vėl padirbėsiu sekle. 

— Gerai, - sutiko mma Makutsi. - Vadovauti garažui 
sunku. Aš ir toliau turėsiu labai daug darbo. 

— Džiaugiuosi, kad pameistriai taip stengiasi, - pasakė 
mma Ramotsvė. - Jūs juos visai prisijaukinote. 

Mma Makutsi sąmokslininkiškai nusišypsojo. 

— Jie dar labai jauni, — atsakė ji. - Bet mes, moterys, ge- 
rai mokame elgtis su paikais jaunuoliais. 

— Matau, matau, — tarė mma Ramotsvė. —- Tikriausiai 
turėjote labai daug vaikinų, mma. Šitiems jaunuoliams jūs, 
atrodo, patinkate. 

Mma Makutsi papurtė galvą. 

— Galima sakyti, aš išvis niekada neturėjau vaikino. Nė 
pati nesuprantu, kodėl tie pameistriai taip su manimi el- 
giasi, juk Gaborone pilna gražių merginų. 

— Jūs labai blogai apie save galvojate, mma, - paprieš- 
taravo mma Ramotsvė. - Iškart aišku, kad esate be galo 
patraukli vyrams. 

— Ar tikrai taip manote? — nušvitusi pasitikrino mma 
Makutsi. 

— Taip, — patvirtino mma Ramotsvė. - Yra tokių moterų, 
kurios, kuo vyresnės darosi, tuo labiau traukia vyrus. Esu 

tai mačiusi. Jaunos merginos, visokios grožio karalienės, 
metams bėgant darosi vis mažiau ir mažiau patrauklios, o 
tos kitos moterys tik gražėja. Labai įdomus reiškinys. 

Mma Makutsi susimąstė. Ji pasitaisė akinius ir, kaip pa- 
stebėjo mma Ramotsvė, slapčiomis dirstelėjo į savo atvaiz- 
dą lango stikle. Mma Ramotsvė nebuvo visiškai įsitikinusi, 
kad pasakė teisybę, tačiau net jei ir ne, vertėjo tai pasakyti 
jau vien tam, jog paskatintų mma Makutsi labiau pasiti- 
kėti savimi. Jai anaiptol nepakenks tų dviejų lengvapėdžių 
berniūkščių žavėjimasis, jei tik nesugalvos su jais prasidėti, 
tačiau mma Ramotsvė aiškiai matė, jog to bijoti neverta — 
na, bent kol kas. 

Palikusi mma Makutsi kontoroje, ji sėdo į baltąjį furgo- 
nėlį. Jau buvo pusė pirmos; kelionė užtruks dešimt minu- 
čių, tada dar reikės rasti vietą pasistatyti automobilį, nueiti 
iki ministerijos ir pradėti ieškoti jaunamartės tėvo, pono 
Kgosio Sipolelio, ministerijos tarnautojo ir — jei nuojauta 
jos neapgauna — potencialaus žmogžudžio. 

Baltąjį furgonėlį ji pasistatė netoli katalikų bažnyčios, 
nes mieste buvo daug žmonių ir arčiau nebūtų radusi vie- 
tos. Teks paėjėti — laimė, neilgai; ji dėl to visai neirzo, nes 
tikriausiai susitiks pažįstamų, o dar turi kelias minutes lai- 
ko, tad galės stabtelėti ir pasišnekučiuoti su jais. 

Ji nenusivylė. Tik pasukusi už kampo nuo automobilio 
stovėjimo vietos susitiko mma Gloriją Bopedi, kurios duktė 
Čemba Bopedi kartu su mma Ramotsve mokėsi Močudžio 
mokykloje. Čemba buvo ištekėjusi už Piloto Matanjanio, o 
šis neseniai paskirtas Selibi Pikvės mokyklos direktoriumi. 
Jie turėjo septynis vaikus, vyresnėlis neseniai tapo Botsva- 
nos paauglių bėgimo varžybų čempionu. 

— Kaip laikosi jūsų greitakojis anūkas, mma? - paklausė 
mma Ramotsvė. 

Senutė nušvito. Mma Ramotsvė pastebėjo, kad ji beturi 
vos kelis dantis ir pagalvojo, jog geriausia būtų juos išrauti 
ir sustatyti dirbtinius. 

— O! Jau kad jis bėga, tai bėga, - atsakė mma Bopedi. — 
Bet ir išdykėlis. Tyčia išmoko taip greitai bėgioti, kad prisi- 
dirbęs galėtų pasprukti. Todėl ir yra toks greitas. 

— Na, - tarė mma Ramotsvė, - vis šiokia tokia nauda. 
Gal jis kada nors dalyvaus olimpinėse žaidynėse ir atsto- 
vaus Botsvanai. Tada pasaulis pamatys, kad greitų bėgikų 
esama ne tik Kenijoje. 

Ji ir vėl susigriebė mąstanti, kad pasakė ne visai teisy- 
bę. Iš tikrųjų geriausi bėgikai kilę iš Kenijos, nes tenykščiai 
žmonės labai aukšti ir ilgakojai, kaip tik tinkami bėgimui. 
Botsvaniečiai, deja, dažniausiai būna neaukšti. Vyrai nere- 
tai gana kresni, toks sudėjimas tinkamiausias galvijų pri- 
žiūrėtojams, užtat ne toks palankus pergalėms lengvojoje 
atletikoje. Ir pietų afrikiečiai ne kažin kokie bėgikai, o štai 
zulai ar svazilandiečiai vis pasižymi, kaip, pavyzdžiui, di- 
dysis Svazilando bėgikas Ričardas „Konkordas“ Mavuso. 

Žinoma, būrams sportas puikiai sekasi. Būrų vyriškiai 
labai stambūs, tvirtašlauniai ir storasprandžiai tarsi brami- 
nų veislės galvijai. Jie mėgsta regbį ir labai gerai jį žaidžia, 
nors ypatingu protu nepasižymi. Jai asmeniškai labiausiai 
patinka Botsvanos vyrai - gal ne tokie stambūs, kaip tie 
regbio žaidėjai, ne tokie greiti, kaip Kenijos bėgikai, užtat 
patikimi ir sumanūs. 


— O ką jūs manote, mma? - paklausė ji mma Bopedi. 

— Apie ką, mma? — savo ruožtu pasiteiravo ši. 

Mma Ramotsvė susivokė mintimis nuklydusi per toli ir 
atsiprašė. 

— Aš užsigalvojau apie mūsų vyrus, — paaiškino ji. 

Mma Bopedi pakėlė antakį. 

— Kąjūs kalbate, mma? Na, teisybę pasakius, aš irgi kar- 
tais pagalvoju apie vyrus. Nelabai dažnai, bet kartais pa- 
galvoju. Pati suprantate. 

Mma Ramotsvė atsisveikino su mma Bopedi ir keliavo 
toliau. Priėjusi optiką, sutiko poną Mofetį Pilajį, kuris sto- 

— Dumela, rra, - mandagiai pasisveikino ji. - Ar gerai 
jaučiatės? 

Ponas Pilajis nuleido galvą. 

— Mma Ramotsve, - tarė jis. - Leiskite man į jus pasi- 
žiūrėti. Ką tik gavau šiuos naujus akinius ir pirmą kartą po 
daugelio metų viską aiškiai matau. O! Kaip tai nuostabu. 
Jau buvau pamiršęs, ką reiškia puikiai matyti. O štai ir jūs, 
mma. Atrodote labai graži, labai stora. 

— Dėkoju, rra. 

Jis paslinko akinius ant nosies galiuko. 

— Žmona man senų seniausiai kalė, kad jau reikia nau- 
jų akinių, bet aš vis bijojau čia ateiti. Man nepatinka tas 
prietaisas, kuris šviečia tiesiai į akis. Ir tas kitas, kuris pu- 
čia orą į akių obuolius. Todėl vis atidėliojau ir atidėliojau. 
Koks buvau kvailys. 

— Niekada neverta atidėlioti, - patvirtino mma Ramot- 
svė, prisiminusi, kaip ji atidėliojo vyriausybės nario bylos 
tyrimą. 

— O, aš tai žinau, —- atsakė ponas Pilajis. —- Bet blogiau- 
sia, kad net žinodamas, ką reikia daryti, dažniausiai to 
nedarai. 

— Iš tiesų labai keblu, - pritarė mma Ramotsvė. —- Bet 
teisybė. Tarsi Žmogaus viduje gyventų du žmonės. Vienas 
sako: daryk taip. Kitas prieštarauja: daryk anaip. Tačiau jie 
abu viename ir tame pačiame žmogyje. 

Ponas Pilajis įsmeigė akis į mma Ramotsvę. 

— Šiandien labai karšta, - pasakė jis. 

Ji patvirtino ir abu nuėjo savais keliais. Daugiau nebesu- 
stosiu, nutarė ji: jau beveik pirma valanda, o dar reikia pa- 
silikti laiko surasti poną Sipolelį ir užmegzti su juo pokal- 
-bį, reikalingą tyrimui. Medį atrasti buvo nesunku. Jis augo 
netoli nuo pagrindinio ministerijos įėjimo — didelė pla- 
čiašakė akacija, teikianti erdvų pavėsį dulkėtai žemei. Prie 
pat kamieno gulėjo keli patogiai sudėti akmenys, kvieste 
kviečiantys prisėsti po medžiu ir pailsėti, stebint kasdienį 
Gaborono gyvenimą. Buvo be penkių pirma ir ant akmenų 
niekas nesėdėjo. 

Mma Ramotsvė pasirinko didžiausią akmenį ir pato- 
giai ant jo įsitaisė. Buvo atsinešusi didelį termosą arbatos, 
du aliuminio puodelius ir keturis konservuotos jautienos 
sumuštinius tarp storai supjaustytos duonos riekių. Išsi- 
traukusi vieną puodelį, ji prisipylė raudonosios arbatos. 
Tada atsirėmė į medžio kamieną ir ėmė laukti. Buvo labai 
malonu sėdėti pavėsyje su puodeliu arbatos, stebint pro 
šalį važiuojančias mašinas ir einančius žmones. Niekas į ją 
nekreipė nė menkiausio dėmesio, nes tradicinio sudėjimo 
moteris, sėdinti po medžiu, buvo visiškai įprastas vaizdas. 

Maždaug dešimt minučių po pirmos mma Ramotsvė 
jau buvo išgėrusi arbatą ir patogiai beužsnūstanti, bet 
tuo metu pro ministerijos duris išėjo žmogus ir patraukė 
medžio link. Jam artėjant, mma Ramotsvė atsikvošėjo ir 
išvaikė miegus. Dabar ji dirba, todėl reikia kuo geriau pa- 
sinaudoti proga iškamantinėti poną Sipolelį - žinoma, jei 
tai jis. 

Žmogus dėvėjo dailiai išlygintas mėlynas kelnes, baltus 
marškinius trumpomis rankovėmis ir ryšėjo tamsiai rudą 
kaklaraištį. Būtent taip ir turėtų rengtis neaukšto rango 
valstybės tarnautojas. Tarsi patvirtindami šį sprendimą iš 
marškinių kišenės kyšojo keli dailiai surikiuoti tušinukai. 
Be abejo, tokia nereikšmingo valstybės tarnautojo apran- 
ga, tai kas, kad ją vilkinčiam vyriškiui greit bus penkias- 
dešimt. Vadinasi, šis tarnautojas įstrigo poste ir nebekyla 
karjeros laiptais. 

Ramotsvę, tarsi norėdamas kažką pasakyti, bet nedrįsda- 
mas praverti burnos. 

Mma Ramotsvė jam nusišypsojo. 

— Laba diena, rra, — pasisveikino ji. — Šiandien karšta, 
ar ne? Todėl ir prisėdau po šiuo medžiu. Iškart matyti, kad 
čia gera pasėdėti per kaitrą. 

Vyriškis linktelėjo. 

— Taip, - atsakė jis. - Dažniausiai aš čia sėdžiu. 

Mma Ramotsvė apsimetė nustebusi. 

— Tikrai? Tikiuosi, neužėmiau jūsų akmens, rra. Radau 
jį čia, niekas ant jo nesėdėjo. 

Vyriškis nekantriai mostelėjo ranka. 

— Mano akmens? Na taip, tiesą pasakius, taip ir yra. Tai 
mano akmuo. Bet esame viešoje vietoje ir kiekvienas gali 
ant jo sėdėti. 

Mma Ramotsvė pakilo. 

— Ne, rra, jūs sėskitės ant šio akmens. Aš persėsiu ant 
ano, kuris tolėliau. 

— Ne, mma, - skubiai sustabdė jis pasikeitusiu balsu. — 
Nenoriu daryti jums nepatogumų. Pats galiu atsisėsti ant 
ano akmens. 

— Ne. Jūs sėskite ant šito. Tai jūsų akmuo. Nebūčiau ant 
jo sėdusi, jei būčiau žinojusi, kad jis kito žmogaus. Man 
tiks ir anas akmuo, jis nė kiek ne blogesnis. Sėskitės. 

— Ne, - tvirtai atkirto vyriškis. - Sėskitės, kur sėdėjote, 
mma. Aš dar prisisėdėsiu ant to akmens kada norėsiu. O 
jūs ne. Sėsiu ant ano. 

Mma Ramotsvė, apsimetusi, kad labai nenori, vėl įsitai- 
sė ant savo akmens, o ponas Sipolelis atsisėdo ant kito. 

— Aš geriu arbatą, rra, - tarė mma Ramotsvė. —- Turiu 
daug, pakaks ir jums. Norėčiau pavaišinti, jei jau sėdžiu 
ant jūsų akmens. 

Ponas Sipolelis nusišypsojo. 

— Jūs labai maloni, mma. Aš mėgstu arbatą. Darbe daž- 
nai ją geriu. Suprantate, esu valstybės tarnautojas. 

— Štai kaip? — atitarė mma Ramotsvė. — Tai geras dar- 
bas. Tikriausiai jūs labai svarbus žmogus. 

Ponas Sipolelis nusijuokė. 

— Ne, - atsakė jis. — Visai nesvarbus. Žemiausio rango. 
Bet man ir taip gerai. Yra žmonių, turinčių universitetų di- 
plomus, kurie dirba tokį darbą, kaip mano. O aš baigiau tik 
vidurinę mokyklą. Manau, man tikrai pasisekė. 

Mma Ramotsvė jo klausėsi, pildama arbatą. Tai, ką iš- 
girdo, ją nustebino; tikėjosi sutikti kitokį žmogų, smulkų 
biurokratėlį, išsipūtusį nuo savo svarbos ir karštai trokš- 
tantį daugiau valdžios. O šis žmogus, atrodo, visiškai pa- 
tenkintas tuo, ką dirba ir tuo, ką turi. 

— Bet turbūt galėtumėte gauti paaukštinimą, rra? Nejau 
negalima pakilti aukščiau? 

Ponas Sipolelis apsvarstė jos klausimą. 

— Tikriausiai galima — tarė, ilgokai pagalvojęs. - Bet 
blogiausia, kad tam reikėtų daug laiko, reikėtų labai stengtis 
įsiteikti daugybei aukštą padėtį užimančių žmonių. Tektų 
sakyti tą, ką reikia, rašyti piktus raštus apie bendradarbius. 
O man tai nelabai patinka. Aš nesu išdidus žmogus. Man 
labai gerai ir čia, tikrai labai gerai. 

Mma Ramotsvės ranka, tiesianti jam arbatos puodelį, 
suvirpėjo. To ji visiškai nesitikėjo ir staiga prisiminė Klovio 
Anderseno patarimą. Niekada nesusidarykite išankstinės 
nuostatos, rašė jis. Niekada iš anksto nespręskite, kas yra 
kas. Taip pasielgę, galite pasukti klaidingu keliu. 

Ji nutarė pavaišinti jį sumuštiniu, kurį ištraukė iš plasti- 
ko maišelio. Vyriškis apsidžiaugė, tačiau paėmė mažiausią 
sumuštinį; na štai, pamanė ji, dar vienas kuklumo įrody- 
mas. Jos įsivaizduotas ponas Sipolelis nedvejodamas būtų 
griebęs storiausią sumuštinį. 

— Arjūs turite šeimą Gaborone, rra? — naiviai paklausė ji. 

Ponas Sipolelis nurijo kąsnį konservuotos jautienos ir 
tik tada atsakė. 

— Turiu tris dukteris, - paaiškino jis. - Dvi dirba slau- 
gėmis, viena Princesės Marinos ligoninėje, kita Molepolo- 

lėje. O mano pirmagimė labai gerai baigė mokyklą ir įstojo 
į universitetą. Mes ja labai didžiuojamės. 

— Ji gyvena Gaborone? — paklausė mma Ramotsvė, pa- 
duodama jam dar vieną sumuštinį. 

— Ne, - atsakė ponas Sipolelis. — Ji gyvena kitur. Ištekė- 
jo už vaikino, su kuriuo susipažino studijuodama. Jie gyve- 
na štai ten, toje pusėje. 

— O jūsų žentas, — toliau klausinėjo mma Ramotsvė, — 
koks jis? Ar jis jai geras? 

— Taip, - atsakė ponas Sipolelis. - Jis labai geras žmo- 
gus. Jie labai laimingi, tikiuosi, susilauks daug vaikų. Ne- 
kantrauju tapti seneliu. 

Mma Ramotsvė truputį pagalvojo. Tada tarė: 

— Kai vaikai tuokiasi, maloniausia manyti, kad senatvė- 

Ponas Sipolelis nusišypsojo. 

— Na, tikriausiai taip ir yra. Bet mudu su žmona turi- 
me kitų planų. Ketiname grįžti atgal į Mahalapję. Turiu ten 
keletą galvijų — visai nedaug, — ir sklypelį žemės. Ten bus 
labai gera. Daugiau nieko nė nereikia. 

Mma Ramotsvė nuščiuvo. Aišku kaip dieną, kad šis ne- 
abejotinai geras žmogus sako tiesą. Buvo gryniausias ab- 
surdas įtarinėti, kad jis galėjo sugalvoti planą, kaip nužudyti 
žentą; ji baisiai susigėdo. Norėdama paslėpti nesmagumą, 
pasiūlė ponui Sipoleliui dar puodelį arbatos, šis dėkingas 
priėmė. Paskui dar penkiolika minučių pasikalbėjo apie 
kasdienius reikalus, tada ji pakilo, nusipurtė sijoną ir padė- 
kojo jam už draugiją per pietus. Sužinojo viską, ką norėjo 
sužinoti, bent jau apie jį. Tačiau susitikimas su tėvu pri- 

vertė suabejoti ir prielaidomis apie dukterį. Jei duktė bent 
šiek tiek panaši į tėvą, ji jokiu būdu negali būti nuodytoja. 
Neįmanoma, jog šis geraširdis, kuklus žmogelis užaugintų 
nedorėlę dukterį. O gal įmanoma? Juk pasitaiko, kad geri 
tėvai pradeda niekam tikusius vaikus; nereikia būti kažin 
kokiu gudruoliu, kad tai suprastum. Vis dėlto tokie dalykai 
pasitaiko nedažnai, o tai reiškia, kad kitame tyrimo eta- 
pe teks atsikratyti išankstinės nuostatos —- užduotis, kuri 
anksčiau neiškilo. 

Tai man gera pamoka, tarė sau mma Ramotsvė, eidama 
prie baltojo furgonėlio. Ji buvo giliai susimąsčiusi ir beveik 
nepastebėjo pono Pilajo, kuris tebestovėjo prie optikos, 
spoksodamas į virš galvos susiraizgiusias medžio šakas. 

— Galvojau apie tai, ką man pasakėte, mma, - užkal- 
bino jis ją, pamatęs einant pro šalį. - Jūs mane privertėte 
susimąstyti. 

— Taip, — atsakė truputį nustebusi mma Ramotsvė. — Ir, 
deja, pati nežinau, kaip į šį klausimą atsakyti. Tiesiog ne- 
žinau. 

Ponas Pilajis papurtė galvą. 

— Tada teks dar pagalvoti, - pasakė jis. 

— Taip, - sutiko mma Ramotsvė, - teks. 


Vienuoliktas skyrius 


Mma Potokvanės paslauga 


(Š Vyriausybės narys buvo davęs mma Ramotsvei tele- 
fono numerį, kuriuo jį galima bet kada pasiekti, apeinant 
įvairias sekretores bei padėjėjus. Tą popietę ji pirmą kartą 
surinko šį numerį ir klientas iškart pakėlė ragelį. Atrodo, 
jam buvo malonu sulaukti skambučio; jis apsidžiaugė, kad 
tyrimas prasidėjo. 

— Kitą savaitę norėčiau nuvažiuoti pas jūsų brolį, - tarė 
mma Ramotsvė. — Ar jau kalbėjote su tėvu? 

— Taip, kalbėjau, — atsakė vyriausybės narys. - Sakiau 
jam, kad atvažiuosite pailsėti. Pasakiau, kad surinkote man 
daugybės moterų balsus ir už tai privalau atsidėkoti. Jumis 
gerai pasirūpins. 

Aptarus įvairias smulkmenas, mma Ramotsvė gavo nu- 
rodymus, kaip surasti ūkį, į kurį reikėjo važiuoti Fransis- 
tauno keliu, už Pilanės pasukant į šiaurę. 

— Neabejoju, kad netrukus rasite šio baisaus nusikalti- 

mo įrodymų, - kalbėjo vyriausybės narys. — Tada galėsime 
išgelbėti mano vargšą brolį. 

Mma Ramotsvė kalbėjo atsargiau. 

— Pamatysim. Nieko negaliu pažadėti. Pirmiausia turiu 
viską išsiaiškinti. 

— Be abejo, mma, - skubiai pritarė vyriausybės na- 
rys. — Tačiau nė truputėlio neabejoju, kad jūs sugebėsite 
sužinoti, kas ten darosi. Žinau, jog surasite įrodymų prieš 
tą piktadarę. Tikėkimės, jog dar nebus per vėlu. 

Pakalbėjusi telefonu, mma Ramotsvė kurį laiką sėdėjo 
už stalo, spoksodama į sieną. Ji ką tik išbraukė iš savo ka- 
lendoriaus visą savaitę, o tai reiškia, kad visų kitų jos są- 
raše išvardytų darbų baigtis lieka neaiški. Kol kas, tiesa, 
galima nesijaudinti dėl garažo, tiesą pasakius, ir dėl seklių 
agentūros. Visu tuo puikiausiai pasirūpins mma Makutsi, 
o jei staiga paskambinus klientui ji kaip tik tįsos po auto- 
mobiliu, jį apžiūrinėdama, - pastarosiomis dienomis vis 
dažniau taip elgdavosi, - pameistriai buvo gerai jos ištre- 
niruoti ir sugebės patys pakalbėti telefonu. 

Bet ką daryti su ponu J. L. B. Matekoniu? Šis klausimas 
iš tiesų sudėtingas, bet jis liko neišspręstas. Mma Ramot- 
svė suvokė, kad skubiai būtina ką nors daryti. Ji jau spėjo 
perskaityti knygą apie depresiją ir dabar kur kas ramiau 
vertino keblius šios ligos simptomus. Tačiau sergant šia 
liga visad išlieka pavojus, kad ligonis pasielgs neapgal- 
votai —- knygoje apie tai rašoma gana atvirai, - o jai buvo 
baisu net pagalvoti, kad savigrauža bei menkavertiškumo 
kompleksas galėtų privesti poną J. L. B. Matekonį iki tokio 
kraštutinumo. Reikia kaip nors jį nutempti pas daktarą 

Mofatą, kad šis pradėtų gydymą. Bet kai ji pasiūlė ponui 
J. L. B. Matekoniui apsilankyti pas gydytoją, šis ryžtingai 
atsisakė. Pamėginusi dar kartą veikiausiai sulauktų to pa- 
ties atsako. 

Ji pasvarstė, ar nepavyktų gudrumu jo priversti ger- 
ti vaistus. Mintis apie tai, kad reikėtų apmulkinti poną 
J. L. B. Matekonį buvo nelabai maloni, bet ji pamanė, jog 
kai žmogaus psichika sutrinka, pateisinamos visos gydy- 
mui reikalingos priemonės. Tai tas pat, tarsi žmogus būtų 
pagrobtas kokio nors nelabojo ir laikomas įkaitu. Mma Ra- 
motsvė nujautė, kad nė nesudvejotų, jei atsirastų galimybė 
išvaduoti įkaitą apgaule. Jos manymu, tai puikiausiai ati- 
tinka tradicinę Botsvanos moralę, o geriau pagalvojus, ir 
išvis bet kokią moralę. 

Ji ėmė svarstyti, ar nepavyktų tablečių slapčia sugirdyti 
su maistu. Jei jiedu visą laiką valgytų drauge, toks dalykas 
nebūtų sunkus, bet dabar — vargiai. Ponas J. L. B. Matekonis 
liovėsi kasdien ateidinėjęs pas ją vakarienės, o jei ji stai- 
ga atvyktų pas jį namo nešina puodais, pasirodytų labai 
keista. Be to, ji įtarė, kad dėl tos pačios depresijos jis išvis 
mažai valgo — knygos autoriai įspėjo, kad taip būna, - nes 
buvo aiškiai matyti, jog liesėja. Žodžiu, vaistų su maistu 
įduoti tikrai nepavyks, tad visai nesvarbu, kad ji įsitikinusi, 
jog taip elgtis galima. 

Ji atsiduso. Buvo nepratusi sėdėti ir spoksoti į sieną, tad 
galvoje net šmėstelėjo mintis, kad gal ir ją ištiko depresi- 
ja. Bet mintis netruko praeiti; apie mma Ramotsvės ligą 


negalėjo būti nė kalbos. Juk viskas ant jos pečių: garažas, 

agentūra, vaikai, ponas J. L. B. Matekonis, mma Makutsi — 
jau nekalbant apie mma Makutsi giminaičius Bobononge. 
Ji paprasčiausiai negali sau leisti susirgti. Todėl netrukus 
pakilo, pasitaisė suknelę ir priėjo prie telefono, stovinčio 
kitame kambario gale. Atsivertė knygelę, kurioje užsira- 
šydavo telefono numerius. Potokvanė, Silvija. Direktorė. 
Našlaičių prieglauda. 


Kai mma Ramotsvė atvažiavo, mma Potokvanė kaip tik kal- 
bėjosi su moterimi, norinčia įvaikinti našlaitį. Sėdėdama 
laukiamajame, mma Ramotsvė stebėjo, kaip jai virš galvos 
ant lubų įsitaisęs mažytis blyškus gekonas tyko musės. Ir 
gekonas, ir musė kybojo galvomis žemyn; gekoną prilaikė 
mažulyčiai kojų pirštų čiuptuvėliai, musę - kojelės. Staiga 
gekonas šūstelėjo priekin, tačiau musė pasirodė greitesnė 
ir prieš nutūpdama ant palangės apskrido kambaryje per- 
galės ratą. 

Mma Ramotsvė pažvelgė į žurnalus, gulinčius ant stalo. 
Tarp jų buvo vyriausybės išleistas informacinis biuletenis 
traukas — daugelį šių žmonių pažinojo asmeniškai, o apie 
vieną kitą žinojo kur kas daugiau negu skelbiama vyriau- 
sybės informaciniuose biuleteniuose. Štai ir jos klientas, 
vyriausybės narys, ramiai šypsosi prieš objektyvą, nors iš 
tikrųjų — dabar ji žino —- kamuojasi ir nerimsta dėl jaunes- 
niojo brolio gyvybės, įsivaizduoja pasikėsinimus prieš jį. 

— Mma Ramotsve? 

Mma Potokvanė išlydėjo būsimą įvaikio motiną ir sto- 
vėjo priešais, žiūrėdama į mma Ramotsvę. 

— Atsiprašau, kad priverčiau laukti, mma, bet aš, atro- 
do, būsiu radusi namus labai sudėtingam vaikui. Būtinai 
reikėjo įsitikinti, ar ši moteris tiks. 

Jos įėjo į direktorės kabinetą, kur ant stalo stovėjo pilna 
trupinių lėkštė, primenanti apie buvusį vaisių pyragą. 

— Atvažiavote dėl to berniuko? - paklausė mma Potok- 
vanė. — Veikiausiai kas nors jums jau atėjo į galvą. 

Mma Ramotsvė papurtė galvą. 

— Atsiprašau, mma. Dar neturėjau laiko pagalvoti apie 
berniuką. Buvau labai užsiėmusi kitais darbais. 

Mma Potokvanė nusišypsojo. 

— Jūs visada užsiėmusi. 

— Atvažiavau paprašyti paslaugos, - tarė mma Ra- 
motsvė. 

— A! —- iškart nušvito mma Potokvanė. - Dažniausiai 
man tenka prašyti paslaugų. Šį kartą viskas priešingai ir aš 
labai džiaugiuosi. 

— Ponas J. L. B. Matekonis serga, - paaiškino mma Ra- 
motsvė. - Man atrodo, jo liga vadinama depresija. 

— Oi! — nutraukė ją mma Potokvanė. — Aš žinau tą ligą. 
Atminkite, kadaise buvau seselė. Vienerius metus dirbau 
Lobatsėje, psichiatrijos ligoninėje. Mačiau, ką gali padary- 
ti ta liga. Tačiau šiais laikais ji išgydoma. Nuo depresijos 
galima pasveikti. 

— Aš apie tai skaičiau, - sutiko mma Ramotsvė. - Bet 
reikia gerti vaistus. O ponas J. L. B. Matekonis atsisako net 
eiti pas gydytoją. Jis sako, kad niekuo neserga. 

— Kokie niekai, - pareiškė mma Potokvanė. - Jis priva- 
lo tuojau pat nueiti pas gydytoją. Jūs jam liepkit. 

— Mėginau, - atsakė mma Ramotsvė. - Jis sako, kad 
jam nieko neatsitiko. Reikia, jog kas nors jį nuvestų pas gy- 
dytoją. Toks žmogus, kuris... 

— Toks žmogus, kaip aš? — įsiterpė mma Potokvanė. 

— Taip, - prisipažino mma Ramotsvė. - Jis visada jūsų 
klauso. Jums nedrįs pasipriešinti. 

— Bet paskui jam reikės gerti vaistus, - tarė mma Po- 
tokvanė. — Juk negalėsiu visą laiką stovėti jam už nugaros. 

— Na, - svarstė mma Ramotsvė, - gal ir galėtumėte, jei 
ir pasveiktų. 

— Norite pasakyti, kad man reikėtų jį atsivežti į našlai- 
čių prieglaudą? 

— Taip, - patvirtino mma Ramotsvė. — Ir palaikyti, kol 
jo būklė pagerės. 

Mma Potokvanė pabarbeno pirštais į stalą. 

— Ojei jis pasakys, kad nenori čia važiuoti? 

— Jums jis nedrįs pasipriešinti, mma, - tarė mma Ra- 
motsvė. —- Pabijos. 

— O, - atsiliepė mma Potokvanė. - Tai aš, vadinasi, 
tokia? 

— Truputėlį, —- atsargiai tarė mma Ramotsvė. - Bet tik- 
tai su vyrais. Vyrai gerbia direktores. 

Mma Potokvanė pagalvojo. Tada prakalbo: 

— Ponas J. L. B. Matekonis - senas mūsų prieglaudos 
draugas. Jis mums yra labai daug padėjęs. Aš padarysiu, ko 
jūs prašote, mma. Sakote, man pas jį nuvažiuoti? 

— Šiandien, - atsakė mma Ramotsvė. - Ir nuvežkite jį 


pas daktarą Mofatą. O paskui parsivežkite čia. 

— Labai gerai, - linktelėjo mma Potokvanė, kuriai už- 
duotis pradėjo patikti. - Tuoj pat važiuoju ir sužinosiu, 
kas čia per nesąmonės. Sakote, jis nenori eiti pas gydytoją? 
Paistalai! Aš viską sutvarkysiu, mma. Tikėkit manim. 

Mma Potokvanė palydėjo mma Ramotsvę iki auto- 
mobilio. 

— Jūs nepamiršite to berniuko, mma? — paklausė ji. — 
Nepamiršite apie jį pagalvoti? 

— Nesijaudinkite, mma, - atsakė ši. - Jūs nuėmėte 
man nuo pečių didžiulę naštą. Dabar aš pasistengsiu jums 
padėti. 


Daktaras Mofatas priėmė poną J. L. B. Matekonį savo ka- 
binete verandos gale, o mma Potokvanė tuo metu prisėdo 
virtuvėje išgerti arbatos su ponia Mofat. Daktaro žmona 
buvo bibliotekininkė ir labai daug žinojo, tad mma Potok- 
vanė kartais į ją kreipdavosi naudingos informacijos. Buvo 
vakaras, ir vabzdžiai, prasibrovę pro daktaro kabineto lan- 
gų tinklelius, tarsi apgirtę suko ratus aplink stalinę lempą, 
kartais puldavo ant jos gaubto ir apsvilę sparnelius įnirtin- 
gai plasnodami lėkdavo šalin. Ant stalo gulėjo stetoskopas 
ir kraujo spaudimo matuoklis, kurio guminė kriaušė ka- 
rojo nutįsusi nuo krašto; ant sienos kabojo sena graviūra, 
vaizduojanti XIX a. Kurumano misiją. 

— Jau senokai jūsų nemačiau, rra, — tarė daktaras Mofa- 
tas. — Mano automobilis elgiasi gražiai. 

Ponas J. L. B. Matekonis lyg ir ketino nusišypsoti, ta- 
čiau, matyt, jam tai pasirodė per sunku. 

— Aš ne... — ištarė jis ir nutilo. 

Daktaras Mofatas kantriai laukė, tačiau daugiau nieko 
neišgirdo. 

— Jūs nelabai kaip jaučiatės? 

Ponas J. L. B. Matekonis linktelėjo galva. 

— Jaučiuosi labai pavargęs. Niekaip neišsimiegu. 

— Jums turbūt labai sunku. Neišsimiegojęs žmogus vi- 
sada blogai jaučiasi. - Daktaras patylėjo. - Gal turite ko- 
kių nors rūpesčių? Dėl ko labai nerimautumėte ir jaudin- 
tumėtės? 

Ponas J. L. B. Matekonis susimąstė. Jo žandikauliai su- 
krutėjo tarsi mėginant ištarti neįmanomus žodžius, tačiau 
atsakymas nuskambėjo negreitai. 

— Rūpinuosi, kad iškils aikštėn visos piktadarybės, ku- 
rias kitados esu padaręs. Tada užsitrauksiu nešlovę. Mane 
užmėtys akmenimis. Bus galas. 

— O tos piktadarybės? Kokios jos? Juk žinote, kad man 
galite apie jas papasakoti, niekam nepratarsiu nė žodžio. 

— Tos piktadarybės nutiko labai seniai. Jos iš tiesų bai- 
sios. Niekam negaliu apie jas pasakoti, net jums. 

— Ir tai viskas, ką man apie jas pasakysite? 

— Taip. 

Daktaras Mofatas atidžiai stebėjo poną J. L. B. Mateko- 
nį. Pamatė, kad jo marškinių apykaklė susegta kreivai, batų 
raišteliai nubrizgę, akys kupinos neišsemiamo sielvarto — 
ir viską suprato. 

— Išrašysiu jums tokių vaistų, kurių išgėręs pasijusite 
geriau, — tarė jis. - Mma Potokvanė sako, kad pasirūpins 
jumis, kol pasveiksite. 

Ponas J. L. B. Matekonis abejingai linktelėjo. 

— Tik pažadėkite, kad būtinai gersite šituos vaistus, — 
toliau kalbėjo daktaras Mofatas. - Ar duodate žodį, kad 
gersite? 

Pono J. L. B. Matekonio žvilgsnis, įbestas į grindis, nė 
nepajudėjo. 

— Mano žodis ničnieko nevertas, — tyliai atsakė jis. 

— Taip sakote tik dėl to, kad sergate, — švelniai pataisė jį 
daktaras Mofatas. — Jūsų žodis labai daug vertas. 


Mma Potokvanė nusivedė jį prie automobilio ir atidarė 
keleivio dureles. Ji pažvelgė į daktarą Mofatą su žmona, 
stovinčius prie durų, ir jiems pamojavo. Šie irgi pamojavo 
ir sugrįžo namo. Mma Potokvanė pasuko į našlaičių prie- 
glaudą, pakeliui pravažiavo „Tlokvengo kelio greituosius 
automobilius“. Garažas, tamsoje atrodantis vienišas ir ap- 
leistas, nenusipelnė nė menkiausio pro šalį važiuojančio jo 
savininko, jo įkūrėjo žvilgsnio. 


Dvyliktas skyrius 


Seimos reikalai 


(Š Ji išvažiavo iš namų ankstyvą vėsų rytą, nors kelionė 
turėjo trukti ne ilgiau kaip valandą. Roza pagamino pus- 
ryčius, ji ir vaikai pavalgė, susėdę Zebrų plento namų ve- 
randoje. Kol kas buvo ramu, prieš septynias plentu beveik 
nevažinėdavo mašinos, tik vėliau žmonės pradės traukti į 
darbą. Pro šalį praėjo keli žmonės — aukštas vyriškis nu- 
brizgusiomis kelnėmis, valgantis ant anglių paskrudintą 
kukurūzo burbuolę, moteris, nešina ant nugaros pririštu 
miegančiu kūdikiu, kurio galvytė jai einant lingavo į tak- 
tą, - paskui dar praslinko vienas iš kaimyno šunų, liesas, 
perkaręs, užsiėmęs kažkokiais paslaptingais, bet aiškiai la- 
bai skubiais šuniškais reikalais. Mma Ramotsvė apskritai 
šunis pakentė, tik labai nemėgo geltonų dvokiančių pada- 
rų, kuriuos laikė kaimynas. Jų kaukimas naktį jai trukdė 
miegoti — tie šunys aplodavo kiekvieną šešėlį, mėnulį, vėjo 
gūsius, - o be to, ji buvo įsitikinusi, jie gąsdina ir vaiko 

paukščius, kuriuos labai mėgo stebėti, bet šių vis mažiau 
atskrisdavo į jos sodą. Atrodo, kiekvienuose namuose, iš- 
skyrus jos, gyveno po keletą šunų; kartais tie šunys įveik- 
davo instinktą saugoti atskiras teritorijas, pamiršdavo 
priešiškumą ir susibūrę į gaujas eidavo valkiotis po gatves, 
vaikytis automobilių, gąsdinti dviratininkų. 

Mma Ramotsvė įpylė sau ir Motolelei raudonosios ar- 
batos; Puso niekaip neįprato gerti arbatą, todėl priešais jį 
stovėjo stiklinė šilto pieno, į kurį mma Ramotsvė įdėjo du 
kaupinus šaukštelius cukraus ir išmaišė. Vaikas buvo sma- 
ližius, veikiausiai įprato smaližiauti dar Fransistaune, kai 
jiedu gyveno kieme ir sesutė jam nuolat nešdavo saldumy- 
nų. Mma Ramotsvė stengėsi jį nuo to atpratinti ir maitinti 
sveikesniu maistu, bet tam reikėjo kantrybės. Roza buvo 
išvirusi košės, kurios dubenėliai su tamsiu sirupo raštu 
paviršiuje garavo ant stalo, greta lėkštėje gulėjo keli papa- 
jos griežinėliai. Sveiki, vaikams tinkami pusryčiai, pama- 
nė mma Ramotsvė. Kažin, ką tie vaikai valgė, kai gyveno 
su saviškiais? Jų genties žmonės apsieina beveik be mais- 
to, - pasikasa šaknelių, pasirenka paukščių kiaušinių, dar 
ko nors, — tačiau jie neprilygstami medžiotojai, tad gau- 
na strutienos ir antilopių mėsos, kurią retai gali sau leisti 
miestiečiai. 

Ji prisiminė, kaip kartą, keliaudama į šiaurę, buvo stab- 
telėjusi pakelėje patogiai atsigerti arbatos iš termoso. Su- 
stojo šalia kelio įrengtoje aikštelėje, prie kurios stovintis 
apdaužytas ženklas skelbė, jog šioje vietoje ji kerta Ožia- 
ragio atogrąžą. Mma Ramotsvė manė esanti viena ir labai 


nustebo, kai iš už medžio išlindo basarvas, arba krūmynų 

žmogus, kaip juos anksčiau vadindavo. Jis ryšėjo nedidukę 
odinę prijuostę ir nešėsi odos kapšelį; priėjęs arčiau, kažką 
švilpdamas sušvebeldžiavo ta keista savo kalba. Iš pradžių 
ji nusigando: nors buvo dvigubai už jį stambesnė, tie žmo- 
geliai visad nešiojasi strėles bei nuodų ir yra nepaprastai 
vikrūs. 

Mma Ramotsvė nedrąsiai pakilo, jau pasirengusi mesti 
termosą ir ieškoti priebėgos baltajame furgonėlyje, tačiau 
basarvas maldaudamas parodė pirštu sau į burną. Su- 
pratusi jo prašymą, mma Ramotsvė padavė savo arbatos 
puodelį, bet vyriškis parodė norįs valgyti, ne gerti. Ji buvo 
pasiėmusi tik porą sumuštinių su kiaušiniu, tad padavė 
tuos; basarvas godžiai juos pačiupo ir tuojau pat suleido 
dantis. Suvalgęs aplaižė pirštus ir nusisuko. Ji stebėjo, kaip 
jis dingsta krūmynuose, susiliedamas su jais tarsi laukinis 
žvėris. Įdomu, pamanė mma Ramotsvė, kaip jam patiko 
sumuštiniai su kiaušiniu: ar jie skanesni už įprastas Kala- 
hario dovanas — graužikus bei šakniagumbius? 

Vaikai buvo gimę tame pasaulyje, tačiau dabar jiems ten 
nebėra kelio. Į tokį gyvenimą, kaip šis, tiesiog neįmanoma 
sugrįžti, nes visa, kas anuomet atrodė natūralu bei savaime 
suprantama, dabar, išnykus turėtiems įgūdžiams, atrodys 
neįtikėtinai sunku. Dabar jų vieta čia, su Roza ir mma Ra- 
motsve jos namuose Zebrų plente. 

— Išvažiuoju kokioms keturioms penkioms dienoms, - 
per pusryčius paaiškino vaikams mma Ramotsvė. - Jus 
prižiūrės Roza. Viskas bus gerai. 

— Nesijaudinkite, mma, — atsiliepė Motolelė. - Aš jai 


padėsiu. 

Mma Ramotsvė jai drąsinamai nusišypsojo. Mergaitė 
viena augino mažąjį broliuką, todėl seniai įprato rūpintis 
mažesniais už save. Kada nors ji bus puiki motina, pama- 
nė mma Ramotsvė, tik staiga prisiminė... Ar ji galės tap- 
ti motina, juk nesikelia iš invalido vežimėlio? Tikriausiai 
nevaikštančiai moteriai neįmanoma išnešioti kūdikio, 
svarstė mma Ramotsvė, o jei ir būtų įmanoma, tai didelis 
klausimas, ar atsiras vyras, norintis vesti neįgalią merginą. 
Tai žiauri neteisybė, tačiau nuo tikrovės nepasislėpsi. Šitai 
mergaitei visada bus sunkiau negu kitoms, visada. Žino- 
ma, pasitaiko gerų vyrų, kurie nelaikytų jos negalios lem- 
tinga ir norėtų vesti mergaitę vien dėl to, kad ji labai puiki 
ir drąsi, bet tokių vyrų reta; mma Ramotsvė taip iš kar- 
to negalėtų jų daug išvardyti. O gal galėtų? Štai, žinoma, 
ponas J. L. B. Matekonis, reto gerumo vyras - tai kas, kad 
šiuo metu truputį keistokas, - paskui dar vyskupas, o prieš 
tai buvo seras Seretsė Khama, valstybės vyras ir vyriausia- 
sis vadas. Daktaras Merivezeris, vadovaujantis Škotų ligo- 
ninei Molepololėje - irgi geras žmogus. Yra ir daugiau, tai 
kas, kad jie ne taip gerai žinomi, susivokė ji. Ponas Poto- 
lanis, kuris padeda labai neturtingiems žmonėms, išdalija 
beveik visą pelną, kurį gauna iš savo parduotuvių; dar tas 
vyriškis, kuris užlopė jos stogą ir už dyka pataisė Rozos 
dviratį, kai pamatė, kad jis sugedęs. Tiesą pasakius, gerų 
vyrų yra daug, todėl visai įmanoma, kad laikui atėjus ir 
Motolelė tokį susiras. Visai gali būti. 

Tai yra, Žinoma, jei ji išvis norės susirasti vyrą. Gali- 
ma kuo puikiausiai gyventi be vyro ir būti laimingai, na, 
bent jau patenkintai. Mma Ramotsvė pati buvo laiminga 

netekėjusi, nors ilgiau pagalvojusi nutarė, jog vis dėlto 
geriau būtų turėti vyrą. Ji laukė tos dienos, kai galės pati 
pasirūpinti, kad ponas J. L. B. Matekonis tinkamai valgy- 
tų. Nekantravo sulaukti laikų, kai naktį pasigirdus kokiam 
nors triukšmui — pastaruoju metu taip nutinka vis daž- 
niau, - pasižiūrėti keltųsi ne ji, o ponas J. L. B. Matekonis. 
Mums visiems gyvenime reikia kito žmogaus, mąstė mma 
Ramotsvė; žmogaus, kurį galėtume paversti mažuoju savo 
dievu žemėje, kaip sako sena kgatlių patarlė. Nesvarbu, kas 
tas Žmogus — sutuoktinis, vaikas, tėvas, motina ar dar kas 
nors, — jo būtinai reikia, tik tada gyvenimas įgyja prasmę. 
Štai ji visada turėjo tėtį, amžiną atilsį Obedą Ramotsvę, 
kalnakasį, galvijų augintoją, kilnų žmogų. Kai jis buvo gy- 
vas, ji su malonumu juo rūpinosi, o dabar su malonumu 
puoselėja jo atminimą. Tačiau tėvo atminimo vis dėlto ne- 
pakanka. 

Žinoma, buvo tokių, kurie tvirtino, kad santuokos tam 
visai nereikia. Tam tikru atžvilgiu jie teisūs. Ne tik santuo- 
koje galima turėti artimą žmogų, bet tada niekas negaran- 
tuoja, kad Žmogus tavo gyvenime atsirado ilgam. Santuoka 
to irgi negarantuoja, tačiau tuokdamiesi vyras ir moteris 
bent patvirtina, kad siekia ilgalaikio ryšio. Jie stengiasi jį 
palaikyti, net jei nepasiseka. Mma Ramotsvė visai never- 
tino kalbų apie santuokos beprasmiškumą. Senais laikais 
santuoka buvo tikri spąstai moterims, nes vyrams atitek- 
davo visos teisės, o moterims likdavo vien pareigos. Tokios 
buvo gentinės santuokos, nors sendamos moterys įgyda- 
vo ir pagarbą, ir svarbą, ypač jei susilaukdavo sūnų. Mma 


Ramotsvė tokio požiūrio nepalaikė ir manė, kad moteriai 

daug palankesnė šiuolaikinė santuoka, kurioje vyrai ir mo- 
terys yra lygiaverčiai partneriai. Moterys padarė baisią 
klaidą, galvojo ji, kad leidosi apgaule įtikinamos nebetikėti 
santuoka. Kai kurios moterys net manė, kad panaikinus 
santuoką jos išsigelbės iš vyrų tironijos; tam tikra prasme 
taip ir įvyko, bet kartu vyrai gavo puikiausią dingstį elgtis 
savanaudiškai. Jei vyrui pasakoma, kad jis gali pagyventi su 
viena moterimi, kol nusibos, paskui ramiausiai pereiti pas 
jaunesnę ir niekas nė necyptelės, jog jis elgiasi blogai - juk 
vyras nesvetimauja, tai kas gi čia blogo? — tai bet kuriam 
vyrui toks principas labai patiks ir labai tiks. 

— Kas šiais laikais turi nešti visą kančių naštą? — vieną 
dieną paklausė mma Ramotsvė savo padėjėjos mma Ma- 
kutsi, kai jos abi sėdėjo kontoroje ir laukė klientų. — Ar ne 
moterys, kurias vyrai paliko ir išėjo pas jaunesnes? Ar ne 
taip nuolat atsitinka? Vos tik vyras sulaukia keturiasdešimt 
penkerių, nusprendžia, kad jau gana. Tada palieka seną 
žmoną ir išeina pas jauną. 

— Jūs teisi, mma, — sutiko mma Makutsi. - Labiausiai 
kenčia ne Botsvanos vyrai, o moterys. Vyrai labai paten- 
kinti. Mačiau tai savo akimis. Tai buvo Botsvanos sekreto- 
rių kolegijoje. 

Mma Ramotsvė laukė, kol padėjėja papasakos iš- 
samiau. 

— Kolegijoje buvo labai daug prašmatnių merginų, - pa- 
sakojo mma Makutsi. - Mokslai joms ne taip gerai sekėsi. 
Jų rezultatai būdavo gal kokie penkiasdešimt punktų, kar- 
tais net mažiau. Užtat keturis ar penkis kartus per savaitę 
eidavo į vakarėlius, ten daugelis jų susitikdavo su vyres- 

niais vyrais, turinčiais daug pinigų ir gražius automobilius. 
Toms merginoms visai nerūpėjo, ar vyrai vedę, ar ne. Jos 
eidavo su tais vyrais ir šokdavo su jais baruose. O paskui, 
kas būdavo paskui, mma? 

Mma Ramotsvė papurtė galvą. 

— Neįsivaizduoju. 

Mma Makutsi nusiėmė akinius ir nuvalė juos palaidinės 
skvernu. 

— Paskui jos liepdavo tiems vyrams palikti žmonas. O 
vyrai atsakydavo, kad tai puiki mintis ir apsigyvendavo su 
tomis merginomis. Taip radosi daug nelaimingų moterų, 
kurios jau niekada nebesusiras vyrų, nes vyrams rūpi tik 
jaunos prašmatnios merginos, jie nė žiūrėti nenori į vy- 
resnes moteris. Štai ką aš mačiau, mma, ir galėčiau jums 
prirašyti visą lapą pavardžių. Visą lapą. 

— Nereikia, - atsiliepė mma Ramotsvė. — Aš ir pati tu- 
riu labai ilgą nelaimingų moterų sąrašą. Štai tokio ilgumo. 

— O kiek jūs pažįstate nelaimingų vyrų? — paklausė 
mma Makutsi. — Kiek pažįstate vyrų, sėdinčių namie ir su- 
kančių galvą, ką daryti, nes žmona ką tik pabėgo su jaunes- 
niu? Na, kiek, mma? 

— Nė vieno, — prisipažino mma Ramotsvė. - Nė vie- 
nutėlio. 

— Aš ir sakau, - pareiškė mma Makutsi. - Moterys liko 
apgautos. Jie mus apgavo, mma. O mes aklai įkliuvome į jų 
pastatytus spąstus, kaip kokie galvijai. 


Išleidusi vaikus į mokyklą, mma Ramotsvė susikrovė savo 
mažą rudą lagaminėlį ir leidosi važiuoti iš miesto pro alaus 

daryklas ir naujus fabrikus, neseniai pastatytus pigius 
priemiesčių kvartalus, pilnus eilėmis išrikiuotų Žemučių 
šlakbetonio namų, skersai geležinkelio atšaką, vedančią į 
Fransistauną ir Bulavają, kol galiausiai išsuko į kelią, tu- 
rintį nuvesti į nerimo kamuojamą ūkį, jos kelionės tikslą. 
Jau buvo praėję pirmieji lietūs, perdžiūvusios rudos stepės 
apsipylė žaluma, saldžia žole galvijams ir klajojančioms 
ožkų bandoms. Baltajame furgonėlyje nebuvo radijo - tai 
yra nebuvo veikiančio radijo, - bet mma Ramotsvė mokė- 
jo daug dainų ir mielai jas dainavo, atsidariusi langą, giliai 
į plaučius traukdama gaivų rytmečio orą, žvilgčiodama į 
pakelėse plasnojančius paukščius ryškiaspalvėmis plunks- 
nomis; o jai virš galvos mylių mylias plytėjo tuštut tuštutė- 
lė, blyškiai mėlyna padangė. 

Būsima užduotis mma Ramotsvei kėlė nesmagių jaus- 
mų, daugiausia dėl to, kad norėdama ją atlikti turės, kaip 
jai atrodė, pažeisti pamatinius svetingumo principus. Sve- 
čiui nedera įsibrauti į namus apsimetus kuo kitu; tačiau 
kaip tik tai ji ir rengėsi daryti. Na taip, ji bus vyriausybės 
nario brolio tėvų viešnia, tačiau jie juk nežino tikrojo jos 
apsilankymo tikslo. Priims ją kaip žmogų, padariusį jų sū- 
nui paslaugą; o iš tikrųjų ji šnipė. Be abejo, šnipinėja tik 
gero norėdama, tačiau faktas lieka faktu — ji siekia įsibrauti 
į šeimą ir sužinoti jos paslaptį. 

Tačiau pasėdėjusi baltajame furgonėlyje ji nutarė pa- 
miršti moralinius skrupulus. Pakliuvo į padėtį, kurią gali- 
ma vienodai sėkmingai aiškinti ir vienaip, ir kitaip. Todėl 
nutarė nebesvarstyti, o veikti, nes viską pasvėrus, aišku 


kaip dieną: geriau kartelį pameluoti, negu leisti žūti žmo- 

gui. Reikia mesti šalin abejones ir visomis jėgomis siekti 
tikslo. Nebėra jokios prasmės skausmingai svarstyti pasi- 
rinktą veikimo kryptį ir sukti galvą, teisinga ji ar ne. Be to, 
skrupulai tik sutrukdys įtikinamai atlikti pasirinktą vaid- 
menį - ją gali išaiškinti. Ji kaip aktorius, kuriam nedera 
pradėti abejoti vaidmeniu spektakliui įpusėjus. 

Mma Ramotsvė aplenkė žmogų, važiuojantį mulais 
kinkytomis vežėčiomis, ir jam pamojo. Žmogus suėmė 
vadeles viena ranka, o antrąja pamojo atsakydamas; mojo 
ir jo keleivės, dvi pagyvenusios moterys, viena jaunesnė ir 
vaikas. Tikriausiai važiuoja į savo ūkelius, pamanė mma 
Ramotsvė; gal truputį vėluoja, nes žemę reikėjo suarti tuoj 
po pirmųjų lietų, bet pasisėti dar spės, derliaus nuėmimui 
prisiaugins javų, melionų ir pupų. Vežėčiose pūpsojo keli 
maišai, juose veikiausiai pasėlio grūdai ir maistas šeimai, 
kuris pravers dirbant žemę. Moterys virs košę, o vaikinai, 
jei pasiseks, gal ką nors pagaus — perlinės vištelės troškinys 
labai skanus, jo pakaks visai šeimai. 

Mma Ramotsvė stebėjo, kaip vežėčios ir šeima tols- 
ta jos galinio vaizdo veidrodėlyje, tarsi grimzta į praeitį, 
mažėja ir mažėja. Kada nors žmonės liausis tai darę - ne- 
bevažiuos į ūkelius sėti javų, o maistą pirks parduotuvėse 
nelyginant miestiečiai. Bet kaip nukentės šalis, jei taip at- 
sitiks; kiek draugiškumo, solidarumo ir meilės žemei bus 
prarasta. Būdama jauna ji irgi keliaudavo į ūkį su tetomis 
ir gyvendavo ten, o berniukus siųsdavo į galvijų ganyklas, 
kur jie leisdavo ištisus mėnesius beveik visiškai vieni, pri- 
žiūrimi tik keleto išmintingų senolių. Ūkyje jai labai patiko 


ir niekada nebūdavo nuobodu. Jos šluodavo kiemą, pin- 

davo žolės pynes, ravėdavo melionų daržus ir pasakodavo 
vienos kitoms ilgas istorijas apie nebūtus dalykus, kurie vis 
dėlto galėtų nutikti, gal kokioje nors kitoje Botsvanoje, gal 
dar kitur. 

O paskui, kai prapliupdavo liūtys, jos tūnodavo trobe- 
lėse, klausydavosi virš laukų grumančio griaustinio ir uos- 
davo priartėjusį žaibą, aitrų degančio oro kvapą. Lietums 
nurimus, eidavo laukan ir laukdavo, kol iš urvelių sudrė- 
kusioje žemėje išlįs skraidančios skruzdės; jas, dar nepaki- 
lusias arba tik besirengiančias kilti, buvo galima gaudyti ir 
valgyti — skonis priminė sviestą. 

Mma Ramotsvė pravažiavo Pilanę ir dirstelėjo į kelią, 
vedantį Močudžio link, jis suko į dešinę. Pilanė jai buvo ir 
gera, ir bloga vieta. Gera, nes čia ji praleido savo paaug- 
lystę; bloga, nes visai čia pat, netoli posūkio, takas kirto 
geležinkelį: ten aną siaubingą naktį po traukiniu žuvo jos 
motina. Nors Prešijoza Ramotsvė tada dar buvo visai kū- 
dikis, tas šešėlis užtemdė visą gyvenimą — motina, kurios 
ji nė neprisiminė. 

Mma Ramotsvė jau buvo visai netoli kelionės tikslo. 
Vyriausybės narys labai tiksliai nupasakojo kelią, ji rado 
vartus galvijų aptvare būtent toje vietoje, kurioje jie ir tu- 
rėjo būti. Išvažiavo iš kelio ir išlipo iš furgonėlio jų atida- 
ryti. Paskui nuriedėjo negrįstu keleliu į vakarus ir netruko 
privažiuoti kelis pastatus, kuriuos pamatė iš toli, dar likus 
kokiai myliai: pastatus dengė krūmynai, virš jų stypsojo 
metalinio vėjo malūno bokštas. Stambus ūkis, tarė mma 


Ramotsvė, ir jai sugėlė širdį. Obedas Ramotsvė būtų labai 

tokio norėjęs, tačiau nors ir kaip gerai jam sekėsi auginti 
galvijus, niekada nesukaupė pakankamai turtų panašiam 
ūkiui įsigyti. Čia bus gal kokie šeši tūkstančiai akrų, o gal 
net dar daugiau. 

Didžiausias iš visų pastatų buvo erdvus namas su dau- 
gybe priestatų, dengtas raudona skarda, iš visų pusių ap- 
suptas pavėsingų verandų. Tai buvo seniausias ūkininko 
gyvenamasis namas, kurį vėliau apsupo kiti pastatai, du iš 
jų - atskiri namai. Iš visų pusių namą puošė purpuržiedės 
bugenvilijos, truputį atokiau iš vienos pusės augo papajų 
medžiai. Šeimininkai stengėsi, kad aplink netrūktų pavė- 
sio, nes vakaruose, visai netoli, gal vos tolėliau negu už- 
mato akis, kraštovaizdis keitėsi: ten prasideda Kalaharis. 
Bet čia dar galima rasti vandens, o krūmynai labai tinka 
galvijams ganyti. Tiesą pasakius, ne per toliausiai rytuose 
buvo Limpopo ištakos: šiose vietose upė nelabai didelė, bet 
liūčių metu gerokai patvinsta. 

Šalia vieno iš pagalbinių pastatų stovėjo sunkvežimis, 
prie jo mma Ramotsvė pastatė savo furgonėlį. Vienas iš di- 
džiausių medžių metė viliojantį šešėlį, tačiau būtų buvę la- 
bai nemandagu pasirinkti šią vietą savo automobiliui, nes ji 
veikiausiai skirta kuriam nors iš vyresniųjų šeimos narių. 

Mma Ramotsvė, palikusi lagaminą ant keleivio sėdynės, 
patraukė prie vartelių, pro kuriuos galėjai patekti į didžiojo 
namo kiemą. Ji garsiai pašaukė: būtų buvę šiurkštu brautis 
be pakvietimo. Niekas neatsiliepė, tad teko pašaukti dar 
kartą. Šį kartą durys atsivėrė ir išėjo vidutinio amžiaus 
moteris, kuri šluostėsi rankas į prijuostę. Ji mandagiai pa- 
sveikino mma Ramotsvę ir pakvietė ją užeiti vidun. 

— Ji jūsų laukia, - pasakė moteris. - Aš vyresnioji tar- 

Verandoje po stogeliu buvo vėsu, o prieblandoje sken- 
dinčiuose namo kambariuose dar vėsiau. Mma Ramotsvės 
akys tik po kelių minučių apsiprato su pasikeitusia šviesa ir 
tiesia atkalte, kuriame sėdėjo senoji moteriškė, bei greta 
jos stovintį stalą su ąsočiu vandens ir arbatinuku. 

Moterys pasisveikino, mma Ramotsvė tūptelėjo. Šeimi- 
ninkei tai patiko — ji pamatė, jog viešnia išmano senąsias 
tradicijas, ne taip, kaip tos įžūlios šiuolaikinės moteriškės 
iš Gaborono, kurios mano viską žinančios ir nepaiso vy- 
resniųjų. Cha! Jos manosi esančios labai protingos: mano, 
kad yra dievažin kas, nes dirba vyriškus darbus, o su vyrais 
elgiasi tarsi šunų patelės. Cha! Gal kur nors taip ir yra, bet 
tikrai ne kaime, kur žmonės tebegerbia senąsias tradicijas, 
ir jau tikrai ne šiuose namuose. 

— Jūs labai maloni, kad leidote man pas jus apsistoti, 
mma. Jūsų sūnus irgi geras Žmogus. 

Senoji nusišypsojo. 

— Ne, mma. Nieko tokio. Man labai liūdna girdėti, kad 
jums kilo nemalonumų. Tačiau visi nemalonumai, kurie 
mieste atrodo didžiuliai dideliausi, čia, kaime, virsta ma- 
žulyčiais. Kas mums svarbiausia? Lietus. Žolė galvijams. 
Tikrai ne tie dalykai, dėl kurių taip dreba miesto gyvento- 
jai. Čia jie ničnieko nebereiškia. Pamatysite. 

— Čia labai gera, - atsakė mma Ramotsvė.- Taip 


ramu. 

Senoji moteriškė susimąstė. 

— Taip, čia ramu. Visad taip buvo ir aš labai nenorėčiau, 
kad kas nors pasikeistų. 

Ji pripylė stiklinę vandens ir padavė ją mma Ra- 
motsvei. 

— Išgerkite, mma. Tikriausiai po kelionės esate labai iš- 
troškusi. 

Mma Ramotsvė padėkojo, paėmė stiklinę ir priglaudė 
prie lūpų. Senoji šeimininkė atidžiai ją stebėjo. 

— Iš kur jūs kilusi, mma? — paklausė ji. - Ar visada gy- 
venote Gaborone? 

Klausimas mma Ramotsvės nenustebino. Šeimininkė 
atsargiai stengėsi sužinoti jos pažiūras. Botsvanoje gyvena 
aštuonios stambios gentys bei keletas smulkesnių, ir nors 
jaunimui visi šie dalykai neatrodo reikšmingi, senieji jiems 
skiria daug dėmesio. Ši moteris užima aukštą padėtį genti- 
nėje visuomenėje, todėl jai tikrai bus įdomu. 

— Aš kilusi iš Močudžio, - atsakė mma Ramotsvė. — 
Ten gimiau. 

Buvo aiškiai matyti, kad senė nurimo. 

— A! Tai jūs iš kgatlių, kaip ir mes. Kurioje dalyje gy- 
venote? 

Mma Ramotsvė plačiau paaiškino apie savo kilmę, se- 
noji linkčiojo. Taip, ji pažinojo aną vyresnįjį, taip, ir jo pus- 
brolį, kuris vedė jos brolio žmonos seserį. Taip, atrodo, jog 
kadaise, labai seniai, buvo sutikusi Obedą Ramotsvę; pas- 
kui įtempė atmintį ir paklausė: 

— Jūsų motina velionė, ar ne tiesa? Tai ją užmušė trauki- 


nys, kai jūs dar buvote visai mažytė? 

Mma Ramotsvė truputį nustebo, kad šeimininkė tai 
žino, tačiau tikrai neapstulbo. Yra tokių žmonių, kurie pri- 
simena visus bendruomenės reikalus, ir ši moteris kaip tik 
tokia. Šiandien juos, atrodo, vadina žodinės istorijos ne- 
šėjais; o iš tikrųjų tai tik senos moterys, mielai prisime- 
nančios viską, kas joms įdomiausia — santuokas, mirtis, 
vaikus. Seni vyrai geriau prisimena galvijus. 

Jos dar kurį laiką kalbėjosi, senoji šeimininkė paleng- 
vėle susižinojo visą mma Ramotsvės gyvenimo istoriją. Ji 
papasakojo apie Notę Mokotį ir senoji užjausdama papur- 
tė galvą, bet pridūrė, kad tokių vyrų labai daug, moterims 
reikėtų būti su jais itin atsargioms. 

— Man vyrą parinko šeima, — pasakė ji. - Šeimos nariai 
ir pradėjo derybas, nors jei būčiau griežtai pasakiusi, kad 
nesutinku, nebūtų manęs vertę tekėti. Tačiau rinkosi jie, 
nes iš anksto žinojo, koks vyras man labiausiai tinka. Ir tei- 
singai parinko. Mano vyras labai geras, aš jam dovanojau 
tris sūnus. Vienam labiausiai patinka skaičiuoti galvijus, 
tai jo hobis; galima sakyti, kad jis labai protingas žmogus, 
tik savotiškas. Kitą jūs pažįstate, mma, jis labai aukštas vy- 
riausybės narys; o trečiasis gyvena čia. Jis puikus ūkininkas 
ir yra laimėjęs prizų už savo išaugintus bulius. Jie visi pui- 
kūs vyrai. Aš jais didžiuojuosi. 

— Oarjūs buvote laiminga, mma? — paklausė mma Ra- 
motsvė. — Jei kas nors dabar ateitų ir pasakytų - štai vais- 
tai, jie gali pakeisti jūsų gyvenimą: ar jūs jį pakeistumėte? 
Ar pakeistumėte? 

— Jokiu būdu, - atsakė senoji. - Ne. Nieku gyvu ne. 
Dievas man davė viską, ko tik galima norėti. Gerą vyrą. 

Tris stiprius sūnus. Stiprias kojas, kuriomis net dabar galiu 
nesiskųsdama nueiti penkias šešias mylias. Ir dar štai, žiū- 
rėkite. Tebeturiu visus savo dantis. Man septyniasdešimt 
šešeri metai, bet nė vienas dantis dar neiškrito. Lygiai toks 
pat ir mano vyras. Mums dantų pakaks iki sulauksime šim- 
to metų. Gal net dar ilgiau. 

— Tai didelė sėkmė, —- sutiko mma Ramotsvė. - Jums 
viskas puikiai susiklostė. 

— Beveik viskas, — pataisė senoji. 

Mma Ramotsvė palaukė. Ar ji neketina nieko pridurti? 
Gal staiga papasakos, kad matė savo marčią ką nors da- 
rant? Gal matė, kaip toji ruošia nuodus, o gal kaip nors 
apie tai nugirdo; tačiau šeimininkė pasakė: 

— Kai prasideda lietūs, man nuo drėgmės gelia rankas. 
Štai čia ir dar čia. Būna, du tris mėnesius taip skauda ran- 
kas, kad beveik negaliu siūti. Išmėginau įvairiausius vais- 
tus, tačiau niekas nepadeda. Tai ir tariau sau, jei Dievas 
man gyvenime pasiuntė tik tokį išmėginimą, vis tiek esu 
labai laiminga moteris. 


Pakvietė tarnaitę, įleidusią mma Ramotsvę į namus, ir pa- 
liepė nuvesti viešnią į jos kambarį namo gale. Kambarys 
buvo apstatytas paprastais baldais, lova su skiautinių ant- 
klode, ant sienos kabėjo įrėmintas Močudžio kalvos vaiz- 
das. Dar buvo stalas su balta nerta staltiesėle ir nedidukė 
komoda drabužiams susidėti. 

— Šiame kambaryje nėra užuolaidų, - pasakė tarnai- 
tė. - Bet po jo langais niekas nevaikšto, jūsų čia niekas ne- 


matys, mma. 

Tarnaitė paliko mma Ramotsvę išsikrauti daiktų. Pirmą 
valandą bus pietūs, paaiškino ji, o iki to laiko ji gali daryti 
ką nori. 

— Čia nėra ką veikti, — paaiškino tarnaitė ir pavydžiai 
pridūrė: — Čia jums ne Gaboronas. 

Tarnaitė jau apsisuko eiti, bet mma Ramotsvė nutarė 
pratęsti pokalbį. Iš patirties ji žinojo, kad geriausias būdas 
paskatinti žmogų kalbėti - paklausinėti apie jį patį. Jai at- 
rodė, kad ši tarnaitė turi savo nuomonę apie namiškius; 
buvo aiškiai matyti, kad tai nekvaila moteris, be to, ji kal- 
bėjo taisyklinga, gražia setsvana kalba. 

— Kas dar čia gyvena, mma? — paklausė mma Ramot- 
svė. - Ar šeimoje yra ir daugiau narių? 

— Taip, —- atsakė tarnaitė. - Yra ir dar. Yra jų sūnus su 
žmona. Suprantate, šeimininkai turi tris sūnus. Vieno labai 
maža galva, jis per dienų dienas skaičiuoja galvijus. Gyve- 
na su jais ganykloje, čia niekada nepasirodo. Jis, supranta- 
te, yra kaip mažas berniukas, todėl ir gyvena ten kartu su 
piemenimis. Jie su juo elgiasi kaip su bendraamžiu, nors jis 
jau suaugęs vyras. Tai vienas sūnus. Dar yra kitas, tas gy- 
vena Gaborone, jis užima labai aukštas pareigas; o trečias 
gyvena čia. Tai visi jų sūnūs. 

— O kąjjūs, mma, manote apie tuos sūnus? 

Klausimas buvo tiesus ir veikiausiai per ankstyvas, o tai 
rizikinga; moteriai toks smalsumas gali pasirodyti įtarti- 
nas. Tačiau taip neatsitiko; užuot pasipiktinusi, ji prisėdo 
ant lovos. 

— Štai ką aš jums papasakosiu, mma, — prakalbo ji. — 
Tas sūnus, kuris gyvena ganykloje, yra labai liūdnas. Bet 

kad jūs išgirstumėte, kaip apie jį kalba motina! Sako, jis be 
galo protingas. Protingas! Jis! Jis viso labo mažas vaikas, 
mma. Jis dėl to nekaltas, bet toks jau yra. Ganykla jam tin- 
kamiausia vieta, tačiau kam šnekėti, kad tas sūnus protin- 
gas? Juk tai melas, mma. Tas pat, kaip sakyti per sausrą, 
kad dabar lyja. O juk nelyja. 

— Ne, - sutiko mma Ramotsvė. - Iš tiesų. 

Tarnaitė beveik nepastebėjo jos atsakymo ir kalbėjo 
toliau. 

— Otas iš Gaborono: kiekvieną kartą, kai čia atvažiuoja, 
pridaro visiems nemalonumų. Visko klausinėja. Visur kai- 
šioja nosį. Kartais net aprėkia savo tėvą, ar jūs galite tai įsi- 
vaizduoti? Bet tada motina jį apšaukia ir vėl viskas sugrįžta 
į savo vietas. Gal jis Gaborone ir labai svarbus žmogus, bet 
čia — tiktai sūnus, jam nederėtų rėkti ant vyresniųjų. 

Mma Ramotsvė negalėjo atsidžiaugti. Štai su kokiomis 
tarnaitėmis jai patinka kalbėtis. 

— Jūs teisi, mma, - pritarė ji. — Šiais laikais žmonės išvis 
per daug šaukia vieni ant kitų. Tik šaukia, rėkia, gerklo- 
ja —- visur, kur nueisi. O kaip jums atrodo, dėl ko jis taip 
rėkauja? Ar tik tam, kad pralavintų balsą? 

Tarnaitė nusijuokė. 

— O, jo balsas ir taip garsus. Ne, jis rėkauja dėl to, kad 
čia, kaip jis sako, kažkas negerai. Sako, kad ūkis tvarko- 
mas ne taip, kaip reikia. Ir dar sako... — tarnaitė prakalbo 
tyliau, - dar sako, kad jo brolio žmona — bloga moteris. 
Taip ir pasakė savo tėvui, tais pačiais žodžiais. Aš girdėjau. 


Žmonės mano, kad tarnaitės nieko negirdi, bet mes juk 

irgi turime ausis, kaip visi kiti. Girdėjau, kaip jis tai sakė. 
Kalbėjo apie ją baisius dalykus. 

Mma Ramotsvė pakėlė antakį. 

— Baisius dalykus? 

— Sakė, kad ji miega su kitais vyrais. Sakė, kai jai gims 
pirmagimis, jis bus ne šitos šeimos. Sakė, kad jos sūnūs bus 
nuo kitų vyrų ir kad ūkį paveldės kito kraujo žmonės. Štai 
ką jis sakė. 

Mma Ramotsvė nutilo. Ji pažvelgė pro langą. Tiesiai po 
juo augo bugenvilija, kuri metė purpuro spalvos šešėlį. To- 
liau iki pat žemų horizonte dunksančių kalvų plytėjo dyg- 
liuočių medžių viršūnės; vieniši plotai didžios tuštumos 
pakrašty. 

— O kaip jums atrodo, mma, ar tai teisybė? Ar yra tiesos 
tame, ką jis kalba apie tą moterį? 

Tarnaitės veidas susiraukšlėjo. 

— Teisybė, mma? Tiesa? Tas žmogus neturi nė mažiau- 
sio supratimo apie tiesą. Žinoma, kad tai netiesa. Ta mo- 
teris labai gera. Ji mano motinos pusbrolio pusseserė. Visa 
jų šeima, visi iki vieno, yra krikščionys. Jie skaito Bibliją. 
Jie seka Viešpačiu. Jų moterys niekada nemiega su kitais 
vyrais. Štai kas yra tiesa. 


Tryliktas skyrius 


Aukščiausiasis grožio arbitras 


(€ Mma Makutsi, „Ilokvengo kelio greitųjų automobilių“ 
garažo direktoriaus pavaduotoja ir „Pirmosios moterų sek- 
lių agentūros“ seklės pavaduotoja, tą dieną ėjo į darbą dre- 
bančia širdim. Atsakomybė jai patiko, o abu paaukštinimai 
pareigose sukėlė didelį džiaugsmą, tačiau iki šiol ji visad 
dirbo su mma Ramotsve ir bet kada, sutrikusi ar pasime- 
tusi, galėjo į ją kreiptis pagalbos. Dabar, mma Ramotsvei 
išvykus, staiga susivokė pati viena esanti atsakinga už du 
verslus ir du darbuotojus. Net jei mma Ramotsvė ketina 
paviešėti ūkyje ne ilgiau, kaip keturias ar penkias dienas, 
to visai pakako, kad reikalai pašlytų; kadangi mma Ra- 
motsvei paskambinti negalima, viską turės tvarkyti mma 
Makutsi. Garažas ją nelabai gąsdino, nes žinojo, kad ponas 
J. L. B. Matekonis slaugomas našlaičių prieglaudoje ir kol 
bent truputį nepasitaisė, į jį kreiptis negalima. Gydytojas 


patarė ilsėtis ir visiškai atsiriboti nuo darbo rūpesčių, o 

mma Potokvanė, nepratusi prieštarauti daktarams, tikrai 
gins ligonį tarsi liūtė. 

Mma Makutsi slapčia tikėjosi, kad iki mma Ramotsvei 
grįžtant klientai į agentūrą nesikreips. Ne todėl, kad ne- 
būtų norėjusi pati tirti kokios nors bylos — aišku, kad no- 
rėjo, - bet privengė absoliučios atsakomybės. Ir, žinoma, 
klientas iškart atėjo; o dar blogiau pasirodė tai, kad jo pro- 
blemą reikėjo spręsti nedelsiant. 

Mma Makutsi sėdėjo prie pono J. L. B. Matekonio stalo 
ir tvarkė garažo sąskaitas, tik staiga pro duris galvą įkišo 
vienas iš pameistrių. 

— Pas jus atėjo labai puošnus ponas, mma, - paskelbė 
jis, valydamasis tepaluotas rankas į kombinezoną. —- Aš jį 
įleidau į agentūrą ir paprašiau palaukti. 

Mma Makutsi susiraukusi pažvelgė į pameistrį. 

— Puošnus ponas? 

— Gražiu kostiumu, — paaiškino pameistrys. — Na, pati 
žinot. Išvaizdus, beveik toks išvaizdus, kaip aš, nors ne 
visai. Žvilgantys batai. Labai puošnus ponas. Jūs žiūrėkit, 
mma. Tokie ponai mėgsta apkerėti moteris, tokias kaip 
jūs. Pamatysit. 

— Nesivalyk rankų į kombinezoną, - sudraudė jį mma 
Makutsi, keldamasi nuo kėdės. - Mes mokame už skalbi- 
mą, ne tu. Rankoms valytis padėta skudurų. Tam jie ten ir 
laikomi. Ar ponas J. L. B. Matekonis jums to nesakė? 

— Gal, - atsiliepė pameistrys. — Gal sakė, o gal ir ne. Bo- 
sas mums daug ko prisakė. Negi dabar viską prisiminsi. 

Mma Makutsi prasibrovė pro jį ir išėjo laukan. Su 


tais pameistriais tiesiog neįmanoma, pamanė ji, nors 

jie ir pasirodė esą darbštesni, negu ji tikėjosi. Gal ponas 
J. L. B. Matekonis anksčiau per švelniai su jais elgėsi; jis 
toks geras žmogus, niekada be būtino reikalo neims kitų 
kritikuoti. Ką gi, užtat ji mielai kritikuos. Juk yra Botsva- 
nos sekretorių kolegijos absolventė, o kolegijos dėstytojai 
nuolat kartodavo: nebijokite kritikuoti - žinoma, kon- 
struktyviai, — savo, o jei prireiks, tai ir kitų darbo. Tai štai, 
mma Makutsi ėmėsi kritikuoti ir jos kritika netruko duoti 
vaisių. Garažo reikalai klostosi puikiai ir darbo kas dieną 
randasi vis daugiau. 

Pasukusi už kampo, ji stabtelėjo prie agentūros durų 
ir nužvelgė automobilį, pastatytą po tolėliau augančiu 
medžiu. To kliento — puošnaus pono, kaip sakė pameist- 
rys, - automobilis tikrai ne bet koks. Ji paganė akis į sklan- 
gale. Kam žmogui tiek antenų? Juk neįmanoma vairuojant 
iškart klausytis kelių radijo stočių ar kalbėti telefonu su 
keliais žmonėmis. Tačiau tai visai nesvarbu — antenos ne- 
abejotinai sustiprino prabangos ir galios įspūdį, kurį kėlė 
automobilis. 

Ji pastūmė duris. Kontoroje, įsitaisęs krėsle priešais 
mma Ramotsvės stalą, elegantiškai sukryžiavęs kojas, lais- 
vai ir nerūpestingai sėdėjo ponas Moemadis „Dvitaškis“ 
Pulanis; jo dailų, kupiną pasitikėjimo veidą iškart atpažins 
bet kuris Botswana Daily News skaitytojas, nes bus ne kar- 
tą matęs nuotrauką laikraštyje. Mma Makutsi pamanė, kad 
pameistrys negalėjo jo neatpažinti, ir net susierzino, kad 
jis jai to nepasakė, bet paskui prisiminė, jog jis tėra tik me- 
chaniko pameistrys, o ne seklio padėjėjas; be to, ji nė karto 

nebuvo mačiusi jaunuolių skaitant laikraščius. Jie skaity- 
davo žurnalą apie motociklus, kuris ateidavo iš Pietų Af- 
rikos, bei tokį leidinuką, pavadintą Mergužėlės, kurį visad 
slėpdavo nuo mma Makutsi, jei ši užtikdavo juos per pie- 
tų pertrauką prie jo varvinančius seilę. Tad, tiesą sakant, 
pameistriams nebūtų iš kur sužinoti apie poną Pulanį, jo 
mados imperiją ir visiems žinomą veiklą vietos labdaros 
organizacijose. 

Jai įėjus ponas Pulanis pakilo iš vietos ir mandagiai pa- 
sisveikino. Jiedu paspaudė vienas kitam rankas, tada mma 
Makutsi apėjo aplink stalą ir atsisėdo į mma Ramotsvės 
krėslą. 

— Labai džiaugiuosi, mma Ramotsve, kad sutikote mane 
priimti, nors ir nepaskambinau iš anksto, — tarė ponas Pu- 
lanis, iš švarko kišenės išsitraukdamas portsigarą. 

— Aš - ne mma Ramotsvė, rra, - atsakė mma Makutsi, 
atsisakiusi pasiūlytos cigaretės. - Esu agentūros direktorės 
pavaduotoja. — Ji nutilo. Tai, kad ji yra agentūros direkto- 
rės pavaduotoja, nebuvo gryna tiesa; geriau pagalvojus, net 
visai netiesa. Bet juk mma Ramotsvei išvykus ji perėmė vi- 
sus agentūros darbus, tai gal ir turi teisę taip pasivadinti. 

— A,- atsiliepė ponas Pulanis, užsidegdamas cigaretę 
didžiuliu paauksuotu žiebtuvėliu. - Aš norėčiau pasikal- 
bėti su pačia mma Ramotsve. 

Mma Makutsi susiraukė, pamačiusi iš anapus stalo at- 
plaukiantį dūmų debesį. 

— Deja, — atsakė ji. — Kol kas tai neįmanoma. Mma Ra- 
motsvė šiuo metu užsienyje, tiria labai svarbią bylą. — Ji 
vėl nutilo. Perdėti pasirodė taip lengva, nereikėjo net il- 

gai galvoti. Mma Ramotsvės išvyka į užsienį atrodė labai 
solidžiai — ir suteikė agentūros veiklai tarptautinį matme- 
nį, — bet to sakyti turbūt nereikėjo. 

— Aišku, — tarė ponas Pulanis. - Ką gi, mma, tada teks 
kalbėti su jumis. 

— Aš jūsų klausau, rra. 

Ponas Pulanis atsilošė kėdėje. 

— Reikalas labai skubus. Ar galėsite pradėti tyrimą jau 
šiandien, tuojau pat? 

Mma Makutsi giliai įkvėpė oro, kol jos neapsupo naujas 
dūmų debesis. 

— Mes jūsų paslaugoms, — atsakė ji. - Aišku, už skubų 
darbą reikės brangiau mokėti. Jūs pats tai suprantate, rra. 

Išgirdęs perspėjimą, jis numojo ranka. 

— Pinigai — ne problema, - tarė. - Man dabar labiausiai 
rūpi Sąžiningiausios gražuolės rinkimų ateitis. 

Jis tyčia nutilo, norėdamas, kad ji įvertintų šių žodžių 
svarbą. Mma Makutsi klusniai įvertino. 

— O! Tai labai rimta. 

Ponas Pulanis linktelėjo. 

— Iš tiesų, mma, tai labai rimta. Klausimui išspręsti tu- 
rime tik tris dienas. Viso labo tris. 

— Papasakokite man viską, rra. Esu pasirengusi jus iš- 
Klausyti. 


— Viskas prasidėjo labai įdomiai, mma, - ėmė pasakoti po- 
nas Pulanis. - Mano manymu, pradžia buvo prieš daug, 
labai daug metų. Tiesą sakant, dar Edeno soduose, kur 
Dievas sukūrė Adomą ir Ievą. Atsimenate, Ieva sugundė 

Adomą, nes buvo labai graži. Nuo to laiko moterys nesi- 
liovė buvusios vyrams gražios, jos juk tokios ir yra, pati 
žinote. Na, o Botsvanos vyrai mėgsta gražias moteris. Jie 
mėgsta jas apžiūrinėti, net senoliai; visi tik ir kalba, kad štai 
ši moteris graži, o ana dar gražesnė, ir panašiai. 

— Panašiai kalba ir apie galvijus, - įsiterpė mma Makut- 
si. - Sako, štai ši karvė gera, o ana ne tokia gera. Galvijai, 
karvės. Moterys. Vyrams vis viena. 

Ponas Pulanis pašnairavo į ją. 

— Gali būti. Kai kas taip mano. Gal. - Jis truputį patylėjo 
ir pasakojo toliau. - Botsvanoje vyrai labai domisi gražio- 
mis moterimis ir dėl to čia tokie populiarūs grožio konkur- 
sai. Mums patinka rinkti gražiausias Botsvanos merginas, 
apdovanoti jas prizais, suteikti titulus. Vyrai labai rimtai 
žiūri į šią pramogą. Aš irgi esu vienas iš tų vyrų, mma. Jau 
penkiolika metų esu susijęs su grožio karalienių rinkimais, 
penkiolika metų be pertraukos. Esu, galima sakyti, įtakin- 
giausias žmogus grožio pasaulyje. 

— Ne kartą mačiau jūsų nuotraukas laikraščiuose, 
rra, - atsakė mma Makutsi. — Jose įamžinta, kaip jūs tei- 
kiate prizus. 

Ponas Pulanis linktelėjo. 

— Prieš penkerius metus pradėjau rengti Elegantiškiau- 
sios botsvanietės rinkimus, dabar jie laikomi visų geriausiais. 
Mergina, laimėjusi mūsų konkursą, visada patenka į Botsva- 
nos grožio karalienės rinkimus, o kartais net į konkursą „Mis 
Pasaulis“. Esame siuntę merginas į Niujorką ir Palm Spring- 
są; ten jų grožis sulaukė aukšto įvertinimo. Kai kas sako, jog 
tai geriausia mūsų eksportinė prekė, po deimantų. 

— Ir galvijų, - pridūrė mma Makutsi. 

— Taip, ir galvijų, - sutiko ponas Pulanis. - Bet yra 
žmonių, daugiausia moterų, kurios nuolat mums priekaiš- 
tauja. Jos rašo į laikraščius, kad negražu skatinti merginas 
išsipuošti ir visu gražumu rodytis vyrams. Sako, mes puo- 
selėjame netikras vertybes. Cha! Netikras vertybes? Tos 
laiškų rašinėtojos paprasčiausiai pavydi. Pavydi toms mer- 
ginoms grožio. Žino, kad pačios jokiu būdu negalėtų daly- 
vauti tokiame konkurse. Todėl tik skundžiasi ir skundžiasi, 
o paskui be galo džiaugiasi, kai grožio konkurse kas nors 
nepasiseka. Tarp kitko, jos visai pamiršta, kad šiuose kon- 
kursuose surenkama labai daug pinigų labdarai. Pernai, 
mma, mes surinkome penkis tūkstančius pulų ligoninei, 
dvidešimt tūkstančių pulų paramai nukentėjusiems nuo 
sausros — dvidešimt tūkstančių, mma! - ir beveik aštuonis 
tūkstančius pulų į stipendijų fondą, skirtą slaugėms. Tai 
dideli pinigai, mma. O kiek pinigų surinko mūsų kritikai? 
Galiu jums lengvai atsakyti. Nė kiek. Tačiau turime elg- 
tis labai atsargiai. Daug pinigų gauname iš rėmėjų, o jei 
rėmėjai atsisako remti, turime vargo. Jei konkurse nutiks 
kas nors negero, rėmėjai iškart pasakys, kad nebenori su 
mumis daugiau turėti reikalų. Sakys, kad jiems nereikia 
nemalonumų ir blogų straipsnių spaudoje. Sakys, kad už 
palankią reklamą sutinka mokėti, bet už blogą - tikrai ne. 

— Ar jau nutiko kas nors negero? 

Ponas Pulanis pirštais pabarbeno į stalą. 

— Taip. Nutiko keletas labai nemalonių dalykų. Paaiš- 
kėjo, kad dvi pernykščio konkurso laimėtojos nėra geros 


merginos. Viena buvo suimta už tai, kad vertėsi prostituci- 

ja dideliame viešbutyje. Negerai. Antroji, pasirodė, vertėsi 
kontrabanda ir naudojosi svetima, gal net vogta kredito 
kortele. Apie jas parašė laikraščiuose. Visi labai piktinosi. 
Žmonės pradėjo kalbėti: ar šios merginos tinka būti Bot- 
svanos ambasadorėmis? Gal tada geriau nueiti tiesiai į ka- 
lėjimą, parinkti keletą nusikaltėlių ir jas vainikuoti grožio 
karalienėmis? Jiems tai atrodė juokinga, bet mums buvo 
ne juokai. Kai kurios bendrovės pamatė šiuos straipsnius 
ir pagrasino, kad jei panašūs dalykai pasikartos, jos liausis 
mus rėmusios. Gavau keturis laiškus — visuose buvo para- 
šyta tas pat. Todėl nutariau, kad šiais metais rinksime ne 
tik gražiausią, bet ir sąžiningiausią merginą. Pasakiau vi- 
siems rengėjams, kad grožio karalienėmis privalome rinkti 
geras savo šalies pilietes, kurios niekam nepadarys gėdos. 
Tik taip galėsime pasiekti, kad rėmėjai liktų patenkinti. 
Todėl prieš pirmą konkurso etapą išdalijau visoms mergi- 
noms klausimyną, kurį pats sudariau. Ten buvo įvairiausių 
klausimų apie jų pažiūras. Pavyzdžiui, toks: ar norėtumėte 
dirbti labdarai? Paskui dar toks: kokias vertybes turėtų ginti 
ir propaguoti geras Botsvanos pilietis? Ir dar: kas geriau — 
dovanoti ar gauti? Visos merginos atsakė į klausimus, bet 
į finalą pateko tik tos, kurios įrodė, jog supranta, ką reiš- 
kia būti gera piliete. Sudarėme pagrindinių pretendenčių 
sąrašą, į kurį įtraukėme penkias merginas. Aš paskelbiau 
laikraščių redaktoriams, kad atradome penkias labai geras 
pilietes, kurios propaguoja tikrąsias vertybes. Paskui Bot- 
swana Daily News išspausdino straipsnį, pavadintą: „Geros 


merginos siekia gražuolės titulo“. Buvau labai patenkintas, 

o mūsų kritikai tylėjo tarsi vandens į burną prisisėmę, nes 
niekaip negalėjo piktintis merginomis, kurios troško būti 
geromis pilietėmis. Rėmėjai pradėjo man skambinti ir sa- 
kyti, kad labai džiaugiasi galimybe paremti pilietiškumo 
ugdymą; jei viskas gerai baigsis, tai ir kitais metais rems 
konkursą. Labdaros organizacijų atstovai irgi kalbėjo, kad 
toks konkurso organizavimas — tiesiausias kelias į ateitį. 

Ponas Pulanis nutilo. Jis pažvelgė į mma Makutsi, kuri 
pamatė, kad staiga jo pasitikėjimą savimi it ranka nuėmė — 
veide buvo aiškiai matyti rūpestis. 

— Ir štai vakar sužinojau blogą žinią. Policija suėmė vie- 
ną merginų, kurią buvome įtraukę į pretendenčių sąrašą, 
ir apkaltino vagyste iš parduotuvės. Išgirdau apie tai iš vie- 
no darbuotojo, paskambinau draugui, kuris dirba policijos 
inspektoriumi, ir šis patvirtino, kad tai tiesa. Merginą paga- 
vo vagiant ūkinių prekių parduotuvėje. Ji mėgino išsinešti 
didelį puodą, pasikišusi po palaidine. Bet nepastebėjo, kad 
šone kyšo puodo rankena, tad parduotuvėje dirbantis ap- 
saugininkas ją sulaikė. Laimė, žinia nepateko į laikraščius; 
jei viskas bus gerai, tai ir nepateks, bent jau iki tol, kol bylą 
pradės svarstyti magistratų teismas. 

Mma Makutsi pajuto užuojautą ponui Pulaniui. Tai 
kas, kad jis toks puošeiva — užtat, be abejo, tikrai stengia- 
si padėti labdarai. Mados pasaulyje visi puošeivos, jis tur- 
būt nė kiek ne blogesnis už kitus, tik dar stengiasi padėti 
tiems, kuriems gyvenime nepasisekė. O grožio konkursai 
yra gyvenimo dalis, kurios taip paprastai nepanaikinsi. Jei 
jis stengiasi paversti tuos konkursus patrauklesniais žmo- 
nėms, tikrai nusipelno pagalbos. 


175 


— Labai gailiuosi, rra, — tarė ji. - Ta žinia jums turbūt 
buvo didelis smūgis. 

— Taip, - liūdnai sutiko jis. - O užvis blogiausia, kad po 
trijų dienų konkurso finalas. Dabar sąraše liko tik keturios 
merginos, bet kaip man žinoti, ar kuri nors iš jų nepadarys 
man gėdos? Ta penktoji veikiausiai melavo, atsakinėdama 
į mano klausimus, apsimetė gera piliete. Kaip man žinoti, 
kad nemeluoja ir likusios keturios, kurios tvirtina norin- 
čios dirbti labdarai? Kaip man tai sužinoti? Juk jei grožio 
karaliene išrinksime melagę, gali būti, kad ji pasirodys ir 
vagilė. Tada ir vėl sulauksime didžiausių nemalonumų. 

Mma Makutsi linktelėjo. 

— Jūsų padėtis sunki. Tikrai reikia labai gerai susipažinti 
su likusiomis keturiomis pretendentėmis. Jei bent viena iš 
tų merginų yra gera... 

— Jei tokia mergina yra, - labai tvirtai pareiškė ponas 
Pulanis, - tai ji ir laimės. Galiu padaryti, kad ji laimėtų. 

— Bet kaipgi kiti komisijos nariai? —- paklausė mma 
Makutsi. 

— Aš esu komisijos pirmininkas, — atsakė jis. - Galima 
pasakyti, esu aukščiausiasis grožio arbitras. Mano balsas 
lemiamas. 

— Aišku. 

— Taip. Taip jau yra. 

Ponas Pulanis užgesino cigaretę į bato padą. 

— Dabar suprantate, mma. Štai ko aš iš jūsų noriu. Duo- 
siu jums visų keturių merginų vardus ir adresus. Norėčiau, 


kad išsiaiškintumėte, ar tarp jų yra bent viena tikrai gera 

mergina. Jei to sužinoti nepavyks, bent pasakykite, kuri iš 
tų keturių sąžiningiausia. Tiks ir tai. 

Mma Makutsi nusijuokė. 

— Kaip aš per tokį trumpą laiką įvertinsiu visas mergi- 
nas? — paklausė ji. - Kad daugiau apie jas sužinočiau, tu- 
rėsiu pasikalbėti su daugeliu žmonių. Užtruksiu gal kelias 
savaites. 

Ponas Pulanis gūžtelėjo pečiais. 

— Nėra savaičių, mma. Liko trys dienos. Juk sakėte, kad 
padėsite. 

— Taip, bet... 

Ponas Pulanis įkišo ranką į kišenę ir išsitraukė po- 
pierėlį. 

— Štai čia merginų sąrašas. Prie kiekvienos vardo pri- 
rašiau adresą. Jos visos gyvena Gaborone. - Jis stumtelėjo 
popierėlį skersai stalo ir iš kitos kišenės išsitraukė ploną 
odinį dėklą. Kai jį atidarė, mma Makutsi pamatė, kad vi- 
duje yra čekių knygelė. Jis atsivertė knygelę ir ėmė kažką 
rašyti. — O štai čia, mma, yra dviejų tūkstančių pulų če- 
kis, skirtas „Pirmajai moterų seklių agentūrai“. Štai. Įrašiau 
datą. Jei poryt man suteiksite reikalingą informaciją, kitą 
dieną galėsite pateikti šį čekį bankui. 

Mma Makutsi įsistebeilijo į čekį. Įsivaizdavo, kaip grį- 
žusiai mma Ramotsvei pasakys: „Aš uždirbau agentūrai 
du tūkstančius pulų, mma, pinigai jau sumokėti“. Ji žinojo, 
kad mma Ramotsvė ne kokia godišė, bet taip pat žinojo, 
kaip ji nerimauja dėl agentūros finansinės padėties. Toks 


didelis atlyginimas labai praverstų, pamanė mma Makutsi, 

be to, tai būtų tikra dovana už pasitikėjimą, kurį jai parodė 
mma Ramotsvė. 

Ji ranka nušlavė čekį į stalčių. Ir pamatė, kad ponui Pu- 
laniui iškart palengvėjo. 

— Pasitikiu jumis, mma, - tarė jis. - Apie „Pirmąją mo- 
terų seklių agentūrą“ esu girdėjęs kalbant tik gerai. Tikiuo- 
si netrukus ir pats tuo įsitikinti. 

— Aš irgi tikiuosi, rra, — atsiliepė mma Makutsi. Bet ją 
jau kamavo netikrumas, ar taip greitai pavyks sužinoti, 
kuri iš keturių pretendenčių į grožio karalienės yra sąži- 
ningiausia. Užduotis atrodė neįveikiama. 

Ji palydėjo poną Pulanį prie durų ir tik dabar pastebė- 
jo, kad jis avi baltus batus. Taip pat pastebėjo didžiules jo 
rankogalių sąsagas ir šilku žvilgantį kaklaraištį. Tokio vyro 
ji nenorėtų, pamanė. Tam, kad atrodytum taip, kaip jam 
patinka, tikriausiai ištisas dienas reikėtų sėdėti grožio salo- 
ne. Nors, žinoma, mąstė mma Makutsi, yra moterų, kurios 
tam anaiptol neprieštarautų. 


Keturioliktas skyrius 


Dievas nusprendė, kad Botsvana 
turi būti sausringa 


(€ Tarnaitė sakė, jog pietūs bus pirmą valandą; iki jų dar 
buvo likę nemaža laiko. Mma Ramotsvė nutarė, kad nau- 
dingiausiai jį praleis gerai ištirdama aplinką. Ji mėgo kai- 
mo ūkius — kaip dauguma botsvaniečių, — nes jie priminė 
vaikystę ir tikrąsias jos gentainių vertybes. Žmonės gyvena 
savo žemėje drauge su galvijais, paukščiais ir dar daugybe 
kitų padarų, kuriuos visai nesunku pamatyti, reikia tik įsi- 
žiūrėti. Mieste turbūt lengviau tai pamiršti, nes ten mais- 
tas guli parduotuvėse, o vanduo bėga iš čiaupų, bet daug 
kam toks gyvenimas nepažįstamas. 

Turiningai pasišnekėjusi su tarnaite ji išėjo iš kambario 
ir patraukė prie pagrindinių durų. Saulė kaitriai švietė virš 
galvos, šešėliai buvo trumpi. Rytuose už tolimų žemų kal- 
vų, melsvų nuo karščio, kaupėsi sunkūs lietaus debesys. Jei 
jie ir toliau kaupsis, netrukus lietus ateis čia arba tiesiog 
palis kur nors pasienyje. Atrodo, šiemet lietūs bus geri, to 

visi meldžia. Geras lietus — tai pilnas pilvas; sausroje liesė- 
ja galvijai ir vysta javai. Prieš kelerius metus buvo užėjusi 
baisi sausra; tada vyriausybė sunkia širdimi nurodė gyven- 
tojams, kad pradėtų skersti galvijus. Tai blogiausia, kas gali 
ištikti žmones, ir jie labai kentėjo. 

Mma Ramotsvė apsižvalgė. Tolėliau buvo matyti aptva- 
ras, aplink girdyklos lovį būriavosi galvijai. Nuo girgždan- 
čio vėjo malūno ir jame įtaisytos betono kaupyklos žeme 
buvo nutiestas vamzdis, kuriuo vanduo bėgo į girdyklą, 
prie ištroškusių galvijų. Mma Ramotsvė nutarė prieiti ar- 
čiau ir apžiūrėti galvijus. Juk ji vis dėlto Obedo Ramotsvės 
duktė, o šis, kalbėjo žmonės, bene geriausiai Botsvanoje 
išmanė apie galvijus. Ji irgi mokėjo atskirti gerą gyvulį nuo 
blogo, o kartais, važiuodama pro ypač dailų galviją, pagal- 
vodavo, ką apie jį pasakytų tėtis. Pavyzdžiui, kad jis tvirtų 
pečių; arba kad ši karvė pieninga, žiūrėk, kokia jos eigastis; 
arba — šitas bulius tikras apsimetėlis, nemanau, kad nuo jo 
atsirastų daug veršelių. 

Šiame ūkyje galvijų bus daug, tikriausiai kokie penki ar 
šeši tūkstančiai. Dauguma Žmonių apie tokius turtus nega- 
li nė pasvajoti; pakanka dešimties ar dvidešimties galvijų, 
kad nesijaustum visiškas beturtis — jai ir pačiai tiek būtų 
gana. Obedas Ramotsvė, sumaniai pirkdamas ir parduo- 
damas galvijus, sukaupė nemenką bandą: gyvenimo pa- 
baigoje jis turėjo du tūkstančius galvų. Tai buvo jos gautas 
palikimas, už kurį ji įsigijo namus Zebrų plente ir įkūrė 
agentūrą. Galvijų dar liko; ji nutarė jų neparduoti, atidavė į 
tolimą ganyklą ganyti piemenims, o pusseserė važinėdavo 


jų prižiūrėti. Šešiasdešimt galvijų, prisiminė ji, dailūs sun- 

kiasvorių braminų bulių palikuonys; tėtis labai kruopščiai 
juos veisė ir selekcionavo. Kada nors ji nuvažiuos jaučių 
traukiamu vežimu jų pažiūrėti; tai bus išmėginimas jaus- 
mams, nes galvijai - jos ryšys su tėčiu, kurio ji iki skausmo 
ilgėjosi, žinojo, kad nuvažiavusi veikiausiai apsiverks, o 
piemenys stebėsis, ko ta moteriškė vis dar rauda savo tėvo, 
juk jis jau seniai mirė. 

Mes dar turime neišlietų ašarų, pamanė ji. Dar reikia 
apverkti tuos rytmečius, kai atsikėlę anksti žiūrėdavome į 
karves, liumpsinčias galvijų takeliais, ir paukščius, aukštai 
į dangų iškylančius ant šilto oro srovių. 

— Apie ką taip užsigalvojote, mma? 

Ji pakėlė galvą. Šalia stovėjo vyriškis, rankoje jis laikė 
botagą, ant galvos buvo užsidėjęs sulamdytą skrybėlę. 

Mma Ramotsvė pasisveikino. 

— Prisiminiau savo velionį tėvą, - atsakė ji. - Jam būtų 
buvę labai įdomu apžiūrėti šiuos galvijus. Ar jūs juos pri- 
žiūrite, rra? Galvijai puikūs. 

Jis patenkintas nusišypsojo. 
kaip vaikai. Turiu du šimtus vaikų, mma. Visi galvijai. 

Mma Ramotsvė nusijuokė. 

— Tai jums netrūksta darbo, rra. 

Jis linktelėjo galva ir išsitraukė iš kišenės mažą popie- 
riuje suvyniotą ryšulėlį. Pasiūlė mma Ramotsvei kąsnelį 
džiovintos jautienos, ji padėkojo ir paėmė. 

— Atvykote paviešėti? — paklausė jis. — Čia dažnai atva- 


žiuoja žmonių. Kartais tas sūnus, kuris dirba Gaborone, 

atsiveža savo draugų iš vyriausybės. Mačiau juos savo aki- 
mis. Tuos žmones. 

— Jis labai svarbus žmogus, — tarė mma Ramotsvė. — Ar 
gerai jį pažįstate? 

— Taip, - atsiliepė piemuo, žiautarodamas jautieną. — 
Jis čia ateina ir moko mus, ką reikia daryti. Visą laiką rūpi- 
nasi galvijais. Tai jam vienas nesveikas, tai kitas apšlubęs. 
O kur anas? Ir taip visą laiką. Paskui išvyksta savo keliais ir 
vėl viskas eina kaip ėję. 

Mma Ramotsvė užjaučiamai suraukė kaktą. 

— Turbūt tam kitam sūnui, jo broliui, tai nelabai pa- 
tinka? 

Piemuo plačiai atsimerkė. 

— Jis tik stovi tarsi šuo ir leidžia vyresniajam broliui ant 
jo rėkti. Tas jaunesnysis, jis geras ūkininkas, bet vyresnėlis 
vis tiek įsitikinęs, kad tai jis tvarko visą ūkį. Bet mes žino- 
me, kad jų tėvas pasikalbėjo su genties vadu ir sutarė: jau- 
nėliui atiteks beveik visi galvijai, o vyresnysis gaus pinigus. 
Taip nutarta. 

— Bet vyresniajam tai nepatinka? 

— Ne, - patvirtino piemuo. - Man atrodo, galiu įsivaiz- 
duoti, ką jis jaučia. Bet jis labai aukštai iškilo Gaborone, 
jis turi kitą gyvenimą. O jaunėlis —- ūkininkas. Tas išmano 
apie galvijus. 

— O kaip trečiasis? —- paklausė mma Ramotsvė. - Anas, 
kuris gyvena ten? - ji parodė Kalahario pusėn. 

Piemuo nusijuokė. 


— Jis tikras vaikas. Labai liūdna. Sako, jo galvoje yra oro. 

Matyt, kol buvo motinos įsčiose, ji padarė ką nors negero. 
Todėl taip ir atsitiko. 

— Tikrai? —- paklausė mma Ramotsvė. - Ką gi ji pada- 
rė? — Ji žinojo, kad kaime žmonės tiki, jog vaikas gimsta 
neįgalus, jei kuris nors tėvų padaro ką nors blogo. Pavyz- 
džiui, jei motina buvo neištikima savo vyrui su kitu, jai gali 
gimti puskvaišis. Jei vyras meta žmoną, kol ji laukiasi jo 
vaiko, ir išeina pas kitą moterį, kūdikis irgi gali gimti labai 
nesveikas. 

Piemuo prakalbo tylesniu balsu. Bet kas jį čia išgirs, pa- 
manė mma Ramotsvė, išskyrus galvijus ir paukščius? 

— Su ja reikia labai atsargiai, - pasakė piemuo. — Ji to- 
kia. Ta senoji. Ji bloga moteris. 

— Bloga? 

Jis linktelėjo. 

— Atidžiai į ją įsižiūrėkite, —- patarė jis. — Pažvelkite jai 
į akis. 


Be keleto minučių antrą valandą prie durų priėjo tarnaitė 
ir pranešė, kad pietūs patiekti. 

— Valgoma verandoje, ana ten, — paaiškino ji, rodydama 
į kitą namo pusę. 

Mma Ramotsvė padėkojo ir išėjo iš kambario. Veranda 
buvo vėsiojoje namo pusėje, pridengta stogeliu ir gausiai 
apaugusi vijokliais, apsivyniojusiais aplink medines gro- 
teles. Du sustumti stalai buvo uždengti balta krakmoly- 
ta staltiese. Viename ilgojo stalo gale ratu stovėjo lėkštės 


maisto: garuojantis virtas moliūgas, dubuo kukurūzų ko- 

šės, pupos ir kiti žalumynai, didelis dengtas indas riebaus 
mėsos troškinio. Dar pūpsojo kepalas duonos ir sviestinė 
su sviestu. Maistas buvo geras, toks, kokį kasdien gali val- 
gyti tik labai turtinga šeima. 

Mma Ramotsvė atpažino senąją šeimininkę, kuri sėdė- 
jo atokiau nuo stalo, pasitiesusi ant kelių mažą languotą 
servetėlę, bet čia buvo ir kiti šeimos nariai: kokių dvylikos 
metų vaikas, jauna moteris dailiu žaliu sijonu ir balta palai- 
dine - tikriausiai šeimininkų sūnaus žmona, pamanė mma 
Ramotsvė, — o šalia jos vyriškis ilgomis dengiamosios spal- 
vos kelnėmis ir trumparankoviais tokios pat spalvos marš- 
kiniais. Mma Ramotsvei pasirodžius, vyriškis pakilo ir iš- 
ėjo iš už stalo, norėdamas su ja pasisveikinti. 

— Jūs mūsų viešnia, - šypsodamasis ištarė jis. - Labai 
džiaugiamės matydami jus šiuose namuose, mma. 

Senoji moteris jai linktelėjo. 

— Tai mano sūnus, - paaiškino ji. - Kai atvykote, jis 
buvo pas galvijus. 

Vyriškis supažindino mma Ramotsvę su savo žmona, 
kuri draugiškai nusišypsojo. 

— Šiandien labai karšta, mma, — pasakė jaunoji mote- 
ris. - Bet man atrodo, netrukus lis. Manau, jūs mums at- 
nešėte lietų. 

Tai buvo komplimentas, ir mma Ramotsvė parodė jį su- 
pratusi. 

— Tikiuosi, — atsiliepė ji. - Žemė tebėra ištroškusi. 

— Ji visada ištroškusi, — atsakė vyras. — Dievas nuspren- 
dė, kad Botsvana bus sausringa žemė ir joje gyvens sausrą 
mėgstantys gyvuliai. Toks jo sprendimas. 

Mma Ramotsvė atsisėdo tarp jaunosios žmonos ir se- 
nosios šeimininkės. Jaunamartė pradėjo dėlioti į lėkštes 
maistą, o jos vyras pripylė stiklines vandens. 

— Mačiau, kaip apžiūrinėjote galvijus, - prakalbo seno- 
ji. - Ar jums patinka galvijai, mma? 

— Kuriam botsvaniečiui nepatinka galvijai? - atsakė 
mma Ramotsvė. 

— Galir yra tokių, - pasakė senoji šeimininkė. - Gal yra 
tokių, kurie nieko neišmano apie galvijus. Aš nežinau. 

Tai pasakiusi, ji nusisuko ir įsižiūrėjo pro aukštus be- 
stiklius verandos langus į tolumą, kur iki pat horizonto 
plytėjo krūmynai. 

— Sako, jūs kilusi iš Močudžio, - prakalbo jaunoji mo- 
teris, paduodama mma Ramotsvei lėkštę. — Aš irgi iš ten. 

— Tai buvo jau seniai, - atsakė mma Ramotsvė. - Dabar 
gyvenu Gaborone. Kaip daug kitų žmonių. 

— Kaip mano brolis, - tarė vyras. - Tikriausiai gerai jį 
pažįstate, jei jis jus čia atsiuntė. 

Trumpam stojo tyla. Senoji moteris atsisuko ir pažvelgė 
į sūnų, 0 šis nusigręžė. 

— Ne, aš jį menkai pažįstu, - atsakė mma Ramotsvė. — 
Bet jis pakvietė mane čia, darydamas paslaugą. Esu jam 
padėjusi. 

— Mes labai džiaugiamės, - skubiai pareiškė senoji. — 
Jūs mūsų viešnia. 

Pastarieji žodžiai buvo taikomi sūnui, bet šis kaip tik 
ėmė lėkštę ir apsimetė nenugirdęs, ką pasakė motina. Ta- 
čiau jo žmona kaip tik tuo metu pažvelgė į mma Ramotsvę, 
sutiko jos žvilgsnį ir tuojau pat nusisuko. 

Valgė tylėdami. Senoji šeimininkė pasidėjo lėkštę ant 
kelių ir godžiai kabino kukurūzų košę, primirkusią pada- 
žo. Krovė ją į burną ir lėtai kramtė, pavandenijusiomis aki- 
mis įsistebeilijusi į krūmynus bei dangų. Užtat jaunamartė 
įsidėjo tiktai pupų, moliūgo ir nenoromis kapstė maistą. 
Pažvelgusi į savo lėkštę mma Ramotsvė pastebėjo, kad tik 
ji ir jaunasis šeimininkas valgo troškinį. Vaikas, kuris buvo 
pristatytas kaip jaunamartės pusbrolis, valgė storą riekę 
duonos, gausiai užpiltą sirupu ir padažu. 

Mma Ramotsvė atidžiau pažvelgė į maistą savo lėkštėje. 
Panardino šakutę į troškinį, kurio krūvelė glaudėsi prie di- 
delės krūvos moliūgo ir kukurūzų košės kalniuko. Troški- 
nys atrodė tirštas ir glitus, pakėlus šakutę paskui ją lėkštėje 
nutįso plonas gliceriną primenantis pėdsakas. Bet skonis 
buvo normalus ar bent jau beveik normalus. Mma Ramot- 
svė atpažino silpną prieskonį, kurį būtų galėjusi pavadinti 
metaliniu — panašaus skonio buvo geležies tabletės, kurias 
kadaise jai buvo išrašęs gydytojas, - o gal ir karstelėjusiu, 
primenančiu citrinos sėklytę. 

Ji pažvelgė į jaunamartę, kuri nusišypsojo. 

— Viriau ne aš, —- atsakė ji. - Jei maistas skanus, tai ne 
dėl to, kad aš jį gaminau. Virtuvėje dirba Samuelis. Jis labai 
geras virėjas, mes juo didžiuojamės. Jis to mokėsi. Jis tikras 
virėjas. 

— Tai moterų darbas, - atsiliepė vyras. - Todėl manęs 
virtuvėje niekada nepamatysite. Vyrui dera dirbti kitus 
darbus. 

Kalbėdamas jis pažvelgė į mma Ramotsvę ir ši pajuto 
iššūkį. 

Prieš atsakydama truputį luktelėjo. Tada prabilo: 

— Daug kas taip sako, rra. Bent jau daug vyrų. Bet nesu 
tikra, ar daug moterų su tuo sutinka. 

Vyras padėjo šakutę. 

— Paklauskite mano žmonos, — tyliai ištarė jis. - Pa- 
klauskite, ar ji irgi taip sako. Nagi? 

Žmona nė kiek nesuabejojo. 

— Mano vyras visiškai teisus, - atsakė ji. 

Senoji šeimininkė pasisuko į mma Ramotsvę. 

— Matote? - paklausė ji. - Ji pritaria savo vyrui. Taip jau 
kaime yra. Mieste gal būna ir kitaip, bet kaime nuo seno 


taip įprasta. 


Pavalgiusi mma Ramotsvė grįžo į savo kambarį ir prigulė 
ant lovos. Kaitra nė kiek neatslūgo, nors rytų pusėje to- 
liau kaupėsi debesys. Buvo jau aišku, kad tikrai lis, nors 
gal ne anksčiau kaip naktį. Netrukus pakils vėjas ir atneš 
tą nuostabų, su niekuo nesupainiojamą lietaus kvapą —- su 
dulkėmis sumišusio vandens kvapą, kuris paglosto šnerves 
vos kelias sekundes ir tuojau išnyksta, kartais net ištisiems 
mėnesiams, o kai kitą kartą vėl jį užuodi, sustoji vietoje ir 
sutiktam žmogui — bet kokiam, nepažįstamam žmogui — 
sakai: štai jis, lietaus kvapas, aš jį užuodžiu. 

buvo švariai nuvalytos ir liudijo, kad namai gerai tvarkomi. 
Daugelyje namų lubos būna nutupėtos musių ar kraštuo- 
se išrašinėtos termitų pėdsakų. Kartais pamatai didžiulius 


vorus, aukštyn kojom lapatuojančius per baltas erdves, 

jiems veikiausiai prilygstančias tundrai. Bet čia nieko pa- 
našaus nebuvo, dažai blizgėjo švara. 

Mma Ramotsvė suko galvą. Šiandien ji spėjo sužinoti, 
kad kiekvienas tarnas turi savo nuomonę, bet jie visi ne- 
mėgsta vyriausybės nario. Atrodo, tas žmogus visur ir vi- 
siems įsakinėja, bet ar čia yra kas blogo? Žinoma, vyresny- 
sis brolis turi savo nuomonę, kaip dera auginti galvijus; vi- 
sai suprantama, kad jis išsako šią nuomonę jaunesniajam. 
Suprantama, senoji šeimininkė tvirtina, kad neįgalusis jos 
sūnus protingas; visai natūralu, kad ji mano, jog miestie- 
čiai nustojo domėtis galvijais. Mma Ramotsvei dingtelėjo 
mintis, kad ji labai mažai apie ją žino. Galvijų piemeniui 
ji atrodo bloga moteris, bet šio įvertinimo jis niekuo ne- 
pagrindė. Tik liepė mma Ramotsvei įsižiūrėti jai į akis, ši 
taip ir padarė, bet kas iš to? Pastebėjo tik tiek, kad visiems 
drauge pietaujant senoji šeimininkė žiūrėjo į tolį. Ką tai ga- 
lėtų reikšti? 

Mma Ramotsvė staiga atsisėdo. Iš to galima kai ką iš- 
pešti, pamanė ji. Jei žmogus nusisuka nuo kitų žmonių ir 
žiūri į tolumą, vadinasi, kad jis ar ji nenori būti ten, kur tuo 
metu yra. Dažniausia tokio elgesio priežastis - antipatija 
draugijai, kurioje tenka būti. Taip yra visada. Jei senoji vi- 
sada žiūri į tolį, jai nepatinka kuris nors greta sėdintis žmo- 
gus. Negalėtum pasakyti, kad ji nemėgsta manęs, svarstė 
mma Ramotsvė, nes to neparodė, kai kalbėjomės anksčiau, 
be to, antipatijos pajusti nebuvo kada. Vaikas irgi vargiai 
galėjo sukelti tokią reakciją; tiesą sakant, su vaiku senoji 
elgėsi gana maloniai, porą kartų net paplekšnojo jam per 
galvą. Lieka sūnus ir jo žmona. 

Nėra motinos, kuri nemylėtų savo sūnaus. Mma Ra- 
motsvė buvo girdėjusi, jog kai kurios motinos gėdijasi 
savo sūnų, kitos ant jų pyksta. Bet nėra tokios motinos, 
kuri nekęstų savo sūnaus. Kad ir ką sūnus padarytų, mo- 
tina jam viską atleis. Taigi senoji šeimininkė nemėgsta 
marčios; nemėgsta taip stipriai, kad būdama su ja trokšta 
persikelti kitur. 

Mma Ramotsvė vėl atsigulė ant lovos, pajutusi, kad 
samprotavimo sukeltas įkarštis slūgsta. Dabar reikėjo iš- 
siaiškinti, kodėl senoji nemėgsta marčios — ar dėl to, kad 
kitas sūnus, vyriausybės narys, bus jai prasitaręs apie savo 
įtarimus? Tačiau turbūt dar svarbesnis kitas klausimas: ar 
jaunamartė žino, kad anyta jos nemėgsta? Jei žino, turės 
motyvą kaip nors nuo to gintis; bet jei ji iš tiesų yra nuo- 
dytoja — nors visai neatrodė tokia, be to, reikia atsižvelgti į 
tarnaitės liudijimą, — tai juk daug protingiau būtų mėginti 
nunuodyti anytą, 0 ne vyrą. 

Mma Ramotsvė ėmė snūduriuoti. Vakar naktį nekaip 
miegojo, o dabar dar prisidėjo kelionė, kaitra ir sotūs pie- 
tūs. Troškinys buvo labai riebus — tirštas, gleivėtas, su 
tais gličiais pėdsakais. Ji užsimerkė, tačiau neišvydo tam- 
sos. Prieš akis supleveno baltas švytėjimas, neryški skaisti 
juosta. Lova truputį pajudėjo tarsi nuo vėjo, kuris neseniai 
sukilo ir pradėjo pūsti iš tolimo pasienio. Pakvipo lietumi 
ir netrukus į dirvą įnirtingai subarbeno karšti, nekantrūs 
lašai, kurie skaudžiai kapojo žemę, atšokdami nuo jos tarsi 
mažulyčiai pilki kirminai. 

Mma Ramotsvė užmigo, bet jos alsavimas buvo negilus, 
o sapnai karštligiški. Kai pabudo ir pajuto skausmą pilve, 

buvo beveik penkios valandos. Didžioji liūtis jau buvo pra- 
ėjusi, tačiau lašai ir toliau barbeno į skardinį namų stogą 
tarsi atkaklių būgnininkų būrys. Mma Ramotsvė pradėjo 
sėstis, bet staiga pajuto šleikštulį ir vėl prigulė. Pasisuko 
lovoje ir nuleido kojas ant žemės. Tada netvirtai pakilo, 
nusvirduliavo per kambarį ir nuėjo į vonios kambarį ko- 
ridoriaus gale. Ten išsivėmė ir iš karto pasijuto geriau. Kai 
grįžo į kambarį, blogumas beveik jau buvo praėjęs; ji ap- 
svarstė padėtį. Atvyko į namus, kuriuose nuodijami žmo- 
nės, ir pati buvo apnuodyta. Nereikėtų tuo stebėtis. Tiesą 
sakant, būtent to ir reikėjo tikėtis. 


Penkioliktas skyrius 


Koks didžiausias jūsų 
gyvenimo siekis? 


(€ Mma Makutsi turėjo tik tris dienas. Tai nedaug; ji 
abejojo, ar pavyks per tiek laiko pakankamai gerai pažin- 
ti visas keturias konkurso finalo dalyves ir duoti patarimą 
ponui Pulaniui. Pažvelgė į dailiai atspausdintą sąrašą, kurį 
jis buvo palikęs, bet nei merginų vardai, nei šalia surašy- 
ti adresai jai nieko nesakė. Mma Makutsi žinojo, jog kai 
kurie žmonės tvirtina galį viską pasakyti apie žmogų iš jo 
vardo, kad mergina, vardu Marija, visad bus dora ir ūkiška, 
o mergina, vardu Sifo, negalima pasitikėti ir panašiai. Bet 
jai tai atrodė niekai, kur kas didesnė nesąmonė, negu tvir- 
tinimas, kad apie žmogaus polinkį į nusikaltimus galima 
spręsti iš jo galvos formos. Mma Ramotsvė jai buvo ro- 
džiusi straipsnį apie šią teoriją, tada mma Makutsi juokėsi 
drauge su ja. Tačiau paskui ta idėja —- nors, Žinoma, visai 
netinkama tokiai šiuolaikiškai moteriai kaip ji, — vis dėlto 
pasirodė įdomi ir paskatino imtis šiokių tokių tyrimų. Visa- 

da paslaugi Britų tarybos bibliotekininkė per kelias minu- 
tes rado reikalingą knygą ir įspraudė jai į rankas. „Nusikal- 
timo teorijos“ buvo kur kas sudėtingesnis ir mokslingesnis 
veikalas negu mma Ramotsvės profesinė biblija, Klovio 
Anderseno „Privataus seklio darbo taisyklės“. Anoje kny- 
goje galėjai rasti puikių patarimų, kaip elgtis su klientais, 
tačiau teoriniu požiūriu ji buvo silpnoka. Mma Makutsi 
iškart suprato, kad Klovis Andersenas reguliariai neskai- 
to „Kriminologijos žurnalo“; užtat „Nusikaltimo teorijų“ 
autorius puikiausiai išmanė visas diskusijas apie galimas 
nusikaltimų priežastis. Viena iš nusikaltimo kaltininkių 
gali būti visuomenė, perskaitė mma Makutsi; netinkamos 
gyvenimo sąlygos ir niūri ateitis jaunus vyrus vertė rinktis 
nusikaltimų kelią, o juk negalime pamiršti, įspėjo knygos 
autorius, kad tie, su kuriais blogai elgiamasi, savo ruožtu ir 
patys su kitais elgsis blogai. 

Mma Makutsi apstulbusi perskaitė šiuos žodžius. Tai 
gryniausia teisybė, suprato ji, bet niekada anksčiau nebu- 
vo apie tai pagalvojusi. Na žinoma, žmonės, kurie kitiems 
daro bloga, kadaise patys buvo nuskriausti — tą ji būtų ga- 
lėjusi pasakyti ir iš savo patirties. Kai prieš daugelį metų 
Bobononge ji mokėsi trečioje klasėje, ten buvo berniukas, 
kuris nuolat skriaudė mažesniuosius ir su dideliu džiaugs- 
mu juos gąsdino. Ji niekaip negalėjo suprasti, kodėl vaikas 
taip elgiasi — gal yra tiesiog blogas iš prigimties, - bet vieną 
vakarą, eidama pro jo namus, netyčia pamatė, kaip jį muša 
prisigėręs tėvas. Berniukas raitėsi ir klykė, tačiau nepajėgė 
išsisukti nuo smūgių. Kitą rytą pakeliui į mokyklą ji matė, 
kaip tas pats vaikas primušė mažesnį berniuką ir įstūmė jį į 

iškerojusį krūmokšnį aštriais dygliais. Tada ji dar nepajėgė 
susieti priežasties ir pasekmės, bet dabar viską prisiminė 
ir susimąstė, kokios gilios išminties kupinas „Nusikaltimo 
teorijų“ knygos tekstas. 

Ji kelias valandas sėdėjo viena „Pirmojoje moterų seklių 
agentūroje“ ir skaitė, kol galiausiai rado tai, ko ieškojusi. 
Skyrelis apie biologines nusikaltimų šaknis buvo trumpes- 
nis už kitus; buvo aišku, kad autorius nelabai išmano, kaip 
vertinti šias teorijas. 

„XIX a. italų kriminologas Čezarė Lombrozas, — skai- 
tė ji, — laikėsi liberalių pažiūrų į kalėjimų reformą, tačiau 
buvo įsitikinęs, kad polinkį į nusikaltimus galima nustatyti 
pagal nusikaltėlio galvos struktūrą. Jis skyrė labai daug jėgų 
nusikaltėlių fiziognomikos lentelėms sudaryti, klaidingai 
tikėdamasis išskirti nusikaltėliams būdingus kaukolės ir 
veido sandaros bruožus. Šie keisti bandymai (žr. iliustraci- 
jas) liudija apie nevykusias pastangas, kurios būtų davusios 
daug daugiau naudos bet kuriai kitai tyrimų sričiai“. 
rozo knygos. Iš puslapio į skaitytojus žvelgė piktas vyriškis 
siaura kakta ir liepsningomis akimis. Po paveikslėliu buvo 
parašyta: „Tipiškas žmogžudys (Sicilijos tipas)“. Buvo ir 
kitas paveikslėlis: vyras vešliais ūsais, bet siauromis, pri- 
merktomis akutėmis. Pasirodo, jog tai „Klasikinis vagis 
(Neapolio tipas)“. Knygoje buvo ir daugiau nusikaltėlių 
„tipų“, jie visi atrodė neabejotinai pavojingi. Mma Makutsi 
kūnu nuėjo šiurpuliai. Buvo aišku, kad tie vyrai labai ne- 
malonūs ir niekas nė nesugalvotų jais pasitikėti. Tad kam 
reikia vadinti Lombrozo teoriją „klaidinga“? Jai atrodė, kad 

tai ne tik nemandagu, bet ir gryniausia netiesa. Lombrozas 
moterys tą žino senų seniausiai — vos pažvelgusios į vyriškį 
jos žino, kas jis per vienas, ir tam net nereikia būti italėmis; 
lygiai tas pats vyksta čia, Botsvanoje). Mma Makutsi sutri- 
ko; visiškai aišku, kad teorija teisinga, bet kodėl šio krimi- 
nologijos veikalo autorius ją neigia? Truputį pagalvojusi, ji 
staiga suprato, kodėl: jis pavydi! Tikriausiai taip ir yra. Pa- 
vydi, nes Lombrozas pirmas apie tai pagalvojo, o autorius 
juk irgi nori sukurti savo teoriją apie nusikaltimų prigimtį. 
Na ką gi! Jei jau taip, jai nebėra jokio reikalo skaityti „Nu- 
sikaltimų teorijų“. Jau sužinojo šį bei tą apie kriminologiją, 
dabar beliko įgytas žinias pritaikyti praktiškai. Ji pasinau- 
dos Lombrozo teorija ir nustatys, kuri iš keturių sąraše 
įrašytų merginų verta pasitikėjimo, o kuri - ne. Lombrozo 
pateiktos iliustracijos paprasčiausiai patvirtino jos pačios 
įsitikinimą, kad reikia pasikliauti nuojauta. Užteks trumpo 
pokalbio su visomis merginomis, gal dar pavyks neįkyriai 
apžvelgti jų kaukolių formas — juk neketina spoksoti akis 
išvertusi, — ir atsakymas bus gautas. To turėtų būti gana; 
per tokį trumpą laiką daugiau nieko neįmanoma padaryti, 
ojai labai rūpėjo kuo geriausiai viską išspręsti iki mma Ra- 
motsvės sugrįžimo. 


Keturi vardai, bet nė vieno iš jų mma Makutsi nebuvo gir- 
dėjusi: Motlamedė Matluli, Gledisė Tlapi, Makita Fenjoni- 
ni ir Patrisija Kvatleneni; šalia kiekvienos merginos įrašy- 
tas jos amžius ir adresas. Motlamedė buvo jauniausia, de- 
vyniolikos metų, ir lengviausiai pasiekiama — universiteto 

studentė. Patrisija, dvidešimt ketverių metų, buvo vyriau- 
sia; ją ir pasiekti bus sunkiausia; adresas neaiškus — Tlok- 
vengas, 2456 sklypas. Mma Makutsi nutarė pirmiausia ap- 
lankyti Motlamedę, nes tvarkingai išrikiuotuose studentų 
miestelio pastatuose bendrabutį surasti vieni juokai. Žino- 
ma, tai nereiškia, kad su ja ir kalbėtis bus lengva; mma Ma- 
kutsi žinojo, kad tokios merginos, kaip ji - studijuojančios 
universitete, beveik tikros, kad gaus gerą darbą, - dažno- 
kai iš aukšto žiūri į tuos, kurie neturėjo panašių galimybių, 
juo labiau tuos, kuriems teko mokytis Botsvanos sekreto- 
rių kolegijoje. Tokios merginos, kaip Motlamedė, tik pasi- 
tyčios iš jos gauto per egzaminą devyniasdešimt septynių 
balų įvertinimo, pasiekto tokiu sunkiu darbu. Bet ji, mma 
Makutsi, vis dėlto pasikalbės su ja ir elgsis oriai, net jei gra- 
žuolė ir bus labai pasipūtusi. Jai nėra ko gėdytis; ji garažo 
direktoriaus pavaduotoja, argi ne, ir dar seklės padėjėja. O 
kokiais oficialiais titulais gali pasigirti ši gražuolė? Ji dar 
net netapo sąžiningiausia grožio karaliene, tai kas, kad yra 
pretendentė į šią garbę. 

Reikia pas ją nueiti ir pasikalbėti. Bet ką sakyti? Neiš- 
eina susirasti merginą ir jai pareikšti: atsiprašau, norėčiau 
apžiūrėti tavo galvą. Toks pasiūlymas būtų priešiškai su- 
tiktas, tai kas, kad jis atspindi gryniausią teisybę. Staiga 
jai į galvą šovė mintis. Galima apsimesti, kad atlieki kokią 
nors apklausą, ir kol merginos atsakinės į pateiktus klausi- 
mus, atidžiai apžiūrėti jų galvas bei veido bruožus, ieškant 
į akis krintančių nesąžiningos prigimties požymių. Paskui 
ji sugalvojo dar geriau. Galima pateikti ne šiaip beprasmius 


klausimus, į kuriuos žmonės jau įprato atsakinėti, bet su- 

rengti moralės vertybių patikrinimą. Surašius tam tikrus 
klausimus, pavyktų labai subtiliai atskleisti tikrąsias mer- 
ginų pažiūras. Klausimus reikia formuluoti gudriai, kad 
merginos nė nepastebėtų juose paslėptų spąstų, bet jie turi 
būti veriantys tarsi žibinto spindulys. Pavyzdžiui, tokie: Ko 
jūs labiausiai norite iš gyvenimo? Arba: Kas geriau - pel- 
nyti daug pinigų ar padėti kitiems? 

Mintys puikiausiai susidėliojo ir mma Makutsi paten- 
kinta nusišypsojo prieš akis atsivėrusioms galimybėms. Ji 
pasisakys esanti Žurnalistė iš Botswana Daily News, norin- 
ti parašyti apybraižą apie grožio konkursą — Klovis Ander- 
senas rašė, kad kartais galima nesmarkiai pameluoti, jei tik 
galutinis tikslas pateisina priemones. Na, šiuo atveju tiks- 
las tikrai ne bet koks, nes nuo jos darbo gali priklausyti 
Botsvanos tarptautinė reputacija. Mergina, laimėjusi są- 
žiningiausios gražuolės konkursą, gali atsidurti tarp „Mis 
Botsvana“ konkurso finalininkių, o šio konkurso laimėto- 
ja nė kiek ne menkesnė už ambasadorių. Apskritai grožio 
karalienė ir yra savotiška šalies ambasadorė, nes pagal jos 
elgesį žmonės sprendžia apie visą šalį. Jei mma Makutsi 
truputį pameluos ir tuo sutrukdys netikusiai merginai, už- 
sigrobusiai gražuolės vardą, užtraukti gėdą šaliai, už melą 
jai bus atleista. Klovis Andersenas, be abejo, su ja sutiktų, 
ir visai nesvarbu, jei „Nusikaltimų teorijų“ autorius, kuris, 
atrodo, labai griežtai vertina visus moralės klausimus, tu- 
rės jai beprasmiškų priekaištų. 

Mma Makutsi sėdo spausdinti klausimyno. Klausimai 
buvo paprasti, tačiau skvarbūs. 

1. Kokias svarbiausias vertybes Afrika gali parodyti pa- 
sauliui? 
Šiuo klausimu siekiama nustatyti, ar merginos supranta, 
kas yra moralė. Mergina, išmananti apie moralę, atsakys 
apytikriai taip: Afrika gali parodyti pasauliui, ką reiš- 
kia būti žmogumi. Afrikoje pripažįstamas visų žmonių 
žmogiškumas. 


Tai išsiaiškinus - žinoma, jei pavyks, —- galima klausti 
asmeniškesnių dalykų: 


2. Ko jūs labiausiai norite iš gyvenimo? 
Šiuo klausimu mma Makutsi tikėjosi pagauti melages. 
Paprastai visos grožio konkursų dalyvės į tokius klausi- 
mus atsako vienodai: Norėčiau dirbti labdarai, geriau- 
sia su vaikais. Norėčiau, kad nuo mano darbo pasaulis 
taptų bent kiek geresnis. 
Tas gerai, bet jos visos šį atsakymą veikiausiai perskaitė 
kokioje nors knygoje, gal vadovėlyje, panašiame į Klovio 
Anderseno. Pavyzdžiui, „Grožio karalienių praktikos 
vadove“ ar „Kaip laimėti grožio karalienės rinkimus“. 
Sąžininga mergina, mąstė mma Makutsi, atsakys maž- 
daug taip: Aš norėčiau dirbti labdarai, geriausia su vai- 
kais. Jei neišeis, galiu dirbti ir su senais žmonėmis, man 
visai patiktų. Bet norėčiau gauti gerą darbą ir didelį at- 
lyginimą. 


3. Kas geriau - būti gražuole ar sąžiningu žmogumi? 
Ir vėl niekas neabejoja, kaip į šį klausimą turėtų atsaky- 

ti grožio karalienė — kad sąžiningumas daug svarbesnis 
už grožį. Tikriausiai visos merginos mano privalančios 
tai pabrėžti, ir vis dėlto lieka šansas, kad sąžininga mer- 
gina nepamirš pridurti, jog grožis irgi turi privalumų. 
Mma Makutsi buvo tą pastebėjusi sekretorių pasaulyje; 
gražioms merginoms atitenka geriausios darbo vietos, 
o kitoms beveik nieko nelieka, net jei jos gauna devy- 
niasdešimt septynių balų įvertinimą per baigiamuosius 
egzaminus. Ši neteisybė jai nuo seno kėlė nuoskaudą, 
nors jos pačios sunkus darbas nenuėjo perniek. Kiek jos 
bendraamžių, kurių veideliai kur kas gražesni, galėtų 
pasigirti dabar dirbančios direktorių pavaduotojomis? 
Atsakymas aiškus — nė viena. Tos gražuolės ištekėjo už 
turtingų vyrų ir dabar labai patogiai gyvena, bet vargu 
ar galima pasakyti, kad jos padarė karjerą —- žinoma, jei 
karjera nevadinsime mokėjimo dėvėti gražius drabužius 
ir vaikščioti po vakarėlius. 


Mma Makutsi perrašė klausimyną mašinėle. Kontoroje 


nebuvo dauginimo aparato, bet ji įdėjo kalkinį popierių ir 


netrukus turėjo keturis klausimyno egzempliorius su ap- 


gaulingu užrašu viršuje „Botswana Daily News apybraižų 


skyrius. Baigusi pažvelgė į laikrodį; buvo pusiaudienis, 


oras nesmagiai įkaitęs. Prieš kelias dienas truputį palijo, 


bet žemė skubiai sugėrė lietų ir prašyte prašė dar. Jei dar 


kartą palis, tikriausiai taip ir bus, oro temperatūra nukris ir 


žmonės vėl atsigaus. Kaitros sezonu žmonės labai nervin- 


gi, jie kivirčijasi dėl visokiausių smulkmenų. Lietus visiems 


atneša ramybę. 

Ji išėjo iš kontoros, uždarė duris. Pameistriai taisė seną 
furgoną, kurį atvežė moteris, gabenanti iš Lobatsės daržo- 
ves ir pardavinėjanti jas prekybos centrams. Apie garažą 
ji išgirdo iš draugės, kuri sakė, jog tai tinkamiausia vieta 
moteriai, panorusiai sutaisyti automobilį. 

— Man atrodo, tai moterų garažas, - sakė draugė. - Ten 
moteris supranta ir gerai su jomis elgiasi. Tinkamiausia 
vieta moteriai, kuriai reikia pataisyti automobilį. 

Pasklidus garsui, kad garaže gerai remontuojami mote- 
rų automobiliai, pameistriai gavo dar daugiau darbo. Vado- 
vaujami mma Makutsi, jie puikiai susidorojo su naujomis 
problemomis, ėmė dirbti iki vėlumos ir nebe taip aplaidžiai. 
Kartkartėmis ji vis dar juos patikrindavo, pareikalaudavo, 
kad smulkiai paaiškintų, ką taiso ir kodėl. Jiems tai labai 
patiko, be to, skatino gerai apgalvoti sprendimus. Jų suge- 
bėjimas nustatyti gedimo priežastis - labai svarbus bet ku- 
rio gero mechaniko bruožas - gerokai išaugo, be to, dabar 
kur kas rečiau ir trumpiau plepėdavo apie merginas. 

— Mums patinka dirbti, kai vadovauja moteris, - vieną 
rytą jai tarė vyresnysis pameistrys. - Gerai, kai moteris 
visą laiką tave prižiūri. 

— Aš tuo labai džiaugiuosi, —- atsakė mma Makutsi. - Jūs 
kasdien dirbate vis geriau. Gal vieną gražią dieną tapsite 
garsiais mechanikais, tokiais kaip ponas J. L. B. Matekonis. 
Visko gali būti. 
tepalų filtrą. 

— Kai baigsite, - prakalbo ji, - kuris nors nuvežkite 


mane į universitetą. 

— Mes turime labai daug darbo, mma, - pasiskundė 
jaunesnysis pameistrys. - Šiandien dar turime apžiūrėti 
du automobilius. Negalime visą laiką važinėti šen bei ten. 
Mes ne taksi vairuotojai. 

Mma Makutsi atsiduso. 

— Ką gi, tada teks pasikviesti taksi. Turiu labai svarbų 
reikalą, susijusį su grožio konkursu. Reikia pasikalbėti su 
keletu merginų. 

— Ašjjus nuvešiu, —- skubiai pašoko vyresnysis pameist- 
rys. — Jau padariau beveik viską, ko reikia. Mano brolis da- 
bar galės ir vienas pabaigti. 

— Gerai, - pasidžiaugė mma Makutsi. - Taip ir maniau, 
kad galiu pasikliauti jūsų gera širdimi. 


Automobilį paliko studentų miestelyje po medžiu, netoli 
nuo didelio, baltai dažyto pastato, kuris buvo parodytas 
mma Makutsi, kai ši pakišo popierėlį su adresu prie vartų 
budinčiam sargui. Po stogeliu, dengiančiu nuo saulės duris 
į trijų aukštų pastatą, stovėjo būrelis merginų ir šnekučia- 
vosi. Liepusi pameistriui laukti automobilyje, mma Ma- 
kutsi priėjo prie merginų ir prisistatė. 

— Ieškau Motlamedės Matluli, - pasakė ji. - Man sakė, 
kad ji čia gyvena. 

Viena studentė sukikeno. 

— Taip, ji gyvena čia, - atsakė ji. - Nors, man atrodo, 
mieliau gyventų prašmatnesnėje vietoje. 

— Pavyzdžiui, „Saulės“ viešbutyje, - pridūrė kita ir visos 
prapliupo juokais. 

Mma Makutsi nusišypsojo. 

— Tai ji toks svarbus asmuo? 

Jos klausimas sukėlė naują juoko pliūpsnį. 

— Jai taip atrodo, — atsakė viena iš merginų. - Paskui ją 
laksto visi vaikinai, užtat ji ir mano, kad yra Gaborono šei- 
mininkė. Jums reikėtų ją pamatyti! 

— Labai norėčiau, - paprastai tarė mma Makutsi. - To 
čia ir atėjau. 

— Rasite ją prie veidrodžio, — tarė kita mergina. - Ji gy- 
vena antrame aukšte, 114 kambaryje. 

Mma Makutsi padėkojo už informaciją ir betono laip- 
tais užlipo į antrą aukštą. Lipdama pastebėjo ant laiptinės 
sienų kažkieno užrašytą nemalonią pastabą apie vieną iš 
merginų. Tikriausiai koks nors studentas buvo atstumtas 
ir taip išliejo savo nuoskaudą. Ją tai suerzino; šiems jau- 
nuoliams labai pasisekė — paprasti botsvaniečiai neturi nė 
mažiausio šanso gauti tokį išsilavinimą, už kurį iki pasku- 
tinės pulos, iki paskutinės tebės moka vyriausybė, -— o jie 
nesugalvoja nieko geresnio, kaip rašinėti ant sienų. Ir ta 
Motlamedė: ko ji staiposi prieš veidrodį ir rungiasi grožio 
konkursuose, juk turėtų sėdėti prie knygų? Jei mma Ma- 
kutsi būtų universiteto rektorius, ji lieptų tokiems studen- 
tams apsispręsti. Negalima visko aprėpti. Galima tobulinti 
arba protą, arba šukuoseną. Tik ne abu iškart. 

Ji rado 114 kambarį ir garsiai pabeldė į duris. Buvo 
girdėti radijas, tad mma Makutsi pabeldė dar kartą, jau 
garsiau. 

— Gerai jau, gerai! — atsiliepė balsas iš kambario. — 


Ateinu. 

Durys atsidarė ir pasirodė Motlamedė Matluli. Pir- 
miausia mma Makutsi pastebėjo nepaprastai dideles akis. 
Jos buvo ryškiausias veido bruožas ir suteikė jam naivaus 
švelnumo išraišką, mergina atrodė panaši į smulkų nak- 
ties gyvūną, iš tų, kuriuos žmonės vadina „krūmynų kū- 
dikiais“*. 

Motlamedė nužvelgė viešnią nuo galvos iki kojų. 

— Taip, mma? - atsainiai užklausė ji. - Ko jums reikia? 

Tai buvo neregėtai šiurkštus pasveikinimas ir mma Ma- 
kutsi labai įsižeidė. Jei ta mergina mokėtų gražiai elgtis, 
tuojau pat būtų mane pakvietusi vidun, pamanė ji. Bet ji 
pernelyg užsiėmusi, maivosi prieš veidrodį, kuris, kaip ir 
sakė anos studentės, stovi ant darbo stalo, apsuptas įvai- 
riausių kremų bei losjonų. 

— Aš žurnalistė, - pristatė mma Makutsi.- Rašau 
straipsnį apie sąžiningiausios gražuolės konkurso finali- 
ninkes. Norėčiau, kad atsakytumėte į keletą klausimų. 

Motlamedės elgesys akimirksniu pasikeitė. Ji tuojau pat 
maloniai pakvietė mma Makutsi užeiti, nuėmė nuo kėdės 
krūvą drabužių ir pasiūlė prisėsti. 

— Mano kambaryje retai būna tokia netvarka, - nusi- 
juokė mergina, rodydama į šen bei ten sumestas drabužių 
šūsnis. - Bet dabar kaip tik rūšiuoju daiktus. Na, žinote, 
kaip būna. 

Mma Makutsi linktelėjo. Ji išsitraukė iš portfelio klau- 
simyną ir padavė merginai, kuri nužvelgė klausimus ir nu- 
sišypsojo. 


* Bush baby, arba senegalinis galagas (galago senegalensis) - smulkūs pri- 
matų šeimos žinduoliai. Liaudiškas pavadinimas susijęs su tuo, kad jie 
aktyvūs naktimis, o klyksmai primena kūdikio verksmą. 

— Klausimai labai lengvi, - pasakė ji. - Esu jau mačiusi 
panašių. 

— Malonėkite užrašyti atsakymus, — paprašė mma Ma- 
kutsi. —- Tada dar norėsiu su jumis truputėlį pakalbėti, o 
paskui duosiu ramybę ir nebetrukdysiu mokytis. 

Pastarąją pastabą pridūrė, apsidairiusi po kambarį; kiek 
jos akis užmatė, čia nebuvo nė vienos knygos. 

— Taip, - sutiko Motlamedė, įsigilindama į klausimy- 
ną, — mes, studentai, dieną naktį mokomės. 

Kol Motlamedė rašė atsakymus, mma Makutsi neįky- 
riai apžiūrinėjo jos galvą. Deja, finalininkė buvo taip su- 
sišukavusi plaukus, kad galvos formos niekaip negalėjai 
įžiūrėti. Net pačiam Lombrozui, pamanė mma Makutsi, 
būtų nelengva nuspręsti, kokia tai mergina. Tačiau galvos 
forma, tiesą pasakius, nebuvo labai svarbi; kol kas visa apie 
merginą gauta informacija — pradedant šiurkščiu elgesiu 
prie durų ir baigiant niekinamu žvilgsniu (tuojau pat pasi- 
keitusiu, vos išgirdus, kad mma Makutsi yra Žurnalistė) — 
liudijo, jog jos niekaip negalima išrinkti sąžiningiausia gra- 
žuole. Žinoma, vagyste jos tikriausiai niekas neapkaltins, 
bet juk užtraukti nešlovę konkursui bei ponui Pulaniui 
galima įvairiais būdais. Labiausiai tikėtina, kad ji įsivels į 
kokį nors skandalą su vedusiu vyru; tokios merginos nė 
kiek negerbia santuokos ir kabinsis į bet kurį vyrą, galintį 
padėti iškilti, nepaisydamos, turi jis žmoną ar ne. Ar tai 
geras pavyzdys Botsvanos jaunimui, paklausė savęs mma 
Makutsi. Vien pagalvojusi, ji pasipiktino ir nė nepajuto, 
kaip priekaištingai papurtė galvą. 

Motlamedė pakėlė akis nuo klausimyno. 

— Kodėl jūs purtote galvą, mma? — paklausė ji. - Ar ką 
ne taip rašau? 

— Ne, ne, - paskubėjo atsakyti mma Makutsi. - Tik bū- 
tinai rašykite tiesą. Niekas kitas man nerūpi. 

Motlamedė nusišypsojo. 

— Aš visada sakau tik tiesą, - paaiškino ji. - Nuo pat 
vaikystės. Negaliu pakęsti melagių. 

— Štai kaip? 

Ji baigė rašyti ir padavė klausimyną mma Makutsi. 

— Tikiuosi, ne per daug prirašiau, — pridūrė mergina. — 
Žinau, kad jūs, žurnalistai, labai neturite laiko. 

Mma Makutsi paėmė užpildytą klausimyną ir greitai 
peržvelgė atsakymus. 


1 klausimas. Afrika turi didingą istoriją, nors labai daug 
kas nekreipia į ją dėmesio. Afrika gali parodyti visam pa- 
sauliui, kaip rūpintis kitais žmonėmis. Ir dar yra daug 
kitų dalykų, kurių Afrika gali išmokyti pasaulį. 

2 klausimas. Mano didžiausia svajonė - dirbti kitų žmo- 
nių labui. Nekantriai laukiu dienos, kai galėsiu padėti 
žmonėms. Tai viena iš priežasčių, dėl kurių turėčiau lai- 
mėti šį konkursą: aš iš ty merginų, kurios mėgsta kitiems 
padėti. Nesu savanaudė. 

3 klausimas. Geriau būti sąžiningu žmogumi. Dora mergi- 
na širdyje nešioja lobį. Tai tiesa. Merginos, kurios labiau- 
siai rūpinasi išvaizda, ne tokios laimingos, kaip merginos, 
kurios pirmiausia galvoja apie kitus. Pati esu iš pastarų- 


jų, todėl viską taip gerai suprantu. 

Motlamedė stebėjo, kaip mma Makutsi skaito jos atsa- 
kymus. 

— Na, mma? - paklausė ji. - Ar norėtumėte ko nors pa- 
klausti apie tai, ką parašiau? 

Mma Makutsi sulankstė popieriaus lapą ir įsidėjo jį į 
portfelį. 

— Ačiū, ne, mma, — atsakė ji. - Jūs pasakėte viską, ko 
man reikėjo. Nebeturiu daugiau klausimų. 

Motlamedė, atrodo, sunerimo. 

— O kaipgi fotografija? - paklausė ji. — Jei laikraštis at- 
siųs fotografą, aš, ko gero, leisiu, kad mane nufotografuo- 
tų. Būsiu čia visą popietę. 

Mma Makutsi žengė durų link. 

— Gal, - atsakė ji. — Bet tikrai nežinau. Jūs man suteikė- 
te labai vertingos medžiagos, manau, kad galėsiu įdėti ją į 
laikraštį. Jaučiuosi, tarsi gerai jus pažinčiau. 

Motlamedė nutarė, kad dabar jau galima pasirodyti 
maloniai. 

— Labai džiaugiuosi, kad mudvi susipažinome, — pasa- 
kė ji. - Nekantriai laukiu kito susitikimo. Gal jūs ateisite į 
konkursą... galėtumėte atsivesti fotografą. 

— Gali būti, - tarė mma Makutsi ir išėjo. 


Kai mma Makutsi priėjo prie automobilio, pameistrys kal- 
bėjosi su pora merginų. Jis kažką pasakojo apie automo- 
bilius, jos godžiai klausėsi. Mma Makutsi nenugirdo viso 
pokalbio, tik pabaigą: 

—...mažiausiai aštuoniasdešimt mylių per valandą. O va- 
riklis dirba labai tyliai. Jei vaikinas sėdi su mergina ant to 

automobilio galinės sėdynės ir nori ją pabučiuoti, jam teks 
elgtis tyliai, nes antraip sėdintieji priekyje viską išgirs. 

Studentės sukikeno. 

— Neklausykite jo, merginos, - įsiterpė mma Makut- 
si. - Šitam jaunuoliui negalima kalbinti merginų. Jis jau 
turi žmoną ir tris vaikus, o žmona labai supyksta, kai su- 
žino, kad jis vėl kalbėjosi su merginomis. Ne juokais su- 
pyksta. 

Studentės atsitraukė. Viena priekaištingai pažvelgė į pa- 
meistrį. 

— Bet tai netiesa, - paprieštaravo jaunuolis. - Aš ne- 
vedęs. 

— Jūs visi, vyrai, taip sakote, — atkirto kita studentė, ge- 
rokai pyktelėjusi. - Ateinate čia ir kalbinate merginas, o 
patys visą laiką galvojate apie savo žmonas. Ar gražu taip 
elgtis? 

— Labai negražu, - įsiterpė mma Makutsi, atidarydama 
keleivio dureles ir ruošdamasi įlipti. - Na, gerai, mums jau 
laikas važiuoti. Šitas jaunuolis dar turi mane nuvežti kitur. 

— Atsargiai su juo elkitės, mma, — patarė viena studen- 
tė. - Mes gerai pažįstame tokius vaikinus. 

Pameistrys, kietai suspaudęs lūpas, įjungė variklį ir nu- 
važiavo. 

— Nereikėjo to sakyti, mma. Per jus pasirodžiau kaip 
kvailys. 

Mma Makutsi šnarpštelėjo. 

— Tu pats pasirodei kaip kvailys. Kokių galų amžinai 
lakstai paskui merginas? Kodėl nuolat stengiesi padaryti 
joms įspūdį? 

— Todėl, kad tai smagu, - gindamasis atrėžė pameist- 
rys. - Man patinka kalbėtis su merginomis. Šioje šalyje 
pilna gražių merginų, bet niekas su jomis nekalba. Aš da- 
rau paslaugą savo šaliai. 

Mma Makutsi pašaipiai jį nužvelgė. Jaunuoliai dirba ge- 
rai ir mielai klauso jos pasiūlymų, bet niekaip neįmanoma 
išnaikinti vienos jų charakterio ydos —- nuolatinio lakstymo 
paskui sijonus. Gal įmanoma ką nors padaryti? Mma Ma- 
kutsi tuo abejojo, bet ji tikėjo, kad laikui bėgant tai praeis 
ir vaikinai surimtės. Arba ne. Žmonės ne taip jau smarkiai 
keičiasi. Kartą mma Ramotsvė jai tai pasakė ir ji įsiminė. 
Žmonės nesikeičia, bet nereiškia, kad jie visad lieka tokie 
patys. Tačiau štai ką galima padaryti —- surasti geruosius jų 
būdo bruožus ir juos išryškinti. Tada atrodys, kad žmogus 
pasikeitė, nors iš tikrųjų visai ne; bet žmogus bus kitoks, 
geresnis. Štai ką jai kalbėjo mma Ramotsvė — na, bent jau 
kažką panašaus. O jei visoje Botsvanoje yra bent vienas 
žmogus — bent vienas, — kurio žodžių verta klausyti labai 


atidžiai, tas žmogus yra mma Ramotsvė. 


Šešioliktas skyrius 


Virėjo pasakojimas 


(£ Mma Ramotsvė gulėjo ant lovos ir žvelgė į baltas lubų 
lentas. Pilvą jau nebe taip suko, svaigulys irgi beveik pra- 
ėjo. Tačiau kai tik užmerkdavo akis ir neilgai trukus vėl at- 
simerkdavo, aplink visus daiktus matydavo baltą kontūrą, 
savotišką šviesos aureolę, kuri truputį pašvyturiuodavo 
ir užgesdavo. Kitokiomis aplinkybėmis toks pojūtis gal ir 
būtų buvęs malonus, bet dabar, atsidūrus nuodytojo valio- 
je, kėlė baimę. Kokia cheminė medžiaga sukelia tokius po- 
jūčius? Nuodai gali sutrikdyti regėjimą, mma Ramotsvė tai 
puikiai žinojo. Vaikystėje juos visus mokė pažinti augalus, 
kurių galima prisirinkti krūmynuose: krūmokšnių šakas, 
sukeliančias mieguistumą, medžio žieves, padedančias 
nutraukti nepageidaujamą nėštumą, šakneles, gydančias 
niežulį. Tačiau yra ir kitokių augalų — iš jų gaminami vais- 
tai »muti, kuriuos naudoja raganiai; šie nekaltos išvaizdos 
augalėliai nugalabija kiekvieną, kuris tik prisiliečia; bent 

jau jiems taip pasakojo. Be abejo, kažin ką panašaus į jos 
lėkštę bus įbėrusi šeimininko žmona; dar labiau tikėtina, 
kad nuodų ji įdėjo į bendrą dubenį, nesirūpindama, kam 
jų klius, svarbiausia išvengti pačiai. Jei moteris tokia page- 
dusi, kad nuodija savo vyrą, jai vieni niekai drauge su juo 
pražudyti ir keletą kitų žmonių. 

Mma Ramotsvė pažvelgė į laikrodį. Buvo po septintos, 
už langų sutemo. Ji pramiegojo saulėlydį, jau laikas eiti va- 
karienės, bet valgyti nė truputėlio nesinori. Šeimininkai jos 
pasiges, pagalvojo ji, todėl reikėtų jiems pranešti apie neti- 
kėtą negalavimą ir atsiprašyti, kad neateis vakarieniauti. 

Ji atsisėdo lovoje ir kelis kartus mirktelėjo. Balta švie- 
sa išliko, tačiau pamažėliais pradėjo blėsti. Nukėlusi kojas 
nuo lovos, ji atsargiai įkišo pirštus į batų galus, tikrindama, 
ar jai ilsintis ten neprilindo skorpionų. Ji visada pažiūrė- 
davo, ar batuose jų nėra, nes dar vaikystėje vieną rytą ap- 
siavusi mokyklinį batelį pajuto, kaip į pėdą skaudžiai įgėlė 
bate nakčiai prisiglaudęs didžiulis rudas skorpionas. Visa 
pėda taip baisiai ištino, kad mergaitę teko nunešti į Olandų 
reformatų ligoninę kalvos papėdėje. Seselė aprišo žaizdą 
ir davė vaistų nuo skausmo. Paskui įspėjo, kad prieš au- 
damasi batus būtinai pažiūrėtų, ar nėra skorpionų; mma 
Ramotsvė įspėjimo nepamiršo. 

— Mes gyvename štai čia, — tarė seselė, laikydama delną 
ties krūtine. —- O jie gyvena ana ten, apačioje. Nepamiršk. 

Vėliau ji pagalvojo, kad šį įspėjimą galima pritaikyti 
įvairiomis prasmėmis. Gal jame kalbama ne tik apie skor- 
pionus ir gyvates — kuriems šis įspėjimas, be abejo, tin- 


ka, - bet ir apie žmones. Salia pasaulio, kuriame gyvena 

paprasti, įstatymus gerbiantys žmonės, egzistuoja ir kitas 
pasaulis — pilnas klastų ir nepasitikėjimo, knibždantis suk- 
čių ir manipuliatorių. Visad reikia pasitikrinti batus. 

Neįkišusi iki galo pėdų į batus, ištraukė kojas. Pasilenkė, 
pakėlė nuo grindų dešinį batą ir apvertusi pakratė. Nieko. 
Paėmė kairį, padarė tą patį. Iš jo iškrito mažutėlis blizgan- 
tis padaras, akimirką tarsi puikuodamasis pašokčiojo ant 
grindų, paskui nuskubėjo į tamsų kampą. 

Mma Ramotsvė išėjo į koridorių. Pasiekusi jo galą, prie 
durų į svetainę sutiko tarnaitę, kuri maloniai pasisveikino. 

— Ėjau jūsų ieškoti, mma, — tarė tarnaitė. — Maistą jau 
gamina, vakarienė tuoj bus paruošta. 

— Dėkoju, mma. Aš miegojau. Buvau nekaip pasijutusi, 
nors dabar pagerėjo. Manau, šį vakarą nieko negalėsiu val- 
gyti, bet arbatos norėčiau. Jaučiuosi labai ištroškusi. 

Tarnaitė klestelėjo rankomis ir užsidengė jomis burną. 

— Aiee! Kaip blogai, mma! Visi šiandien susirgo. Senoji 
šeimininkė visą popietę tik vėmė, tik vėmė. Šeimininkas su 
žmona baisiai rėkė, susiėmę už pilvų. Net berniukas sirgo, 
nors ir ne taip sunkiai. Tikriausiai pasitaikė sugedusi mėsa. 

Mma Ramotsvė įbedė akis į tarnaitę. 

— Visi? 

— Taip. Visi. Šeimininkas rėkė, kad eis ir prilups mėsi- 
ninką, kuris pardavė tokią mėsą. Buvo labai supykęs. 

— Ojo žmona? Ką ji darė? 

Tarnaitė nudelbė akis. Jai buvo labai nesmagu taip atvi- 
rai kalbėti apie intymius žmonių skrandžių reikalus. 

— Ji negalėjo nieko praryti. Mėgino gerti vandens — aš 
jai atnešiau, — bet tuoj pat viską išvėmė. Dabar jos pilvas 

tuščias ir man atrodo, kad jaučiasi kiek geriau. Visą popie- 
tę slaugiau ligonius. Vieni šen, kiti ten. Net dirstelėjau pro 
duris į jūsų kambarį, norėjau pažiūrėti, ar nieko nenutiko, 
bet pamačiau jus ramiai miegant. Nežinojau, kad jums irgi 
buvo bloga. 

Mma Ramotsvė patylėjo. Tarnaitės pateikta informaci- 
ja iš esmės keitė padėtį. Apsinuodijo pagrindinė įtariamo- 
ji, jaunoji Žmona, taip pat ir senoji šeimininkė, kurią irgi 
knietėjo įtarti. Tai reiškė viena iš dviejų — arba nuodų ne- 
pavyko įdėti ten, kur ketinta, arba nė viena iš moterų netu- 
ri su jais nieko bendra. Antroji galimybė mma Ramotsvei 
atrodė labiau tikėtina. Pasijutusi blogai ji pamanė esanti 
tyčia apnuodyta, bet ar taip galėjo būti? Viską apsvarsčius 
blaiviu protu, nuslūgus taip kamavusioms šleikštulio ban- 
goms, nuodytojo mėginimas atlikti darbą taip greitai ir 
taip aiškiai, vos atvykus viešniai, ėmė atrodyti juokingas. 
Toks subtilumo trūkumas iškart sukeltų įtarimus, o mma 
Ramotsvė buvo skaičiusi, kad nuodytojai dažniausiai būna 
itin subtilūs. 

Tarnaitė laukiamai žvelgė į mma Ramotsvę tarsi ti- 
kėdamasi, kad nuo šiol vadovavimą namų ūkiui perims 
viešnia. 

— Bet gydytojo nė vienam neprireikė, tiesa? — paklausė 
mma Ramotsvė. 

— Ne. Man regis, jiems jau geriau. Tik aš nežinau, ką da- 
ryti. Jie visi ant manęs rėkia, o man nuo to rėkimo tiesiog 
kojas pakerta. 

— Na taip, - sutiko mma Ramotsvė, - jums tikriausiai 


nelengva. 

Ji pažvelgė į tarnaitę. Jie visi ant manęs rėkia. Yra ir kitų 
žmonių, turinčių nusikaltimo motyvą, pamanė ji, bet ši 
mintis jai pasirodė absurdiška. Tai dora moteris. Jos veidas 
atviras, kalbėdama ji šypsosi. Paslaptys šešėliais gula ant 
veido, o šiame veide nematyti jokių šešėlių. 

— Na, - tarė mma Ramotsvė, - gal galėtumėte man 
išvirti arbatos? Paskui turbūt būtų geriausia, jei eitumėte 
į savo kambarį ir paliktumėte juos visus sveikti. Rytą tik- 
riausiai nebe taip rėks. 

Tarnaitė dėkinga nusišypsojo. | 

— Taip ir padarysiu, mma. Atnešiu jums arbatą į kam- 
barį. Tada galėsite miegoti toliau. 


Ji užmigo, tačiau miegas buvo neramus. Kartkarčiais pra- 
budusi girdėdavo name aidinčius balsus ar įvairius gar- 
sus — trinkteli uždaromos durys, plesteli atidaromas lan- 
gas, tyliai sugirgžda senas namas. Prieš pat aušrą supratusi, 
kad nebeužmigs, ji pakilo, užsimetė chalatą ir išslinko iš 
namų. Prie galinių durų miegojęs šuo nerangiai pakilo ir 
įtariai apuostė jos kojas; didelis paukštis, tupėjęs ant stogo, 
sunkiai plasnodamas pakilo ir nuskrido tolyn. 

Mma Ramotsvė apsidairė. Saulė patekės dar tik po ko- 
kio pusvalandžio, bet jau buvo pakankamai šviesu, kad 
galėtum viską įžiūrėti, ir sulig kiekviena minute darėsi vis 
šviesiau. Medžiai priminė neryškius tamsius siluetus, ta- 
čiau netrukus šviesa išryškins jų šakas bei lapus, tarsi nu- 
trauktų uždangą nuo paveikslo. Tai buvo jos mėgstamiau- 
sias dienos metas, o čia, šioje nuošalioje vietoje, toli nuo 


kelių, nuo žmonių ir nuo jų triukšmo, gamtos grožis atrodė 

dar grynesnis. Netrukus patekės saulė ir pasaulis atrodys 
šiurkštesnis; bet kol kas krūmynai, dangus, net pati žemė 
atrodė kuklūs ir neryškūs. 

Mma Ramotsvė giliai įkvėpė oro. Krūmynų, dulkių ir 
žolės kvapai persmelkė jai širdį, kaip kiekvieną sykį; šį kar- 
tą prie jų dar prisidėjo dūmų kvapas - stebuklingas, gailus 
aromatas, kuris pasklinda ore, kai žmonės pradeda virti 
pusryčius ir šildosi prie ugnies rankas. Ji apsisuko. Kažkur 
netoliese dega ugnis — ryto laužas karšto vandens katilui 
prišildyti, o gal naktinio sargo lauželis, prie kurio žioruo- 
jančių žarijų šis praleido visą naktį. 

Ji patraukė prie galinės namo pusės siauru takeliu, ap- 
dėtu kalkėmis nubalintais akmenimis; įprotis, nužiūrėtas 
iš kolonijų administratorių, kurie baltino akmenis aplink 
savo gyvenamuosius rajonus bei įstaigas. Taip jie darė vi- 
soje Afrikoje, baltai dažė net medžių, kuriais apsodino gat- 
ves, kamienus. Kodėl? Nes tai Afrika. 

Pasukusi už namo, ji pamatė vyriškį, pasilenkusį prie 
seno plytomis apmūryto vandens katilo. Tokius katilus 
dažnai pamatysi senuose namuose, kuriuose nėra elektros; 
be abejo, čia jie irgi tinka, nes elektros yra tik tiek, kiek 
pagamina generatorius. Namiškiams reikalingą vandenį 
kur kas pigiau pašildyti tokiuose katiluose negu naudojant 
dyzelinį variklį. Štai čia tas katilas su karštu vandeniu ryto 
maudynėms, kūrenamas malkomis. 

Vyriškis pamatė mma Ramotsvę ir atsistojo, purtyda- 
mas dengiamosios spalvos kelnes. Mma Ramotsvė tradi- 
ciškai su juo pasisveikino, jis mandagiai atsakė. Tai buvo 
aukštas, neseniai keturias dešimtis perkopęs vyras, tvirto 
sudėjimo, stambių, gražių veido bruožų. 

— Geras laužas, rra, - pagyrė mma Ramotsvė, rodyda- 
ma į liepsnas, šokančias po katilu. 

— Čionykštės malkos gerai dega, - paprastai atsakė 
šis. — Jų čia daug. Niekada nepritrūkstame kuro. 

Mma Ramotsvė linktelėjo galva. 

— Tai jūsų darbas? 

Jis paniuro. 

— Ne tik. 

— Ne tik? - Atsakymo tonas ją sudomino. Buvo labai 
aišku, kad yra ir kitų darbų, kurie jam visai nepatinka. - Ką 
jūs dar dirbate, rra? 

— Aš — virėjas, — atsakė jis. - Tvarkausi virtuvėje ir ga- 
minu maistą. 

Jis tarsi gindamasis pažvelgė į ją, laukdamas atsakymo. 

— Tai gerai, - atsiliepė mma Ramotsvė. — Kaip gera mo- 
kėti gaminti maistą. Gaborone yra labai puikių virėjų, jie 
visi vyrai. Juos vadina šefais, jie dėvi tokias specialias bal- 
tas kepures. 

Vyriškis linktelėjo. 

— Aš irgi dirbau Gaborone, viešbutyje, — tarė jis. — Bu- 
vau ten virėjas. Ne vyriausiasis virėjas, bet vienas iš jaunes- 
niųjų. Tai buvo prieš kelerius metus. 

— O kodėl atvykote čia? - paklausė mma Ramotsvė. 
Toks sprendimas jai atrodė labai keistas. Virėjas Gaboro- 
ne, pamanė ji, uždirba daug daugiau negu virėjas atokiame 
kaimo name. 

Virėjas ištiesė koją ir pėda pastūmė į ugnį medžio 
pliauską. 

— Man ten nepatiko, —- paaiškino jis. - Nepatiko dirbti 
virėju Gaborone, nepatinka nė čia. 

— Tai kodėl dirbate, rra? 

Jis atsiduso. 

— Tai sudėtinga paaiškinti, mma. Jei pradėčiau pasakoti 
nuo pradžių, užgaiščiau labai ilgai, o saulei patekėjus man 
reikės grįžti prie darbo. Bet jei norite, galiu papasakoti 
trumpai. Prisėskite, mma, štai ant to rasto. Taip. Na štai, 
puiku. Jei jau paklausėte, tai ir papasakosiu. Esu kilęs iš to- 
kios vietovės ana ten, už anos kalvos, tik dar toliau, bus 
geros dešimt mylių. Ten stovi kaimas, kurio niekas nežino, 
nes kaimas nedidelis ir jame nieko nevyksta. Niekas juo 
nesidomi, nes ten gyvena labai ramūs žmonės. Jie niekada 
nešaukia, dėl nieko nesinervina. Todėl ten nieko ir nevyks- 
ta. Tame kaime buvo mokykla, o joje dirbo labai išmintin- 
gas mokytojas. Jis turėjo dar du mokytojus padėjėjus, bet 
šitas buvo svarbiausias ir visi klausė jo, o ne anų dviejų. 
Vieną dieną jis man ir sako: „Saimonai, tu labai protingas 
vaikas. Žinai visų galvijų vardus, prisimeni, kaip vadinosi 
kiekvieno jų tėvai. Niekas kitas čia tau neprilygsta. Tokiam 
berniukui reikėtų važiuoti į Gaboroną ir ten ieškoti dar- 
bo“. Man visai neatrodė keista, kad prisimenu visų galvijų 
vardus, nes galvijai man patiko labiau už viską. Norėjau 
kada nors prižiūrėti galvijus, bet ten, kur mes gyvenome, 
tokio darbo nebuvo ir man teko susigalvoti ką nors kito. 
Netikėjau esąs toks gabus, kad galėčiau vykti į Gaboroną, 
bet kai man suėjo šešiolika, mokytojas davė truputį pinigų, 
kuriuos buvo gavęs iš valstybės, ir aš už juos nusipirkau 
autobuso bilietą į Gaboroną. Mano tėvas pinigų neturėjo, 
bet atidavė laikrodį, kurį kadaise buvo radęs gulintį prie 
asfaltuoto kelio. Tai buvo brangiausias jo daiktas, bet ati- 

davė jį man ir liepė parduoti, jei Gaborone pritrūks pini- 
gų maistui. Aš nenorėjau parduoti to laikrodžio, bet galų 
gale, kai pilvą ėmė raižyti iš alkio, teko tai padaryti. Gavau 
už jį šimtą pulų, nes laikrodis buvo geras, už tuos pinigus 
nusipirkau maisto ir atgavau jėgas. Darbo ieškojau ilgai, 
žinojau, kad pinigų liko visai nedaug. Galiausiai įsidarbi- 
nau viešbutyje — nešiojau svečių lagaminus ir atidarinėjau 
jiems duris. Kai kurie svečiai atvykdavo labai iš toli ir bū- 
davo labai turtingi. Kartais jie man duodavo arbatpinigių, 
o aš juos dėjau į sąskaitą pašto skyriuje. Kaip būtų gerai, jei 
tebeturėčiau tuos pinigus... 

Neilgai trukus mane perkėlė į virtuvę virėjų parankiniu. 
Paaiškėjo, kad esu geras virėjas, todėl man irgi davė uni- 
formą. Gaminau ten maistą dešimt metų, nors negalėjau 
to darbo pakęsti. Nekenčiau virtuvės tvankumos, neken- 
čiau maisto kvapų, bet tai buvo mano darbas ir jį reikėjo 
atlikti. Kaip tik tada, kai dirbau viešbutyje, susipažinau su 
čionykščio šeimininko broliu. Jūs turbūt žinote, apie ką aš 
kalbu — apie tą įtakingą Žmogų, kuris gyvena Gaborone. 
Jis pažadėjo duoti man darbo čia, padaryti ūkvedžio pa- 
dėjėju, ir aš labai apsidžiaugiau. Pasakiau, kad labai gerai 
nusimanau apie galvijus ir prižadėjau gerai prižiūrėti ūkį. 
Atvažiavau čia su žmona. Ji kilusi iš šių vietų ir labai džiau- 
gėsi, kad gali sugrįžti namo. Mums davė gražų namelį ir 
mano žmona dabar labai patenkinta. Jūs pati žinote, mma, 
kaip svarbu, kai žmona arba vyras yra patenkinti. Jei tavo 
žmona ar vyras nepatenkintas, tu pats niekada neturėsi 
ramybės. Niekada. Ir mano uošvė patenkinta. Ji persikėlė 


pas mus ir gyvena kitoje namo pusėje. Nuo ryto iki vakaro 

dainuoja iš džiaugsmo, kad gyvena su savo dukra ir mūsų 
vaikais. 

Nekantravau, kada pagaliau pradėsiu rūpintis galvijais, 
bet kai atėjau pas tą brolį, kuris gyvena čia, jis manęs pa- 
klausė, ką dirbau anksčiau; atsakiau, jog buvau virėjas. Jis 
labai apsidžiaugė tai išgirdęs, ir nusprendė, kad čia irgi bū- 
siu virėju. Pas juos iš Gaborono dažnai atvažiuoja aukštų 
svečių ir jiems padarys įspūdį žinia, kad valgį čia gamina 
tikras virėjas. Aš sakiau, kad nenoriu dirbti šio darbo, bet 
jis mane privertė. Pasikalbėjo su mano žmona ir ši taip pat 
stojo jo pusėn. Sakė, kad ši vieta nepaprastai gera, todėl 
tik visiškas kvailys nepaklustų šeimininko norams. Uošvė 
pradėjo aimanuoti. Ji raudojo, kad yra jau sena moteris ir 
persikraustymo neišgyvens. Žmona manęs paklausė: „Tu 
nori nužudyti mano motiną? Ar tu šito nori? Taigi man 
teko čia įsidarbinti virėju ir toliau uosti virtuvės kvapus, 
nors užvis labiausiai norėčiau būti laukuose su galvijais. 
Todėl aš nesu patenkintas, mma, nors visa mano šeima la- 
bai patenkinta. Keista istorija, ar ne? 

Jis baigė pasakoti ir liūdnai pažvelgė į mma Ramotsvę. 
giškai mąstė, mintys šuoliuote šuoliavo, įvairios galimybės 
ginė viena kitą, tik staiga išniro hipotezė, kuri, paskubomis 
patikrinus, netruko virsti aiškia išvada. 

Mma Ramotsvė vėl pažvelgė į vyriškį. Jis buvo atsistojęs 
uždaryti katilo dangčio. Vandens kaupykloje, kurią atstojo 
senas benzino bakas, buvo girdėti verdančio vandens bur- 
buliavimas. Paklausti ar vis dėlto nutylėti? Paklaususi gali 
apsirikti, be to, yra pavojus labai įžeisti žmogų. Bet jei nu- 
tylės, praleis puikią progą. Tad ryžosi. 

— Norėjau jūsų kai ko paklausti, rra, — tarė ji. 

— Taip? — Jis trumpai dirstelėjo į ją ir vėl ėmėsi dėlioti 
malkas. 

— Vakar mačiau, kaip jūs kažko įpylėte į maistą. Jūs ma- 
nęs nematėte, bet aš jus mačiau. Kam tai darėte? 

Vyriškis sustingo. Buvo pasilenkęs kelti didelį rąstigalį, 
suėmęs jį rankomis, sulenkęs nugarą, pasirengęs perimti jo 
svorį. Bet dabar lėtai atitraukė rankas ir išsitiesė. 

— Jūs mane matėte? — Balsas buvo kupinas įtampos, be- 
veik negirdimas. 

Mma Ramotsvė nurijo seilę. 

— Taip. Aš jus mačiau. Jūs kažko įpylėte į maistą. Kaž- 
kokių nuodų. 

Jis atsisuko ir pamatė, kad jo akys užgeso. Veide, kuris 
anksčiau atrodė toks gyvas, nebeliko jokios išraiškos. 

— Juk jūs nemėginate jų nužudyti, ar ne? 

Jis išsižiojo, norėdamas atsakyti, tačiau neištarė nė garso. 

Mma Ramotsvė padrąsėjo. Pasirodo, jog ji pasielgė tei- 
singai, dabar tereikia viską užbaigti. 

— Jūs tik norėjote, kad jie nebeverstų jūsų dirbti virėju, 
tiesa? Jei šeimininkai pajus, kad maistas nebeskanus, atleis 
jus iš virėjo vietos ir galbūt leis dirbti tą darbą, apie kurį 
taip svajojate. Teisybė? 

Jis linktelėjo. 

— Jūs elgėtės labai kvailai, rra, - papeikė jį mma Ramot- 
svė. - Galėjote pridaryti bėdos. 

— Ne, tai nebuvo nuodai, - atsakė jis. - Visiškai ne- 
kenksmingas daiktas. 


Mma Ramotsvė papurtė galvą. 

— Nebūna visiškai nekenksmingų daiktų. 

Virėjas nudelbė akis į savo rankas. 

— Aš ne žmogžudys, - pratarė jis. - Aš ne toks. 

Mma Ramotsvė prunkštelėjo. 

— Jums labai pasisekė, kad aš supratau, ką darote, - pa- 
sakė ji. — Aišku, aš jūsų nemačiau, bet kai išgirdau jūsų pa- 
sakojimą, viską supratau. 

— Kas dabar bus? —- paklausė virėjas. - Jūs viską pasa- 
kysite šeimininkams, o šie iškvies policiją. Labai prašau, 
mma, nepamirškite, kad turiu šeimą. Jei prarasiu darbą pas 
šituos žmones, kitą susirasti bus labai sunku. Juk aš senstu. 
Negaliu... 

Mma Ramotsvė gestu paliepė jam patylėti. 

— Aš ne iš tų, kurie skundžia, - atsakė ji. - Pasakysiu 
šeimininkams, kad jūs gaminote maistą iš netikusių pro- 
duktų, bet pats to nepastebėjote. Pasakysiu broliui, kad 
duotų jums kitą darbą. 

— Jis neduos, - tarė virėjas. - Jau prašiau. 

— Bet aš moteris, - priminė mma Ramotsvė. - Žinau, 
kaip priversti vyrus elgtis taip, kaip man reikia. 

Virėjas nusišypsojo. 

— Jūs labai gera, mma. 

— Pernelyg gera, - sumurmėjo mma Ramotsvė ir ap- 
sisuko eiti atgal į namą. Pradėjusi tekėti saulė auksu nu- 
spalvino medžius, kalvas ir pačią žemę. Vietovė buvo labai 
graži, ji mielai būtų paviešėjusi ilgiau. Bet jai čia nebebuvo 
ko veikti. Jau žinojo, ką pasakys vyriausybės nariui, todėl 


geriausia bus kuo greičiau grįžti į Gaboroną. 


Septynioliktas skyrius 


Labai puiki mergina 


(€ Nustatyti, kad Motlamedė yra netinkama kandidatė 
į tokią svarbią vietą, kaip sąžiningiausia grožio karalienė, 
pasirodė nesunku. Tačiau sąraše buvo dar trys pavardės; 
kad pavyktų susidaryti nuomonę, reikės apklausti visas 
tris merginas. Gal jas nebus taip lengva išaiškinti; mma 
Makutsi gana retai spręsdavo Žmogų iš pirmo žvilgsnio, 
tačiau dabar nė kiek neabejojo, kad Motlamedė, paprastai 
pasakius, yra niekam tikusi mergina. Tai labai konkretus 
apibūdinimas, neturintis nieko bendra su pagedusiomis 
moterimis ar bjauriomis bobomis — ne, tai visa kas kita. 
Pagedusiomis moterimis vadinamos prostitutės; bjaurios 
bobos - tai klastingos senės, dažniausiai ištekėjusios už to- 
kių pat senių, kurios nuolat kišasi į kitų reikalus turėdamas 
savanaudiškų tikslų. O niekam tikusi mergina, priešingai, 
yra jauna (tikrai dar nesulaukusi trisdešimties), kuriai dau- 
giau niekas nerūpi, tik linksmybės. Linksmybės čia ir yra 

svarbiausios. Tiesą sakant, yra net tokia atskira niekam 
tikusių merginų grupė: merginos laikui praleisti. Tokias 
merginas dažniausiai sutiksi baruose, besilinksminančias 
su ryškiai apsirengusiais vyriškiais. Kai kurie iš tų vyriškių, 
šis pavadinimas suteikia laisvę nė kiek neatsižvelgti į kitus. 
Tiesa, mma Makutsi manė kitaip. 

Kitame skalės gale atsidurtų geros merginos. Tai mergi- 
nos, kurios daug dirba ir pelno savo šeimos narių pagarbą. 
Jos lanko senelius, jos prižiūri vaikus - valandų valandas 
sėdi po medžiais ir stebi, kaip šie žaidžia, - paskui, atėjus 
laikui, baigia seselių kursus arba, kaip mma Makutsi, iš- 
moksta sekretorės amato Botsvanos sekretorių kolegijoje. 
Deja, gerosios merginos, ant pečių nešančios sunkią naštą, 
linksminasi labai retai. 

Nebuvo nė mažiausios abejonės, kad Motlamedė nėra 
gera mergina, bet kažin, niūriai paklausė savęs mma Ma- 
kutsi, ar kitos trys pasirodys daug geresnės? Sunkiausia, 
kad geros merginos apskritai nelinkusios dalyvauti grožio 
konkursuose. Grožio konkursas — vienas iš tų darbų, kurių 
geros merginos nė negalvoja imtis. Bet jei jos pesimizmas 
pasirodys pagrįstas, ką reikės pasakyti ponui Pulaniui, kai 
šis ateis sužinoti rezultatų? Nelabai didelė nauda pranešti, 
kad visos merginos viena už kitą blogesnės ir nė viena iš 
jų nėra verta titulo. Panaši informacija pasirodytų visiškai 
bergždžia; mma Makutsi net pamanė, kad prie jos nepa- 
vyktų prisegti sąskaitos už atliktą tyrimą. 

Ji sėdėjo automobilyje greta pameistrio ir be jokios vil- 
ties žvelgė į pavardžių sąrašą. 

— Kur dabar? —- paklausė pameistrys. Jis kalbėjo irzliai, 
bet neatrodė pernelyg piktas; suprato, kad ji vis dėlto yra 
direktoriaus pavaduotoja, be to, jiedu su bendradarbiu 
nuoširdžiai gerbė šią stebėtiną moterį, kuri atėjo į garažą ir 
aukštyn kojom apvertė jų įprastą darbo tvarką. 

Mma Makutsi atsiduso. 

— Man reikia pasikalbėti su trimis merginomis, - atsakė 
ji. - Niekaip negaliu apsispręsti, pas kurią dabar važiuoti. 

Pameistrys nusijuokė. 

— Aš nemažai išmanau apie merginas, — pasigyrė jis. — 
Galėčiau jums papasakoti. 

Mma Makutsi pašaipiai žvilgtelėjo jo pusėn. 

— Amžinai tos tavo merginos! — tarė ji. - Tu tik apie jas 
ir galvoji, ar ne? Tu ir tas tinginys tavo bičiulis. Tik mergi- 
nos, merginos ir merginos... 

Staiga ji nutilo. Jis iš tiesų daug išmano apie mergi- 
nas - tai visi žino, - o Gaboronas ne toks jau didelis. Gali 
būti, gal net labai gali būti, kad jis ką nors žinos apie šias 
tris merginas. Jei šios merginos niekam tikusios, - o taip 
turbūt ir yra, — arba jei jos yra merginos laikui praleisti, tai 
pameistrys tikrai bus jas sutikęs, valkiodamasis po barus. 
Mma Makutsi davė ženklą pasukti į kelkraštį. 

— Sustok. Štai čia sustok. Noriu tau parodyti sąrašą. 

Pameistrys sustabdė automobilį ir paėmė iš mma 
Makutsi rankų sąrašą. Skaitant jo veidą nušvietė plati 
šypsena. 

— Puikus merginų sąrašas! - apsidžiaugė jis. — Šitos 
merginos geriausios visame mieste. Na, bent jau trys iš jų 


geriausios visame mieste. Karštos merginos, na, supranta- 

te, ką turiu galvoje, karštos, nuostabios merginos. Tokias 
merginas mes, vyrai, labai mėgstame. Mums jos labai pa- 
tinka. Taip! Gal net pernelyg! 

Mma Makutsi širdis suspurdėjo. Nuojauta jos neapga- 
vo: jis iš tiesų žino atsakymą į jos klausimą, dabar beliko 
tik viską iškvosti. 

— Na, tai kurias merginas tu pažįsti? — paklausė ji. - Ku- 
rias tris? 

Pameistrys nusijuokė. 

— Štai šitą, - parodė jis. — Tą, vardu Makita. Aš ją pažįs- 
tu. Su ja tikras smagumėlis, ji nuolat juokiasi, o labiausiai — 
kai gerai pakuteni. O štai ši, Gledisė, vaje, vaje! Ohoho! 
Viena, dvi, trys! Pažįstu ir šitą, vardu Motlamedė, tiksliau, 
mano brolis ją pažįsta. Sako, ji labai protinga mergina, mo- 
kosi universitete, tik anaiptol nedžiūsta prie knygų. Turi 
gerą galvą, bet ir užpakalis neprastas. Labiausiai jai rūpi 
gražiai atrodyti. 

Mma Makutsi linktelėjo galva. 

— Ką tik kalbėjau su šia mergina, — pasakė ji. - Tavo 
brolis teisybę pasakoja. O kaipgi štai ši mergina, Patricija, 
kuri gyvena Tlokvenge? Ar pažįsti šitą merginą? 

Pameistrys papurtė galvą. 

— Šitos merginos aš nepažįstu, ne, - atsakė jis, bet tuo- 
jau pat pridūrė: — Nė kiek neabejoju, kad ji irgi labai žavi. 
Visko būna. 

Mma Makutsi ištraukė jam iš rankos popierėlį ir įsikišo 
jį į suknelės kišenė. 

— Važiuojam į Tlokvengą, - paliepė ji. - Turiu pamatyti 


tą Patriciją. 

Į Tlokvengą važiavo tylėdami. Pameistrys atrodė giliai 
susimąstęs — veikiausiai svajojo apie merginas iš sąrašo, — 
o mma Makutsi mąstė apie pameistrį. Kaip neteisinga — 
tačiau visiškai atitinka lyčių nelygybę, — kad vyrams pava- 
dinti nėra panašių žodžių, kaip „mergina laikui praleisti“, 
kuriais galėtum apibūdinti šitą juokingą pameistrį. Tokie 
vaikinai nė kiek ne geresni už merginas laikui praleisti, net 
dar blogesni, bet niekas jų, atrodo, už tai nekaltina. Niekas 
nekalba, pavyzdžiui, apie baro vaikinus; niekas nepavadins 
iš trumpų kelnių išlipusio pienburnio niekam tikusiu. Iš 
moterų, kaip visada, tikimasi kur kas geresnio elgesio negu 
iš vyrų; jos sulaukia piktos kritikos, jei ima elgtis taip, kaip 
kasdien ramiausiai elgiasi vyrai. Tai labai neteisinga; nie- 
kada nebuvo teisinga ir veikiausiai niekada teisinga nebus. 
Vyrai vis tiek kaip nors išsisuks, net jei elgesio taisykles 
surašytum į konstituciją. Teisėjai —- žinoma, vyrai, - pa- 
aiškins, kad konstitucija iš tiesų reiškia visai ką kita negu 
popieriuje parašyti žodžiai, ir skelbtų tik vyrams palankius 
nuosprendžius. Todėl punktas: „Visi žmonės, vyrai ir mo- 
terys, darbo vietoje turi lygias teises virstų punktu: „Mo- 
terys gali dirbti kai kuriuos darbus, bet yra tokių darbų, 
kurių dirbti joms negalima (nes joms pačioms tai į naudą), 
o be to, vyrai vis tiek juos geriau atlieka“. 

Kodėl vyrai taip elgiasi? Mma Makutsi niekaip nepajė- 
gė to perprasti, nors pastaruoju metu tarsi pradėjo įžvelgti 
šiokį tokį paaiškinimą. Jos nuomone, tai kažkaip susiję su 
tuo, kaip motinos augina sūnus. Jei motinos leidžia sū- 
nums įsivaizduoti, jog jie nepaprasti, — o taip elgiasi visos 


motinos, kiek jų buvo mačiusi mma Makutsi, - berniukai 

susikuria elgesio taisykles, kurių vėliau nebeatsikratys. Jei 
berniukas nuo vaikystės įprato manyti, kad moterų dar- 
bas — rūpintis vyrais, tai jis taip pat darys ir suaugęs: juk ne 
kitaip ir yra. Mma Makutsi buvo prisižiūrėjusi tiek šitokio 
elgesio pavyzdžių, kad negalėjo net įsivaizduoti, kas galėtų 
rimtai sukritikuoti jos teoriją. Štai šis pameistrys — geriau- 
sias paliudijimas. Kartą ji matė, kaip į garažą atėjo jo moti- 
na, atnešė sūnui arbūzą, supjaustė ir pamaitino tarsi mažą 
vaiką. Motinai nederėtų taip elgtis; jai reikėtų siekti, kad 
sūnus pats nusipirktų arbūzų ir pats juos susipjaustytų. 
Būtent dėl tokio motinos elgesio jis taip nebrandžiai žiūri į 
moteris. Jos jam taip ir liks žaisliukai, arbūzo pjaustytojos, 
amžini motinos pakaitalai. 


Jie privažiavo 2456 sklypą, sustojo prie vartelių šalia tvar- 
kingo, purvo rudumo namelio su pašiūre vištoms ir retai 
kur pasitaikančiomis tradicinėmis grūdų pintinėmis už 
jos. Čia laikomas vištų lesalas, tarė mma Makutsi; sorgo 
grūdai, kuriuos kiekvieną rytą išbarsto po ką tik pašluo- 
tą kiemą, kad alkani paukščiai, ištrūkę iš vištidės, turėtų 
ką lesti. Mma Makutsi iškart suprato, kad čia gyvena sena 
moteris, nes tik sena moteris stengsis laikytis tradicijų ir 
taip prižiūrėti kiemą. Tikriausiai tai Patricijos senelė - vie- 
na iš tų stebuklingų Afrikos moterų, kurios dirba neatsi- 
tiesdamos net ir sulaukusios aštuntos dešimties ir ant ku- 
rių laikosi visa šeima. 

Pameistrys pastatė automobilį, o mma Makutsi nu- 
žingsniavo takeliu, vedančiu prie namelio. Prieidama gar- 


siai pašaukė, kaip reikalauja mandagumas, bet pamanė, 

kad niekas jos neišgirdo; tačiau netrukus tapduryje pasi- 
rodė moteris, besišluostanti rankas mazgote, ir draugiškai 
ją pasveikino. 

Mma Makutsi paaiškino, ko atvykusi. Ji neprisistatė 
žurnaliste, kaip kad lankydamasi pas Motlamedę; jai tai 
atrodė netinkama šiuose tradiciniuose namuose, kalbantis 
su moterimi, kuri pasisakė esanti Patricijos motina. 

— Noriu daugiau sužinoti apie šio konkurso dalyves, — 
paaiškino mma Makutsi. - Manęs prašė su jomis pasi- 
kalbėti. 

Moteris linktelėjo. 

— Galime prisėsti verandoje, - pasiūlė ji. - Čia pavėsis. 
Tuoj pakviesiu dukterį. Ana jos kambarys. 

Ji parodė duris šoninėje namo sienoje. Žali dažai, ku- 
riais kadaise jos buvo nudažytos, luposi, o vyriai buvo su- 
namui aiškiai reikėjo remonto. Panašu, jog pinigų čia ne 
per daugiausia, pamanė mma Makutsi ir pirmą kartą susi- 
mąstė, kažin, kaip tokių žmonių gyvenimus pakeistų pini- 
ginis prizas, skiriamas sąžiningiausios gražuolės konkurso 
laimėtojai. Tai buvo keturi tūkstančiai pulų ir kuponas, lei- 
džiantis apsipirkti drabužių parduotuvėje. Šitie pinigai tik- 
rai nenueis niekams, nusprendė mma Makutsi, pastebėjusi 
apibrizgusią moteriškės sijono palanką. 

Ji atsisėdo ir paėmė puodelį vandens, kurį pasiūlė 
moteris. 

— Šiandien karšta, - kalbėjo šeimininkė. — Bet netrukus 


lis. Esu tikra. 

— Iš tiesų lis, - sutiko mma Makutsi. - Lietaus mums 
reikia. 

— Ir dar kaip reikia, mma, - pritarė jai moteris. - Šioje 
šalyje nuolat trūksta lietaus. 

— Jūs teisi, mma. Labai trūksta. 

Jos truputį patylėjo, galvodamos apie lietų. Kai nely- 
ja, nuolat norisi galvoti apie lietų, beveik nesitikint, kad 
šis stebuklas kada nors įvyks. O kai prapliumpa lyti, lieka 
vienintelė mintis — ar ilgai tai truks. Dievas verkia. Dievas 
aprauda šią šalį. Matote, vaikai, tai jo ašaros. Lietus - tai 
jo ašaros. Šitaip vieną dieną pasakė mokytoja Bobonon- 
ge, kai mma Makutsi dar buvo maža, ir ji prisiminė šiuos 
žodžius. 

— Štai mano duktė. 

Mma Makutsi pakėlė akis. Patricija buvo tyliai priėju- 
si ir dabar stovėjo priešais. Mma Makutsi jai nusišypsojo, 
mergina nuleido akis ir dailiai tūptelėjo. Aš dar ne tokia 
sena! - pagalvojo mma Makutsi, tačiau merginos manda- 
gumas jai padarė įspūdį. 

— Gali prisėsti, — leido motina. — Ši ponia nori su tavimi 
pasikalbėti apie grožio konkursą. 

Patricija linktelėjo galva. 

— Aš labai jaudinuosi, mma. Žinau, kad nelaimėsiu, bet 
vis tiek taip jaudinuosi. 

Nebūk tokia tikra, kad nelaimėsi, - pamanė mma Ma- 
kutsi, tačiau nepasakė to garsiai. 

— Teta jai pasiuvo konkursui labai gražią suknelę, - pa- 
sakojo motina. - Labai daug už ją sumokėjo, užtat kokia 


graži medžiaga! Tikrai gera suknelė. 

— Bet kitos merginos bus gražesnės, — atsiliepė Patrici- 
ja. - Jos labai gražiai rengiasi. Jos gyvena Gaborone. Viena 
net studijuoja universitete. Ta mergina tokia protinga. 

Ir visai niekam tikusi, - pamanė mma Makutsi. 

— Tik negalvok, kad nelaimėsi, - įsiterpė motina. —- Ne- 
galima taip galvoti, kai eini į konkursą. Jei visą laiką galvo- 
si, kad pralaimėsi, kaip gali laimėti? Įsivaizduok, jei Seretsė 
Khama būtų pasakęs: „Ne, mums nieko neišeis“. Tai kaip 
šiandien atrodytų Botsvana? Kaip mes gyventume? 

Mma Makutsi pritariamai linktelėjo. 

— Negalima imtis darbo su tokia nuotaika, - pritarė 
ji. — Reikia galvoti šitaip: aš galiu laimėti. Tada gal ir laimė- 
si. Juk niekad iš anksto nežinai. 

Patricija nusišypsojo. 

— Jūs teisi. Pasistengsiu būti ryžtingesnė. Sutelksiu vi- 
sas jėgas. 

— Gerai, —- pagyrė ją mma Makutsi. - O dabar pasakyk, 
ką labiausiai norėtum veikti gyvenime? 

Stojo tyla. Mma Makutsi ir merginos motina laukiamai 
sužiuro į Patriciją. 

— Norėčiau įstoti į Botsvanos sekretorių kolegiją, - at- 
sakė Patricija. 

Mma Makutsi atidžiai pažvelgė jai į akis. Patricija ne- 
melavo. Nuostabi mergina, sąžininga, viena iš geriausių 
Botsvanos merginų — dabar jau nebėra jokių abejonių. 

— Tai labai aukšto lygio kolegija, - pratarė mma Makut- 
si. — Aš pati ją baigiau. — Iš pradžių nutilo, bet paskui nu- 
tarė nenuslėpti. — Tiesą pasakius, pelniau devyniasdešimt 
septynių punktų rezultatą. 

Patricija garsiai įtraukė oro. 

— Oho! Tai labai aukštas rezultatas, mma. Tikriausiai 
jūs nepaprastai protinga. 

Mma Makutsi atsainiai nusijuokė. 

— One, aš tik labai daug dirbau. Ir viskas. 

— Bet rezultatas tikrai geras, — toliau kalbėjo Patricija. — 
Kaip jums gerai, mma, kad jūs esate ir graži, ir protinga. 

Mma Makutsi sutrikusi nebežinojo, ką atsakyti. Niekas 
jos iki šiol nebuvo pavadinęs gražia, bent jau joks svetimas 
žmogus. Tetos vis sakydavo, kad reikia stengtis atrodyti 
kiek galima dailiau, panašiai kalbėjo ir motina; bet dar nie- 
kas nebuvo jos pavadinęs gražia, išskyrus šitą dar beveik 
paauglę mergaitę, kurios pačios grožis tiesiog akino. 

— Tu labai maloni, - tarė ji. 

— Ji gera mergaitė, - pritarė motina. —- Visada buvo 
miela ir gera nergaitė. 

Mma Makutsi nusišypsojo. 

— Tai gerai, — atsakė ji. - Žinote ką? Man atrodo, ji turi 
labai didelius šansus laimėti tą konkursą. Apskritai aš esu 
beveik tikra, kad būtent ji ir laimės. Net neabejoju. 


Aštuonioliktas skyrius 


Pirmas žingsnis 


(€ Mma Ramotsvė grįžo į Gaboroną tą patį rytą, netru- 
kus po pokalbio su virėju. Buvo ir kitų pokalbių —- vienas 
net labai ilgas, —- su visais šeimos nariais. Ji pasikalbėjo su 
jaunamarte, kuri rimtai viską išklausė ir nunarino galvą. 
Pasikalbėjo su senąja šeimininke, kuri iš pradžių laikėsi 
išdidžiai ir neketino pasiduoti, bet galiausiai pripažino, 
kad tai, ką sako mma Ramotsvė, yra tiesa ir sutiko su jos 
išvadomis. Paskiausiai pasikalbėjo su jaunesniuoju broliu, 
kuris išsižiojęs jos klausėsi, bet netrukus pakluso motinai, 
griežtai įsiterpusiai į pokalbį ir priminusiai sūnui jo parei- 
gą. Baigusi mma Ramotsvė pasijuto baisiai pavargusi; ji 
labai rizikavo, bet nuojauta pasirodė teisinga ir strategija 
pasiteisino. Dabar beliko pasikalbėti tik su vienu žmogu- 
mi, bet tas žmogus gyvena Gaborone, o ir pokalbis nebus 


toks lengvas, baiminosi ji. 

Kelionė atgal buvo maloni. Vakarykščiai lietūs jau buvo 
pradėję keisti aplinką, dirva įgijo žalumos atspalvį. Porą 
kartų ji net pamatė balas, kurių sidabriškame paviršiuje 
atsispindėjo mėlynas dangus. O svarbiausia - nusėdo dul- 
kės; sausros sezonui baigiantis tos landžios, smulkios dul- 
kės patekdavo visur, užkimšdavo ką tik galima, o drabužiai 
darydavosi standūs, nepatogūs. 

Mma Ramotsvė parvažiavo tiesiai į Zebrų plentą, kur ją 
džiaugsmingai pasitiko vaikai; berniukas, garsiai krykštau- 


damas, išbėgo prie baltojo furgonėlio, o mergaitė vežimė- 


v-0- oo 

Roza išvirė arbatos, o mma Ramotsvė išklausė vaikų pa- 
sakojimus apie tai, kas nutiko mokykloje. Mokykla surengė 
konkursą ir klasės draugas jame laimėjo penkiasdešimties 
pulų vertės kuponą knygoms pirkti. Vienas mokytojas su- 
silaužė ranką ir atėjo į mokyklą su gipsu bei marlės kilpa. 
Viena jaunesniųjų klasių mokinė suvalgė visą tūtelę dantų 
pastos ir paskui vėmė, bet to juk ir reikėjo tikėtis, tiesa? 

Buvo ir daugiau naujienų. Iš įstaigos skambino mma 
Makutsi ir prašė, kad mma Ramotsvė paskambintų, kai tik 
sugrįš — ji manė, kad tai bus rytoj. 

— Atrodė labai susijaudinusi, - pranešė Roza. - Sakė, 
kad nori su jumis pasikalbėti apie labai svarbų reikalą. 

Pasistačiusi ant stalo garuojantį puodelį raudonosios 
arbatos, mma Ramotsvė surinko „Tlokvengo kelio greitų- 


jų automobilių“ telefono numerį, bendrą abiem įstaigoms. 

Telefonas kurį laiką skambėjo, paskui pasigirdo pažįsta- 
mas mma Makutsi balsas: 

— „Pirmoji Tlokvengo kelio..“ — pradėjo ji. Paskui pasi- 
taisė: —- Ne. „Pirmoji greitųjų moterų... 

— Tai tik aš, mma, - nuramino ją mma Ramotsvė. — Su- 
pratau, ką norite pasakyti. 

— Amžinai aš juos maišau, - juokdamasi prisipažino 
mma Makutsi. - Taip jau būna, kai stengiesi vadovauti 
dviem įstaigoms iš karto. 

— Neabejoju, kad ir vienai, ir kitai vadovaujate labai ge- 
rai, — tarė mma Ramotsvė. 

— Nataip, - sutiko mma Makutsi. —- Tiesą sakant, skam- 
binau norėdama pranešti, jog ką tik gavau labai didelį atly- 
ginimą. Du tūkstančiai pulų už vieną tyrimą. Klientas liko 
labai patenkintas. 

— Jūs puikiai padirbėjote, - pagyrė ją mma Ramotsvė. — 
Vėliau užeisiu pažiūrėti, kaip jums taip puikiai pasisekė. 
Bet pirmiausia noriu paprašyti, kad sutartumėte dėl vieno 
susitikimo. Paskambinkite tam vyriausybės nariui ir liep- 
kite ketvirtą valandą ateiti pas mane. 

— Ojei jis neturės laiko? 

— Pasakykite, kad privalo turėti. Pasakykite, kad jo rei- 
kalas labai svarbus ir skubus. 

Ji baigė gerti arbatą ir suvalgė storą sumuštinį su mėsa, 
kurį padarė Roza. Mma Ramotsvė buvo atpratusi darbo 
dienomis valgyti karštus pietus ir mielai tenkindavosi už- 
kandžiu ar stikline pieno. Tačiau labai mėgo saldumynus, 
taigi sumuštinį užkąs spurga arba pyragaičiu. Ką jau čia, 


jukji tradicinio sudėjimo moteris, tad jai nėra ko nerimauti 

dėl suknelės dydžio, kitaip negu toms nelaimingoms neu- 
rotikėms, kurios be perstojo dirsčioja į veidrodžius ir grau- 
žiasi, kad yra per storos. Ir išvis, ką reiškia - per storos? 
Kas pasakys, kokio storumo turi būti kiekvienas žmogus? 
Tai savotiška liesųjų diktatūra, kuriai ji nesirengia paklus- 
ti. Jei tie liesieji pasidarys dar atkaklesni, apvalesnių formų 
savininkams teks paprasčiausiai ant jų atsisėsti. Taip, ir 
tegu tada žino! Cha! 

Ji atvažiavo į kontorą be kelių minučių trečią. Pameist- 
riai susikaupę taisė automobilį, bet pasisveikino maloniai, 
be pagiežos ir nuoskaudų, kurios anksčiau ją taip erzino. 

— Jūs labai rimtai dirbate, - pastebėjo mma Ramot- 
svė. —- Kokį gražų automobilį taisote. 

Vyresnysis pameistrys rankove nusivalė lūpas. 

— Tas automobilis tiesiog nuostabus. Jis priklauso to- 
kiai poniai. Ar žinote, kad dabar visos moterys veža mums 
taisyti savo automobilius? Turime tiek darbo, kad tikriau- 
siai teks pasisamdyti pameistrių! Tai būtų puiku! Mes sau 
sėdėsime įstaigoje prie stalų, o tie pameistriai tik bėgios 
aplinkui ir darys viską, ką jiems liepsime. 

— Esi labai sąmojingas jaunuolis, - šypsodamasi tarė 
mma Ramotsvė. — Bet nepradėk pūstis kaip varlė, nes gali 
sprogti. Atmink, esi tik pameistrys, o tavo viršininkė — ana 
toji ponia su akiniais. 

Pameistrys nusijuokė. 

— Ji labai gera viršininkė. Mums ji patinka. - Jis truputį 
patylėjo, atidžiai žvelgdamas į mma Ramotsvę. — Bet kaip- 


gi ponas J. L. B. Matekonis? Ar jam jau geriau? 

— Dar anksti apie tai kalbėti, - atsakė mma Ramot- 
svė. - Daktaras Mofatas sakė, kad tie vaistai pradeda veik- 
ti po dviejų savaičių. Reikia dar keletą dienų palaukti, tik 
tada bus aišku. 

Mma Ramotsvė linktelėjo galva. Jau vien tai, kad pa- 
meistrys to paklausė, buvo geras ženklas. Jis rodė, kad jau- 
nuolis pradeda galvoti apie kitus žmones. Gal jis pradėjo 
bręsti. Gal už tai reikia dėkoti mma Makutsi; veikiausiai ji 
juos išmokė ne tik rimtai dirbti, bet ir mąstyti apie moralės 
klausimus. 

Įėjusi į kontorą, rado mma Makutsi kalbančią telefonu. 

Ši greitai baigė pokalbį ir atsistojo, sveikindama virši- 
ninkę. 

— Štai, — tarė mma Makutsi, duodama mma Ramotsvei 
lapelį popieriaus. 

Mma Ramotsvė pažvelgė į čekį. Jame buvo parašyta, 
kad Standard banke „Pirmosios moterų seklių agentūroš“ 
laukia du tūkstančiai pulų. O lapelio apačioje įrašytas ge- 
rai žinomas vardas, kurį perskaičiusi mma Ramotsvė giliai 
įkvėpė. 

— Tas grožio konkursų rengėjas?.. 

— Taip, tas pats, - atsakė mma Makutsi. - Tai jis buvo 
mūsų klientas. 

Mma Ramotsvė įsikišo čekį į saugią vietą prie krūtinės. 
Šiuolaikiniai verslo metodai puikus dalykas, pamanė ji, bet 
kai reikia paslėpti pinigus, tinkamesnių vietų už tradicines 


dar reikėtų gerai paieškoti. 

— Tikriausiai labai sparčiai dirbote, — tarė mma Ramot- 
svė. - Kokia buvo jo problema? Dėl žmonos? 

— Ne, - atsakė mma Makutsi. — Jis nerimavo dėl gra- 
žuolių; norėjo sužinoti, kuria iš gražių merginų galima pa- 
sitikėti. 

— Kaip įdomu, - pastebėjo mma Ramotsvė. - Ir jūs, 
kaip matau, viską išsiaiškinote? 

— Taip, - atsakė mma Makutsi. - Sužinojau, kuri mer- 
gina tinkamiausia būti jo konkurso laimėtoja. 

Mma Ramotsvė labai susidomėjo, bet nebuvo laiko aiš- 
kintis, nes reikėjo pasirengti ketvirtos valandos susitiki- 
Makutsi sutvarkyti garažo dokumentus ir paskubomis iš- 
gėrė puodelį raudonosios arbatos. Kai prie kontoros durų 
sustojo didelis juodas automobilis ir iš jo išlipo vyriausy- 
bės narys, kontoroje vyravo tvarka, viskas buvo savo vie- 
tose, o mma Makutsi, dalykiškai įsitaisiusi prie savo stalo, 


apsimetinėjo spausdinanti laišką. 


— Na ką! - ištarė vyriausybės narys, atsilošdamas kėdėje ir 
susidėdamas rankas ant pilvo. - Jūs nelabai ilgai paviešėjo- 
te. Jei teisingai supratau, jau pagavote nuodytoją? Nuošir- 
džiai tikiuosi, kad taip ir buvo. 

Mma Ramotsvė žvilgtelėjo į mma Makutsi. Jos buvo 
pratusios prie vyrų pasipūtimo, bet šis vyriškis visa galva 
pranoko tai, ką jos iki šiol buvo mačiusios. 

— Pabuvau ten lygiai tiek, kiek man reikėjo, rra, - ramiai 


atsakė ji. — Ir tuojau pat grįžau aptarti reikalo su jumis. 

Vyriausybės narys išsiviepė. 

— Man reikia atsakymo, mma. Atvažiavau čia ne tam, 
kad kalbėčiausi iki ryto. 

Fone garsiai sutarškėjo rašomoji mašinėlė. 

— Jei taip, —- atsakė mma Ramotsvė, - galite grįžti atgal į 
darbą. Arba išklausysite viską, ką turiu jums pasakyti, arba 
nesakysiu nieko. 

Vyriausybės narys nutilo. Po kurio laiko prabilo tyles- 
niu balsu. 

— Jūs labai įžūli moteris. Tikriausiai neturite vyro, kad 
pamokytų jus, kaip dera pagarbiai kalbėti su vyriškiais. 

Rašomoji mašinėlė sutarškėjo daug garsiau. 

— O jums gal praverstų žmona, kuri pamokytų, kaip 
dera pagarbiai kalbėti su moterimis, — atkirto mma Ra- 
motsvė. - Bet aš neketinu jūsų užlaikyti. Durys ana ten, 
rra. Jos atviros. Galite eiti. 

Vyriausybės narys nepajudėjo iš vietos. 

— Ar girdėjote, ką pasakiau, rra? Gal man reikės jus iš- 
mesti? Kieme yra du jaunuoliai, kurie dirbdami su auto- 
mobiliais įgijo labai daug jėgos. Be to, dar yra mma Ma- 
kutsi — jūs su ja, beje, nė nepasisveikinote, — ir aš. Iš viso 
keturi žmonės. O jūsų vairuotojas senas. Persvara mūsų 
pusėje, rra. 

Vyriausybės narys ir dabar nekrustelėjo. Jis sėdėjo, įbe- 
dęs žvilgsnį į grindis. 

— Na, ką pasakysite, rra? - mma Ramotsvė pabarbeno 
pirštais į stalą. 

Vyriausybės narys pakėlė galvą. 


— Atsiprašau, mma. Pasielgiau labai šiurkščiai. 

— Dėkoju, — atsiliepė mma Ramotsvė. - Dabar būkite 
geras, pasisveikinkite su mma Makutsi - deramai, kaip 
reikalauja tradicijos, — ir galėsime pradėti. 


— Papasakosiu jums istoriją, - kreipėsi mma Ramotsvė 
į vyriausybės narį. — Iš pradžių buvo šeima, kurioje augo 
trys sūnūs. Tėvas labai džiaugėsi, kad pirmagimis pasiro- 
dė sūnus, ir davė jam viską, ko šis užsigeisdavo. Berniuko 
motina irgi buvo patenkinta dovanojusi vyrui sūnų, ji taip 
pat labai lepino vaiką. Paskui gimė antras sūnus ir tėvai 
labai nuliūdo, kai paaiškėjo, kad vaikas ne visai pilno pro- 
to. Motina girdėjo, ką jai už nugaros kalba žmonės - neva 
berniukas toks gimė dėl to, kad ji būdama nėščia susidėjo 
su kitu vyru. Aišku, tai buvo netiesa, bet šie pikti žodžiai 
ją skaudžiai gėlė ir ji gėdijosi rodytis viešai. Tik berniukas 
buvo patenkintas; jam patiko būti su galvijais ir juos skai- 
čiuoti, tai kas, kad skaičiuoti nelabai sekėsi. 

Pirmagimis buvo labai protingas, jam viskas atrodė 
lengva. Jis išvyko į Gaboroną ir tapo garsiu politiku. Ta- 
čiau juo daugiau valdžios jis įgijo, juo žinomesnis darėsi, 
tuo labiau pūtėsi. 

Paskui gimė trečias sūnus. Pirmagimis tuo labai džiau- 
gėsi, jis mylėjo jaunėlį. Tačiau meilę temdė būgštavimas, 
kad jaunėlis atims iš jo visos šeimos meilę, kad tėvas labiau 
pamils jį. Kiekvienas tėvo veiksmas jam buvo tarsi įrody- 
mas, kad jaunėlis yra mylimiausias; žinoma, tai buvo netie- 
sa, nes tėvas mylėjo visus tris sūnus. 

Kai jaunėlis sūnus vedė, pirmagimis labai supyko. Apie 
savo pyktį jis niekam nepasakojo, tačiau pyktis jo niekada 

neapleido. Jis buvo pernelyg išdidus, jog kam nors apie tai 
papasakotų — kurgi, toks įtakingas, toks didis žmogus. Jis 
bijojo, kad jaunoji žmona paverš iš jo brolio meilę ir tada 
jis liks be nieko. Dar jis manė, kad ji gviešis užsigrobti visą 
jų ūkį, visus galvijus. Nė nepaklausė savęs, ar tai tiesa. 

Pagaliau jis įtikino save, kad brolio žmona ketina jį nu- 
nuodyti — brolį, kurį jis taip myli. Galvojo apie tai dieną 
ir naktį, nebegalėjo nė miegoti, nes visas buvo pritvinkęs 
neapykantos. Tada galiausiai nuėjo pas tokią moterį — ta 
moteris tai aš, — ir liepė jai gauti įrodymų, jog viskas taip ir 
yra. Jis manė, kad taip galės nusikratyti brolio žmona. 

Moteris tada dar nežinojo, kas už to visko slypi, todėl 
nuvyko paviešėti į nelaimingosios šeimos ūkį. Ji pasikal- 
bėjo su visais šeimos nariais ir sužinojo, kad niekas nieko 
nenori nunuodyti, o kalbos apie nuodus kilo dėl to, kad 
nelaimingas virėjas supainiojo prieskonius. Virėją padarė 
nelaimingą ūkio šeimininkas, jaunesnysis brolis, privertęs 
jį dirbti nemėgstamą darbą. Tada moteris iš Gaborono pa- 
sikalbėjo su visais šeimos nariais atskirai. Paskui sugrįžo į 
Gaboroną ir pasikalbėjo su vyresniuoju broliu. Šis elgėsi 
su ja labai šiurkščiai, nes jau buvo įpratęs taip su visais 
elgtis ir visad pasiekdavo, ko norėjęs. Tačiau moteris ži- 
nojo, kad žmogus, kuris įžeidinėja ir šokdina kitus, iš tiesų 
pats jaučiasi nelaimingas ir visko bijo. Tad ji ir pagalvojo, 
kad būtų gerai pasikalbėti su tuo nelaimingu, išsigandusiu 
žmogumi. 

Aišku, ji žinojo, kad jis pats nesugebės pasikalbėti su 
savo šeima, todėl padarė tai už jį. Pasakė šeimos nariams, 
ką jis jaučia, kaip jo didelė meilė broliui virto pavydu. Bro- 

lio žmona viską suprato ir pažadėjo labai stengtis, kad jis 
nejustų, jog ji atima iš jo mylimiausią brolį. Motina irgi 
suprato; ji pamatė, kaip jiedu su tėvu privertė pirmagimį 
nerimauti, kad šis praras savąją ūkio dalį, ir pažadėjo viską 
sutvarkyti. Jie sakė pasirūpinsią, kad viskas būtų padalyta 
po lygiai, ir liepė perduoti, kad pirmagimis nieko nebe- 
bijotų. 

Tada ta moteris pasakė šeimos nariams, jog norėtų pa- 
sikalbėti su tuo broliu iš Gaborono ir užtikrino, kad jis vis- 
ką supras. Pažadėjo perduoti jam viską, ką jie norėtų pasa- 
kyti. Kalbėjo, kad tikrieji nuodai yra ne tie, kurių dedame į 
maistą, bet tie, kurie randasi širdyje, kai šeimos nariai ima 
pavydėti vieni kitiems, bet negali apie tai pasikalbėti ir taip 
pašalinti nuodų. 

Taigi ji parvežė į Gaboroną žodžius, kuriuos pirmagi- 
miui norėjo pasakyti jo šeima. Jaunėlis brolis pasakė štai ką: 
Aš labai myliu savo brolį. Niekada jo nepamiršiu. Niekada 
neatimsiu iš jo nė siūlelio. Žemė ir galvijai yra tam, kad 
mudu jais dalytumės. Jo žmona pasakė: Aš labai žaviuosi 
savo vyro broliu ir niekada neatimsiu iš jo brolio meilės, 
kurios jis nusipelno. Motina pasakė: Aš labai didžiuojuosi 
savo sūnumi. Vietos užteks mums visiems. Nerimavau, kad 
užaugę mano sūnūs nebebus tokie artimi, o žmonos dar la- 
biau atitolins juos vieną nuo kito, suskaldys šeimą. Dabar 
to nebebijau. Prašau pasakyti mano sūnui, kad atvažiuotų 
manęs aplankyti. Man jau nedaug liko. O tėvas mažai kal- 
bėjo, jis pasakė tik tiek: Joks tėvas negalėtų nė svajoti apie 


geresnius sūnus. 

Rašomoji mašinėlė nutilo. Mma Ramotsvė baigė pasakoji- 
lėdamas, tik nuo alsavimo nežymiai kilnojosi krūtinė. Po 
kurio laiko jis lėtai užsidengė veidą ranka ir palinko į prie- 
kį. Pakėlė ir antrą ranką. 

— Nesigėdykite, rra, verkite, - tarė mma Ramotsvė. — 
Tai geriausias būdas pradėti viską taisyti. Tai pirmas 
žingsnis. 


Devynioliktas skyrius 


Žodžiai, reiškiantys Afriką 


(€ Keturias dienas lijo lietus. Kiekvieną popietę susitvenk- 
davo debesys, baisingai grumėdavo griaustinis, blykčioda- 
vo žaibai, o dirvą vilgė lietus. Keliai, paprastai sausutėliai ir 
dulkėti, patvino, o laukai virto žaižaruojančiomis jūromis. 
Ištroškusi žemė netruko sugerti drėgmę; vis dėlto žmonės 
žinojo, kad vanduo yra ten, apačioje, kad jis sunkiasi į dir- 
vą, kurioje iškasti jų šuliniai. Visiems palengvėjo; dar vieną 
sausrą jau būtų sunku ištverti, nors žmonės iškentėtų ir tai, 
kaip iškentė jau ne kartą. Kalbėjo, kad klimatas keičiasi, 
todėl visi truputį būgštavo. Tokioje šalyje, kaip Botsvana, 
kur žemės ūkis ir galvijai kasmet išsilaiko vos ne per ste- 
buklą, mažiausia permaina galėtų prilygti katastrofai. Bet 
pagaliau palijo, o tai svarbiausia. 

„Tlokvengo kelio greitieji automobiliai“ ėmė gauti vis 
daugiau užsakymų; mma Makutsi, būdama direktoriaus 
pavaduotoja, nutarė, jog būtina keliems mėnesiams pasi- 

samdyti dar vieną mechaniką ir pažiūrėti, kas iš to išeis. Ji 
įdėjo į laikraštį nedidelį skelbimą ir į garažą atėjo vyriškis, 
kuris anksčiau dirbo deimantų kasyklose dyzelinės įrangos 
mechaniku, bet dabar išėjo į pensiją; jis pasisiūlė dirbti tris 
dienas per savaitę. Darbą pradėjo tuojau pat ir gerai sutarė 
su pameistriais. 

— Kai ponas J. L. B. Matekonis grįš ir jį pamatys, - tarė 
mma Ramotsvė, - jis liks patenkintas. 

— O kada jis grįš? - paklausė mma Makutsi. - Jau pra- 
ėjo daugiau kaip dvi savaitės. 

— Kada nors grįš, - atsakė mma Ramotsvė. - Neverski- 
me jo skubėti. 

Tą pačią popietę ji nuvažiavo į našlaičių prieglaudą 
ir pasistatė mažąjį furgonėlį po mma Potokvanės langu. 
Mma Potokvanė matė, kaip mma Ramotsvė privažiuoja 
keliuku, tad kai ji pasibeldė į kabineto duris, direktorė jau 
buvo pastačiusi virti arbatinį. 

— Na, mma Ramotsve, - pasisveikino mma Potokva- 
nė. - Senokai jūsų nematėme. 

— Buvau išvykusi, - atsakė mma Ramotsvė.- Pas- 
kui prasidėjo lietūs ir kelias visiškai pažliugo. Nenorėjau 
įklimpti baloje. 

— Labai teisingai, - pritarė mma Potokvanė. - Mes bu- 
vome įdarbinę vyresniuosius našlaičius, kad šie išstumtų 
porą sunkvežimių, įklimpusių prie pat keliuko. Visi naš- 
laičiai nuo galvos iki kojų išsiterliojo raudonu purvu, teko 
juos sustatyti kieme ir nuplauti srove iš žarnos. 

— Panašu, kad šiais metais gerai palijo, - tarė mma Ra- 


motsvė. - Mūsų šaliai tai nepaprastai pravers. 

Kabineto kampe pradėjo švilpti arbatinis ir mma Po- 
tokvanė pakilo užplikyti arbatos. 

— Neturiu jums pyrago, - pasiteisino ji. - Vakar kepiau, 
bet jį suvalgė iki trupinėlio. Atrodo, tarsi skėriai būtų už- 
puolę. | 

— Žmonės labai godūs, - pritarė mma Ramotsvė. — 
Būtų gerai suvalgyti gabalėlį pyrago. Bet neketinu čia sė- 
dėti ir dėl to gailėtis. 

Jos atsigėrė arbatos, jaukiai tylėdamos. Tada mma Ra- 
motsvė prakalbo. 

— Nutariau, kad išsivešiu pasivažinėti poną 
J. L. B. Matekonį, - drąsiai tarė ji. - Kaip manote, ar jam 
patiktų? 

Mma Potokvanė nusišypsojo. 

— Jam labai patiktų. Nuo to laiko, kai atvyko čia, jis be- 
veik visą laiką tyli, bet aš sužinojau, ką jis slapčiomis veikia. 
Man atrodo, tai geras ženklas. 

— Ką gi? 

— Jis padeda auklėtojoms bendrauti su tuo berniuku, — 
atsakė mma Potokvanė. - Atsimenate, tuo, apie kurį pra- 
šiau ką nors sužinoti? Ar jį atsimenate? 

— Taip, - netvirtai atsakė mma Ramotsvė. - Atsimenu 
tą berniuką. 

— Gal ką nors sužinojote? - paklausė mma Potokvanė. 

— Ne, - atsakė mma Ramotsvė. - Manau, ne kažin ką 
ir galėčiau sužinoti. Bet turiu apie jį savo nuomonę. Tai tik 
nuomonė. 

Mma Potokvanė įsidėjo į arbatą dar šaukštą cukraus ir 


atsargiai išmaišė. 

— Tikrai? Ir kokia ta nuomonė? 

Mma Ramotsvė suraukė kaktą. 

— Nemanau, kad mano nuomonė jums kuo nors padė- 
tų, - atsakė ji. - Geriau pagalvojus, iš jos nebūtų jokios 
naudos. 

Mma Potokvanė pakėlė puodelį prie lūpų. Nugėrė dide- 
lį gurkšnį arbatos ir vėl atsargiai pastatė puodelį ant stalo. 

— Manau, suprantu, apie ką jūs kalbate, mma, - pasakė 
ji. - Tikriausiai mano nuomonė tokia pat. Bet negaliu tuo 
patikėti. Taip juk negali būti. 

Mma Ramotsvė papurtė galvą. 

— Aš ir pati sau taip sakiau. Žmonės pasakoja panašius 
dalykus, bet niekas nėra nieko įrodęs, tiesa? Kalba, kad yra 
laukinių vaikų, kartais kas nors jų atranda. Bet ar yra įro- 
dymų, jog juos augino žvėrys? Ar yra? 

— Niekada negirdėjau, — prisipažino mma Potokvanė. 

— O kas atsitiks, jei papasakosime, ką galvojame apie tą 
berniuką? Apie jį pradės rašyti laikraščiai. Suvažiuos žmo- 
nės iš viso pasaulio. Tikriausiai norės jį išsivežti kur nors 
kitur, kad galėtų ištirti. Tikrai išveš iš Botsvanos. 

— Ne, - paprieštaravo mma Potokvanė. — Vyriausybė to 
neleis. 

— Nežinau, — suabejojo mma Ramotsvė. - Gali ir leisti. 
Iš kur jūs žinote? 

Jos nutilo. Pagaliau mma Ramotsvė tarė: 

— Manau, kad yra dalykų, į kuriuos geriau nesikišti. Vi- 
sai nebūtina žinoti visus atsakymus. 

— Sutinku, - atitarė mma Potokvanė. - Kartais lengviau 


būti laimingam, jei ne viską žinai. 

Mma Ramotsvė truputį pamąstė. Įdomi mintis; ji su- 
abejojo, ar visada taip ir yra; reikės geriau pagalvoti, bet 
gal ne dabar. Prieš akis buvo skubesnis darbas — nusivežti 
poną J. L. B. Matekonį į Močudį, drauge su juo užlipti ant 
kopje* ir pažvelgti į lygumas. Ji neabejojo, kad jam bus ma- 
lonu pamatyti tiek daug vandens; tai jį pradžiugins. 

— Ponas J.L. B. Matekonis mums padeda auginti tą 
berniuką, - tarė mma Potokvanė. - Jam naudinga turėti 
užsiėmimą. Mačiau, kaip jį mokė šaudyti iš laidyklės. Dar 
girdėjau, kaip mokė berniuką kalbėti - mokė žodžių. Buvo 
tam vaikui labai geras, o tai, mano galva, puikus ženklas. 

Mma Ramotsvė nusišypsojo. Ji įsivaizdavo, kaip ponas 
J. L. B. Matekonis moko laukinį berniuką įvardyti viską, ką 
mato aplink save; moko jį žodžių, kurie reiškia jo pasaulį, 
kurie reiškia Afriką. 


Važiuojant į Močudį ponas J. L. B. Matekonis buvo nekal- 
langą į dryksančias lygumas ir kitus keliautojus. Tačiau jis 
keletą kartų prakalbo, net paklausė, kaip reikalai garaže — 
nieko panašaus nedarė, kai ji buvo anksčiau atvažiavusi jo 
aplankyti į tykų kambarėlį našlaičių prieglaudoje. 

—Tikiuosi, mma Makutsi susidoroja su mano pameist- 
riais, — tarė jis. — Jie tokie tinginiai. Jiems tik moterys 
galvoje. 

— Moterų klausimo dar nepavyko išspręsti, - atsakė 
mma Ramotsvė. - Bet ji privertė juos daug dirbti ir jiems 
gerai sekasi. 


* Afrikanerių kalbos žodis, reiškiantis plynaukštę 

Jie privažiavo posūkį į Močudį ir netrukus jau riedėjo 
keliu, vedančiu tiesiai į ligoninę, kgotla* ir toliau plytinčią 
akmenimis nusėtą kopje. 

— Užlipkime į kopje, - pasiūlė mma Ramotsvė. — Iš ten 
atsiveria platus vaizdas. Pamatysime, ką padarė lietūs. 

— Aš labai pavargęs, nenoriu lipti, —- pasipriešino ponas 
J. L. B. Matekonis. - Tu lipk. Aš palauksiu čia. 

— Ne, - tvirtai atsakė mma Ramotsvė. - Lipsime abu. 
Pasiremk į mano ranką. 

Lipti reikėjo neilgai; netrukus jie jau stovėjo ant pla- 
čiabriaunės uolienos ir žvelgė į apačioje plytintį Moču- 
dį: bažnyčią raudonos skardos stogu, mažulytę ligoninę, 
kurioje kasdien, pasitelkus turimus menkučius išteklius, 
vyko didvyriškos kovos su labai galingais priešais, ir tolyn, 
į pietuose tysančias lygumas. Upė tekėjo plačiai ir tingiai, 
vingiuodama aplink medžių guotelius, krūmynus ir gru- 
pelėmis susibūrusias trobeles, išsibarsčiusio kaimo dalis. 
Taku palei upę kažkas ginė nedidelę galvijų bandą, ir iš tos 
vietos, kur jie stovėjo, galvijai atrodė mažiukai tarsi žaisli- 
niai. Bet vėjas pūtė jų pusėn, tad galėjai girdėti skambant 
karvių varpelius - tolimas, tylus garsas, dvelkiantis Bot- 
svanos krūmynais, iškart primenantis namus. Mma Ra- 
motsvė stovėjo nejudėdama; moteris Afrikoje, ant uolos 
kyšulio — būtent tuo, būtent čia ji ir norėjo būti. 

— Žiūrėk, —- parodė mma Ramotsvė. — Žiūrėk, apačio- 
je. Štai mano namas, kuriame gyvenau su tėčiu. Tai mano 
namai. 


* Setsvana kalba taip vadinama bendroji kaimo aikštė, kurioje vyksta tur- 
gūs ir bendruomenės susiėjimai 

Ponas J. L. B. Matekonis pažvelgė žemyn ir nusišypso- 
jo. Jis nusišypsojo, o ji tai pastebėjo. 

— Man atrodo, tau jau šiek tiek geriau, - tarė ji. 

Ponas J. L. B. Matekonis linktelėjo galva. 

